
înainte cuvântare către cititori 


Iubiţii mei cititori, iată, cu darul lui Dumnezeu şi cu 
ajutorul Preasfîntei Născătoare de Dumnezeu, a ieşit 
acum de sub tipar şi cărticica aceasta, numită Minunile 
Maicii Domnului, adică din nenumăratele faceri de mi¬ 
nuni ale ei foarte puţine adunate. 

Cartea aceasta de ar numi-o cineva Rai duhovnicesc, 
nu ar sta departe de adevăr. Căci după cum pe acela l-a 
sădit Dumnezeu şi l-a împodobit cu tot felul de pomi şi 
de flori, spre a fi acolo locuinţa omului celui întâi zidit. 
Precum scrie despre aceasta văzătorul de Dumnezeu 
Moise la Cartea Facerii: „Şi a sădit Dumnezeu Rai în 
Eden către Răsărit şi a pus acolo pe omul pe care l-a fă¬ 
cut. Şi a făcut încă Dumnezeu să răsară din pământ tot 
lemnul frumos la vedere şi bun la mâncare. Şi Pomul 
Vieţii în mijlocul Raiului. Şi râu ieşea din Eden şi uda 
Raiul” (II, 8-10). Aşa şi aceasta cuprinde în sine, ca nişte 
osebite feluri de pomi şi de flori frumoase, minunile cele 
înfricoşătoare, pe care Stăpâna cea prea fără prihană 
le-a săvârşit. Căci după cum roadele acelora veseleau şi 
hrăneau pe omul acela, asemenea şi acestea veselesc şi 
hrănesc sufletele cele mâhnite şi omorâte prin foamea 
păcatului. Şi după cum râul acela ce curgea din Eden 
adâpa tot Raiul şi-l făcea a înverzi, de asemenea şi aceasta 
adapă şi răcoreşte sufletele cele topite de arşiţa păca¬ 
tului şi le înviază, deşteptându-le spre pocăinţă. Căci 

precum apa cea simţită spală întinăciunile curăţind pe 
tot cel ce se spală, aşa şi aceasta pe tot cel ce o va citi cu 
dragoste îl povăţuieşte prin cele scrise a se spăla şi a se 
cură ţi prin pocăinţă. Având la aceasta mijlocitoare pe 
însăşi Preasfânta Fecioară, ca una ce este sprijinul şi apă¬ 
rarea neamului omenesc, după cum poate fiecare a vedea 
din cele cuprinse în cărticica aceasta. 

Şi precum cineva, fiind bolnav de multă vreme, când 
ar auzi că se află vreun doctor iscusit cu lucrul şi foarte 
învăţat cu meşteşugul său spre a putea vindeca toată 
boala, se veseleşte, săltează şi se bucură, nădăjduind de- 
grab a dobândi sănătatea cea dorită; asemenea şi câţi 
boliţi cu boale sufleteşti sau trupeşti bucuraţi-vă şi vă 
veseliţi şi duhovniceşte prăznuiţi, sau mai bine zicând: să 
ne veselim toţi, cu cântări de bucurie prăznuind, că am 
dobândit acest fel de doctor minunat, care fără plată 
vindecă toată boala. însă cine este doctorul acesta atât 
de milostiv şi de iscusit? Ajutătoarea cea de obşte a noas¬ 
tră a tuturor creştinilor, solitoarea cea fierbinte şi mijloci- 
toarea către Dumnezeu, lumina celor din întuneric, li¬ 
manul celor înviforaţi şi izbăvitoarea celor robiţi, mângâ¬ 
ierea noastră a celor ce plângem şi îndreptarea celor slă¬ 
bănogi, nădejdea celor deznădăjduiţi, izbăvitoarea cea 
desăvârşită a celor greşiţi, adică împărăteasa îngerilor 
cea mai cinstită şi mai sfântă decât toată zidirea, pururea 
Fecioara Născătoare de Dumnezeu Maria. Doctorul cel de 
obşte al celor ce zac în boale şi în scârbe de multe feluri. 
Şi către Stăpânul alt mângâietor, care a izbăvit şi izbă¬ 
veşte în fiecare zi pe atâţia păcătoşi din mâinile diavo¬ 
lului. Căci pe câţi ologi şi slăbănogi a îndreptat, pe câţi 
morţi a înviat, pe câţi închişi în temniţă i-a izbăvit, pe 
câţi din cei ce se chinuiau cu feluri de boale i-a vindecat 

şi în sănătate desăvâşit i-a aşezat. Şi într-adevăr, iubi¬ 
ţilor, de aş avea toate limbile îngereşti şi omeneşti, totuşi 
nu aş putea povesti facerile ei de minuni cele nenumă¬ 
rate şi preaslăvite, nici să laud după cuviinţă pe cea mai 
sfântă şi mai cinstită decât toată zidirea, pe această mare 
dăruitoare şi a noastră făcătoare de bine, despre ale cărei 
minuni nu numai am citit sau am auzit citindu-se, dar 
cu înşişi nevrednicii mei ochi le-am văzut lucrându-se de 
la sfânta şi făcătoarea de minuni icoana ei ce se află aici, 
în această sfântă Mănăstire a Neamţului, care este ves¬ 
tită în toată lumea pentru facerile de minuni şi vindecă¬ 
rile ce în fiecare zi neîncetat izvorăşte. (Despre a cărei 
aducere aici, în această mănăstire, se poate vedea în 
Istoria ce se află la sfârşitul cărţii.) Eu însă voi a po¬ 
vesti acea înfricoşătoare minune ce a urmat a fi chiar 
în faţa sfintei icoane. 

în anul 1821, aici, la aceste sfinte mănăstiri, se afla 
stareţ şi povăţuitor sfinţia sa Ilarie, duhovnicescul meu 
părinte. în vremea tulburării ce este ştiută tuturor, 
adică a revoluţiei ce s-a făcut din pricina grecilor, care 
a pricinuit destule pagube nu numai lor, ci şi ţărilor aces¬ 
tora - căci gonindu-i turcii (pe greci), au venit şi în pămân¬ 
turile acestea, unde au făcut multe răutăţi creştinilor 
locuitori şi bisericilor -, deci atunci, fiindcă le ameninţa 
primejdia şi pe aceste sfinte lăcaşuri, sfinţia sa părin¬ 
tele stareţ Ilarie (de parcă ar fi văzut dinainte primejdia 
ce erau să o pătimească şi aceste mănăstiri), după ce mai 
întâi a poruncit de s-au ascuns odoarele, veşmintele şi 
documentele mănăstirii, apoi tot în acelaşi an 1821, 
iunie în 3, ne-a poruncit să luăm şi sfânta această icoană 
şi să o ducem în pădure să o ascundem. (Nu cumva să se 
primejduiască şi să se lipsească ţara de un asemenea 
odor.) Deci am luat-o dimpreună cu alţi doi părinţi şi 

am dus-o în pădure, într-un deal aproape de muntele ce 
se numeşte Rusul, şi acolo, făcând loc în pământ, am 
ascuns-o, unde a petrecut tăinuită de toţi, afară de noi 
acei trei ce am ascuns-o, care din vreme în vreme o cer¬ 
cetam cum stă. Apoi în anul 1822, octombrie 28, iarăşi 
sfinţia sa părintele stareţul Ilarie ne-a poruncit să o 
scoatem şi să o aducem înapoi. Şi aşa mergând noap¬ 
tea am scos-o şi am adus-o până în marginea pădurii, 
din sus de mănăstire, şi acolo am stat până s-a luminat 
de ziuă. Iar la mănăstire s-a făcut priveghere de toată 
noaptea, la care a slujit însuşi părintele stareţ cu toţi 
preoţii şi diaconii. Asemenea şi a doua zi la Sfânta Litur¬ 
ghie. Deci din vremea când începu Sfânta Liturghie, 
faţa sfintei icoane aşa s-a schimbat şi s-a înnegrit, încât 
nicicum nu se cunoştea. Pe care văzând-o atât eu, pre¬ 
cum şi acei mai sus zişi doi părinţi, aşa ne-am înfri¬ 
coşat, încât am rămas ca nişte morţi de spaimă. Şi plân¬ 
gând ne tânguiam, socotind că poate acolo unde a fost 
ascunsă s-a vătămat, şi nu ne pricepeam ce să facem. 
Apoi, după săvârşirea Sfintei Liturghii, a ieşit părin¬ 
tele stareţ cu preoţii şi diaconii îmbrăcaţi în veşminte 
şi cu tot soborul spre întâmpinarea sfintei icoane. Deci 
cum s-a ivit soborul venind, o! minune, a şi început faţa 
Maicii Domnului a se lumina. Şi mai întâi partea din 
dreapta, apoi şi toată faţa, încât strălucea cu nespusă 
lumină, de parcă ar fi fost vie. Prin aceasta arătând mi¬ 
lostivirea sa cea de Maică pentru noi cei păcătoşi. Deci 
ajungând acolo unde sta sfânta icoană, părinţii au făcut 
acatist de mulţumire. Şi aşa luând-o, au adus-o cu 
cinste şi au aşezat-o la locul ei, unde se află până astăzi. 
Şi această minune, precum am mai zis, cu înşişi ochii mei 
am văzut-o. 

Deci pentru multa dragoste şi dorul ce-1 am către ce¬ 
reasca împărăteasă, şi pentru ca să vadă toţi ce folos 
dobândesc cei ce au evlavie către dânsa şi o cinstesc şi se 
roagă ei în toate zilele cu sârguinţă, am voit a tipări 
această cărticică a minunilor ei celor mai presus de fire. 
După originalul cel scris de Acachie Criteanul şi tipărit 
mai întâi greceşte, în Veneţia, în anul 1773; apoi şi româ¬ 
neşte, în sfânta Episcopie a Râmnicului, în anul 1820, 
care carte acum cu totul se împuţinase, încât mai nici se 
găsea. Şi cunoscând folosul cel sufletesc ce-1 pricinu- 
ieşte citirea acestora, cum şi paguba lipsindu-se cineva 
de asemenea hrană sufletească, am pus toată silinţa şi 
din nou s-a îndreptat după originalul cel grecesc şi s-a 
curăţit de greşeli. Adăugându-se lângă acestea şi alte 
minuni, care sunt cele mai jos însemnate: 

(A) Minunata laudă a Preasfintei, cântarea „Cuvine-se 
cu adevărat”: cum s-a cântat mai întâi şi de către cine. 

(B) Minunea ce a făcut-o Preasfânta la mănăstirea 
din muntele Sinai când erau să se ducă monahii din mă¬ 
năstire pentru lipsa hranei. 

(C) O descriere pentru icoanele Maicii lui Dum¬ 
nezeu câte s-au zugrăvit de către Sfântul Apostol şi 
Evanghelist Luca încă în viaţa sfinţiei sale, care şi unde 
se găsesc. 

(D) Minunea icoanei Născătoarei de Dumnezeu cea 
de la Peştera cea mare. 

(E) Povestire înfricoşătoare pentru icoana Maicii lui 
Dumnezeu cea numită Lideanca. Şi unde se află acum 
acea sfântă icoană. 

(F) Istoria cea scrisă despre Sfinţitul Gheorghie Mi¬ 
tropolitul Moldaviei pentru aducerea sfintei şi făcătoarei 
de minuni icoane ce se află în această sfântă Mănăstire a 

Neamţului şi descriere pentru sfinţirea bisericii celei mari 
din pomenita mănăstire. 

(G) S-a mai alăturat şi un Canon heretisitor către 
Preasfânta Născătoare de Dumnezeu. 

Deci în chipul mai sus însemnat îndreptând-o şi îm¬ 
bogăţind-o, am rugat pe înalt Preasfinţitul Mitropolit al 
Moldovei Chirio Chir Meletie, al nostru duhovnicesc pă¬ 
rinte, ca să binevoiască a da binecuvântare spre tipă¬ 
rirea ei, pe care dobândind-o, iată că o pun înaintea dra¬ 
gostei voastre acum ieşită de sub tipar. Deci vă rog, 
iubiţilor, nu vă leneviţi a o citi, din care nu mă îndoiesc 
că mare folos veţi dobândi, atât cei ce sunteţi îmbună¬ 
tăţiţi, precum şi cei asemenea mie, care cu păcate am 
întinat şi am negrit haina sufletului. Şi să nu cădem în 
deznădăjduire, ci numai către dânsa cu credinţă să aler¬ 
găm, cerând ajutorul ei, şi ea este gata a ne izbăvi din 
toate nevoile şi necazurile. Deci cei îmbunătăţiţi citiţi ca 
să câştigaţi mai multă evlavie şi dragoste către Maica 
Milei. Iară cei afundaţi în păcate vă deşteptaţi spre po¬ 
căinţă, alergând la folositoarea păcătoşilor. Căci cel ce o 
are pe dânsa ajutătoare şi mijlocitoare către Stăpânul se 
va învrednici de iertare. Şi darul lui Dumnezeu, prin 
rugăciunile Maicii Sale celei fără prihană, să fie cu voi 
cu toţi. Amin. 

Al dragostei voastre fierbinte rugător către 
Milostivul Dumnezeu pentru mântuirea 
voastră şi doritor de tot binele, 

NEONIL, Arhimandrit şi Stareţ Sfintelor 
Mănăstiri Neamţul şi Secul, 
împreună cu tot soborul. 

1847 



Minunea 1 

Pentru iudeii care au orbit şi pentru cel căruia i 
s-au tâiat mâinile, iar dupâ ce au crezut în Hristos, 
de Născătoarea de Dumnezeu au fost vindecaţi 


în vremea în care a voit Domnul nostru Iisus Hris¬ 
tos să mute din lumea aceasta pe Maica Sa cea cu totul 
Preacurată la viaţa cerească şi preafericită, ca să împă¬ 
rătească veşnic cu Dânsul, după cum i se cuvenea, a po¬ 
runcit să se adune Apostolii din toată lumea - unde se 
aflau risipiţi, propovăduind cuvântul cel spre mântu¬ 
ire - şi să-i aducă în satul Ghetsimani, unde era Prea¬ 
sfânta, ca s-o înmormânteze. Atuncea dar, cu dumneze¬ 
iască voie şi chemare, i-au răpit norii, şi s-au aflat toţi 
intr-un minut de ceas înaintea pururea Fecioarei, care, 
văzându-i pe dânşii, s-a bucurat foarte. Şi le-a spus lor că 
s-a apropiat vremea să se ducă să se veselească îm¬ 
preună cu Fiul ei şi Stăpânul. Şi după ce a vorovit câte 
a voit, spre sfătuirea lor, i-a mângâiat, după cum se vede 
la povestirea cea pentru adormirea ei, aşezându-se cu 
trupul ei cel cu totul preaslăvit şi cu totul preacinstit pe 
patul de moarte, i-a binecuvântat pe dânşii şi şi-a dat 
preasfântul ei suflet în mâinile cele preacurate ale veş¬ 
nicului Dumnezeu. Atunci, după porunca ei, Apostolii au 
luat preasfântul acela Cort (adică trupul ei cel de Dum¬ 
nezeu primitor) şi, mergând cu bună rânduială şi evla¬ 
vie, înălţau intr-un glas cântarea cea de ieşire. De ase¬ 
menea şi sfinţii îngeri împreună o petreceau pe Doamna 
lor şi împărăteasa, şi cântau nevăzut şi o lăudau minunat 
cu glasuri preadulci, care se auzeau în văzduh. 

Iar cei zavistnici şi necredincioşi, arătând încă urâ¬ 
ciunea pe care au avut-o către Domnul şi răutatea lor, 
s-au pornit asupra patului pe care se purta trupul cel în¬ 
cepător de viaţă al Născătoarei de Dumnezeu, având în 
mintea lor să-l arunce la pământ şi să necinstească lă¬ 
caşul cel cu totul cinstit şi dumnezeiesc. Ci îndată i-a ajuns 
dumnezeiasca osândă pe îndrăzneţii aceia, căci apro- 
piindu-se au orbit toţi. Iar unul dintre dânşii mai obraz¬ 
nic a îndrăznit cu neruşinare, nepriceputul, de a apucat 
sfinţitul acela pat, vrând să-l arunce jos de pe umerii 
Apostolilor. însă sfinţii îngeri n-au suferit să se facă o 
ocară ca aceasta la Cortul cel împărătesc, ci au pedep¬ 
sit cu dreptate neruşinarea şi obrăznicia lui, tăindu-i ne¬ 
văzut mâinile, care au rămas spânzurate la pat, întru 
privire preaînfricoşătoare şi jalnică. Iar cel ce a păti¬ 
mit aceasta plângea tânguindu-se cu amar. 

Deci Petru, mai marele Apostolilor, ca un următor al 
învăţătorului său, s-a milostivit şi s-a întristat pentru 
lacrimile acestuia şi, apropiindu-se, i-a zis lui: „Crede 
din toată inima ta că aceasta este cu adevărat pururea 
Fecioara Maică a Fiului lui Dumnezeu, Care s-a năs¬ 
cut dintr-însa fără de sămânţă, şi atunci vei cunoaşte 
puterea ei, ca să-ţi iei iarăşi mâinile tale”. Iar acela cu 
lacrimi a strigat: „Cred, Doamna mea, şi mărturisesc că 
întru adevăr şi fără de stricăciune ai născut pe Stăpânul 
şi Mântuitorul meu Iisus Hristos, Fiul adevăratului 
Dumnezeu şi Tatălui”. Atunci Sfinţitul Petru l-a apro¬ 
piat de mâinile cele tăiate şi, punându-le pe dânsele la 
locurile lor - o, înfricoşătoare facere de minune! - s-au 
lipit mai presus de fire, după cum şi mai înainte cu mi¬ 
nune au fost tăiate, şi toţi au slăvit pe Dumnezeu şi pe 
Preacurata Stăpână. 

Iar ceilalţi care au orbit, auzind de minunea aceasta 
de mirare, de erau şi aspri şi vârtoşi la inimă, însă ca 
să-şi ia lumina, au mărturisit cu lacrimi păcatul lor şi au 

crezut în Domnul. După care Petru le-a zis: „Apropia- 
ţi-vă şi voi cu ochii voştri de haina ei şi, ca o Maică a 
milei, se va milostivi ca să vă vindece”. Deci, după ce au 
făcut aşa, şi ei de asemenea au văzut. Şi cine va putea 
povesti slava pe care au dat-o lui Dumnezeu şi mulţu¬ 
mirea cea către Fecioară? Toţi o lăudau, până ce au ajuns 
în Ghetsimani şi, îngropând trupul cel preacurat, au 
rămas acolo trei zile auzind laudele îngerilor. Până ce a 
fost luat trupul său şi înălţat la ceruri, şi a şezut de-a 
dreapta Fiului ei şi Mântuitorului nostru 1 . 

Ci să nu i se pară cuiva de mirare că trupul acela pri¬ 
mitor de Dumnezeu a murit şi l-au pus în mormânt. 
Că, dacă Fiul ei a primit a se îngropa, cum şi Prea¬ 
sfânta lui Maică să nu pătimească asemenea? Se cu¬ 
venea dar să intre şi ea în mormânt şi, de acolo, să se 
ducă în Rai, pentru ca să credem şi noi că din pământ 
avem să ne sculăm când va voi Domnul. Dar noi păti¬ 
mim în mormânt dezlegarea trupului şi stricăciunea, 
pentru ca să se dezrădăcineze păcatul care este în trupul 
nostru. Ci trupul cel preacurat şi sfânt al pururea Fe¬ 
cioarei, ca unul ce a fost din zămislire sfinţit de Duhul 
Sfânt, n-a pătimit stricăciunea în mormânt, ci îndată a 
fost ridicat de Fiul ei la ceruri şi împărăţeşte împreună 
cu Dânsul veşnic, în slava aceea negrăită şi netâlcuita 
veselie. De care, o!, de ne-am învrednici şi noi pentru 
sfintele ei rugăciuni. Amin. 

1 însemnăm aici că Doamna noastră de Dumnezeu Născătoarea, 
după Adormirea sa cea de trei zile în mormânt, nu numai s-a mutat, 
ci şi a înviat şi s-a înălţat la ceruri; adică s-a unit iarăşi întru tot lu¬ 
minatul ei suflet cu de Dumnezeu primitorul ei trup, şi aşa a în¬ 
viat din mormânt. Iar după învierea sa, îndată s-a înălţat împreună 
cu trupul la ceruri. Că acestea sunt adevărate, ne încredinţează bu¬ 
zele cele mişcate de Duhul ale Sfinţilor Teologi, adică dumneze¬ 
ieştii Andrei Criteanul, Ioan Damaschin, Grigorie Palama şi alţii 
(notă în ediţia din 1847). 

Minunea a 2-a 

Pentru moarta care a hrănit cu lapte 
pruncul său şi după un an a înviat 


După înălţarea la ceruri a Domnului nostru Iisus 
Hristos, pe timpul când iudeii au ucis cu pietre pe Ar- 
hidiaconul Ştefan, întâiul Mucenic, şi au gonit pe toţi 
Apostolii din Ierusalim, cum şi pe alţii câţi propovă- 
duiau pe Hristos, era un ucenic dintre cei şaptezeci şi 
doi, Maximin cu numele, care era în ceata Martei şi a 
Măriei, după cum Apostolul Petru îi poruncise, ca să nu 
se despartă de dânsele. Fiindcă fratele lor (Lazăr) fu¬ 
gise în Cipru de frica iudeilor, ca să nu-1 ucidă, iar suro¬ 
rile lui au rămas în Ierusalim cu Preasfânta Fecioară, 
până la mutarea ei. Apoi au vândut toate lucrurile lor, 
au dat banii săracilor şi petreceau apostoleşte. 

Dar iudeii, văzând că propovăduiau cu îndrăzneală 
numele lui Hristos, le-au pus într-o luntre ce nu avea 
vetrile, nici vâsle, pentru ca să se înece, şi au slobozit lun¬ 
trea să se ducă unde o va goni vântul. Iar în luntre erau 
Maria, Marta, Maximila, slujnica lor, Maximin cel zis mai 
sus, şi alt oarecare, Kalidonie cu numele, care s-a născut 
orb, pe care Domnul l-a vindecat. Aceşti cinci se rugau 
lui Dumnezeu să-i povăţuiască într-un loc unde va voi 
darul Lui. A cărui putere şi ajutor i-a dus într-o epar¬ 
hie a Galiei cu mulţime de oameni ce se zice Marsilia. 
Deci, ieşind din luntre şi slăvind pe Dumnezeu, s-au dus 
în târg, nu cumva le va da cineva milostenie ca să plece. 
Iar oamenii cetăţii aceleia, ca nişte închinători la 
idoli, nu s-au milostivit de ei. în cetatea aceea era un dom¬ 
nitor ce nu avea fiu, care a văzut în vedenie în noap¬ 
tea aceea o femeie zicându-i lui: „Tu dormi odihnindu-te 
pe pat cu soţia ta, nemilostivule, sătul de toate bunătăţile, 

şi robii adevăratului Dumnezeu mor de foame. Sculân- 
du-te, du-te în târg de dimineaţă şi ia pe cei cinci străini 
şi îi odihneşte în casa ta. Iară de nu mă vei asculta pe 
mine, vei lua moarte rea şi groaznică”. Acestea văzân- 
du-le, domnitorul şi soţia lui s-au înfricoşat şi i-au luat 
în palat, dându-le lor de toate cele ce le trebuiau. 

Iar după vreo câteva zile, auzind învăţătura Măriei, 
care propovăduia pe Hristos Dumnezeu adevărat po¬ 
vestind facerile de minuni pe care Le-a săvârşit, i-au 
zis ei: „Dacă Hristos, pe Care îl propovăduieşti Dum¬ 
nezeu Atotputernic, îmi va da un fiu, de care am dorire, 
şi eu mă făgăduiesc că mă voi face creştin şi voi pierde 
toţi idolii”. Iară ea a răspuns: „Nu numai darul acesta 
poate Stăpânul Hristos să ţi-1 dea, ci şi orice altă cerere 
vei cere, numai crede într-Insul fără de îndoire, şi vei cu¬ 
noaşte puterea Lui”. Deci în puţine zile soţia lui s-a în¬ 
greunat, şi îndată s-au botezat toţi ai palatului. Şi 
atâta evlavie a arătat domnitorul şi dor de credinţă, 
încât a vrut să se ducă la Ierusalim, ca să se închine Sfin¬ 
telor Locuri. Atunci femeia lui, ca o evlavioasă ce era, 
l-a rugat cu lacrimi să o ia şi pe dânsa, iar el, ca să nu o 
amărască, a primit să meargă cu dânsul. Deci a lăsat epi- 
trop în locul său pe Maria, dându-i ei în scris stăpânire 
să surpe toate capiştile idolilor, să zidească biserici şi 
orice va voi să facă, fără de împiedicare, lăsând cheile ce¬ 
tăţii şi toată avuţia lui în mâinile ei. Apoi a intrat în co¬ 
rabie cu soţia lui şi cu alţii oarecare, ca să le slujească. 

Deci au călătorit în ziua cea dintâi, şi s-a stârnit un 
vânt potrivnic şi au stat multă vreme într-un liman, 
până ce a suflat un vânt prielnic, şi atunci iarăşi au că¬ 
lătorit. Iar pe drumul acela a venit vremea femeii să 
nască, şi a născut cu multă durere un prunc de parte 
bărbătească şi apoi îndată şi-a dat sufletul. Pentru care 

boierul acela s-a întristat foarte, însă evlavia lui nici¬ 
decum nu s-a împuţinat, ca să se smintească despre 
Dumnezeu şi să se întoarcă înapoi. Numai după ce a plâns 
destul, a zis corăbierilor să-i ducă la un ostrov pustiu, 
care era acolo aproape. Şi aşa a scos pe cea moartă şi a 
pus-o într-o peşteră cu pruncul şi, acoperind-o pe dânsa, 
a zis cuvintele acestea: „Preasfântă Născătoare de Dum¬ 
nezeu, Maica sărmanilor şi ajutorul celor deznădăj¬ 
duiţi, după cum ai născut pe Dumnezeu în chip minunat, 
aşa păzeşte şi pruncul acesta şi călăuzeşte-1 pe dânsul 
cum voieşti”. Aşa zicând, a intrat în corabie şi în pu¬ 
ţine zile a ajuns în hotarele Ierusalimului. 

Şi ieşind din corabie, s-a dus pe uscat în sfânta cetate 
şi acolo, cu voia lui Dumnezeu, a aflat pe Apostolul Petru 
şi i-a vestit cele făcute. Iar Apostolul i-a zis lui: „Pace ţie, 
fiule, care ai crezut în propovăduirea cea mântuitoare, 
iar pentru soţia ta şi pentru fiul tău să nu te întristezi, 
că Domnul poate să schimbe jalea ta întru veselie şi 
în bucurie”. Deci, ducându-se amândoi, i-a arătat toate 
locurile pe unde a umblat Domnul şi a făcut minunile, 
adică Cina cea de Taină, Grădina, Golgota şi Muntele 
Măslinilor de pe care s-a înălţat la ceruri. Şi l-a învă¬ 
ţat pe dânsul din destul toate tainele dumnezeieştii 
iconomii şi ale credinţei. Şi după ce au şezut acolo mai 
bine de un an, l-a petrecut Apostolul şi s-a rugat pentru 
el, care, cu voia Atotputernicului Dumnezeu, în puţine 
zile a ajuns la ostrovul acela pustiu unde o lăsase pe cea 
moartă cu pruncul. 

Şi, ducându-se în peşteră, a văzut pruncul că sugea 
la cea moartă, care era întreagă şi nestricată, după cum 
au lăsat-o. Pentru care s-a înspăimântat şi a zis aces¬ 
tea cu lacrimi către Domnul: „Dumnezeule Atotpu¬ 
ternice, prin darul Tău, care l-a hrănit pe pruncul acesta 

atâta vreme, cred că poţi să o înviezi şi pe maica lui, ca 
să se întoarcă jalea mea în îndoită bucurie după mai îna¬ 
inte spunerea lui Petru, Apostolul Tău. Aşa, Multmi- 
lostive Stăpâne, ascultă pe nevrednicul robul Tău, pentru 
rugăciunile pururea Fecioarei Maicii Tale, şi ale roabei 
Tale Maria, care m-a luminat şi la cunoştinţa Ta m-a 
povăţuit”. Aşa a zis cu lacrimi şi cu credinţă şi îndată, o! 
minune, s-a sculat moarta ca din somn şi, suspinând, a 
zis acestea: „O, preadulcea mea Stăpână, binecuvântat 
este numele tău, care m-ai acoperit şi m-ai chivernisit 
întru naştere şi ai hrănit atâtea zile pe fiul meu”. Atunci 
a povestit bărbatului ei, zicând: „Să ştii că toate Sfin¬ 
tele Locuri, pe care ţi le-a arătat Sfântul Petru, acolo 
am fost şi eu şi le-am văzut, întru care mă povăţuia în¬ 
gerul lui Dumnezeu”. Şi aşa i-a spus toate numele Sfin¬ 
telor Locuri, iar acela mai mult s-a înspăimântat. 

Intrând în corabie, s-au dus în ţara lor şi, închinân- 
du-se Măriei, i-au povestit toate câte s-au întâmplat. Şi 
toţi ai cetăţii s-au botezat, şi au sfărâmat pe toţi idolii 
şi au zidit sfinte biserici, şi alte lucruri bune au săvârşit 
întru slava Tatălui şi a Fiului şi a Sfântului Duh. 


Minunea a 3-a 

Vedenie de folos pentru un oarecare Ioan 


Pe vremea lui Constantin cel Mare a fost un om cu 
numele Ioan, care îi era cunoscut împăratului prin meş¬ 
teşugul său. Acesta, având viaţă înrăutăţită, nu şi-a pus 
niciodată în minte gheena. Iar Domnul, Cel ce pe toate 
le iconomiseşte spre folos, a hotărât îndreptarea lui prin 
vedenie. Deci a văzut acesta odată în vis că i-a adus 
împăratului Constantin un lucru meşteşugit de el şi, 

pentru aceasta, vorbea împăratului cu îndrăzneală şi se 
bucurau împreună. Vede apoi că împăratul scoate o 
sabie goală şi, strângându-i părul la un loc, se grăbeşte 
să-i taie capul fără de milă, iar Ioan pleca gâtul său, 
socotind că şuguieşte cu împăratul. însă, în vreme ce 
făcea aceasta, îl aude pe împărat că îi zice: „Când sabia 
va mânca părul tău, atunci gâtul tău se va umple de 
sânge”. Deci i s-a părut lui că i s-a tăiat gâtul, şi când 
sabia a ajuns spre piept, nedumerindu-se Ioan şi sme- 
rindu-se, căuta ajutor de la cineva. De frica şi groaza 
acelei lupte, s-a deşteptat şi, venindu-şi în fire, era cu totul 
înspăimântat. Atunci, făcându-şi semnul crucii peste 
trup, a spus: „Mulţumescu-ţi ţie, visule, că grozava această 
luptă mi-ai arătat-o numai cu nălucirea, nu şi cu fapta”. 
Şi aşa a rămas nepocăit şi neîndreptat. 

Iar după câtăva trecere de vreme a căzut la grea 
boală şi chema ajutorul lui Dumnezeu. Atunci a văzut 
iarăşi - nu în vis, ci în uimire fiind - că stătea în faţa unui 
divan judecătoresc. Un înfricoşător împărat şedea pe 
tron, îmbrăcat totodată cu împărătească şi arhierească 
podoabă. De-a dreapta şi de-a stânga Lui erau oarecare 
bărbaţi, cu sfinţită cuviinţă şi cucernici, iar El era dede¬ 
subtul acelora. Şi în dreapta împăratului vedea că 
stăteau oameni tineri şi frumoşi, iar în stânga Sa vedea 
că stă unul mai smerit şi mai primitor, iar în spatele 
împăratului era o prăpastie foarte întunecată şi prea 
adâncă, pe care numai văzând-o te înfricoşai nespus şi 
te îndurerai foarte. Deci, în vreme ce stătea cu frică şi 
cutremur, i-a zis lui împăratul acela care şedea pe tron: 
„O, tânărule, oare ştii cine sunt Eu?”. Iar Ioan I-a răs¬ 
puns: „Ştiu, Stăpâne, că Tu eşti Cel ce Te-ai întrupat 
Fiul lui Dumnezeu şi Dumnezeu, precum dumneze- 
ieştile noastre Scripturi glăsuiesc”. Atunci împăratul zice 
către dânsul: „Şi daca tu din Scripturi Mă cunoşti, îi 

cunoşti şi pe cei împreună cu Mine şezători. Deci cum ai 
uitat îngrozirea aceea pe care ţi-a făcut-o ţie Cons¬ 
tantin cu câţiva ani înainte, sau nu înţelegi ceea ce-ţi zic?”. 
Iar Ioan I-a răspuns: „înţeleg, Stăpâne, şi încă frica 
groazei aceleia o am în inima mea”. „Şi dacă, a zis îm¬ 
păratul, rămăşiţele groazei aceleia le ai încă în inimă, 
cum stăruieşti în răutăţi? Deci învaţă-te din cele în¬ 
cercate, căci Eu sunt Cel ce şi mai înainte ţi-am dat 
ţie groaza aceea, şi nu Constantin”. 

Acestea zicându-le, s-a arătat că numai cu semnul a 
poruncit împăratul celor ce-L înconjurau să-l arunce pe 
Ioan în prăpastia ce se vedea în spate, şi îndată au în¬ 
ceput oamenii să-l împingă fără milă. Iar el a chemat 
ajutorul Maicii Domnului, căci i s-a părut că a văzut-o 
pe Născătoarea de Dumnezeu acolo în mijloc. Şi după 
acestea L-a auzit pe împărat zicând: „Lăsaţi-1 să meargă, 
pentru rugăciunile Maicii Mele”. 

Până aici este vedenia pe care a avut-o Ioan. Iară el 
s-a înspăimântat şi, venindu-şi în fire, s-a dus la un 
monah cucernic şi i-a povestit-o lui. Şi monahul i-a zis: 
„Dă slavă lui Dumnezeu, frate, că te-ai învrednicit să iei 
asemenea învăţătură şi, de aceea, deşteaptă-te, iubitule, 
ca nu cumva să pătimeşti şi tu ca acela despre care îţi voi 
povesti. O vedenie ca a ta a avut un om: Se afla la împă- 
răteştile judecătorii unul Gheorghe cu numele, care era 
dus cu sila, legat, ca să fie aruncat într-o grozavă pră¬ 
pastie, şi cu totul s-a înspăimântat. Iar unul dintre cei 
ce erau acolo de faţă, având îndrăzneală către împă¬ 
rat, i-a oprit pe cei ce-1 duceau la prăpastie şi-i ruga 
să-l lase, dându-le chezăşie că în douăzeci de zile se va 
îndrepta. Deci, după ce a fost slobozit Gheorghe prin 
acest fel de chezăşie şi ajutor, s-a dus cel ce a avut ve¬ 
denia şi a înţeles ce înseamnă şi i-a arătat-o lui Gheor¬ 
ghe, cel tras în prăpastie, căci îi era prieten şi cunoscut. 

Iar Gheorghe, auzind acestea, întru nimic le-a socotit. 
Aşadar, a rămas ticălosul neîndreptat. Iar după ce au 
trecut cele douăzeci de zile, a fost răpit, vai!, din viaţa 
aceasta şi dus să plătească făgăduita datorie”. Acestea 
în chip de adăugire le-a povestit monahul lui Ioan. Iar 
Ioan, auzindu-le şi având în mintea sa încă vieţuind 
îngrozirile ce a văzut, a mărturisit fără de ruşine toate 
păcatele sale şi, schimbându-şi viaţa spre mai bună, a 
petrecut mulţi ani cu plăcere de Dumnezeu vieţuind, şi 
aşa murind, s-a dus la veşnicele lăcaşuri. 


Minunea a 4-a 

Pentru biserica Născătoarei de Dumnezeu cea din Neoria 


Pe vremea binecredincioşilor împăraţi Mihail şi 
Teodora, a fost în Constantinopol un patriciu, cu numele 
Antonie, care avea în casa lui, într-o curte lipită de Neo¬ 
ria, o biserică frumoasă şi slăvită, zidită întru slava Prea- 
sfîntei Născătoare de Dumnezeu. Pe care biserică îm¬ 
păraţii cei mai dinainte, fiind luptători de icoane, au 
dezgolit-o de toată podoaba, scoţând sfintele icoane şi 
numai cruci însemnând în locul lor. Dar când a strălu¬ 
cit din nou dreapta credinţă, iarăşi a împodobit patri¬ 
ciul biserica aceea cu icoane, iar dedesubtul ei a zidit o 
baie foarte mică, pentru odihna sa trupească. Şi dea¬ 
supra se săvârşea pururea preamărirea lui Dumnezeu. 
Pentru aceasta, umbri intr-insa darul Sfântului Duh, prin 
Preacurata Maica Domnului nostru Iisus Hristos, şi 
începură a se face multe tămăduiri de felurite boli. Oare¬ 
care iubitori de Dumnezeu se strânseră de cerură de la 
patriciu să facă în baia aceea câte o scăldătoare pe 

săptămână pentru fraţii cei în Hristos, mai ales bol¬ 
navi, şi, luând voie, o făceau cu credinţă şi se vindecau. 
De aceea, înainte să moară, pentru a lui sufletească mân¬ 
tuire, patriciul lăsă baia aceea şi biserica în seama oa¬ 
menilor iubitori de Dumnezeu, care, fiind săraci şi ne- 
având nici apă de ajuns, nici alt venit, încet-încet au 
părăsit grija lucrului; şi, petrecându-se aceia şi neavând 
nimeni dreptul să o dea la altă faţă, a rămas neîngri¬ 
jită. Şi au jefuit baia unii şi alţii de uneltele şi podoabele 
dintr-însa. Iar biserica a rămas la un preot evlavios, care 
slujea cu toată osârdia, pentru că făcea multe minuni 
Preasfânta, şi avea norodul la acela evlavie, dându-i cele 
ce îi erau spre trebuinţă. 

După o vreme, fericitul împărat Romano, făcându-şi 
palate împărăteşti şi trebuindu-i multe materiale la lu¬ 
crul lor, înştiinţat fiind că această casă a Născătoarei are 
multe materiale, avea gând să o strice. Dar Preasfânta 
Născătoare de Dumnezeu care locuia în biserică nu s-a 
lenevit spre cele ce gândea acela, căci s-a arătat noap¬ 
tea în vedenie dregătorului care era mai mare peste 
lucru şi altui tânăr oarecare rudă cu acela şi le-a zis cu 
groază să nu cuteze nicidecum să-i strice casa cea din 
Neorie. Şi dacă se făcu ziuă, tânărul povestind visul 
maicii dregătorului, înţelese şi împăratul care, îndată ce 
auzi, zise cuvântul acesta: „Nu vreau să am judecată cu 
Preasfânta Născătoare de Dumnezeu, ci şi casa ei o voi 
înnoi cu cele de trebuinţă”. De aceea, în loc să strice, oa¬ 
menii care au fost trimişi curăţară baia cu toată nevo- 
inţa şi o înnoiră. Terminându-se toate, au făcut baia 
mai mare şi, înfierbântând-o, se scăldară împăraţii în- 
tr-însa, Romano, Constantin şi Hristofor, şi bucurân- 
du-se întăriră baia cu hrisov de milă să aibă atâta venit 

fiecare an. Şi au dăruit-o la mănăstirea cea numită a 
dregătorului, pentru ca să poarte grijă de baie şi de bi¬ 
serica Născătoarei de Dumnezeu monahii mănăstirii 
aceleia. Deci făcea iarăşi minuni nenumărate Născă¬ 
toarea de Dumnezeu, după cum şi mai înainte, dintre 
care vom povesti una spre încredinţarea altora şi spre ne- 
mincinoasă adeverire. 

O femeie bogată căzu în boală grea şi se umflă, şi 
chinuindu-se cu nesuferite dureri îşi cheltui toată ave¬ 
rea la doctori, dar nimic nu i-a folosit. Auzind de minu¬ 
nile ce se făceau la biserica din Neorie, a Preasfintei Năs¬ 
cătoare de Dumnezeu, s-a dus şi ea acolo, şi a rămas mai 
multe zile, dar nu s-a vindecat (pentru că Domnul voieşte 
să avem răbdare multă şi de aceea uneori nu ne as¬ 
cultă îndată când cerem ceva de la el, până s-ar arăta 
răbdarea şi îngăduirea noastră). Deci, după ce a văzut 
că nu s-a folosit, s-a dus la biserica Născătoarei de Dum¬ 
nezeu din Vlaherne şi, căzând la pământ, se ruga: „Mi- 
luieşte-mă, Maica lui Hristos Dumnezeu, că, fiind 
lipsită de tot ajutorul cel omenesc, am năzuit la tine”. 
Deci rămânând acolo nouă zile, i se arătă în ziua cea de 
pe urmă o femeie de cinste, zicându-i: „O, femeie, ce strigi 
către mine de mă superi neîncetat?”. Iară ea a răs¬ 
puns: „O, Stăpână, pentru păcatele mele mă bântuiesc, 
dar ştiind că pentru noi păcătoşii Fiul tău şi Dumnezeul 
nostru S-a pogorât din ceruri şi, născându-Se din pân¬ 
tecele tău, Se făcu om, am năzuit la tine ca să aflu milă 
eu, ticăloasa”. Şi Născătoarea de Dumnezeu zise iarăşi 
către dânsa: „Du-te la lăcaşul meu cel mic de la Neorie 
şi acolo îţi vei afla vindecarea”. Deci, după ce s-a deş¬ 
teptat, bolnava a mulţumit lui Dumnezeu şi s-a dus 
degrab la Neorie şi a căzut cu rugăciune la Maica Lui, 

zicând: „Miluieşte-mă, Stăpână, şi împlineşte milosârdia 
ta întru mine”. Şi, după ce zise acestea, adormi. Şi văzu 
iarăşi pe Născătoarea de Dumnezeu, ce i se arătase îm¬ 
preună cu un bărbat frumos, căruia îi zicea: „Iată fe¬ 
meia cea bolnavă, spintecă-i buricul”. Chiar atunci acela 
a lovit-o cu varga pe care o ţinea în mână peste pân¬ 
tece şi se făcu nevăzut, împreună cu Născătoarea de 
Dumnezeu ce se arătă cu dânsul. Deci, deşteptându-se, 
femeia văzu că ieşea dint-însa miros greu nesuferit şi, 
îndată dezbrăcându-se, intră în baie şi spălându-se a ieşit 
cu femeile ce erau cu dânsa sănătoasă şi vindecată. în- 
chinându-se acelui loc, tămâia cu mirodenii, mulţu¬ 
mind Preasfîntei Stăpâne de Dumnezeu Născătoare, 
întru slava Celui ce S-a născut dintr-însa Hristos Dum¬ 
nezeul nostru. 


Minunea a 5-a 

Pentru orbul pe care l-a luminat 
apa izvorului celui primitor de viaţa 


Se vede în Penticostar, în vinerea cea dintâi, adică 
în Săptămâna Luminată, că în Constantinopol era un 
ostaş milostiv foarte şi om îmbunătăţit, Leon cu nu¬ 
mele, cu porecla Machelie, pe care pentru bunătatea lui 
l-a învrednicit Dumnezeu de s-a făcut împărat mai pe 
urmă. Deci, când era încă ostaş, s-a întâmplat a fi în- 
tr-o pădure deasă, aproape de cetate, şi acolo a văzut 
un orb, care era din călătorie şi arşiţă foarte însetat. 
Pentru aceasta s-a întristat Leon şi îl trăgea de mână 
ca să-l ducă mai înainte, nu cumva va afla apă ca să-l 
adape. Dar după ce s-a dus puţină depărtare de loc, a 

căzut orbul, neputând mai mult să umble de sete, iar 
Leon căută multe ceasuri în pădure apă şi n-a aflat. De 
unde s-a întristat foarte, temându-se nu cumva să moară 
orbul de sete. Cercând dar în părţile cele mai dină¬ 
untru, a auzit un glas zicându-i: „Nu te scârbi, o! Leone, 
că aproape de tine este apa, şi adapă pe orb. Apoi să 
speli ochii lui cu dânsa, ca să cunoşti puterea mea. Iar 
tu să ştii că te vei face împărat, şi atunci îţi adu aminte 
să-mi faci aici o biserică, să locuiesc într-însa, să vină 
câţi au trebuinţă de ajutorul meu, ca să afle mântu¬ 
irea sufletului şi a trupului”. Acestea auzindu-le Leon, 
cu totul înfricoşându-se, s-a bucurat că a aflat trei da¬ 
ruri dintr-unul pe care l-a căutat. Deci, ducându-se îna¬ 
inte trei paşi, a aflat apă într-un lac şi bând a cunoscut 
întru sine multă veselie şi putere. Şi luând din apa aceea, 
a adăpat pe orb, şi şi-a venit în fire. Apoi a spălat ochii 
lui, după porunca Preasfintei Născătoare de Dum¬ 
nezeu, şi îndată - o, minunile tale, Stăpână! - a văzut 
cel mai înainte fără de vedere, şi a luat atâta veselie, pe 
cât poate fiecare să o înţeleagă. Şi, după prorocia Maicii 
lui Dumnezeu, peste puţină vreme s-a suit Leon la 
vrednicia împărătească şi a zidit o biserică în locul în 
care a aflat apa cea vindecătoare, în numele Preasfin¬ 
tei Fecioare Maria, şi a numit-o pe biserică Izvorul cel 
primitor de viaţă. Fiindcă apa aceea era dăruire de la 
izvorul cel adevărat al vieţii, adică de la împărăteasa 
cea atotputernică. 

Şi nu numai această facere de minune a săvârşit, ci 
şi altele nenumărate, care covârşesc la număr stelele 
cerului. Că apostimata (adică durerile de piept) şi încu- 
ierile udului, patimile carchinelor şi curgerile de sânge, 
frigurile, lepra, lingoarea, fierbinţelile, albeţile ochilor, 
zgârcirile vinelor şi alte multe feluri de boli a vindecat îm¬ 
părăteasa cea atotputernică prin apa aceea purtătoare 

de viaţă, şi în fiecare zi vindecă pe cei ce pătimesc. Şi 
morţii i-a înviat, după cum mai jos vom scrie mai ară¬ 
tat, întru slava Dumnezeului nostru, Care din dânsa 
S-a născut negrăit. Căruia I se cuvine toată cinstea şi 
închinăciunea în veci. Amin. 


Minunea a 6-a 

Pentru împăratul Leon cel înţelept 


în vremea în care a împărăţit, Leon cel preaînţelept 
avea o soţie îmbunătăţită foarte şi sfântă, numele ei fiind 
Teofana, care s-a sfinţit mai de pe urmă pentru fap¬ 
tele ei cele bune, după cum se vede în Sinaxar, în 16 zile 
ale lui decembrie. Deci mai înainte de a se sfârşi Sfânta, 
a venit mare boală împăratului şi durere nevindecată, 
care se zice piatră, adică se nasc oarecare pietre înă¬ 
untru în beşica udului şi astupă drumul, şi nu poate să 
iasă udul, pentru care pricină mulţi au murit. Aşadar, 
chinuindu-se împăratul Leon, s-au adunat toţi doc¬ 
torii, dar nu puteau să-l vindece. Iar în Săptămâna 
brânzei l-au strâns durerile atât, încât au hotărât doc¬ 
torii că moare, şi i-au gătit cele trebuincioase morţii. 
Atunci fericita împărăteasă, văzând că nici un doctor pă¬ 
mântesc nu putea să-l vindece, a alergat la Cel ceresc. 
A intrat în cămara cea împărătească şi, căzând înain¬ 
tea sfintei icoane a Maicii lui Dumnezeu, cu credinţă 
şi cu lacrimi fierbinţi se ruga ca să-i dăruiască puţină 
viaţă bărbatului ei. Deci făcând rugăciune împărăteasa 
cetăţii şi rugând pe Stăpâna cerului şi a tot pământul, a 
auzit un glas nevăzut zicându-i: „Nu te întrista, Teo- 
fano, că astăzi vine iarba cea vindecătoare, ca să vindece 
pe bărbatul tău”. Aceasta auzind, sfânta s-a bucurat 

foarte şi, alergând către cel bolnav, văzu că era în ceasul 
cel mai de pe urmă, ca să-şi dea sufletul. Şi doctorii au 
făcut sfat ca să-l spintece, iar ea le-a zis lor: „Lăsaţi-1 pe el, 
că degrabă vine alt Doctor să-l vindece”. Şi după multe 
ceasuri, când socoteau că desăvârşit a murit, văd că vine 
degrabă o călugăriţă, Agati cu numele, care era în bi¬ 
serica Preasfintei Născătoare de Dumnezeu cea din Hri- 
sopighi, şi ţinând un vas cu apă din aceea vindecătoare, 
a zis acestea către împărăteasă: „Astăzi, când m-am 
sculat de dimineaţă şi împodobeam biserica Preasfintei 
Născătoare de Dumnezeu, am auzit un glas, zicându-mi: 
«Agati, ia degrabă puţină apă din izvorul meu, ca să duci 
împăratului să o bea, ca să se vindece şi el, şi să înce¬ 
teze şi durerea Teofanei iubitei mele, care cu lacrimi 
strigă către mine»”. Deci i-a dat împărăteasa apa celui 
bolnav şi îndată - o, grabnică izbăvire! - cum a băut-o 
s-a vindecat desăvârşit, şi atâta putere a luat, încât s-a 
sculat din pat sănătos, ca şi cum n-ar fi avut nici o boală. 

Minunea aceasta a înspăimântat pe toţi, iar împă¬ 
ratul a poruncit de au făcut un praznic de veselie întru 
aducerea aminte a acestei faceri de bine şi mulţumire a 
Preaslăvitei Stăpânei noastre şi a Celui ce S-a născut 
din ea negrăit, Căruia I se cuvine slava în veci. Amin. 


Minunea a 7-a 

Pentru tesaloniceanul care a înviat prin 
apa izvorului celui primitor de viaţă 


în Penticostar, în Vinerea Luminată se citeşte ase¬ 
menea cum că un om bogat s-a pornit de la Tesalonic cu 
multă evlavie să se ducă la biserica cea mai sus zisă a 
Izvorului celui primitor de viaţă, ca să se închine, auzind 

minunile cele de spaimă, pe care le făcea Stăpâna cea 
atotputernică cu apa aceea, din care avea dorire să bea, 
spre sfinţenia sufletului lui. Deci, luând mulţi arginţi 
pentru cheltuială şi pentru ca să dea la biserică, a in¬ 
trat în corabie şi, înotând, i-a venit o boală grea, de unde 
cunoscând cum că va să moară, a zis stăpânului corăbiei: 
„Socotesc că nu sunt vrednic să mă închin bisericii Prea- 
sfîntei Născătoare de Dumnezeu, nici să beau din apa 
aceea preasfântă şi, fiindcă păcatele mele m-au împie¬ 
dicat să mă duc viu, te jur pe tine cu numele Stăpânei 
Născătoare de Dumnezeu să nu mă arunci în mare, ci să 
mă pui într-un sicriu, să mă duci la acea biserică sfântă, 
ca să mă îngropi acolo, şi aşa făcând vei avea ajută¬ 
toare pe Preasfânta. încă îţi las ţie şi din banii mei o 
sută de galbeni, iar pe ceilalţi să-i dai la biserica aceea, 
pentru pomenirea sufletului meu”. Acestea zicând cel 
bolnav, s-ajurat lui stăpânul corăbiei să facă voia lui, şi 
atunci şi-a dat duhul. Iar corăbierul a păzit trupul şi 
după trei zile a ajuns la Constantinopol unde, scoţând pe 
cel mort, a chemat preoţii să-i cânte slujba după rân- 
duială şi să-l îngroape la biserica cea zisă mai sus a Fe¬ 
cioarei. Şi după ce au cântat, i s-a părut unui preot ca să 
deschidă sicriul, pentru că nu mirosea ca alţi morţi. Deci, 
deschizându-1, a aruncat deasupra trupului ţărână în 
chipul crucii, după obicei, zicând: „Tină luând, m-ai plăs¬ 
muit pe mine şi ai pus întru mine suflare de viaţă” şi 
celelalte. Atunci luând o slugă de-a corăbiei puţină apă 
din izvorul cel primitor de viaţă şi apropiindu-se de cel 
mort a zis acestea: „O, sărace, cât dor ai avut ca să bei 
din apa aceasta, şi nu ai ajuns! Ci măcar acum mort pri¬ 
meşte-o pe dânsa”. Aşa zicând, a vărsat apa peste tru¬ 
pul lui, şi îndată - o, minunile tale cele mai presus de 
fire, Stăpână dătătoare de viaţă! - s-a sculat mortul şi a 
şezut, slăvind pe Domnul şi pe fericita Fecioară. 

Câtă înspăimântare, o! fraţii mei, socotiţi că au luat 
cei ce stăteau împrejur, şi mai ales corăbierii, care ştiau 
că a murit, şi încă mai mult că era atunci de patru zile 
mort, ca şi odinioară Lazăr cel ce s-a sculat după patru 
zile! Ci ei prea mult se minunau. Iar cel mort ce s-a 
sculat a mulţumit din destul Preasfintei şi n-a uitat fa¬ 
cerea de bine, ci, ca un bine cunoscător, a rămas până 
la sfârşitul său în biserica ei, slujind cu toată osârdia, fă- 
cându-se călugăr cucernic şi îmbunătăţit. Deci veneau 
din felurite locuri de îl întrebau despre iad, dar el nimic 
n-a răspuns pentru ceva, după cum şi Lazăr. Şi trăind 
cu bună plăcere de Dumnezeu şi cu minunată viaţă două¬ 
zeci de ani după ce a înviat, s-a odihnit întru Domnul, 
Căruia I se cuvine slava în veci. Amin. 


Minunea a 8-a 

Pentru Sfântul Roman Cântăreţul, 
care a fâcut condacele tuturor sfinţilor 


Se vede la Metafrast (şi în Vieţile Sfinţilor), în întâia 
zi a lunii lui octombrie, în care prăznuim pe Sfântul 
Roman Cântăreţul, că sfântul acela a fost din cetatea 
Edesa şi a lăsat patria sa şi, ducându-se în Constanti- 
nopol, a locuit într-o mănăstire a Preasfintei Stăpânei 
noastre, ceea ce se zice întru cele ale lui Kir. Şi de multe 
ori se ducea din chilia lui la biserica Născătoarei de Dum¬ 
nezeu şi pururea Fecioarei cea din Vlaherne, şi acolo 
petrecea toată noaptea la priveghere, că era foarte evla¬ 
vios şi îmbunătăţit, priveghind la praznicele cele împă¬ 
răteşti şi rugându-se toată noaptea. Pentru aceasta s-a 
învrednicit să ia darul acesta de la Stăpână, adică, la 
privegherea Naşterii lui Hristos aflându-se în biserica 

cea mai sus zisă a Vlahernelor, a adormit puţin de oste¬ 
neală şi atunci a văzut-o pe Preasfânta în vedenie, ţinând 
o carte, care îi zise lui: „Deschide gura ta, ca să mănânci 
dăruirea aceasta pe care ţi-o dau”. Deci i s-a părut lui 
cum că a deschis gura şi a înghiţit cartea aceea. Şi atunci, 
după ce s-a făcut ziuă, s-a suit în amvon şi a început cu 
multă evlavie condacul praznicului, adică: „Fecioara as¬ 
tăzi pe Cel mai presus de fiinţă naşte” şi celelalte, pe care 
le-a cântat cu astfel de cântare şi cu atâta dulceaţă, încât 
s-a cunoscut prea arătat că a venit din cer, şi nu de la oa¬ 
meni, darul care i s-a dat, şi toţi s-au minunat. Că nu 
numai condacul acesta a făcut, ci şi toate celelalte ale 
praznicelor Mântuitorului, ale Preasfintei şi ale tuturor 
sfinţilor. Şi a alcătuit mai mult de o mie de condace, adică 
a tot anul, câte se cântă în biserica noastră. Iar de darul 
acesta s-a învrednicit minunatul de la Maica lui Dum¬ 
nezeu, pentru că avea evlavie către ea foarte şi o cinstea. 
Pentru aceasta şi de la ea s-a slăvit în lumea aceasta 
vremelnică şi în viaţa cea cerească şi fericită. Pe care dea 
Dumnezeu să o dobândim noi toţi. 


Minunea a 9-a 

Pentru Sfântul Grigorie, Arhiepiscopul 
Neocezareei, făcătorul de minuni 


în 17 zile ale lui noiembrie, Biserica noastră prăz- 
nuieşte pe Sfântul Grigorie făcătorul de minuni, care 
a fost pustnic sus într-un munte şi petrecea o viaţă mi¬ 
nunată. Pentru aceasta l-au hirotonit arhiereu într-un 
chip minunat, că nu l-au făcut ca pe alţi arhierei, ca să-l 
hotărască fiind de faţă, ci, nevoindu-se în munte, s-a 
hirotonit arhiepiscop Neocezareei nefiind de faţă. Acesta, 

după ce a urcat în scaunul cel înalt al arhieriei, s-a sâr- 
guit să facă şi faptă bună mai multă, pentru aceasta 
şi de la Dumnezeu s-a învrednicit de mai mari daruri, 
după cum în viaţa lui se văd minunile cele mai presus 
de fire pe care le-a făcut. 

Deci sfântul acesta, rugându-se într-o noapte în chi¬ 
lia lui după obicei, a venit o dumnezeiască strălucire 
şi s-a luminat toată casa mai mult decât dacă ar fi fost 
însuşi soarele văzut. Atunci văzu o femeie preaîncu- 
viinţată, frumoasă şi minunată, şi aproape de ea un bă¬ 
trân preacinstit şi cucernic. Deci se minuna Grigorie şi 
socotea în mintea lui cum că femeia aceea preacinstită 
ar fi fost împărăteasa îngerilor, dar n-a putut să înţe¬ 
leagă cine ar fi bătrânul, până ce a auzit pe Preasfânta 
că-i zice: „Ioane, ucenicule al Fiului şi Stăpânului meu 
şi cel ce eşti numit cu numele Cuvântării de Dumnezeu, 
arată taina adevăratei credinţe lui Grigorie acesta, iu¬ 
bitului rob al învăţătorului tău, să înţeleagă adâncul 
cuvântării de Dumnezeu pentru ca să nu-1 biruiască 
vreun eretic cândva”. Acestea auzindu-le, sfântul a cu¬ 
noscut că a fost Ioan Evanghelistul, care a venit cu Prea¬ 
sfânta Născătoare de Dumnezeu ca să-l înveţe mărtu¬ 
risirea cea dreptslăvitoare a credinţei, pentru că în vremea 
aceea erau mulţi eretici, şi cu cuvintele lor cele măgu¬ 
litoare înşelau pe mulţi şi îi atrăgeau la dogmele lor 
cele răzvrătite. Atunci dar a scris marele şi făcătorul de 
minuni Grigorie Mărturisirea credinţei noastre celei 
adevărate şi dreptslăvitoare, după cum l-a luminat Prea¬ 
sfânta şi l-a învăţat Apostolul, şi a dat-o pe dânsa Sfin¬ 
tei şi Soborniceştii Biserici a lui Hristos, după cum în 
viaţa lui mai arătat se vede, pe care a scris-o Sfântul 
Grigorie de Nyssa, fratele marelui Vasile. Nu numai de 
dăruirea aceasta s-a învrednicit de la Maica lui Dum¬ 
nezeu credinciosul acesta şi binecunoscătorul robul ei, 

ci şi de puterea facerii de minuni, că a săvârşit cu aju¬ 
torul Stăpânei acesteia atotputernice nişte minuni de 
care toţi, auzindu-le, se minunează. Şi cine voieşte să ia 
bucurie şi veselie sufletească să citească viaţa lui. Pe care 
o las, pentru că nu este pricina noastră. Numai una să 
o spun, spre încredinţarea celorlalte, pentru ca să cunoaş¬ 
teţi cât dar află de la Dumnezeu cel care împlineşte 
poruncile Lui şi cinsteşte cu multă evlavie pe împără¬ 
teasa cea multlăudată şi preaslăvită. 

în Neocezareea, în care era sfântul acesta arhiereu, 
este un râu mare, pe care îl numesc Lykon, care se mărea 
iarna într-atât, încât făcea nenumărate pagube, nu nu¬ 
mai la ţarini şi la case, pe care le prăpădea, şi îneca do¬ 
bitoacele, ci şi pe mulţi oameni îi omora. Deci s-au dus 
oamenii cei de loc către marele Grigorie şi l-au rugat să-i 
ajute. Iar sfântul, sfătuindu-i să aibă nădejdea lor către 
Dumnezeu, s-a dus cu dânşii ţinând în mâinile lui un 
toiag, pe care l-a înfipt în malul râului, şi mai întâi a făcut 
rugăciune în taină, apoi a zis şi acestea cu glas: „în nu¬ 
mele Domnului nostru Iisus Hristos, îţi poruncesc ţie eu, 
robul lui Dumnezeu şi al pururea Fecioarei Maria, ca să 
nu ieşi mai mult din locul tău, nici să treci hotarul acesta 
al toiagului meu”. Acestea zicând sfântul (o, mari mi¬ 
nunile Tale, Doamne!), toiagul acela uscat şi de toată 
umezeala neîmpărtăşit a prins rădăcini şi s-a făcut copac 
mare şi înfrunzit preafrumos. Şi minunea urmă mi¬ 
nunii, pentru ca să se propovăduiască totdeauna puterea 
lui Hristos. Şi se vede până în ziua de astăzi copacul 
acela, că n-a putrezit de mulţimea vremii, nici râul n-a 
îndrăznit vreodată să treacă hotarul pe care l-a po¬ 
runcit sfântul, numai când ajunge la copacul acela, îşi 
întoarce călătoria către cele dinapoi şi se cucerniceşte 
de toiagul sfântului. Aşa ştie Domnul a slăvi pe cei ce de 
asemenea îl slăvesc pe Dânsul. 

Vedeţi, creştinii mei, câte minuni şi semne au făcut 
robii cei evlavioşi ai Născătoarei de Dumnezeu, pentru 
că au avut credinţă către Dumnezeu? Dar cum îndrăz¬ 
nesc oarecare filosofi (sau mai bine a zice nebuni) să 
spună că sunt minciuni unele din minunile Preasfintei? 
Oamenii pot să săvârşească unele ca acestea cu aju¬ 
torul Stăpânului, şi Maica Lui au nu poate? Se mai po¬ 
vesteşte despre sfântul acesta că a poruncit şi unei pietre 
mari ca un munte de a ieşit din locul ei şi s-a dus aiurea. 
Asemenea cu aceasta au făcut-o şi avva Marcu al Tra- 
ciei, Ioachim, Patriarhul Alexandriei, iar marele Aver- 
chie, Arhiepiscopul Ierapoliei, a poruncit diavolului de 
a ridicat din Roma un jertfelnic de piatră ca un munte, 
adică un altar al idolilor, şi l-a dus în Frigia, cale de pa¬ 
truzeci de zile, făcând mare înspâimântare şi uimire 
celor ce vedeau. încă şi făcătorul de minuni Spiridon a 
poruncit, de asemenea, unui râu care se vărsa întoc¬ 
mai ca o mare în vreme de vară şi, întorcându-se în păr¬ 
ţile cele dinapoi, a trecut pe uscat nu numai sfântul, ci 
şi câţi s-au întâmplat acolo. Acestea şi altele asemenea 
se văd în vieţile celor mai sus zişi, pe care le-a scris 
Simeon Metafrastul, (care pe larg se află tipărite şi în 
limba noastră) după cum s-au tălmăcit spre folosul cel 
de obşte. Deci, dacă sfinţii au săvârşit nişte minuni ca 
acestea, cum nu ar fi putut Stăpâna ca să lipească mâi¬ 
nile cele tăiate, să învieze pe morţi şi să săvârşească mi¬ 
nuni de asemenea, ca una ce a născut pe Dumnezeu? 
Eu le cred, şi le-am tălmăcit după cum le-am aflat scrise 
(greceşte), pentru ca să se umilească păcătoşii, să se 
întoarcă spre pocăinţă şi să dobândească iertare. Şi de 
am greşit la aceasta, Domnul să mă ierte. Că, după 
cum am zis la începutul cărţii, eu cred după cum porun¬ 
ceşte Biserica Răsăritului, adică Ortodoxă, ca un drept- 
credincios, şi să nu mă prihănească cineva cu nedreptate. 

Că pentru multa evlavie pe care o am către Preasfânta 
am tălmăcit această carte româneşte şi în tipar am 
dat-o şi nădăjduiesc la milostivirea şi bunătatea ei, ca 
să-mi ajute să scap de munca cea veşnică, de care dea 
Dumnezeu să ne izbăvim noi toţi creştinii prin rugăciu¬ 
nile însăşi Stăpânei noastre pururea Fecioarei şi Născă¬ 
toarei de Dumnezeu şi ale tuturor sfinţilor. Amin. 


Minunea a 10-a 

Pentru Ioan Damaschin, pe a cărui 
mână tăiată a vindecat-o cea Preanevinovatâ 


Se vede în viaţa Sfântului Ioan Damaschin, pe care 
a scris-o preaînţeleptul Ioan, Patriarhul Antiohiei, cum 
că în vremea lui Leon Isaurul era mare gonire şi luptă 
de icoane în Constantinopol şi pe mulţi dreptcredin- 
cioşi a muncit împăratul cel urător de Hristos cu fe¬ 
luri de munci. Deci, înştiinţându-se de acestea Ioan la 
Damasc, pe care îl avea voievodul sarazinilor ca întâi 
sfetnic, scria în fiecare zi epistolii şi le trimitea la Con¬ 
stantinopol dreptcredincioşilor, în care arăta cu mărturii 
vrednice de crezut că toţi cei care nu se închină sfintelor 
icoane sunt eretici şi fără de Dumnezeu şi străini de 
împărăţia lui Hristos. 

Auzind împăratul de acestea, a cerut ca să-i dea una 
din scrisorile lui Ioan, pe care a arătat-o scriitorilor săi, 
întrebându-i dacă poate cineva dintre dânşii să urmeze 
chipul scrisorii. Deci s-a aflat unul preaiscusit la fru¬ 
moasa scriere, care i-a făgăduit împăratului să o scrie 
atât de asemenea, că nici însuşi Ioan nu va cunoaşte că 
sunt străine. Acestuia i-a poruncit împăratul cel vi¬ 
clean de a scris către dânsul o epistolie ca şi cum ar fi 

de la Ioan, în care zicea: „împărate, întru mulţi ani să 
trăieşti, închinăciunea cea cuviincioasă împărăţiei tale 
aduc eu, robul tău Ioan din Damasc, şi îţi arăt ca să ştii 
că cetatea noastră este în vremea aceasta slăbănogită, 
pentru că lipsesc cei mai mulţi ostaşi ai agarenilor la 
război. Şi dacă vei trimite puţină oaste, cu înlesnire o iei, 
şi îţi voi ajuta şi eu la o apucare ca aceasta pe cât pot, că 
în mâinile mele este toată cetatea”. Acestea şi altele 
mai multe scriind, vicleanul împărat a făcut şi altă scri¬ 
soare, cu mâna lui, către stăpânitorul agarenilor, zicând: 
„Prea de bun neam şi preaiubite voievodule al cetăţii Da¬ 
mascului, să te bucuri. Ştii că nu este nici un lucru mai 
fericit, mai lăudat şi lui Dumnezeu plăcut decât dragos¬ 
tea, ca să păzească cineva tocmelile cele de pace; pentru 
aceasta nu voi să stric prietenia pe care o avem cu bunul 
neamul tău, cu toate că un prieten al tău adevărat mă 
îndeamnă şi mă cheamă pe mine la aceasta şi îmi tri¬ 
mite scrisori de multe ori ca să viu asupra ta cu război. 
Iar pentru încredinţarea ta, îţi trimit una din scrisori, 
pentru ca să cunoşti adevărata prietenie pe care o am 
eu către tine şi vicleşugul şi răul nărav al aceluia care 
a scris-o”. 

Aceste două scrisori le-a trimis cu un rob al său cel 
cu nume de leu şi cu socoteală de şarpe la cel viclean şi 
barbar, care, văzându-le, s-a mâniat şi, chemând pe Ioan, 
i le-a arătat. Iar Ioan, înţelegând viclenia împăratului, 
spunea adevărul - nu numai că nu le-a scris, ci nici măcar 
în mintea lui nu le-a gândit niciodată. Iar barbarul, 
biruit fiind de mânie, n-a crezut, nici soroc nu i-a dat ca 
să arate adevărul, ci a poruncit să-i taie mâna lui. Deci 
s-a tăiat dreapta aceea care mustra pe cei ce urăsc pe 
Domnul, şi în loc de cerneală, cu care se vopsea mai îna¬ 
inte, s-a vopsit cu al său sânge, pe care mână au spân¬ 
zurat-o în târg, să o vadă toţi. Deci, după ce a trecut 

ziua, a trimis Ioan mijlocitori rugându-se tiranului ca 
să-i dea mâna să o îngroape, ca să-i mai uşureze du¬ 
rerea lui, iar acela a primit şi i-a dat-o. Deci, luând-o pe 
dânsa Ioan şi intrând în casa lui, a căzut la pământ cu 
faţa în jos înaintea sfintei icoane a Maicii lui Dum¬ 
nezeu, zicând acestea cu lacrimi şi credinţă: „Stăpână 
Preacurată Maică, ceea ce ai născut pe Dumnezeul meu, 
pentru dumnezeieştile icoane dreapta mea s-a tăiat. 
Cunoşti bine pricina pentru care s-a nebunit Leon; apucă 
înainte dar, ca o grabnică ce eşti, şi-mi vindecă mâna mea; 
dreapta Celui înalt Care S-a întrupat din tine multe 
puteri face prin mijlocirea ta; aşa şi acum pe dreapta mea 
aceasta să o vindece, pentru rugăciunile tale, ca să poată 
scrie cu dulci şi întocmite cântări laudele care se cu¬ 
vine să se dea ţie, Născătoare de Dumnezeu, şi Celui ce 
S-a născut din tine şi împreună ajutătoare să se facă 
dreptei credinţe”. 

Acestea zicându-le Ioan cu lacrimi, a adormit şi vede 
icoana pururea Fecioarei, care îi zice lui cu liniştită cău¬ 
tătură: „Vezi că sănătoasă s-a făcut mâna ta şi să nu-ţi 
pese mai mult pentru aceasta, ci fă-o pe dânsa trestie a 
scriitorului ce scrie degrabă, după cum te-ai făgăduit mie 
acum”. Deci, deşteptându-se şi văzând-o vindecată şi 
lipită mâna lui (o, prea mare puterea ta, Preacurată!), s-a 
bucurat cu duhul pentru Dumnezeu şi pentru Maica 
Lui, că a făcut cu dânsul mărire Cel Puternic. Deci toată 
noaptea, veselindu-se, a adus cântare de mulţumire lui 
Dumnezeu, zicând: „Mâna Ta cea dreaptă, Doamne, s-a 
proslăvit întru tărie. Dreapta Ta a vindecat pe dreapta 
mea cea tăiată, şi cu aceasta va sfărâma pe vrăjmaşii 
care nu cinstesc preacinstită icoana Ta şi a aceleia ce Te-a 
născut pe Tine, şi prin mâna mea va zdrobi pe strică¬ 
torii de icoane cei potrivnici mulţimii slavei Tale”. Deci 
a trecut toată noaptea veselindu-se şi cântând laude 

pururea Fecioarei Maria Maicii lui Dumnezeu. Iar când 
s-a făcut ziuă şi au văzut vecinii lucrul cel minunat, au 
vestit în toată cetatea. însă oarecare urători de Hristos 
au zavistuit şi, ducându-se, au spus stăpânitorului cum 
că n-au tăiat mâna lui Ioan, ci unui rob al lui, care pen¬ 
tru ca să facă bunătate domnului său a primit să i se 
taie mâna lui, pentru că i-a dat arginţi nenumăraţi. Iar 
stăpânitorul a poruncit să vină Ioan, să vadă mâinile 
lui. Şi, venind, i-a arătat mâna cea tăiată, care avea un 
semn roşu împrejur, pe care l-a iconomisit Preasfânta 
pentru nemincinoasa mărturie a tăierii. Deci i-a zis bar¬ 
barul: „Care doctor te-a vindecat şi ce fel de doctorii a 
pus?”. Iar Ioan cu strălucit şi mare glas s-a făcut propo¬ 
văduitor minunii, zicând: „Domnul meu m-a vindecat, 
Doctorul cel Atotputernic, Care are deopotrivă putere 
după voire”. Iar stăpânitorul a răspuns: „Iartă-mă, omule, 
că, după cum se vede, nevinovat eşti şi nu ai greşit la pri¬ 
cina aceasta, cu nedreptate te-am osândit. Ai dar cins¬ 
tea cea dintâi, ca să fii întâiul sfetnic al meu, şi mă fă¬ 
găduiesc ţie să nu fac nimic fără de sfatul şi voirea ta”. 
Iar Ioan a căzut la picioarele lui, rugându-se să-l ierte, 
pentru că vrea să se ducă să slujească Făcătoarei de bine, 
după cum i-a poruncit. Deci, după ce s-a gândit mult 
timp, s-a învoit stăpânitorul şi i-a dat voie şi iertare să 
se ducă unde voieşte. Iar Ioan, mulţumind, s-a dus. 

Şi, împărţind săracilor averea lui şi slobozind pe 
robii lui, s-a dus la Mănăstirea Sfântului Sava, unde, 
făcându-se călugăr, s-a dat ascultător la un bătrân as¬ 
pru, care i-a poruncit să-şi taie desăvârşit voia lui, după 
rânduiala petrecerii celei călugăreşti, ca să nu facă nici¬ 
odată nimic fără de voia şi binecuvântarea bătrânului 
şi să nu cânte nicidecum vreun tropar. însă tai cuvân¬ 
tul pentru scurtime şi pentru ca să nu ies din ceea ce stă 
înainte. (Ci care pofteşte să se umilească mai mult să 

citească viaţa lui, în patru zile ale lui decembrie, ca să 
ia mare folos.) Iar într-una din zile, un frate al mănăs¬ 
tirii a rugat pe Ioan ca să-i alcătuiască vreun tropar de 
moarte umilitor, ca să ia puţină mângâiere, pentru că 
adormise fratele lui cel după trup. Ioan se temea să 
nu-1 supere pe bătrân; însă s-a lăsat biruit de multa ru¬ 
găminte a fratelui şi, scriind nişte tropare prea cu jal¬ 
nică şi frumoasă cântare, adică acestea: „Care este des¬ 
fătarea cea lumească”, „Oamenilor, pentru ce în deşert 
ne tulburăm” şi „Toate sunt deşertăciune cele ome¬ 
neşti”, le cânta. Venind bătrânul de afară şi auzind 
glasul acela de cântare preaumilitoare, s-a scârbit şi a 
gonit pe sfântul ca pe un neascultător. Iară el, căzând 
la picioarele bătrânului, cerea iertăciune, dar acela nici 
într-un chip nu s-a plecat. însă pentru multa rugă¬ 
ciune a proestoşilor s-a înduplecat iarăşi ca să-l pri¬ 
mească, numai să se învoiască să cureţe ieşitorile şi să 
odihnească pe călugări. Iar el a primit, cunoscând fo¬ 
losul ascultării. 

Deci bătrânul, văzându-1 pe dânsul că ascultă, l-a 
primit iarăşi, poruncindu-i să păzească tăcerea, după 
cum mai înainte. După puţine zile, se arată Preasfânta 
bătrânului în somn, zicându-i: „Pentru ce ai închis un 
minunat izvor ca acesta, care varsă afară destule pâ- 
raie şi apă a odihnei sufletelor cu atâta mursă şi dul¬ 
ceaţă, mai mult decât cel ce a izvorât cu străină cu¬ 
viinţă, din piatră, în pustie? Lasă izvorul ca să adape 
toată lumea, să acopere mările eresurilor şi să le mute 
spre dulceaţă minunată. Acesta are să covârşească 
alăuta cea prorocească a lui David şi psaltirea, aducând 
cântare nouă Domnului, şi cântări pline de minunată 
dulceaţă, mai presus decât cântarea lui Moise şi decât 
dănţuirea Mariamiei. Faţă de asemănarea alăutei lui 

celei dulce cântătoare şi minunate, au să se socotească 
un basm netrebnic cântările cele fără de folos ale lui 
Orfeu. Acesta va cânta cântarea cea duhovnicească şi ce¬ 
rească. Acesta va urma cântările cele heruvimiceşti. 
Acesta va croi drept dogmele credinţei şi va da la iveală 
răzvrătirea şi strâmbarea a tot eresul”. Deci când s-a 
deşteptat bătrânul, care a avut vedenia aceasta şi i s-au 
descoperit cele negrăite, a zis către sfântul acestea: „O, 
fiule al ascultării lui Hristos, deschide gura ta, nu în 
pilde, ci întru adevăr, nu în ghicituri, ci în dogme. Gră¬ 
ieşte cuvintele pe care le-a scris Duhul Sfânt în inima ta; 
suie-te în muntele Sinaiului, cel al vedeniilor şi al des¬ 
coperirilor lui Dumnezeu, fiindcă te-ai smerit pe tine în¬ 
suţi până în sfârşit; acum dar, suie-te în muntele Bisericii 
şi propovăduieşte binevestind Ierusalimul; înalţă gla¬ 
sul tău întru tărie, că preaslăvite mi s-au grăit mie 
pentru tine de la Maica lui Dumnezeu. Şi mă iartă pe 
mine de câte ţi-am greşit, că din necunoştinţa mea te-am 
împiedicat”. 

Atunci dar, început făcând Ioan cântărilor celor cu 
miere curgătoare, lumina Bisericile atâta, încât ori¬ 
cine auzea cuvintele lui şi facerile acelea putea să înţe¬ 
leagă. Deci, în acest chip vieţuind sfântul într-o petre¬ 
cere îmbunătăţită şi preaminunată şi multe scrieri lă¬ 
sând asupra luptătorilor de icoane, alcătuind canoane 
preafrumoase şi stihiri preapotrivite şi dulci la cântare, 
cum şi alte cuvinte de praznic, spre lauda şi mărirea 
Preasfântei Născătoare de Dumnezeu, s-a odihnit întru 
Domnul, Căruia I se cuvine slava şi stăpânirea în veci. 
Amin. 

Minunea a 11-a 

Pentru împărăteasa Franţei, ale cărei mâini 
tăiate le-a vindecat Stăpâna cea atotputernică 


Era în Franţa un împărat văduv de prima soţie, cu 
care a avut o pruncă preafrumoasă şi a numit-o Maria. 
Apoi el a făcut a doua nuntă şi a luat o femeie fru¬ 
moasă cum nu se aflau în locurile lui, care, pe cât era de 
frumoasă la trup, pe atât era la suflet de grozavă. Şi 
mai ales era atâta de stăpânită de zavistie, încât nici în- 
tr-un chip nu voia să audă cum că ar fi fost altă femeie 
mai frumoasă decât ea. Şi văzând pe fiica bărbatului 
său cea întâi născută că avea frumuseţe minunată, a ză¬ 
mislit în inima ei pe diavolul şi căuta chip să o omoare 
din zavistie pe fecioara cea nevinovată, pentru ca să nu 
se facă mai frumoasă decât ea. 

Deci, când s-a dus în altă ţară împăratul pentru o 
pricină de nevoie, atunci a aflat preaîndrăzneaţa vreme 
potrivită ca să săvârşească pofta ei cea zavistnică. Şi a 
vorbit cu un rob credincios al ei, care avea multă în¬ 
drăzneală, zicând lui: „Un lucru voiesc să-mi faci într-as- 
cuns, să nu ştie cineva, şi eu îţi voi da atâtea daruri, cu 
care să te faci cel întâi în palaturile cele împărăteşti”. 
Iar el s-a făgăduit cu jurământ să săvârşească ce-i va 
porunci. Atunci ea i-a zis: „Femeia cea dintâi pe care a 
avut-o împăratul a făcut pe fiica aceasta nu cu dânsul, 
ci cu alt oarecare om cu rău nărav. Pentru aceasta, ca o 
naştere a desfrânării, face lucruri necuviincioase şi pline 
de ruşine şi, dacă va trăi mai mult în casă, are să um¬ 
ple de ruşine casa mea. Deci te rog pe tine, ia-o dimi¬ 
neaţă şi îi spune cum că o duci în grădină să o plimbi, 
iar tu omoar-o pe dânsa în loc pustiu şi ascunde-o, ca să 
nu audă cineva de aceasta. Şi, ca semn al nemincinoasei 

mărturii, să-i tai mâinile şi să mi le aduci”. Deci slu¬ 
jitorul acela a făgăduit să îndeplinească dorinţa ei şi s-a 
gătit de cu seară cu o rudenie a lui şi prieten credin¬ 
cios. Iar la miezul nopţii a deşteptat împărăteasa pe 
fecioară şi i-a zis: „Du-te, Mărie, fiica mea, cu oamenii 
aceştia în cutare loc, în care vin şi eu curând ca să ne plim¬ 
băm”. Aşadar, au luat-o pe fecioară şi au dus-o într-un 
loc departe şi pustiu, unde a înţeles vicleşugul, că era din 
fire înţeleaptă. Şi, ridicând ochii către cer, cu lacrimi s-a 
rugat, zicând: „Stăpână Născătoare de Dumnezeu, altă 
nădejde şi ajutor nu am fără numai darul tău, şi tu răs¬ 
plăteşte celor ce mă vrăjmăşesc pe mine cu nedrep¬ 
tate”. Iară slugile i-au spus: „Să nu plângi şi să nu te 
temi că vei pătimi vreun rău de la noi”. Iar ea a zis: 
„Pentru ce minţiţi? Maica mea cea vitregă m-a înşelat pe 
mine şi m-a dat în mâinile voastre ca să mă omorâţi, 
dar nădăjduiesc spre nădejdea celor deznădăjduiţi că are 
să vă răsplătească fărădelegea voastră. Ce voiţi de aici 
înainte? Locul este pustiu ca să faceţi porunca doamnei 
voastre, numai vă rog să nu mă ucideţi fără de veste, 
ci mărturisiţi ceea ce aveţi să faceţi, ca să-mi dau, prin 
rugăciune, Stăpânului duhul meu”. Iar ei i-au spus: 
„Bine ai cunoscut ceea ce are să urmeze, că aşa ne-a po¬ 
runcit şi am făgăduit să te omorâm”. Iar ea a zis: „Şi nu 
vă temeţi de Dumnezeu să mă ucideţi cu nedreptate? 
Nu ştiţi că darul Lui ca un drept Judecător nu lasă 
ascunsă şi nepedepsită o faptă ca aceasta, ci o va răs¬ 
plăti şi vouă, şi preaîmpietritei aceleia, că nici pe aceea, 
nici pe voi nu v-am nedreptăţit vreodată? Iar dacă voiţi 
să scăpaţi de o asemenea fărădelege, lăsaţi-mă în locul 
acesta pustiu şi spuneţi-i ei că m-aţi omorât. Aici nu 
este nimeni ca să mă caute cu cele trebuincioase şi voi 
muri de foame, iar voi nu vă veţi pângări mâinile voas¬ 
tre într-acest fel de spurcată ucidere”. 

Acestea şi altele mai multe zicând, cu lacrimi, le-a 
părut rău pentru dânsa şi i-au spus: „Nouă ne pare rău 
pentru tine şi te lăsăm vie. Dar aceea ne-a zis să-i ducem 
mâinile tale ca să se încredinţeze de moartea ta şi, 
dacă nu vom îndeplini cuvântul ei, ne va face rău. Şi 
chiar dacă te vom lăsa vie, fiarele te vor mânca”. Iar ea 
a răspuns: „Amară îmi este şi o moarte, şi alta; cu toate 
acestea, voi avea puţină mângâiere că m-au mâncat 
fiarele, şi nu oamenii, şi veţi fi nevinovaţi şi voi de fără¬ 
delegea aceasta. Pentru numele Preasfintei care a născut 
pe adevăratul Dumnezeu şi Judecătorul tuturor, să nu 
mă ucideţi. Iar fiindcă ziceţi că i-aţi făgăduit să-i du¬ 
ceţi mâinile mele, tăiaţi-le, ca să le vadă şi să se bucure, 
iar pe mine lăsaţi-mă aici să mor de dureri”. Şi ei au 
primit să o lase vie. Atunci sărmana, pentru ca să scape 
de moarte, a pus mâinile ei pe o ramură, şi i le-au tăiat 
din încheieturi în chip îndemânatic, şi le-au dus la împă¬ 
răteasă, care le-a dat daruri nenumărate. Iar sărmana 
fecioară a rămas în durere şi chinuire neasemănată, şi 
nu avea altă mângâiere la durerile cele prea ustură¬ 
toare decât numai numele Preasfintei, al cărei ajutor 
îl chema cu lacrimi şi cu credinţă. Pentru aceasta nu 
s-a lipsit de cerere, ci cu ocrotirea Preabunului Dum¬ 
nezeu a dobândit ajutor într-acest chip. 

Un tânăr de bun neam, fiul unui duce, şi boier bogat 
vâna într-acele părţi şi, cu povăţuirea lui Dumnezeu, 
s-a dus aproape de pădurea aceea şi, auzind plânsul 
cel nemângâiat, a căutat până ce a aflat-o. Şi minu- 
nându-se de primejdia şi de frumuseţea ei, a întrebat 
să-i spună pricina, iar ea n-a răspuns nimic, numai 
plângea cerând ajutor. Iar boierul acela a zis slugilor: 
„Vreme nu este să o întrebăm ci, fiindcă Domnul ne-a 
povăţuit aici pentru ea, luaţi-o binişor să o ducem în 

oraşul nostru”. Aşa făcând, cu sârguinţă au ajutat-o, cu 
ierburi şi cu feluri de feluri de doctorii, de i-au încetat 
desăvârşit durerile. Şi se minunau toţi ai palatului de 
înţelepciunea pe care o avea şi de frumuseţea ei. Deci 
o întrebau de multe ori pe ea a cui fiică este şi pentru 
ce i-au tăiat mâinile, şi n-a vrut să spună. Dar, pentru 
bunele ei obiceiuri şi pentru faţa ei cea de bun neam şi 
frumoasă, a iubit-o tânărul din toată inima lui şi a zis 
ducelui într-o zi: „Părintele meu, cunosc cum că mă iu¬ 
beşti şi te rog să-mi faci darul acesta: Noi suntem bogaţi 
şi nu avem trebuinţă de lucruri. Când voieşte cel bogat 
să se însoare, trebuie să nu caute alta numai femeia 
să-i placă. Aceasta voiesc şi eu să-mi facă stăpânirea ta, 
să iau pe fecioara pe care am aflat-o în pustie; şi n-am 
trebuinţă de slujirea mâinilor ei”. Iară ducele a răs¬ 
puns: „Noi putem să luăm o fiică a unui domn asemenea 
nouă, şi tu voieşti să o iei pe aceasta? Nu este numai 
că nu are mâini, ci şi că nu ştim dacă nu este fiica vreunui 
ţăran prost, şi ne va fi mare ruşine nouă”. Iar acela a zis: 
„Părintele meu, aceasta nu poate să fie, că frumuseţea, 
învăţătura, pedepsirea şi rânduielile ei o mărturisesc din 
sânge împărătesc. Ci dacă ar fi şi copil al unui om mai 
mic, eu o voiesc, şi dacă nu o voi lua pe dânsa, într-adevăr 
îţi spun, alta nu iau şi voi petrece viaţa mea cu tristeţe 
neasemănată”. Deci, văzând dorul tânărului, ducele s-a 
înduplecat şi au făcut nuntă cu bucurii preabogate. 

Iar împăratul, tatăl ei, era în durere nemângâiată, 
neştiind unde să fie fiica lui, pentru că împărăteasa i-a 
spus că a fugit pe ascuns într-o noapte şi nu ştie ce s-a 
făcut. Şi plângea nemângâiat, având bănuială către îm¬ 
părăteasă, dar nu i-a arătat socoteala lui până ce nu va 
cunoaşte adevărul. Deci a trimis oameni în feluri de lo¬ 
curi ca să cerce, a scris şi porunci să se adune domnii 

şi boierii împărăţiei lui, să facă alergare de cai, pen¬ 
tru ca să ia puţină bucurie, să nu-1 omoare durerea. 
Deci s-a dus porunca aceasta şi în locul unde era fiica 
lui. Şi vrând ducele să încalece, nu l-a lăsat fiul lui, ci 
i-a zis: „Părintele meu, nu este înţelept să te osteneşti 
atâta călătorie fiind bătrân, odihneşte-te şi eu mă voi 
duce în locul tău. Iubeşte pe soţia mea ca şi pe mine şi, 
dacă va naşte mai înainte de a mă întoarce eu, poartă 
grijă de ea”. Iar ducele s-a rugat pentru el şi i-a mul¬ 
ţumit. Şi, ducându-se, a făcut cu dumnezeiasca putere 
atâtea fapte vitejeşti şi lupte eroice la alergarea aceea 
de cai, încât toţi vorbeau despre dânsul, lăudându-1 şi 
fericindu-1. Iar împărăteasa aceea vicleană l-a poftit 
şi, chemând pe sluga lui, l-a întrebat de unde este dom¬ 
nul lui, dacă are soţie şi altele asemenea. Iar sluga i-a 
spus cu de-amănuntul toate, cum că au aflat într-o pă¬ 
dure deasă o fecioară fără de mâini, că au luat-o şi 
celelalte. Mai pe urmă de toate, i-a spus că în acel ceas a 
venit de la tatăl lui scrisoare, cum că femeia lui a năs¬ 
cut doi copii de parte bărbătească şi să nu fie îngrijorat. 
Atunci reaua aceea şi vicleana a zămislit durere şi a 
născut fărădelege. A dăruit cu multe daruri pe omul 
acela şi l-a rugat, când va scrie domnul lui răspuns 
ducelui, să-l aducă acolo pe purtătorul de scrisoare, ca 
să-i poruncească şi ea, iar acela a făgăduit să o facă. 
Şi după ce a scris tânărul răspuns tatălui său ca să aibă 
grijă de femeia lui şi altele de acest fel, pecetluind scri¬ 
soarea, a trimis-o cu robul. Iar acesta, necunoscând vi¬ 
cleana meşteşugire, s-a dus la împărăteasă, care l-a 
ospătat cu multă îndestulare şi luând scrisoarea pe as¬ 
cuns a scris alta, a scos pecetea ducelui în chip înde¬ 
mânatic şi a pus-o pe scrisoarea ei, în care erau acestea: 
„Părintele meu, cunoaşte că această noră a ta este fiica 

unui făcător de rele şi pentru răutăţile ei i s-au tăiat 
mâinile, iar copiii aceştia nu sunt ai mei; deci mă rog ţie 
cum vei citi scrisoarea mea să o omori cu copiii ei, căci 
până nu voi auzi de moartea ei nu vin acolo”. Şi 
această vicleană scrisoare a dat-o vipera aducătorului 
de a dus-o ducelui care, văzând cele scrise, s-a întris¬ 
tat şi nu se dumirea, neştiind ce să facă. Aşa gândind, 
s-a sfătuit cu o slugă credincioasă cum ar face. Iar 
acela i-a zis lui: „Să nu faci o fărădelege ca aceasta, să 
o omori, ci dă-mi-o mie să o duc în locul în care am aflat-o, 
să o las acolo, şi Domnul să o chivernisească după cum 
va voi. Iar pe urmă mă voi duce să spun domnului meu 
cum că am făcut ce ne-a scris”. Cuvântul acesta a plă¬ 
cut ducelui. 

Deci sluga, luând pe Maria cu fiii ei, a lăsat-o pe 
dânsa în pustie şi s-a dus ca să afle pe bărbatul ei. Iar 
săraca şi sărmana de ea a rămas în locul acela neum¬ 
blat, cu multă durere şi întristare nemângâiată aştep¬ 
tând moartea. Plângând dar şi tânguindu-se, a văzut 
o potecă şi, luând copiii în braţele sale cum putea, a mers 
pe ea, până ce a ajuns la o peşteră, în care locuia un 
pustnic. Acesta, văzând-o pe dânsa, a socotit cum că 
ar fi o nălucire a vrăjmaşului, dar când a auzit pati¬ 
mile ei s-a întristat şi, lăsând-o pe dânsa în peşteră, s-a 
dus în alt loc. Şi în fiecare zi aduna rădăcini, şi din ră¬ 
dăcinile şi buruienile pe care le mânca el îi aducea şi ei, 
de o hrănea cu acelea, sau mai bine să zic cu dumne¬ 
zeiasca putere. 

Şi au trecut multe zile, până ce s-a întors bărbatul ei 
în ţara lui şi, înştiinţându-se de cele făcute, a plâns cu 
amar. Apoi, luând slugile, a zis: „Să mergem să cău¬ 
tăm locul acela şi nădăjduiesc spre Preacurata Născă¬ 
toare de Dumnezeu, pe care săraca o chema în ajutor 

totdeauna, că, după cum întâi i-a ajutat, şi acum va fi 
având-o păzită”. în acea noapte se arătă Preasfânta în 
somn Măriei şi îi zise: „Mâine vine credinciosul tău băr¬ 
bat ca să te ia şi muncă şi durere nu se va mai apropia 
de acum înainte de tine. Iar pentru răbdarea ta şi pen¬ 
tru credinţa ce o ai către mine, ca să mă strigi întru aju¬ 
tor la patimile tale, să înceteze durerile, şi întristările 
tale să se întoarcă întru bucurie”. Răspuns-a Maria: 
„îţi mulţumesc şi mă închin ţie, Doamna mea, să nu 
mă laşi. Dar cum să văd desăvârşită bucurie, până când 
mă aflu fără de mâini? însă nu mă deznădăjduiesc, 
păcătoasa, ci îndrăznesc la mila ta să-mi dai şi mai 
mult ajutor”. Acestea spunându-le cu chip smerit, a au- 
zit-o pe împărăteasa îngerilor că îi zice: „Ia-ţi mâinile 
tale cu ajutorul şi darul Fiului meu şi Dumnezeu. Că cei 
ce mă iubesc pe mine şi nădăjduiesc spre acoperămân¬ 
tul meu nu se vor lipsi de tot binele”. Acestea zicând, 
s-a aflat femeia vindecată, pentru care de bucurie deş- 
teptându-se, văzu - o, minunile tale cele preamări, Stă¬ 
până! - că era vedenia adevărată. Cine ar putea să spună 
veselia pe care a luat-o şi mulţumirile cele ce le-a făcut 
către Preasfânta? Căci toată noaptea aceea a petre- 
cut-o în rugăciuni şi în plecarea genunchilor, zicând 
Heretisirea îngerului, după cum avea totdeauna obiş¬ 
nuinţă să zică, cu evlavie şi cu umilinţă. Iar după ce s-a 
făcut ziuă, a auzit glasuri de oameni şi, ieşind afară, a 
văzut pe bărbatul ei care, aflând-o, a plâns de bucurie. 
Şi i-a povestit lui facerea de minune arătându-i mâi¬ 
nile ei, pe care văzându-le, s-a înspăimântat. Şi slăvind 
pe Făcătoarea de bine, s-au întors în oraş, unde a po¬ 
runcit boierul ca să se prăznuiască Preasfânta Născă¬ 
toare de Dumnezeu opt zile cu multă veselie. Şi câţi au 
auzit de această facere de minune s-au înspăimântat. 

După aceea cercetând ducele despre scrisoarea cea 
vicleană, cine a scris-o, ca să-l omoare, i-a zis lui Maria: 
„Până acum am ascuns şi nu am vrut să vă arăt cine 
sunt, dar fiindcă este voia lui Dumnezeu, vă spun: să ştiţi 
dar că eu sunt fiică a împăratului vostru, şi câte le-am 
pătimit mi le-a făcut împărăteasa. însă Maica sărma¬ 
nilor, împărăteasa cea cerească, al cărei nume este bine¬ 
cuvântat, m-a izbăvit de toate durerile. Nu v-am spus mai 
înainte, pentru ca să nu mă vadă pe mine tatăl meu şi 
să moară de durere. Dar acum, fiindcă mi-a făcut atâta 
milă Maica Milostivirii, trimiteţi scrisoare până ce ne 
gătim şi noi să ne ducem”. Acestea auzindu-le ducele, care 
avea supărare că nu ştia pe tatăl ei, a luat multă ve¬ 
selie, împreună cu toţi ai palatului. Iar mai ales bărba¬ 
tul ei a înălţat mâinile către cer, zicând: „Binecuvân¬ 
tat Dumnezeu, Care m-a învrednicit să iau de soţie pe 
doamna mea!”. 

Atunci i s-au închinat toţi ca unei împărătese şi, tri¬ 
miţând scrisoare tatălui ei, s-au pornit a treia zi. Şi ajun¬ 
gând în Franţa, i-a întâmpinat pe dânşii împăratul 
care, alergând, a căzut pe grumazul ei şi a sărutat-o cu 
lacrimi. Iar blestemata lui muiere s-a ascuns, pentru 
ca să nu o afle împăratul, ci el a cercetat cu de-amănun- 
tul până ce a găsit-o şi, aprinzând foc mare în mijlocul 
cetăţii, au ars-o de tot, încât nici os n-a rămas. Iar a 
doua zi a încoronat pe ginerele său împărat. Şi 
venind ducele la bucuria fiului său, şi toate rudeniile 
şi prietenii lui, s-a săvârşit praznic de veselie pururea 
Fecioarei Născătoare de Dumnezeu. Apoi au zidit 
încă şi o biserică slăvită în numele ei şi sărbătoreau 
toate praznicele ei. Iar mai ales în ziua în care i-a 
vindecat mâinile, împărăteasa făcea multe milostenii 
săracilor şi sărmanilor şi alte multe feluri de faceri de 

bine, aducându-şi aminte totdeauna de prea marele 
bine pe care i l-a făcut Preacurata. Şi mai mult decât 
alte fapte bune, făcea multă milostenie. Nu ostenea 
niciodată a da milostenie celor ce aveau trebuinţă, 
nici lăsa vreo slujnică a lor ca să dea cele ce erau de 
trebuinţă săracilor, ci ea singură cu mâna sa le dădea, 
zicând: „Fiindcă mâinile acestea nu sunt ale mele, ci 
ale împărătesei celei cereşti, pe care pentru multă mi¬ 
lostivirea ei mi le-a dăruit, nu este de cuviinţă să se 
lenevească vreodată la facerea de bine a robilor ei şi 
la milostivirea săracilor. Iar mai ales că şi bunătăţile 
acestea nu sunt ale mele, ci daruri ale lui Hristos, Prea- 
bunul Stăpân, trebuie să le împărţesc la fraţii mei cu 
îndestulare”. Aşadar, împărăteasa cea bine cunoscă¬ 
toare s-a bucurat multă vreme de împărăţia cea pă¬ 
mântească şi, sfârşindu-se cu pace, s-a dus la împărăţia 
cea cerească, pe care să dea Dumnezeu ca noi toţi să o 
dobândim. 


Minunea a 12-a 

Pentru aceea ce şi-a scos ochii 
ca să-şi păzească fecioria şi curăţia 


La început, când a primit credinţa în Hristos Bri- 
tania, adică Englitera, erau acolo mulţi oameni evlavioşi 
şi îmbunătăţiţi; şi mulţi bogaţi nu-şi măritau fiicele lor, 
ci cheltuiau multă bogăţie zidind mănăstiri şi le aşe¬ 
zau pe dânsele acolo, de petreceau călugăreşte. Deci 
în vremea aceea era un boier iubitor de fapte bune, care 
avea o fiică de doisprezece ani, Maria cu numele, prea¬ 
frumoasă, şi vrând să o tundă monahie, a întrebat-o, 
pentru ca să vadă şi cugetarea ei: „Eu aş fi dorit, de aş mai 

fi avut o fiică, să o dau pe una într-o mănăstire cu ju¬ 
mătate din averea mea, să o afierosesc Stăpânului 
Hristos, iar pe cealaltă să o mărit. Dar fiindcă te am 
numai pe tine, îmi pare foarte rău şi nu ştiu ce să fac 
din două. însă mie mi se pare că este mai bine ca frumu¬ 
seţea aceasta, pe care ţi-a dat-o Preabunul Dumnezeu, 
să o afieroseşti Lui decât să o strice vreun om. Şi, de vei 
face sfatul meu, te vei sfinţi de oameni în această lume 
şi în ceruri de Dumnezeu”. Răspuns-a lui fecioara: „înţe- 
lepţeşte ai judecat, o, părinte! Şi eu am socotit mai bine 
să iau pe Mântuitorul Mire al meu, decât vreun boier 
mare şi stricăcios”. Atunci tatăl ei i-a mulţumit din tot 
sufletul şi în puţină vreme a dus-o într-o mănăstire de 
fecioare, unde erau şi alte călugăriţe. Şi, cheltuind toată 
averea lui, a zidit o mănăstire, şi acolo petrecea călu¬ 
găreşte împreună cu alte călugăriţe îmbunătăţite. 
Aduceau încă şi alţi boieri pe fiicele lor în mănăstire, 
de şedeau până să vie la vârsta cea după lege, când le 
întrebau ce au să facă. Şi unele doreau viaţa monahi¬ 
cească şi se tundeau în monahism, iar altele, cu mai 
puţină evlavie, se măritau. 

Atunci era un ighemon care stăpânea ţara aceea, 
Ricardie cu numele, cu viaţă destrăbălată şi neînfrânată, 
care avea o fiică orfană de mamă, pe care a pus-o şi el 
în mănăstirea cea mai sus zisă. Iar stareţa a primit-o cu 
bucurie şi, pentru ca să cinstească pe ighemon, a po¬ 
runcit de au venit toate surorile ca să-l heretisească. 
între altele, era şi Maria cea zisă mai sus care, văzând 
împodobirea domnului, zicea în mintea ei: „Doamne 
al meu, oare să aibă acest om atâta slavă şi întru împă¬ 
răţia Ta?”. Iar acela, dacă a văzut-o că se uita la el, şi-a 
rănit inima de frumuseţea ei, socotind că şi ea tot cu 
acest fel de gând îl privise. Deci s-a rănit de un dor ne¬ 
vindecat, însă atunci n-a descoperit la arătare dorinţa 

lui din cauza celorlalte ce erau de faţă. Dar după ce s-a 
dus la palatul său, a vestit stareţei ca să-i trimită pe 
Maria în acea seară şi să ştie cum că şi aceea, de ase¬ 
menea, îl iubeşte. Iar stareţa s-a întristat foarte şi i-a 
trimis răspuns să nu facă atâta ruşine mănăstirii: „Ci 
mai mult, ca un domn al cetăţii ce eşti, se cuvenea ca, 
dacă ai fi auzit cum că altul voieşte să facă un lucru ne¬ 
cuviincios ca acesta pe care tu umbli să-l faci, să-l 
pedepseşti pe acela”. Şi multe alte cuvinte plăcute lui 
Dumnezeu i-a răspuns. Insă acela nicidecum nu le-a 
socotit, ca un întunecat de patima curviei, ci i-a porun¬ 
cit a doua oară ca negreşit să o trimită, că îi pofteşte ochii 
foarte mult, care l-au rănit la inimă când căutau la el. Şi 
să i-o trimită cu hotărâre, sau va merge singur şi o va 
lua cu sila, făcând o mare ruşine stareţei şi pagubă nea¬ 
semănată mănăstirii. 

între acestea, mai înainte de a ajunge al doilea ves¬ 
titor, a întrebat stareţa pe fecioară şi i-a zis: „Tatăl tău 
te-a afîerosit aici lui Dumnezeu şi pururea Fecioarei 
Maicii Sale, cu toată bogăţia lui, şi a murit cu multă 
bucurie, văzând că ai sporit întru poruncile Domnului. 
Şi în urma mea alta nu se va face stareţă, ci numai tu, 
pentru fapta bună şi pentru bogăţia ta; mă mir dar, 
cum ai făcut greşeala aceasta, ca să cauţi la domnitor, 
care m-a vestit ca să te trimit la el şi nu ştiu ce să fac”. 
Iar ea a răspuns: „Maica mea, cu alt gând am căutat 
eu la el, însă socoteala lui a fost rea şi l-a pornit la lu¬ 
crul cel necuviincios. Deci, când va trimite a doua oară 
vreun om, să mă laşi să-i dau eu răspunsul, ca să cu¬ 
noşti cât dor am să păzesc fecioria mea”. îi zice ei 
stareţa: „Vezi să nu spui vreun cuvânt aspru, să se mâ¬ 
nie şi să strice mănăstirea”. Iară ea a zis: „Mă duc la 
biserică să mă rog Stăpânei, ca să mă lumineze să-i dau 
răspunsul cel cuviincios, şi însăşi pururea Fecioara mă 

va păzi pe mine şi mănăstirea”. A alergat dar la aju¬ 
torul Celui de Sus şi se ruga cu lacrimi înaintea icoanei 
Maicii lui Dumnezeu să o izbăvească de întinăciunea 
trupului. După un ceas a venit omul şi i-a zis stareţei 
cuvântul cel de mai sus, la care ea a răspuns: „Nu se 
cuvine ca eu să trimit pe cineva la păcat, ci zi ei şi, dacă 
va voi, să-ţi urmeze ţie”. Deci s-a dus la biserică şi i-a 
zis ei trimisul: „Doamna mea, stăpânul nostru a văzut 
frumuseţea ta şi s-a rănit atâta la inimă de vederea 
ochilor tăi celor preadulci, încât nu află vindecare dacă 
nu vei veni să te vadă. Vino dar de bunăvoie, ca să te 
facă soţie lui, să fii cinstită foarte mult şi să te slăveşti 
întru această lume; iar dacă nu vei veni de voie, te va 
lua cu sila, ca să te ruşineze în toată Britania”. Iar ea 
a răspuns: „Du-te afară din biserică şi aşteaptă, peste 
puţină vreme îţi voi da ceea ce doreşte domnul tău”. Iar 
acela a ieşit bucurându-se, socotind că s-a înduplecat do¬ 
rinţei stăpânitorului. Asemenea şi stareţa a socotit că 
s-a biruit de vrăjmaşul şi foarte s-a întristat. însă evla¬ 
vioasa mireasă a lui Hristos, ducându-se, a stat îna¬ 
intea preasfintei icoane a Fecioarei Maicii lui Dumnezeu, 
zicând acestea cu lacrimi: „Stăpâna mea, bine îmi 
este să am ochi şi să văd sfântă icoana ta, dar fiindcă 
aceştia m-au împiedicat pe mine văzând pe pângă¬ 
ritul acela, mai bine să-i scot pe ei, decât să-mi întinez 
fecioria mea, şi darul tău îl voi vedea eu cu ochii sufle¬ 
tului. Iartă-mă, Doamna mea, şi să nu mi se socotească 
mie întru păcat fapta aceasta, că de nevoie o fac. Din 
două rele ce-mi stau înainte, mai bine este a alege răul 
cel mai mic”. Acestea zicând - o, bărbăţie şi vitejie! -, 
şi-a scos amândoi ochii cu un cuţit şi i-a pus într-un vas. 
Apoi a strigat pe omul cel trimis şi i-a zis: „Fiindcă 
ochii aceştia au greşit domnului tău, de l-au rănit, iată, 
cu dreptate i-am pedepsit. Şi dacă aceştia, după cum 

ai zis, pot să-l mângâie, mergi şi îi dă pe dânşii ca să ia 
dintru ei toată veselia şi bucuria”. Iar acela, îngrozit, 
a luat ochii şi i-a dus domnului său, spunându-i şi cu¬ 
vintele ce s-au zis mai sus. 

Acela s-a înspăimântat văzându-i pe dânşii şi s-a 
schimbat cu dumnezeiască schimbare, minunându-se 
de fapta bună şi vitejia fecioarei aceleia. Şi-a mutat dra¬ 
gostea cea trupească întru evlavia duhului, a plâns cu 
amar, a urât din inimă fărădelegile lui şi, umilindu-se 
cu sufletul, a dus ochii la mănăstire şi i-a pus înaintea 
sfintei icoane a Maicii lui Dumnezeu, iar pe oarbă acolo 
aproape să stea. Şi adunând pe toate surorile, le-a zis 
lor: „Cădeţi toate la rugăciune cu lacrimi, rugându-vă 
Stăpânului Hristos celui Atotputernic şi Preasfintei şi 
pururea Fecioarei Maicii Lui ca să facă milă cu sora 
aceasta binecuvântată, să o vindece. Şi, dacă vom avea 
credinţă fierbinte, ne va auzi Stăpânul; numai să nu 
aveţi necredinţă în inima voastră, nici să vă îndoiţi; că 
cele ce sunt cu neputinţă la noi, cu putinţă sunt la Dum¬ 
nezeu, Care face voia celor ce se tem de El. Şi vă rog 
pe voi, să nu îndrăznească una să se scoale de la pă¬ 
mânt până ce nu voi săvârşi şi eu rugăciunea mea”. Deci 
a pus cenuşă pe capul lui şi, căzând jos pe pământ, cu 
faţa descoperită cu multă smerenie, se ruga cu multe 
lacrimi şi tânguiri, zicând aşa: „Doamna şi Stăpâna în¬ 
gerilor, Maica Atotputernicului Dumnezeu, nu sunt vred¬ 
nic să văd sfântă icoana ta, nici să deschid gura mea cea 
prea pângărită ca să te rog, că nu am lăsat nici un 
păcat pe care să nu-1 fi făcut şi am întinat sufletul şi 
trupul meu şi tot pământul. însă fiindcă Domnul Iisus 
Hristos S-a întrupat pentru păcătoşi şi, petrecând în 
lume trupeşte, n-a lepădat pe desfrânate, pe tâlhari şi pe 
vameşi, ci i-a primit pe toţi, şi la dumnezeiasca lui înăl¬ 
ţare de la noi te-a lăsat pe tine mijlocitoare păcătoşilor, 

pe tine te pun şi eu chezaşă, Stăpâna mea, către Fiul 
tău cel milostiv, ca să mă întorc de la calea cea rea a 
fărădelegilor mele şi prin pocăinţă să-mi spăl noroiul 
sufletului meu, numai să audă darul tău rugăciunile 
sfintei stareţe şi a toată obştea, ca să dai iarăşi ochii 
sfintei roabei tale acesteia, căreia eu, nepriceputul, i-am 
fost pricina de i-a scos. Şi aşa aceasta să se izbăvească 
de trupeasca nevedere şi, luând lumina cea preadorită, 
să slujească Bisericii tale, după cum mai înainte, iar 
eu, nevrednicul robul tău, să mă slobozesc de robia cea 
cumplită a celui viclean, care mă trage legat, nevăzut, 
cu lanţ de fier”. Acestea şi altele multe zicea cu lacrimi 
ighemonul, iar călugăriţele, de asemenea, se rugară 
toată ziua aceea. Şi fiindcă se rugau cu credinţă şi ce¬ 
rerea le era binecuvântată şi sfântă, pentru dragostea 
cea frăţească, s-a auzit degrab rugăciunea lor. Că la 
ceasul Vecerniei a strălucit toată biserica şi s-a auzit 
un glas zicând: „Ia-ţi lumina ta cu darul Celui Născut al 
meu”. Atunci călugăriţa, căutând în sus, a văzut pe Stă¬ 
pâna cea atotputernică stând înăuntrul Jertfelnicului 
şi i-a zis ei: „Măresc numele tău, Doamna mea, şi slă¬ 
vesc darul tău”. Iar boierul şi toate surorile, după ce au 
auzit glasul, s-au sculat, dar pe Preasfânta n-au vă- 
zut-o. însă văzând că era vindecată ceea ce mai înainte 
era fără ochi, au slăvit pe Stăpâna cea atotputernică şi 
i-au mulţumit, făcând priveghere de toată noaptea. 

Apoi ighemonul a dat mănăstirii daruri prea multe 
şi, căindu-se de păcatele sale după făgăduinţă, nu s-a în¬ 
tinat mai mult, ci a petrecut viaţa cu fapte bune. Iar 
preacinstita Maria s-a făcut minunată foarte în lumea 
aceasta pentru întreaga înţelepciune şi păzirea fecio¬ 
riei ei. Şi toate surorile au cinstit-o mult pentru facerea 
de minune cea zisă mai sus şi pentru petrecerea ei cea 
cu fapte bune. Iar după sfârşitul stareţei, cu sfat de 

obşte au ales-o pe dânsa, care, cu plăcere de Dumnezeu 
păstorind sfânta mănăstire, s-a dus întru împărăţia 
cea cerească. Pe care, o!, de ar da Dumnezeu noi toţi să o 
dobândim, cu darul şi cu iubirea de oameni a Domnului 
nostru Iisus Hristos, Căruia I se cuvine toată slava, 
cinstea şi închinăciunea, împreună cu Cel fără de în¬ 
ceput al Lui Părinte şi cu Preasfântul şi de o fiinţă Duh, 
în vecii vecilor. Amin. 


Minunea a 13-a 

Pentru aceea care şi-a tăiat buzele sale 
şi nasul, ca sâ păzească fecioria cea făgăduită 


Oarecare fecioară cu numele Efimia, fiică a unui bo¬ 
ier bogat, a afierosit fecioria ei Preanevinovatei Maicii 
lui Dumnezeu din tânără vârstă şi, petrecând minunat 
şi cu fapte bune, niciodată n-a lipsit de la biserică în săr¬ 
bători. Şi toţi se minunau văzând atâta evlavie la o tâ¬ 
nără aşa de crudă, foarte frumoasă cu trupul şi cu bun 
chip. Iar pe cât creştea vârsta trupului, pe atâta se în¬ 
mulţea şi evlavia sufletului. De unde vicleanul balaur 
zavistui foarte asupra păzirii fecioriei acesteia şi a rănit 
către dragostea ei pe un boier preabogat, care a cerut-o 
de la tatăl ei de soţie. Iar el s-a bucurat să-şi facă ginere 
pe un om ca acesta şi a făgăduit să i-o dea. însă mi¬ 
reasa lui Hristos cea fără de prihană s-a împotrivit voii 
părinteşti, zicând că nu ar fi cu dreptate, nici cu bună- 
cuviinţă, ca să mintă înaintea pururea Fecioarei Năs¬ 
cătoare de Dumnezeu, căreia i-a făgăduit fecioria ei, 
şi să iubească mai mult pe un om strică cios şi mâncat 
de viermi, decât pe Mirele cel nestricăcios şi ceresc. Ci 
tatăl ei s-a mâniat şi i-a zis: „Rudenia lui este mare şi 

tu nu eşti vrednică să iei de bărbat pe un boier atât de 
bogat şi de bun neam. Deci cu hotărâre poruncesc să 
faci voia mea sau te pedepsesc preaaspru”. 

Văzând dar fecioara cea de bun neam socoteala ne¬ 
strămutată a tatălui său şi primejdia fecioriei ei, a intrat 
în dumnezeiasca biserică şi, rugându-se cu lacrimi, cerea 
de la Preasfânta Născătoare de Dumnezeu să-i ajute la 
această nevoie, ca să nu-şi întineze trupul ei. Dar după 
ce s-a rugat multe ceasuri, socotea întru sineşi aceasta: 
„Fiindcă frumuseţea trupului meu este pricina ca să 
mint cerescului Mire şi să mă pângăresc de om ne¬ 
vrednic, mai bine este să mă lipsesc de o frumuseţe ca 
aceasta nefolositoare şi să mă fac îngrozitoare cu chi¬ 
pul şi urâtă, numai să-mi păzesc curăţia sufletului, 
pe care mai vârtos şi mai mult o pofteşte Domnul decât 
frumuseţea cea trupească stricăcioasă”. Acestea cuge¬ 
tând şi înfierbântându-se cu dumnezeiescul dor al pă- 
zirii fecioriei, şi-a tăiat nasul şi buzele. De îndrăzneala 
aceasta auzind şi văzând-o, tatăl ei s-a mâniat atâta 
încât a vrut să o omoare, însă pentru ca să nu-i dea 
numai o durere, dacă îi va tăia capul ei, a lăsat-o pe dânsa 
vie, ca să-i dea muncă pe fiecare zi. Şi după ce a bă- 
tut-o cât a vrut, a chemat un lucrător de pământ, pe 
care îl avea la ţarinile sale, aspru foarte şi fără de ome¬ 
nie, căruia i-a dat-o ca să o aibă ca pe o roabă, să-i facă 
cele mai grele şi mai defăimate slujiri şi lucruri ale ţa¬ 
rinii lui, şi să o bată fără de milostivire când nu-i va 
face ascultarea. Şi s-ajurat lui cum că, dacă va auzi 
că s-a umilit în vreo zi pentru ea şi îi va face bine sau 
de se va arăta milostiv cât de puţin către dânsa, îi va 
tăia capul. 

Deci luând-o pe dânsa, ţăranul o necăjea şi o bătea 
fără de milostivire, pentru că din fire era crud şi fără de 
omenie, apoi încă şi pentru frica tatălui ei, şi a pus-o 

la cele mai grele slujbe. Iar fecioara cea de bun neam 
răbda cu vitejie toate durerile, mulţumind Domnului, 
Care a învrednicit-o să se pedepsească pentru dragos¬ 
tea Lui. Şi când voia să o bată nemilostivul acela, ea 
se ducea într-un loc ascuns şi se ruga multe ceasuri cu 
lacrimi către Domnul, cerând de la Dânsul ca să-i dea 
până la sfârşit răbdare şi putere. Şi cele mai multe 
nopţi le petrecea în metanii şi rugăciuni când avea vreme. 
Robia aceasta cumplită şi aspră a răbdat-o purtătoarea 
de chinuri şi muceniţa păzirii fecioriei nu zece zile sau o 
sută, ci şapte ani întregi. Şi oricare o vedea din cei ce 
ştiau de mai înainte câtă frumuseţe avea şi ce fel s-a 
făcut, din osteneli, din durere şi din munci, nu era cu 
putinţă să nu-1 doară inima şi să nu lăcrimeze de ne¬ 
norocirea ei. 

Deci, într-o noapte în care era ajunul Naşterii lui 
Hristos, pe când cina barbarul acela, Efîmia s-a dus 
pe ascuns la grajd ca să se roage, cugetând la întru¬ 
parea Domnului nostru, care a primit să se facă Om 
pentru mântuirea noastră. Iar ţăranul, văzând că lip¬ 
seşte fecioara, a luat un toiag şi a alergat să o bată, după 
cum avea obişnuinţă. Deci, alergând către grajd, a văzut 
de departe lumină multă şi s-a temut, socotind cum că 
ar fi foc şi arde casa. Iar apropiindu-se, a văzut ceea ce 
nu era vrednic să vadă, adică pe cereasca împărăteas/ 
cu mulţime de sfinţi îngeri, care o mângâia pe Efîmia 
zicându-i: „Rabdă cu tărie, preaiubita mea fiică, pen¬ 
tru durerea aceasta vremelnică pe care o pătimeşti pen¬ 
tru dragostea Fiului meu vei dobândi în împărăţia 
Lui slavă veşnică şi neveştejită cunună. Şi pentru sem¬ 
nul şi cununa slavei celei mari de care ai să te învredni¬ 
ceşti de la Mirele tău cel ceresc, să fii de acum vinde¬ 
cată la mădularele cele tăiate, cu puterea Fiului meu”. 
Acestea văzându-le, ţăranul acela s-a înfricoşat şi, 



62 


strigând pe toţi casnicii săi, au văzut-o toţi pe Stăpâna 
cea fără de prihană cu ceata ei cea cerească şi pe fe¬ 
cioară cu buzele şi cu nasul, după cum a fost mai îna¬ 
inte; şi au căzut la pământ, neputând să vadă atâta 
lumină. Iar după un ceas, sculându-se, au văzut numai 
pe singură Efimia rugându-se şi strălucind. 

Deci a trimis cuvânt la tatăl ei, care a venit îndată 
şi, văzând-o pe dânsa vindecată, s-a înspăimântat şi, 
mulţumind Domnului, a cerut iertare de la dânsa pentru 
necunoştinţele lui cele mai dinainte. Apoi, cheltuind aur 
mult, a zidit la grajdul acela o mănăstire preafrumoasă 
şi acolo a lăsat-o pe dânsa să slujească Mirelui ei celui 
ceresc. Care, cu petrecerea ei cea cu fapte bune, a adunat 
şi pe altele multe. Şi bine şi minunat petrecând întru 
toate poruncile Domnului, cu plăcere de Dumnezeu păs¬ 
torind turma cea sfinţită, lăsând cele vremelnice, s-a dus 
la împărăţia cea nesfârşită, pe care dea Dumnezeu a o 
dobândi noi toţi. 


Minunea a 14-a 

Pentru tinerele nevinovate cărora le-a trimis 
din cer cununi Stăpâna cea prealâudatâ 


O femeie oarecare, de neam bun şi îmbunătăţită, avea 
două fiice frumoase foarte, pe care le sfătuia să-i urmeze 
ei la petrecerea cea după Dumnezeu, şi mai ales la multa 
evlavie pe care o avea faţă de Preasfânta Născătoare de 
Dumnezeu. Iar după moartea bărbatului ei, a sărăcit 
foarte şi nu avea cu ce să-şi mărite fetele. Deci se amărî, 
temându-se ca nu cumva să vândă cinstea lor din pri¬ 
cina sărăciei. însă având credinţă către Dumnezeu, s-a 
dus cu dânsele la biserică şi, stând înaintea icoanei 

Preasfintei Născătoare de Dumnezeu, a zis acestea cu 
lacrimi: „Stăpâna îngerilor, Maica sărmanilor şi Ajută- 
toarea săracilor, în îngrijirea şi sub acoperământul tău 
dau, din tot sufletul meu, pe aceste două sărmane ca să 
le chiverniseşti; că nu pot să le păzesc eu fără de paguba 
sufletului şi a trupului, din sărăcia şi neajungerea mea. 
Dar tu, cu dumnezeiasca ta mai înainte purtare de grijă, 
după nemărginita ta milostivire să le acoperi şi să le 
păzeşti, ca să nu-şi întineze fecioria”. Acestea zicând, 
mama cea evlavioasă a apucat mâinile fiicelor ei şi le-a 
apropiat de sfânta icoană, în semn de legământ, ca să 
le fie Preasfânta Născătoare de Dumnezeu mamă lor 
din ceasul acela, iar ea mai mult nu. Aceasta fâcându-se, 
s-au întors la casa lor. 

Şi când s-au apropiat de uşă, iată un tânăr în chipul 
fulgerului, care ţinea o pungă plină de arginţi, îi zice ei: 
„împărăteasa cea cerească îţi trimite banii aceştia ca să 
le chiverniseşti pe fiicele tale”. Luându-i dar pe dânşii, 
acela s-a suit în ceruri, iar ea a căzut la pământ cu la¬ 
crimi, mulţumindu-i Făcătoarei de bine celei bogat dărui- 
toare pentru grabnicul ajutor şi grabnica sprijineală. 
Apoi, cheltuind, le-a îmbrăcat pe dânsele şi le-a cumpărat 
cele de nevoie ale vieţii lor. 

însă vecinii cei răi, ştiind sărăcia lor cea de mai îna¬ 
inte, le grăiau de rău şi le huleau pe dânsele, cu nedrep¬ 
tate şi cu ruşine osândindu-le cum că maica lor le-a 
vândut cinstea vreunuia din cei bogaţi şi a luat bani. 
Clevetirea aceasta cumplită auzind-o evlavioasa femeie, 
socotească fiecare câtă durere şi necaz a primit. Şi pe cât 
se înmulţeau zilele, pe atâta şi osândirea creştea, încât 
s-a înştiinţat de aceasta toată cetatea. Deci mama lor, 
neputând să sufere cuvintele oamenilor, le-a zis fiicelor: 
„Du-ceţi-vă, fiicele mele, la Maica voastră cea mult- 

milostivă şi vă rugaţi bunătăţii ei, cu lacrimi şi cu inimă 
smerită, ca să vă ajute să vă izbăviţi de limbile oame¬ 
nilor. Şi, dacă vă veţi ruga cu neîndoită credinţă, vă 
va auzi pe voi Maica induratului Dumnezeu cea mult- 
milostivă, după cum şi mai înainte ne-a ajutat”. Deci 
ascultând ele învăţătura mamei lor, s-au dus la dum¬ 
nezeiasca biserică şi au făcut după cum le-a învăţat. 
Şi după ce s-au rugat din destul, vărsând lacrimi cu 
credinţă fierbinte, s-au întors la casa lor, nădăjduind la 
împărăteasa cea atotputernică, să le trimită ajutor din 
cer, după cum s-a şi făcut. Căci împărăteasa, hrănitoa- 
rea săracilor, primind smerita rugăciune şi lacrimile 
nevinovatelor tinere, le-a ascultat pe dânsele şi cu mi¬ 
nune le-a ajutat. 

La un praznic, la care era tot norodul cetăţii în Mi¬ 
tropolie adunat şi dădea învăţătură un duhovnic, era şi 
femeia cea zisă mai sus cu fiicele ei. Şi iată, în mijlo¬ 
cul învăţăturii, când se ostenise învăţătorul, văzură toţi 
un înger preafrumos că a intrat pe o fereastră, ţinând în 
mâinile lui două cununi frumoase şi minunate, alcă¬ 
tuite din trandafiri albi şi din alte flori prea bine miro¬ 
sitoare, şi zise aceste cuvinte către cele două copile întru 
auzul tuturor: „Aceste două cununi bine mirositoare de 
flori albe vi le-a trimis din ceruri împărăteasa, pentru 
semnul fecioriei voastre”. Acestea zicând, a pus pe 
capetele lor cununile şi îndată s-a făcut nevăzut. Câtă 
veselie socotiţi, o, ascultătorilor, că au luat copilele şi câtă 
înspăimântare cei ce stăteau împrejur! Au lăsat învăţă¬ 
tura nesăvârşită, au alergat arhiereul şi boierii ca să 
sărute cununile cele cereşti şi, în scurt, tot norodul se 
întrecea cine să cinstească pe copile mai mult, şi mai 
pe urmă le-au petrecut până la casa lor. însă ele nu s-au 
mândrit în deşert pentru această cinste ce li s-a făcut, 

ci cu multă smerenie au mulţumit împărătesei celei 
vrednice de cinste. 

Iar arhiereul şi cei mai mari boieri au cheltuit avere 
nenumărată, zidind două mănăstiri preafrumoase în nu¬ 
mele Preasfintei Născătoare de Dumnezeu. Şi au hotărât 
pe o fecioară stareţă într-o mănăstire şi pe alta în cea¬ 
laltă mănăstire. Şi petreceau ele cu aşa fapte bune şi 
viaţă minunată, încât multe fecioare de bun neam ale 
boierilor, nu numai din acea cetate, ci şi din alte cetăţi, 
auzind de vestea cea bună şi de petrecerea cea plăcută 
lui Dumnezeu, au lăsat bogăţia cea curgătoare, slava cea 
deşartă, şi au venit la ascultarea lor. Şi atâta au crescut 
aceste două mănăstiri, avându-le toţi la mare evlavie, 
încât socotea o mare fericire cineva dacă s-ar fi învred¬ 
nicit să se numere împreună cu această binecuvântata 
tagmă. Iar acele două proestoase minunate s-au să¬ 
vârşit cu sfinţenie şi sfintele lor moaşte bine au mirosit, 
iar fericitele lor suflete s-au dus întru împărăţia cea 
cerească, pe care, o!, de ar da Dumnezeu ca noi toţi să 
o dobândim. 


Minunea a 15-a 

Pentru călugărul care se îmbăta 


Un monah oarecare era chelar într-o chinovie şi da 
vin fraţilor. Şi avea el multă evlavie către Preasfânta 
Născătoare de Dumnezeu, nelipsind niciodată de la 
slujba bisericii, ci era osârdnic la slujbele lui cele su¬ 
fleteşti şi nelenevos la cele trupeşti ale călugărilor. însă 
iubea vinul săracul! Şi fiindcă avea slujba aceea, bea de 
multe ori mai mult decât alţii. 

Deci, într-una din zile a cinat şi a băut atâta, până 
când s-a îmbătat şi a căzut în aşternut. Iar în ceasul 
Utreniei s-a deşteptat şi, auzind toaca, s-a sculat cum a 
putut ca să se ducă la biserică, pentru că, după cum am 
zis mai înainte, avea mult dor de cele dumnezeieşti şi nu 
voia să se lipsească niciodată de adunarea cea mân¬ 
tuitoare a fraţilor. Deci, umblând puţină diastimă de loc, 
cu greu mergea înainte, că îl durea capul de beţie, însă 
pentru dorul pe care îl avea, se ducea. Atunci diavo¬ 
lul, prefăcându-se în chipul unui taur, venea înaintea lui 
şi se arăta cum că vrea să-l împungă cu coamele, însă, 
monahul s-a minunat şi şi-a făcut crace. Pentru aceasta 
vrăjmaşul s-a îndepărtat puţin şi, iarăşi închipuindu-se, 
s-a făcut câine negru şi-l împiedica să meargă mai departe, 
dar el, făcând ca şi mai înainte, se ducea. Iar când a 
ajuns la uşa bisericii, s-a prefăcut demonul în leu prea- 
înfricoşător şi s-a pornit asupra lui să-l rupă. Atunci se 
arătă o femeie preafrumoasă, care a gonit pe demon, 
mustrându-1 pe dânsul cu îngrozire, cum de a îndrăz¬ 
nit să facă rău robului ei. Apoi, apucându-1 de mână 
pe monah, l-a dus în chilia lui, zicându-i: „Păzeşte-te 
de acum înainte să nu te mai îmbeţi, dacă pofteşti să 
te mântuieşti; mărturiseşte-ţi păcatul acesta la cutare du¬ 
hovnic şi să faci canonul pe care ţi-1 va da”. Iar mona¬ 
hul a întrebat-o pe dânsa cine este, de i-a făcut atâta 
bunătate? Şi ea a zis: „Eu sunt Maica lui Iisus Hristos”. 
Acestea auzindu-le, a căzut la pământ cu frică multă ca 
să i se închine, dar ea s-a făcut nevăzută. 

Deci a plâns de bucurie şi s-a aflat în ceasul acela tot 
sănătos de vin şi nevătămat. Şi mărturisindu-se cu sâr- 
guinţă, după porunca cea domnească, a păzit canonul 
şi s-a depărtat desăvârşit de vin, după cum se cade să 
facă fiecare creştin biruit de această patimă. Şi care nu 
va mărturisi cu de-amănuntul să ştie că se va munci. 

Toţi sunt datori să se păzească de multa băutură ca de 
o mare desfrânare. Deschideţi ochii voştri, cei ce iubiţi 
beţia, şi vă siliţi să vă depărtaţi de ea, ca să nu vă lip¬ 
siţi de veşnica veselie şi îndulcire. Pe care dea Dum¬ 
nezeu ca noi toţi să o dobândim, pentru rugăciunile cele 
bine primite ale pururea Fecioarei şi Maicii lui Dum¬ 
nezeu. Amin. 


Minunea a 16-a 

Pentru un monah muncit de dracul curviei 
care s-a izbăvit prin Maica lui Dumnezeu 


Un monah oarecare se liniştea în muntele Eleo- 
nului, având o icoană preafrumoasă a Născătoarei de 
Dumnezeu în chilia lui, la care avea multă evlavie. Şi 
i se ruga în fiecare zi, cerând să-l izbăvească de dracul 
curviei. Pentru că avea mult război la această patimă, 
care nu-1 lăsa ziua şi noaptea, ci îl avea atâta biruit, încât 
se primejduia să cadă şi în faptă. Deci, îndată ce se aprin¬ 
dea în inima lui văpaia aceea vătămătoare de suflet a 
spurcatei pofte, alerga la sfânta icoană şi, rugându-se 
cu lacrimi, se pierdea înfierbântarea trupului. 

însă, deşi vedea bine vrăjmaşul că se izbăvea fratele 
cu ajutorul Născătoarei de Dumnezeu, el nu înceta, ci 
întotdeauna îl ispitea. Şi într-o zi, stând afară din chilie, 
i-au venit iarăşi viclenele gânduri şi, vrând să alerge 
către rugăciune, după obişnuinţa lui, văzu cu ochii arătat 
pe diavolul, căruia îi zise: „Până când, vrăjmaşule al 
adevărului, vrei să mă ispiteşti? Nu ai cunoscut soco¬ 
teala mea, cum că nu mă supun? Pentru ce în deşert 
mă munceşti?”. Răspuns-a lui diavolul: „Eu pe mulţi alţii 
mai îmbunătăţiţi decât tine am biruit şi voi să te fac 

şi pe tine să te biruieşti mai pe urmă, căci nu lenevesc, 
nici altă slujbă n-am decât aceasta. însă, dacă vei face 
ceea ce îţi voi zice ţie, voi înceta să te mai supăr”. Iar 
acela a zis: „Ce voieşti să fac?”. Răspuns-a lui dracul: „Cu 
înlesnire şi puţin lucru este ceea ce îţi cer ţie. Dar fă 
jurământ cum că nu vei mărturisi altcuiva, şi îţi voi 
spune”. Iar pustnicul, ca un neînvăţat şi fără de răutate 
ce era, pentru dorul de a se izbăvi de acest război, s-a 
jurat să nu spună altcuiva. Deci i-a zis lui vicleanul şarpe: 
„Să nu te închini mai mult icoanei pe care o ai în chilia 
ta; scoate-o pe dânsa afară din chilie, şi eu mai mult nu 
te voi supăra”. Iar monahul i-a zis: „Mâine îţi voi da 
răspuns la aceasta”. Demonul s-a făcut nevăzut, iar 
monahul se sfărâma cu gândurile, neştiind ce să facă 
din două, şi avea multă scârbă şi muncă, mai ales pentru 
că s-ajurat să nu mărturisească nimănui. Căci dia¬ 
volul cel preaviclean s-a silit să-i încuie uşa, ca să nu 
întrebe pe vreun dascăl care să-l înveţe despre greşeala 
cea mai mică. 

însă în ziua aceea a venit în munte avva Teodor 
Eliotul, care era iscusit în Scripturi şi deprins în faptă 
din ispitele dracilor, şi câţi îl întrebau luau mare folos. 
Deci ducându-se şi monahul cel zis, i-a vestit lui pri¬ 
cina, iar awa l-a canonisit greu pentru jurământ, apoi i-a 
zis: „Nu ştii că vrăjmaşul nu scoate vreodată pe ci¬ 
neva din păcat mare ca să-l arunce în cel mai mic, ci 
întotdeauna în mai mare primejdie îl prăpăstuieşte? 
Ce fărădelege este mai mare, decât să nu te închini Stă¬ 
pânei Prealăudate? Mai puţin păcat este să curveşti 
de mii de ori, decât să te lepezi de Născătoarea de Dum¬ 
nezeu cea pururea Fecioară. Deci să nu asculţi mai 
mult pe vicleanul, ci o roagă pe dânsa şi ea îţi va ajuta 
să ruşinezi pe dracul”. După care plecă pustnicul de 
la avva şi, ducându-se la chilie, l-a întâmpinat dracul, 

zicându-i: „O, bătrânule rău! Au nu te-ai jurat mie să 
nu mărturiseşti nimănui orice îţi voi zice ţie? Să ştii 
că ai să te munceşti ca un călcător de jurământ şi eu nu 
voi înceta până în sfârşit de a te ispiti pe tine”. Iar călu¬ 
gărul a răspuns: „Vrăjmaşule al binelui şi preaînrău- 
tăţitule, ori curvar de voi fi, ori jurător strâmb, nu mă 
vei judeca tu, ci numai Dumnezeu şi Stăpânul, Fiul 
pururea Fecioarei, de care zici să mă lepăd. Ci eu nu te 
ascult. Şi acum poţi să faci cu mine ori ce voieşti, căci 
darul ei îmi va ajuta şi mă va izbăvi de ispitele şi cursele 
tale”. Atunci dracul s-a făcut nevăzut. Iar monahul, 
făcând o iconiţă mică, după icoana Preasfintei Născă¬ 
toare de Dumnezeu pe care o avea în chilie, o purta 
totdeauna. Şi de atunci n-a mai putut să-l supere vi¬ 
cleanul, ci a petrecut viaţa lui cu fapte bune şi s-a în¬ 
vrednicit fericirii celei cereşti, pe care dea Dumnezeu 
ca noi toţi să o dobândim, cu darul şi cu iubirea de oa¬ 
meni a Domnului nostru Iisus Hristos, Căruia I se 
cuvine slava în veci. Amin. 


Minunea a 17-a 

Cum numele cel preacinstit al pururea 
Fecioarei Maria pierde şi goneşte pe draci 


într-un oraş al Coloniei, Vune cu numele, era un 
preot ce se numea Petru, om desfrânat şi cu nărav rău, 
care pentru faptele lui cele necinstite şi urâte a fost spân¬ 
zurat afară de casa lui. Şi o ţiitoare a lui, Aglaida cu 
numele, s-a înfricoşat şi îngrozit atâta când l-au spân¬ 
zurat, încât a lăsat lumea şi, ducându-se într-o mănăs¬ 
tire, s-a făcut călugăriţă. Iar după vreo câteva zile, şezând 
ea la fereastra chiliei, a văzut afară, într-un izvor, că 

stă un drac în chip de tânăr, care a sărit din izvor la 
fereastră ca să o răpească. îngrozită, ea a căzut înapoi 
şi, lovindu-se cu capul de pământ, în grabă s-au adunat 
surorile şi au ridicat-o ca pe o moartă şi au pus-o în pat. 
Iar după o vreme, vindecându-se puţin, a venit iar de¬ 
monul şi i-a zis: „Aglaido, preaiubita mea, ce ţi-am 
făcut de te-ai lepădat de mine? Eu am săvârşit toate voile 
tale, şi tu m-ai urât. întoarce-te în lume şi eu îţi voi da 
ţie de bărbat un boier bogat, ca să te învrednicesc de 
multe dulceţuri, să mănânci bucate preabune, să bei 
şi să ai toate voile trupului; şi să nu şezi aici, neprice¬ 
pute, ca să mori înainte de vreme cu atâtea postiri, pri¬ 
vegheri şi rele pătimiri ale trupului”. Răspuns-a ea, zi- 
cându-i: „Piei de la mine, vrăjmaşule al adevărului, că 
niciodată nu voi mai face voia ta, ci mai vârtos voi plânge 
şi mă voi tângui pentru vremea în care ca o neprice¬ 
pută ţi-am slujit ţie”. Atunci dracul s-a făcut nevăzut, 
însă după puţină vreme iarăşi a venit şi tot asemenea 
de mai multe ori îi făcea supărare. Iar călugăriţele au 
sfătuit-o ca să ţină în chilia ei puţină agheasmă şi, când 
va mai veni ispititorul, să o verse asupra lui şi să-l go¬ 
nească făcând semnul cinstitei cruci. Aşa şi făcu. însă 
vrăjmaşul fugea când arunca agheasma, însă după 
puţin iarăşi se întorcea. Atunci o soră mai învăţată a 
sfătuit-o, când va vedea pe dracul, să cheme numele Prea- 
sfintei Stăpânei noastre şi să zică închinăciunea înge¬ 
rului, adică aceasta: „Bucură-te, ceea ce eşti cu dar dă¬ 
ruită, Mărie, Domnul este cu tine” şi celelalte. Aces¬ 
tea zicând Aglaida către dracul, a fugit îndată cu atâta 
grabă, ca şi cum l-ar fi gonit un fulger şi o văpaie 
arzătoare, s-a făcut nevăzut şi mai mult n-a îndrăznit 
să se apropie de ea, nici să se mai arate cumva. Şi aşa 
s-a săvârşit Aglaida în mănăstirea aceea cu petrecere 
plăcută lui Dumnezeu. 

Deci câţi aveţi vreo ispită de la vrăjmaşii cei de gând 
sau de la cei simţitori, să ştiţi că altă doctorie nu este 
mai folositoare decât numele acesta prealăudat şi prea- 
minunat, chemat fiind cu evlavie şi cu credinţă. 


Minunea a 18-a 

Asemenea 


Pe altă oarecare călugăriţă ce se afla într-o mănăs¬ 
tire, îndeletnicindu-se în posturi şi în privegheri, de 
multe ori a înşelat-o vicleanul, închipuindu-se în chip 
de înger. Şi vorbea cu ea despre felurite lucruri şi-i da 
răspuns la orice voia să-l întrebe. Iar părintele cel du¬ 
hovnicesc al călugăriţei aceleia a întrebat-o la mărtu¬ 
risire cum petrece la aşezarea vieţuirii celei călugăreşti 
şi ea a răspuns: „Bine, cu rugăciunea ta, părinte al meu 
sfinte”. Auzind el răspunsul acesta plin de mândrie, 
s-a scârbit şi a sfătuit-o să nu mai zică un cuvânt ca 
acesta, ci de-ar face şi toate faptele bune, să se smerească 
totdeauna şi să spună că este păcătoasă şi altele ase¬ 
menea. Iar ea a zis: „Să ştii, părinte, că îngerul Dom¬ 
nului vine din cer şi mă cercetează pe mine, de aceea 
am zis aşa”. însă duhovnicul, aducându-şi aminte de 
graiul Apostolului, care zice că îngerul întunericului se 
închipuieşte în îngerul luminii, i-a răspuns ei, zicând: 
„Când va mai veni îngerul să te cerceteze, zi-i lui să 
ţi-o arate pe Preasfânta Născătoare de Dumnezeu şi, dacă 
te va asculta, cum vei vedea-o pe dânsa, să te închini ei 
zicând închinăciunea îngerească. Şi dacă va sta până 
ce vei săvârşi rugăciunea, Doamna noastră este, iar dacă 
se va pierde, să ştii că nălucirea dracului este şi te-a în¬ 
şelat pentru ca să te arunce în mare prăpastie”. Această 

sfătuire mântuitoare primind, călugăriţa a zis către cel 
pe care îl socotea a fi înger cuvintele de mai sus, la care 
acela a răspuns: „Destul îţi este ţie venirea mea de faţă, 
că nu eşti vrednică să vezi cu ochii tăi trupeşti pe împă¬ 
răteasa a toate”. Iară aceea mai mult îl ruga pe el ca 
să-i facă darul acesta. Atunci s-a arătat înaintea ei o fe¬ 
cioară cu bun chip şi frumoasă ca o împărăteasă, căreia 
călugăriţa i s-a închinat zicând Heretisirea îngerului, 
însă îndată nălucirea aceea diavolească, dacă a auzit 
cuvintele acelea, a pierit ca un fum şi vânt şi s-a pră¬ 
pădit. Iar călugăriţa a rămas îngrozită şi a slăbit atâta, 
încât cu mare greutate şi cu multă osteneală a putut să 
vină întru aşezarea cea mai dinainte. 

Deci, când ne-ar veni vreo ispită de la diavol, sau de 
la lume, sau de la trup, nu este altă vindecare mai fo¬ 
lositoare decât să strigăm numele acestea mântui¬ 
toare, cele mai dulci decât mursa şi decât nectarul: 
Iisus Hristos şi Maria. Şi cine le va chema cu credinţă 
va afla vindecare minunată în vremea a toată ispita 
şi mâhnirea, după cum mulţi cu adevărat în faptă au 
cunoscut. 


Minunea a 19-a 

Pentru nestorianul care a înviat 


în părţile Siriei, în vremile de demult, erau mulţi 
pustnici, pentru că este locul călduros şi puteau să pos¬ 
tească şi să petreacă în necâştigare şi cu golătate şi cu 
toată altă strâmtorare. Pe vremea aceea era, între alţii, 
un pustnic îmbunătăţit şi om sfânt, Partenie cu numele, 
care avea obişnuinţă să se ducă de multe ori în Mun¬ 
tele Sinai să se închine sfântului rug, aducându-şi aminte 

de minunea care s-a făcut acolo, în chipul pururea Fe¬ 
cioarei Maria. Se ducea chiar şi până la Marea Roşie 
şi cânta troparul lui Ioan Damaschin: „în Marea Roşie 
chipul Miresei celei neispitite de nuntă s-a scris oarecând” 
şi celelalte. 

însă o dată din cele multe ori când s-a dus acolo văzu 
un mort ce zăcea pe malul mării şi, milostivindu-se de 
jalnica privire, a făcut rugăciune preafîerbinte cu la¬ 
crimi către Domnul, ca să-i ajute mortului aceluia, prin 
rugăciunile Preasfintei Stăpânei noastre Născătoare de 
Dumnezeu. Şi când se ruga, deodată văzu pe mort că 
s-a sculat şi s-a închinat lui, zicând: „Mulfumescu-ţi fie, 
sfinte al lui Dumnezeu, că evlavia ta cea multă şi dra¬ 
gostea pe care o ai către Dumnezeu şi către pururea 
Fecioara Maica Lui nu o foloseşti numai pentru tine, ci 
şi pe alţii mulţi a slobozit de moartea cea sufletească, 
după cum şi pe mine nevrednicul”. Răspuns-a lui Par- 
tenie: „Te jur pe tine cu numele Stăpânei lumii să-mi 
spui cine eşti şi ce folos ai aflat?”. Iar acela a răspuns: 
„Robule al lui Dumnezeu, cu cuviinţă este ca să se pro¬ 
povăduiască în toată lumea lucrul acesta minunat, şi 
mai ales facerea de minune a pururea Fecioarei Maria, 
adevărata Maică a lui Dumnezeu. Şi acum ascultă. Eu 
am fost înşelat cu eresul preapăgânului Nestorie şi, 
când auzeam că se pomeneşte numele Doamnei de Dum¬ 
nezeu Născătoare, mă mâniam şi, împotrivindu-mă, 
ziceam că era o mare fărădelege ca să se zică unei 
femei Născătoare de Dumnezeu. Deci, odată, am 
plecat pe mare la Ierusalim, şi în corabia în care eram 
s-a întâmplat să fie un om evlavios care, auzind că sunt 
nestorian, mă sfătuia să las eresul. Iar eu mă împo¬ 
triveam lui, vrând să dovedesc mai adevărată socoteala 
mea; şi aşa vorbeam mult cu dânsul, împotrivindu-mă 
până într-atâta, încât era să ne înjunghiem de ceartă. 

Şi înşişi corăbierii s-au tulburat din cauza noastră, mai 
întâi ne-au despărţit de două-trei ori, dar mai pe urmă, 
văzând cum că nu avem pace, nici mergere bună îm¬ 
preună, ne-au lăsat că doară ne vom omorî, ca să nu 
le mai facem o supărare ca aceasta. Deci, aşa luptân- 
du-ne noi, am căzut amândoi în noian şi, ajungând la 
fund, am văzut o femeie slăvită şi purtătoare de lumină, 
care l-a luat pe acela de mână, zicându-i: «Fiindcă eşti 
prietenul meu şi te-ai luptat pentru mine, eu nu te las 
să te îneci, ci du-te să te închini mormântului Fiului meu, 
după dorirea ta, şi la trei ani să vii la împărăţia Lui cea 
cerească». Acestea zicând şi ţinându-1 de mână, l-a dus 
la pământul cel uscat, căci marea, trăgându-se înapoi, 
s-a despărţit în două părţi şi nu s-a apropiat de ei. Atunci 
a zis şi către mine Stăpâna: «Iar tu, nebunule, du-te în 
munca cea veşnică, unde este dascălul tău Satana, să 
te pedepseşti cu Nestorie, începătorul eresului, şi cu alţii 
care nu mă mărturisesc adevărată Născătoare de Dum¬ 
nezeu şi sunt luptători ai dumnezeieştii întrupări a 
Fiului meu». Aceasta zicând, l-a luat pe acela şi nu ştiu 
ce s-a făcut, dar socotesc, după cum a zis, să-l fi dus la 
Ierusalim, iar pe mine m-a acoperit marea, îndată după 
ce a plecat Fecioara. Şi dracii cei întunecaţi, luând ti¬ 
călosul meu suflet, l-au dus în locul cel de muncă, în 
care am văzut mare mulţime, care cumplit muncindu-se 
blestema pe Nestorie, pricina muncii lor. Deci acolo 
mă chinuiam şi eu până în ceasul acesta, în care mi s-a 
arătat femeia aceea preaslăvită şi mi-a zis: «Ieşi de aici 
pentru rugăciunea robului meu Partenie şi-i spune lui 
să nu mai facă niciodată rugăciune pentru vrăjmaşii mei. 
Iar tu propovăduieşte pretutindeni munca pe care o su¬ 
feră nestorienii». Acestea auzindu-le, mi s-a întors în 
trup duhul meu. Deci îţi mulţumesc, Sfinte al lui Dum¬ 
nezeu, şi mă rog ţie să mă miruieşti, că mă lepăd de 

spurcatul eres al nestorienilor şi mărturisesc pe pururea 
Fecioara Maria adevărată Născătoare de Dumnezeu, ru- 
gându-mă milostivirii ei să mă primească, pentru ru¬ 
găciunile robului ei, ca să-i slujesc toată viaţa mea, deşi 
sunt nevrednic”. 

Acestea auzind, cuviosul s-a bucurat foarte şi, du- 
cându-se amândoi la Ierusalim, au aflat pe părintele 
cel zis mai sus şi au plecat împreună în pustie, slujind 
toţi trei Domnului până la sfârşitul vieţii lor, cu sfin¬ 
ţenie petrecând. Şi aşa s-au învrednicit de fericirea ce¬ 
rească, pe care, o!, de-ar da Dumnezeu ca şi noi toţi să 
o dobândim. 


Minunea a 20-a 

Pentru Ioan Cucuzel 


în marea şi întâia cetate a lui Iustinian, numită 
Dirahion, era un tânăr orfan de tată pe care mama lui, 
ca o femeie dreptcredincioasă şi iubitoare de Dumnezeu 
ce era, l-a dat să înveţe sfintele cărţi. Şi era el foarte deş¬ 
tept cu mintea, iar mai ales fiind un bun cântăreţ, toţi îl 
numeau „Cucuzel” (cel cu glas îngeresc). 

în vremea aceea, după cum a fost obişnuinţă pe la 
curţile împărăteşti totdeauna să caute pe cei frumos 
grăitori şi pe cei cu glas bun, aflând şi pe Cucuzel, l-au 
trimis la şcoala împărătească să înveţe meşteşugul 
cel muzicesc (adică psaltichia) până ce se va face desă¬ 
vârşit întru dânsul. Deci el, ca unul ce era isteţ la minte 
şi înţelept, în puţină vreme a învăţat toată ştiinţa, de 
unde şi împăratul îl iubea foarte mult şi voia să-l în¬ 
soare cu bogată dăruire. După o vreme însă, văzând el 
că toţi boierii îl cinsteau pentru dragostea împăratului 

şi pentru cântarea cea cu mult meşteşug muzicesc şi 
pentru glasul lui cel minunat, se întrista şi se amăra, 
temându-se ca nu cumva să se păgubească pentru slava 
aceea vremelnică de bucuria cea cerească. Pentru 
aceasta, căuta vreme cu prilej ca să se ducă din lume. 

în zilele acelea s-a întâmplat că a venit la curtea îm¬ 
părătească pentru oarecare treburi egumenul Lavrei celei 
mari din Sfântul Munte al Atonului, pe care cu bine 
săvârşindu-le, s-a întors la mănăstirea sa. Iară Cucuzel, 
văzând buna podoabă duhovnicească a egumenului şi 
petrecerea cea îngerească, umilindu-se, a lăsat toată 
slava şi nălucirea împărătească, dezbrăcându-se de hai¬ 
nele cele de mătase, s-a îmbrăcat în haine de păr şi, toiag 
de păstor luând în mâini, s-a dus în Sfântul Munte. Şi, 
ajungând la Lavră, l-a întrebat portarul de unde este, ce 
caută şi ce fel de ştiinţă are. Iar el a răspuns: „Doresc să 
mă fac monah, sunt păstor”. De acestea înştiinţându-se 
prin portar egumenul, s-a bucurat, căci avea nevoie de 
un om ca acesta. Şi cercându-1 pe el în puţină vreme, 
l-au făcut monah şi l-au trimis în pustie ca să pască 
ţapii. Şi s-a dus cu bucurie şi cu mult dor la liniştea pe 
care o poftea şi făcea ascultarea aceasta fără de lene- 
vire şi rugându-se neîncetat lui Dumnezeu. 

Iar împăratul avea supărare multă pentru dânsul şi, 
trimiţând oameni, îl căuta prin toate locurile, cetăţile, 
pustiile şi mănăstirile. Şi, ducându-se trimişii şi la Aton, 
au cercetat prin toate părţile cu sârguinţă, dar nu l-au 
putut cunoaşte, fiindcă era îmbrăcat cu haine vechi şi 
rupte. Deci, într-una din zile, păscând Cucuzel ţapii 
pe vârful unui munte înalt, s-a uitat într-o parte şi în 
alta ca să se încredinţeze că nu este cineva ca să-l audă 
şi, nevăzând pe nimeni, a început a cânta cu mult meş¬ 
teşug şi cu umilinţă. Iar un pustnic oarecare ce locuia 
acolo pe aproape într-o peşteră, auzind atâta cântare 

preadulce şi cu meşteşug întocmită, mult s-a minunat şi, 
ieşind din peşteră, văzu o privelişte nemaiînchipuită: 
pe cioban cântând, iar pe ţapi nepăscând, ci uitându-se 
la el stând locului şi ascultând, ca şi cum s-ar fi înspăi¬ 
mântat şi bucurat totodată de acea cântare îngerească, 
şi nu omenească. Acestea văzându-le, pustnicul s-a dus 
la lavră şi a vestit egumenului, care a trimis de l-au adus 
şi, întrebându-1, i-a zis: „Te jur pe tine cu Dumnezeu să 
spui adevărul: tu eşti Ioan Cucuzel, cel căutat atâta de 
împăratul?”. Iar acela, căzând cu lacrimi la picioarele 
egumenului, cerea iertare cu lacrimi, zicând: „Eu sunt, 
păcătosul şi nevrednicul rob al sfinţiei tale. însă mă rog 
foarte ca să mă laşi tot în această ascultare pe care mi-ai 
dat-o de la început, să pasc ţapii; şi să nu audă împă¬ 
ratul că sunt aici, căci mă va lua cu sila de la limanul 
acesta al mântuirii”. Răspunsu-i-a egumenul: „Să nu-ţi 
pese de aceasta, o!, fiul meu, numai fă ascultare; vei 
rămâne la chilia ce îţi voi da aici în mănăstire, iar eu mă 
voi duce la împăratul să-l rog ca să te ierte”. 

Aşa făcând, s-a dus proestosul la împărăţie şi, căzând 
la picioarele împăratului, i-a zis: „Mă smeresc şi mă rog 
stăpânirii şi împărăţiei tale, stăpâne, să-mi dăruieşti 
un om pentru sufleteasca lui mântuire; şi dacă te va fi su¬ 
părat cu ceva, eu mă rog să-l ierţi”. Iar împăratul l-a 
întrebat de numele acelui om şi egumenul i-a răspuns: 
„Dacă nu-mi vei da în scris milostivirea, nu ţi-1 pot spune”. 
Deci împăratul, poruncind să se facă scrisoare după cum i 
se cerea, a iscălit-o. Atunci egumenul a început a-i po¬ 
vesti despre monahul Cucuzel cu de-amănuntul toate. 
Şi auzind acestea împăratul, pe cât s-a bucurat, pe atâta 
s-a şi întristat. Adică s-a bucurat când a auzit că a fost 
atât de evlavios încât a îmbrăcat chipul cel îngeresc, urând 
toată trupeasca dulce pătimire, şi s-a întristat că a dat în 
scris darul lui şi acum nu putea să-l mai tăgăduiască. 

însă egumenul a îmblânzit cu cuvinte mângâietoare 
inima lui, apoi, mulţumindu-i şi luându-şi ziua bună, s-a 
dus la mănăstirea lui şi a povestit tuturor fraţilor cele 
făcute. Deci a rămas astfel minunatul Ioan nesupărat de 
împăratul cel pământesc şi a slujit numai Celui ceresc, 
cântându-L şi lăudându-L pe Dânsul, fără de lenevire, 
în fiecare zi. După cele arătate mai sus, luând el de la 
proestos binecuvântare, a zidit o chilie şi o biserică Sfin¬ 
ţilor Arhangheli, în afară de mănăstire, pentru ca să 
aibă unde se linişti în cele şase zile ale săptămânii. Iar 
duminicile şi în toate celelalte sărbători nu lipsea de la 
strana dreaptă a bisericii celei mari, ci cânta lui Dum¬ 
nezeu cu dor şi cu umilinţă. Şi odată, în Sâmbăta 
Acatistului, cântând el singur cu multă sârguinţă sti¬ 
lurile şi canonul Preasfintei de Dumnezeu Născătoare, 
după obişnuinţă, şi de osteneală adormind puţin stând 
în picioare în strana sa, i s-a arătat Preacurata, care 
i-a zis: „Bucură-te, Ioane fiul meu; cântă-mi mie întot¬ 
deauna, şi nu te voi lăsa pe tine”. Acestea zicând, i-a 
dat un galben de aur. Iară acela, deşteptându-se din somn, 
a aflat - o! minune - în dreapta sa galbenul, pentru care 
umplându-se de negrăită bucurie şi de lacrimi, a mul¬ 
ţumit şi a preamărit pe Maica lui Dumnezeu, iar galbenul 
acela l-a dăruit bisericii, şi săvârşea mari minuni. 

De atunci n-a lipsit niciodată din strana cea din 
dreapta, cântând cu osârdie şi lăudând fără de lene¬ 
vire pe Domnul. Pentru aceasta, de multă osteneală, 
i-a putrezit piciorul lui şi curgea din el o materie rău 
mirositoare. însă Stăpâna cea atotputernică l-a vin¬ 
decat - ca şi pe Ioan Damaschin - arătându-i-se lui şi 
zicând: „Fii de acum sănătos!”, şi îndată a primit vin¬ 
decare desăvârşită. Pentru care, mulţumind Maicii lui 
Dumnezeu, a rămas în deplină sănătate până la sfârşit, 
vieţuind în posturi, privegheri şi fapte bune, şi mai 

ales cu multă smerenie. învrednicindu-se şi de darul 
de a-şi cunoaşte mai dinainte sfârşitul, a chemat la sine 
pe toţi fraţii şi, rugându-se pentru ei, le-a poruncit să-l 
îngroape în Casa Arhanghelilor, pe care el a zidit-o. Şi 
aşa s-a odihnit întru Hristos Iisus Domnul nostru, Căruia 
I se cuvine toată slava în veci. Amin. 


Minunea a 21-a 

Pentru sfânta lavrâ a Atonului şi pentru apa 
Cuviosului Părintelui nostru Atanasie 


Fiindcă am istorisit despre fapte petrecute la Lavra 
cea mare a Atonului, se cuvine să vorbim şi despre felul 
cum şi când s-a zidit această minunată şi preaslăvită 
mănăstire. 

în a şasea mie patru sute şaizeci şi nouă de ani de 
la zidirea lumii (iar de la Mântuitorul Hristos, nouă sute 
şaizeci şi patru), se afla în Trapezunda un bărbat prea- 
înţelept, cucernic şi purtător de Dumnezeu, Avramie 
cu numele, care avea mult dor spre cele dumnezeieşti. 
Şi, vrând să se depărteze de lume, s-a dus într-un munte 
ce se cheamă Chimina, în care era un sfânt bătrân, Mi- 
hail Maleinos cu numele, de care fiind călugărit, a 
rămas în ascultare la el, păzind cu dinadinsul toată aspra 
petrecere şi pustnicie, mâncând numai o dată pe săptă¬ 
mână şi împărtăşindu-se deseori cu dumnezeieştile 
Taine. Sfântul bătrân însă i-a poruncit să mănânce nu¬ 
mai la trei zile o dată şi să doarmă pe o rogojină, şi nu 
drept, după cum făcea mai înainte. Atunci au venit la 
sfântul acela bătrân doi voievozi fraţi şi boieri de foarte 
bun neam, nepoţi de-ai lui: unul cu numele Nichifor, 
ales de împăratul Romano voievod peste toată oastea 

cu care l-a trimis să bată pe agarenii cei din Crit, şi altul 
ce se numea Leon, patriciu şi domestic al şcolilor Apu¬ 
sului. Şi a zis către ei cuviosul: „Să ştiţi, fiii mei prea¬ 
iubiţii, că eu am ucenic om preamare, cu numele Ata- 
nasie, care este îmbunătăţit cu prisosinţă, şi vreau să vă 
mărturisiţi la dânsul de acum înainte, pentru că este 
vrednic în adevăr să ocârmuiască sufletele oamenilor”. 
Cu acesta vorbind, boierii cei zişi mai sus s-au minu¬ 
nat de înţelepciunea şi priceperea lui şi i s-au mărtu¬ 
risit. Apoi i-a zis Nichifor şi acestea: „Să ştii, părinte, 
că am mult dor să mă depărtez de lume şi să mă liniş¬ 
tesc într-o mănăstire”. Răspuns-a lui Atanasie: „Bună 
socoteală ai, fiule, în mintea ta şi Dumnezeu îţi va ajuta 
către ceea ce-ţi este de folos”. Deci i-a slobozit pe dânşii 
şi s-a dus la ale sale. Iar Mihail de atunci, câţi ighe- 
moni şi oameni mari veneau la dânsul pentru mărtu¬ 
risire, îi trimitea la Atanasie, care şedea în afară de 
mănăstire. Iar el, ca un urător de slavă ce era, s-a dus 
de acolo, cunoscând că sfântul bătrân voia să-l lase după 
moartea lui diadoh, spre folosirea fraţilor. 

Deci s-a dus la Sfântul Munte al Atonului şi acolo a 
aflat, la Careia, un bătrân prea prostatec, liniştitor, şi 
i s-a supus lui, făţărnicindu-se cum că ar fi om prost, 
neştiutor de carte. Deci bătrânul i-a scris alfabetul şi 
îl învăţa. Iar Nichifor, cel mai sus arătat, aflând de ple¬ 
carea lui, mult s-a amărât. Şi cunoscând duhovniceşte 
dorinţa lui de a se duce la Aton, a scris către judecă¬ 
torul Tesalonicului ca să cerceteze tot muntele cu sârgu- 
inţă, până ce îl va afla cu hotărâre, arătând în scrisoare 
chipul feţei lui şi toate semnele. Deci ducându-se 
acela şi vestind acestea proestosului Sfântului Munte, 
i s-a răspuns că trebuie să aştepte până la Praznicul 
Naşterii Domnului, când se adună toţi fraţii la Protatul, 



81 


ca să-i întrebe. Iar când se cânta privegherea, a văzut 
proestosul pe Atanasie şi l-a cunoscut după semnele scrise 
de slăvitul Nichifor. Deci i-a făcut lui metanie ca să 
citească după rânduială. însă el punea pricină că nu 
ştie carte. Ci proestosul l-a ameninţat că-1 va afurisi, 
dacă nu va citi după cum ştie. Atunci dar, şi nevrând, 
i-a arătat adevărul; şi toţi s-au înspăimântat, auzind 
limba aceea preaînţeleaptă şi bine grăitoare, şi i s-au 
închinat, mai ales bătrânul lui, cerându-i iertare pen¬ 
tru necunoştinţele sale cele mai dinainte. 

Şi auzind Atanasie că Nichifor a trimis scrisoare 
pentru el, l-a rugat pe proestos să nu-1 descopere, şi aşa 
s-a făcut. însă peste puţină vreme a venit Leon, fra¬ 
tele lui Nichifor, care, cercetând în tot muntele, l-a aflat 
pe dânsul şi, îmbrăţişându-1, foarte s-a bucurat şi s-a 
veselit cu duhul. Iar fraţii pustnici, văzând evlavia bo¬ 
ierului către cuviosul, l-au rugat pe acesta să ceară milos¬ 
tenie pentru ca să zidească biserica Protatului mai mare, 
că era mică şi se strâmtorau de multe ori. Şi, în urma 
rugăminţii făcute de Atanasie, a dat Leon bani destui 
de au ridicat biserica din temelie. După care, luându-şi 
ziua bună de la sfântul, s-a dus către fratele său, Ni¬ 
chifor. Iar acela, auzind despre cuvios, a trimis îndată 
corabia, scriind către proestoşi să-l trimită cu hotă¬ 
râre, care, văzând credinţa cea mare a lui Nichifor, l-au 
îndemnat pe sfântul ca să se ducă la el. Iar el, vrând- 
nevrând, a plecat şi s-a dus la Crit, unde se afla atunci 
binecredinciosul Nichifor bătându-se cu barbarii aceia. 
Şi cu dumnezeiescul ajutor, prin rugăciunile sfântului, 
au biruit pe aceia de tot şi binecredinciosul împărat i-a 
supus. Atunci a zis Nichifor către Atanasie: „Iată, pă¬ 
rinte, cu rugăciunea ta acum s-a izbăvit Muntele Ato¬ 
nului de frica agarenilor. Deci, ducându-te, zideşte o 
mănăstire de linişte, ca să vin, după cum ţii minte că 

avem tocmeală, să mă depărtez de lume”. Acestea 
zicând, i-a dat bani, ci el n-a voit să-i primească, zi¬ 
când: „Fii cu frica lui Dumnezeu şi ia aminte la cursele 
lumii. Şi dacă îi este plăcută lui Dumnezeu, se va să¬ 
vârşi fapta aceasta pe care o ai poftit”. Acestea le-a zis 
sfântul pentru că nu voia grija şi supărarea zidirii. Iar 
evlaviosul Nichifor s-a întristat de aceste cuvinte, apoi 
şi-au luat ziua bună unul de la altul şi sfântul s-a în¬ 
tors în Munte, iar Nichifor s-a dus la Constantinopol, 
unde i s-a făcut primire cu mare cinste pentru că a bi¬ 
ruit Critul, şi mai pe urmă l-au ales împărat. Şi având 
totdeauna dorul cel zis mai sus să zidească un lăcaş 
pururea Fecioarei Născătoare de Dumnezeu, a trimis 
şaizeci de litre de aur la Aton cu un duhovnic, Metodie 
cu numele. 

Deci văzând Atanasie multa evlavie a binecredin- 
ciosului împărat, a primit banii şi a început să zi¬ 
dească mănăstirea, la anii nouă sute şaizeci şi unu de 
la Hristos. Iar câte împotriviri şi ispite a pătimit de la 
draci, câte osteneli şi trude a suferit până să zidească 
o mănăstire aşa mare ca aceasta, după cum până 
astăzi se vede, nu am vreme ca să scriu aici, pentru ca 
să nu ies din ceea ce am spus înainte. Ci care n-a fost la 
Sfântul Munte, ca să vadă sfânta aceea lavră, câtă fru¬ 
museţe are: câte izvoare cu bune curgeri, copaci fru¬ 
moşi şi preaveselitori, turnuri înalte, chilii nenumă¬ 
rate, case îndestulate şi altele asemenea, să citească 
viaţa Cuviosului Atanasie, ca să ia multă veselie. Iar 
noi, lăsând minunile cele nenumărate pe care le-a să¬ 
vârşit pururea pomenitul, vom scrie numai despre 
pururea Fecioara Maria Născătoarea de Dumnezeu, care 
este iconoamă acestei lavre până în ziua de astăzi, după 
cum aici mai jos mai arătat se vede. 

Deci, după ce cuviosul a cheltuit arginţii pe care i-a 
trimis împăratul, se strâmtora, că nu i-au ajuns să să¬ 
vârşească lucrul după cum îl începuse. Şi, gândindu-se 
la aceasta, s-a dus de la mănăstire, călătorindu-se spre 
Careia, pentru ca să se sfătuiască cu proestosul Mun¬ 
telui, dacă ar fi fost cu cuviinţă să trimită oameni la 
împărat, sau la alţi boieri, să ceară ajutor. Deci, când 
era departe de lavră ca la patru mii de stadii, vede o 
femeie preafrumoasă şi preastrălucită, care îi zice lui: 
„Unde te călătoreşti, Atanasie?” Iar el, înspăimântân- 
du-se, a răspuns: „Cine eşti tu, de mă întrebi?” Iar 
aceea i-a zis: „Eu sunt Maica Domnului tău”. Zis-a ei 
sfântul: „Iartă-mă, Stăpână, că nu cred de nu voi vedea 
vreun semn, că multe sunt cursele diavolului”. Răs- 
puns-a lui Preasfânta: „Loveşte în piatra aceasta în 
numele Sfintei Treimi în chipul crucii cu toiagul tău 
şi, cu darul Celui Născut din mine, să iasă apă îndestu¬ 
lată şi preafrumoasă”. Aşa făcând sfântul, a ieşit apă 
multă şi de spaimă. Atunci el a căzut la pământ, cerând 
iertare. Iar Preasfânta l-a întrebat pe dânsul unde se 
duce şi i-a spus toată pricina cea mai sus arătată. Deci îi 
zice lui Stăpâna: „Du-te la mănăstire, că vei găsi jit- 
niţele pline de grâu şi vasele pline de vin şi de untde¬ 
lemn şi altele câte îţi trebuiesc, care îţi vor ajunge, cu 
ajutorul Fiului şi Stăpânului meu, până vei săvârşi mă¬ 
năstirea. Dar să nu îndrăznească cineva vreodată să 
se socotească iconom al ei, pentru că eu vreau să fiu vouă 
iconom totdeauna, ca să port grijă de cele ce vă sunt 
spre trebuinţă. Numai să nu vă leneviţi de făgăduin¬ 
ţele călugăriei, de slujba Utreniei şi de canonul vostru”. 
Acestea zicând, s-a făcut nevăzută. Iar cuviosul, în- 
torcându-se la mănăstire, a aflat toate după cum i-a zis 
Stăpâna, şi au ajuns prea cu îndestulare, până ce s-a 
săvârşit dumnezeiasca biserică şi toată mănăstirea, 

după cum până în ziua de astăzi se vede. Minunea 
aceasta a apei nu se vede scrisă la viaţa sfântului (nu 
ştim pricina), însă o au din spunere şi o ştiu toţi câţi 
locuiesc în Aton. 

Se poate vedea în biserică o icoană a Preasfintei Năs¬ 
cătoare de Dumnezeu, care este zugrăvită pe uşa dină¬ 
untrul mănăstirii, în care se arată cum stă sfântul dina¬ 
intea Preasfintei Fecioare, cu chip smerit şi cu multă 
evlavie, iar ea întinde dreapta spre cuviosul. Şi sunt scrise 
acestea: „Maica lui Dumnezeu şi iconoama acestei la- 
vre”. Iar în câmpul cel dimprejurul icoanei sunt istori¬ 
site minunile sfântului, şi are şi aceste două: într-una 
îi arată lui Stăpâna cu degetul piatra şi el loveşte cu 
toiagul şi izvorăşte apa, iar în cealaltă, amândouă is¬ 
torisirile, precum şi mănăstirea, sub care scrie aşa: „Prea¬ 
sfânta este rânduită să fie iconoamă mănăstirii, iar 
Preacuviosul paraiconom”. Din acestea dar se înţelege 
pricina pentru care nu s-a ales niciodată iconom în 
această sfântă lavră, ci numai paraiconom, până în 
ziua de astăzi. 

Ci la ceea ce ne stă înainte să ne întoarcem. După ce 
a săvârşit mănăstirea, sfântul cât a trăit a prăznuit pe 
Preasfânta, iar după moartea lui şi fraţii, de asemenea, 
o prăznuiau. însă Prealăudata s-a arătat proestosului 
în vedenie, zicându-i: „De-acum înainte să nu mă mai 
prăznuiţi pe mine, ci pe robul meu Atanasie, fiindcă 
acela s-a ostenit la această casă până la moarte şi tre¬ 
buie să aibă o cât de mică răsplătire şi mulţumire pen¬ 
tru osteneala şi nevoinţa lui”. Deci de atunci prăznu- 
iesc cu cântare în a cincea zi a lunii lui iulie, când se 
adună ca la două mii de călugări şi mireni, şi săvârşesc 
priveghere de toată noaptea, cu citiri şi cântări prea¬ 
frumoase de la apusul soarelui până la ziuă, cântând 

lui Dumnezeu Celui în Treime. Căruia I se cuvine 
slava, cinstea şi închinăciunea în vecii vecilor. Amin. 


Minunea a 22-a 

Pentru sfinţita mănăstire a Ivimlui şi 
pentru preacinstita icoană Portâriţa 


Din vremea dreptcredinciosului şi pururea pomeni¬ 
tului împărat Constantin cel Mare, înflorea credinţa 
noastră şi creştea prin darul Domnului nostru Iisus 
Hristos. Iar capiştile idolilor se prăpădeau, cetele mona¬ 
hilor se înmulţeau şi se zideau biserici şi jertfelnice prin 
toate cetăţile şi oraşele. Deci, trecând mulţi ani, a fost 
un bărbat cinstitor de Dumnezeu şi cu fapte bune, Petru 
cu numele, care dorea să afle un loc liniştit şi pustiu, 
ca să se depărteze de lume şi să petreacă viaţă liniş¬ 
tită. Pentru aceasta rugând pe Dumnezeu ca să-i des¬ 
copere unde să se ducă, vede în vedenie pe Preasfânta 
Născătoare de Dumnezeu, care îi zice: „Părinte, în 
Muntele Atonului este odihna ta, acest loc l-am cerut 
ca moştenire de la Fiul şi Dumnezeul meu, ca să-l aibă 
scăpare toţi câţi se depărtează de grijile şi tulburările 
lumii, să se pregătească pentru faptă bună, petrecând o 
viaţă fără de grijă, ca să dobândească fericirea cea veş¬ 
nică. Foarte mult am poftit muntele acesta şi în pu¬ 
ţină vreme are să se umple de călugări din toată ţara şi 
locul. Iar mila Fiului meu şi ajutorul meu nu vor lipsi de 
la dânşii, ci îi voi acoperi şi păzi, rugându-L pe Fiul 
meu pentru mântuirea lor”. Deci, după ce s-a deştep¬ 
tat sfinţitul Petru, mulţumind Domnului din destul şi 
pururea Fecioarei Maicii Lui, s-a dus în muntele acela şi 
asupra dracilor bărbăteşte se nevoia, şi multe vedenii 

şi vederi de îngeri s-a învrednicit a avea prin mijloci¬ 
rile Maicii lui Dumnezeu şi, făcându-se mare făcător 
de minuni, s-a dus către Domnul. Iar după vreo câţiva 
ani, a venit şi părintele nostru Atanasie, cel care a zidit 
Lavra cea mare. 

în anii aceia era şi părintele nostru Ioan, lăcaşul cel 
preacurat cu adevărat al Preasfântului Duh, ivirean 
de neam, din sânge împărătesc şi bogat. Ci lăsând slava, 
bogăţia şi toate cele ce erau ale lui, s-a dus la o mănăs¬ 
tire şi, dezbrăcându-se de hainele cele strălucite, s-a 
îmbrăcat în rasă proastă şi sărăcăcioasă. Iar auzind de 
vestea Sfântului Munte şi de cuviosul Atanasie, s-a dus 
la el şi, aflându-1, se nevoiau ca nişte fraţi nevoinţa cea 
bună şi mântuitoare. După puţină vreme, înştiinţân- 
du-se cum că fiul lui Eftimie a venit în Vizantia pentru 
pace, s-a dus spre căutarea lui şi l-a găsit, apoi s-au 
întors amândoi la liniştea cea dorită către marele Ata¬ 
nasie, de la care a învăţat toată filosofia şi s-a făcut în 
scurt nou Gură de Aur şi a tălmăcit toată Scriptura noas¬ 
tră în limba ivirilor. Iar trecând puţină vreme, a venit 
şi s-a făcut călugăr şi marele Tornichie, care era vo¬ 
ievod al împărăţiei ivirilor şi a făcut multe vitejii în 
războaie asupra vrăjmaşilor şi a luat nenumărate bi¬ 
ruinţe şi semne de biruinţă. Deci în vremea aceea, nea¬ 
murile cele fără de Dumnezeu ale perşilor au auzit de 
moartea împăratului Romano şi s-au ridicat cu oaste 
asupra cetăţii celei împărăteşti, având pe oarecare voie¬ 
vod cu numele Siliar, care a alergat către răsărit, ro¬ 
bind cetăţile şi oraşele, neaflând pe cineva ca să-i stea 
împotrivă, fiindcă fiii împăratului erau nevârstnici. 

Iar împărăteasa avea mâhnire şi necaz mult auzind 
că s-au apropiat barbarii şi, neavând altă nădejde, şi-a 
adus aminte de Tornichie, zicând: „Dacă nu va veni la noi 
voievodul ivirilor, nu avem pe nimeni să ne fie ajutor”. 

Deci a trimis la Sfântul Munte scrisori poruncitoare la 
Atanasie şi la Ioan, rugându-i să trimită pe Tornichie. 
însă acesta n-a voit, dar de nevoie s-a supus, ca să nu 
se împotrivească sfinţilor, şi s-a dus la Vizantia. Iar 
împărăteasa, văzându-1 pe el, a luat multă bucurie şi, 
arătându-i pe fiii săi, i-a zis lui: „De sufletul tău, cins¬ 
tite părinte, să atârne viaţa sărmanilor acestora”. Deci 
Tornichie, ducându-se cu oastea, a tăiat toată oştirea 
barbarilor şi, pe mulţi luându-i robi, s-a întors cu biru¬ 
inţă la împărăţie. Atunci tot singlitul l-a întâmpinat pe 
dânsul, şi foarte l-au cinstit, şi mai ales împărăteasa, 
care i-a mulţumit după cum se cădea şi i-a dat mulţi 
bani, dar el n-a vrut să-i ia, ci a zis: „Eu, stăpână, am 
lăsat pe ale mele pentru Domnul, şi acum să adun cele 
străine? însă, dacă binevoieşte stăpânirea ta, zideşte 
o mănăstire în Munte, ca să aibă neamul nostru al ivi¬ 
rilor o mângâiere a străinătăţii lor”. Iar împărăteasa 
cu bucurie a ascultat şi a trimis boieri cu nenumărată 
mulţime de aur, poruncindu-le să săvârşească lucrul 
acesta atâta de cu sârguinţă, încât să nu se afle altul mai 
frumos, şi aşa s-a făcut. Cu vase de argint şi de aur a 
împodobit biserica şi a afierosit la mănăstirea aceasta 
şi o cetăţuie, metoace şi sate, spre sufleteasca ei pome¬ 
nire. Ci despre mănăstire să încetăm cuvântul, ca să 
spunem despre sfinţita icoană Portăriţa. 

Pe vremea când a împărăţit împăratul Teofil luptă¬ 
torul de icoane, a fost multă prigonire asupra sfintelor 
icoane. Că urătorul acela de Hristos a surghiunit pe 
mulţi dreptcredincioşi şi la multe feluri de munci i-a 
dat, poruncind să pogoare toate icoanele de prin biserici, 
să le piardă. A trimis încă şi ostaşi prin toate cetăţile 
şi oraşele, ca să cerceteze, şi câte vor afla să le ardă. în 
acel timp era o văduvă în părţile Niceei care avea numai 
un singur fiu, bogată foarte şi cu fapte bune. Şi a zidit 

ea o biserică aproape de casa ei în care avea o icoană a 
Maicii lui Dumnezeu, pe care o cinstea foarte mult şi o 
săruta, ca o a doua Ană cu adevărat se cunoştea. Deci, 
căutând ostaşii împăratului în fiece loc, au venit şi în 
casa femeii aceleia iubitoare de Dumnezeu şi, uitân- 
du-se cu multă iscodire de pe o fereastră a bisericii, au 
văzut sfânta icoană şi s-au bucurat, nădăjduind că prin 
aceasta vor dobândi mulţi bani. Şi au zis către femeie: 
„Ori ne dai nouă bani, ori împlinim porunca împăra¬ 
tului să te omorâm cu felurite munci”. Iar înţeleaptă 
văduvă cu chip smerit a răspuns: „Bani mulţi vă voi da 
mâine, că nu-i am în casă”. Acestea auzind, aceia au ple¬ 
cat. Iar ea, în noaptea aceea, s-a dus împreună cu fiul 
ei în biserică, unde, plecând genunchii, a înălţat la cer 
mâinile şi ochii şi s-a rugat mult timp cu lacrimi, udând 
pământul. Şi, ridicându-se, a luat împreună cu fiul ei 
icoana, cu multă frică şi evlavie, şi au dus-o la malul mării. 
Atunci iarăşi s-a rugat, zicând: „Stăpână şi Doamna lumii, 
darul tău are stăpânire şi putere, ca o Maică a lui Dum¬ 
nezeu, peste toate zidirile, să ne izbăvească pe noi din 
urgia împăratului celui fără de lege şi pe icoana ta din 
ape”. Acestea zicând, a pus în mare icoana şi - o! 
minune - nu a căzut de-a latul, ci stătea dreaptă în sus 
şi, pe deasupra apei făcând călătoria, alerga către apu¬ 
sul soarelui. Minunea aceasta de spaimă văzând, fe¬ 
meia trimitea lui Dumnezeu şi Preasfîntei Maicii Lui 
mulţumirea cea după cuviinţă. Şi, întorcându-se către 
fiul său, i-a zis acestea vărsând lacrimi: „Fiul meu prea- 
dorit, acum se va arăta dorul nostru şi credinţa către 
Dumnezeu şi evlavia cea către sfânta icoană a Născă¬ 
toarei de Dumnezeu. Eu, fiul meu preaiubit, femeie 
sunt şi nu pot să fug în ţară îndepărtată, de aceea mă 
voi ascunde, iar dacă mă vor găsi, gata sunt să mor 
pentru dragostea Maicii lui Dumnezeu. Tu însă du-te 

în părţile Eladei, ca să nu-ţi facă rău”. Acestea zicând şi 
sărutându-se unul cu altul, s-au despărţit vărsând la¬ 
crimi. Iar tânărul s-a dus la Tesalonic şi de acolo în 
Sfântul Munte, şi a ajuns la cinstita mănăstire a ivi¬ 
rilor, unde s-a făcut călugăr, cu cuvioşie petrecând până 
ce s-a dus către Domnul, pe Care L-a dorit. Apoi încă a 
fost dumnezeiască rânduială ca să se ducă acolo, căci el 
a povestit câte le-am scris. Ci să venim la urmarea cu¬ 
vântului nostru: deci icoana pururea Fecioarei a stat 
în loc ascuns mulţi ani, sau pe uscat, sau în mare, după 
cum a ştiut Singur Acela Care ştie toate şi face lucruri 
slăvite şi înfricoşătoare. 

Intr-o vreme, şezând oarecare sfinţi bătrâni din mă¬ 
năstirea ivirilor, pe când stăteau de vorbă despre mân¬ 
tuirea sufletului, văzură fără de veste în mare ca o văpaie 
de foc, după cum ar fi fost un stâlp, cu vârful ajungând 
până la cer. Atunci s-au ridicat strigând: „Doamne, mi- 
luieşte-ne!”. Şi, adunându-se toţi fraţii, se uitau la prive¬ 
liştea aceea şi se minunau, însă ce anume era nu puteau 
să înţeleagă nicidecum. Iar aceasta nu numai ziua se 
arăta, ci şi noaptea cu mult mai vârtos strălucea decât 
soarele. Pentru aceasta toţi călugării cei din Sfântul 
Munte, văzând un lucru de mirare ca acesta, s-au adunat 
la mănăstirea ivirului cu caice de la Lavră, de la Va- 
toped şi de la alte mănăstiri şi, apropiindu-se, au văzut 
sfânta icoană a Maicii lui Dumnezeu. Şi pe cât ei se 
duceau mai aproape, pe atâta aceea se depărta. Iar 
stareţul mănăstirii ivirilor a poruncit să se adune toţi 
la biserică, unde îl rugau cu lacrimi pe Domnul ca să- 
i învrednicească să ia din mare sfânta icoană a Maicii 
Sale, ca să o aibă spre mângâierea străinătăţii lor, şi a 
ascultat Domnul rugăciunea lor. 

Şi ascultaţi. Era un oarecare călugăr în vremea aceea 
în mănăstire, ivirean de neam cu numele Gavriil, cu 

năravul prea prostatec, uneltind viaţă singuratică şi lui 
Dumnezeu de obicei neîncetat rugându-I-se. Vara şedea 
în părţile cele mai înalte ale Muntelui pentru linişte, 
iar în vremea iernii, din cauza zăpezii, se pogora în păr¬ 
ţile cele mai de jos. îmbrăcămintea lui era de păr, hrana 
lui era buruieni sălbatice, băutura apă. Avea fericita 
simplitate, după cum şi toţi ai neamului lor o au. Şi, 
într-adevăr, înger pământesc era şi om ceresc. Acesta, 
oarecând rugându-se şi puţin dormitând, văzu pe Prea¬ 
sfânta Născătoare de Dumnezeu, cu slavă multă stră¬ 
lucind, care-i zise lui: „Du-te la mănăstire de vesteşte 
stareţului că voiesc să le dau icoana mea spre acoperă¬ 
mântul şi ajutorul lor. Deci intră fără de îndoire în mare, 
umblă pe ape, ca să cunoască toţi dragostea şi purtarea 
de grijă pe care o am către mănăstirea voastră, căci am 
venit într-adins aici spre ajutorul vostru”. Acestea zi¬ 
când, s-a făcut nevăzută, iar dumnezeiescul acela bărbat, 
sârguindu-se, s-a pogorât la mănăstire şi a vestit sta¬ 
reţului cele văzute. Iar acela a poruncit să se adune toţi 
călugării la biserică şi, aprinzând făclii, au ieşit cu tă¬ 
mâieri, cu evlavie rugându-se. Şi, ajungând la malul 
mării, a intrat Gavriil în mare şi umbla - o! minune - 
pe deasupra apelor. Atunci şi icoana apropiindu-se, a 
luat-o pe dânsa în braţe şi a cântat, bucurându-se. Iar 
stareţul, alergând, l-a întâmpinat pe sfântul bătrân. 
Şi, ieşind la uscat, s-au umplut de bucurie mare şi ve¬ 
selie toţi călugării, trei zile priveghind şi cântând. Apoi 
au zidit o bisericuţă lângă malul mării şi au slujit Li¬ 
turghie. După aceea au adus sfânta icoană în biserica 
cea mare şi au pus-o în partea cea mai dinăuntru a al¬ 
tarului, şi iarăşi priveghind toată noaptea şi dumne¬ 
zeiasca Liturghie săvârşind, s-a dus fiecare la mănăstirea 
lui. Iar a doua zi, aprinzătorul de candele a intrat la 
ceasul Utreniei ca să pregătească după rânduială, spre 

citirea pravilei, şi n-a aflat icoana în locul în care o puse¬ 
seră; deci, căutând pretutindeni, a aflat-o deasupra porţii 
mănăstirii, în zidul cetăţii, şi luând-o pe dânsa a dus-o 
la locul cel mai dinainte. însă ea iarăşi s-a mutat în 
poartă şi tot asemenea s-a întâmplat nu numai de două 
sau de trei ori, ci chiar de multe ori. Iar călugării, ne- 
dumerindu-se de aceasta, nu ştiau ce să facă. Atunci 
iar Stăpâna s-a arătat monahului Gavriil, zicându-i: 
„Mergi la mănăstire şi spune-le călugărilor să nu mă 
supere, că eu n-am venit ca să mă păziţi voi, ci mai vârtos 
pentru ca să fiu eu păzitoare vouă, nu numai acum, ci 
şi în veacul cel ce va să fie. Câţi călugări petrec aici în 
muntele acesta cu frica lui Dumnezeu, cu evlavie şi nu 
se lenevesc de cea după putere lucrare a faptei bune să 
aibă îndrăzneală şi nădejde la milostivirea Fiului şi Stă¬ 
pânului meu, de la care am cerut şi mi-a dat mie dă¬ 
ruirea aceasta. Şi vă dau vouă semnul acesta: cât veţi 
vedea în mănăstire icoana mea, nu va lipsi de la voi 
darul Fiului meu şi mila”. Acestea auzindu-le, purtă¬ 
torul de Dumnezeu Gavriil s-a pogorât la mănăstire şi 
i le-a vestit stareţului, iar acela, de bucurie nemărgi¬ 
nită umplându-se, a adunat toată frăţimea şi le-a spus 
lor cele auzite. Apoi au zidit o biserică la poarta mănăs¬ 
tirii în numele Preasfîntei Născătoare de Dumnezeu, 
a Portăriţei, şi au pus icoana acolo, iar poarta s-a făcut 
în altă parte, după cum şi până astăzi se vede, spre ne- 
mincinoasă mărturie a pricinii. De atunci dar în mă¬ 
năstirea aceasta se fac nenumărate minuni. Cei îndră¬ 
ciţi se vindecă, şchiopii umblă, orbii văd şi toată boala 
fuge de la cel ce pătimeşte. Iar din cele multe câte a 
săvârşit cea atotputernică, să spunem puţine oarecare, 
pentru ca să le credeţi şi pe celelalte. 

într-o vreme, când s-au ostăşit neamurile cele păgâne 
ale perşilor asupra Constantinopolului pe uscat şi pe 



92 


mare, mulţime nenumărată, Amira, voievodul lor, 
înştiinţându-se cum că în Muntele Atonului sunt 
multe mănăstiri, a luat cincisprezece corăbii de război 
şi, venind la munte, a stat în Mănăstirea Ivirilor. Şi 
îndată au sărit, înconjurând-o ca nişte fiare sălbatice 
şi neîmblânzite. Iar călugării, văzând mulţimea barba¬ 
rilor şi urgia aceea fără de rânduială intrând în dumne¬ 
zeiasca biserică, au luat sfintele vase şi preacinstita 
icoană a Născătoarei de Dumnezeu şi le-au ascuns pe 
dânsele în turn, unde aveau păzitoarea de vase, în care 
s-au ascuns şi ei. Deci barbarii, neavând pe nimeni să 
le stea împotrivă, au făcut oarecare meşteşugire şi au 
intrat în mănăstire. Şi după ce au făcut câte au voit, au 
pustiit-o desăvârşit şi au prăpădit-o, au luat funiile 
corăbiilor şi, legând stâlpii bisericii, i-au tras strigând 
ca să surpe sfânta biserică, şi n-au putut. Iar călugării, 
văzând acestea şi auzind, ziceau din adâncul inimii 
graiurile cele proroceşti: „Pentru ce dormi, Doamne, 
scoală-Te şi nu ne pierde până în sfârşit. Dumnezeule, 
venit-au neamurile în moştenirea Ta, spurcat-au sfântă 
biserica Ta. Degrab ne întâmpină pe noi” şi altele ca 
acestea. Cu lacrimi fierbinţi udau pământul şi, pe sfânta 
icoană a Născătoarei de Dumnezeu înălţând-o, ziceau: 
„O, Stăpână, acest fel de făgăduinţe ne-ai făcut nouă? 
Au nu te-ai făgăduit ca să ne fii păzitoare şi ajutătoare? 
Ci să nu ne dai pe noi până în sfârşit, deşi suntem păcă¬ 
toşi şi nevrednici, pentru ca să nu zică vrăjmaşii noştri: 
Unde este Dumnezeul lor?”. Acestea călugării plângând 
le ziceau, iar apărătoarea cea nebiruită, cea iute şi grab¬ 
nică ajutătoare a celor ce o cheamă pe dânsa, pururea 
Fecioara Născătoarea de Dumnezeu, care da război îna¬ 
inte pentru a sa mănăstire, n-a trecut cu vederea rugă¬ 
ciunile lor, nici făgăduinţele nu le-a arătat mincinoase, 
ci le-a împlinit, şi la desăvârşită prăpădenie pe vrăjmaşi 

i-a dat. Dar cine va grăi minunile Fecioarei? Căci după 
ce a înnoptat, fără de veste s-a făcut atâta vifor şi fur¬ 
tună pe mare, încât s-au sfărâmat toate corăbiile şi n-a 
rămas decât numai una, a lui Amira, iar aceasta pen¬ 
tru ca să cunoască nebunul păcatul lui, după cum s-a 
şi făcut. Căci minunea urmă minunii. Când s-a făcut 
ziuă, văzură călugării trupurile cele moarte ale barba¬ 
rilor, ce zăceau grămadă la malul mării, şi toate 
corăbiile acelea sfărâmate. Atunci şi voievodul lor, vă¬ 
zând pierzarea corăbiilor, îşi bătea faţa şi şi-a pus 
ţărână pe capul lui. Şi, apropiindu-se cu chip smerit, s-a 
făcut rugător binecunoscător cel ce mai înainte era fiară 
şi nu om, zicând către călugări: „Rugaţi-vă, robii adevă¬ 
ratului Dumnezeu, ca să nu pier şi eu”. Şi le-a dat mul¬ 
ţime nenumărată de aur şi argint, zicând: „Luaţi banii 
aceştia şi zidiţi zidurile mănăstirii voastre, făcându-le 
înalte, pentru ca să nu vină iarăşi vrăjmaşii şi să vă pă¬ 
gubească pe voi”. Iar călugării, luând banii, au făcut zi¬ 
durile mănăstirii înalte, după cum şi până astăzi se văd. 

Ci nu numai atunci fără de necazuri şi fără de pri¬ 
mejdie Preacurata Stăpână mănăstirea sa a păzit-o. 
Ci şi altă dată, neavând făină nicidecum, în multă su¬ 
părare şi la mare strâmtorare era stareţul, iar Prea- 
lăudata i s-a arătat în somn şi i-a zis lui: „Ce te mâhneşti, 
fiule, pentru lipsa făinii? Du-te de vezi hambarul plin 
de făină până sus, pentru ca să cunoşti milostivirea şi 
purtarea de grijă pe care o am pentru voi”. Iar stareţul, 
sculându-se, s-a dus cu sârguinţă şi, văzând hambarul 
plin cu făină până sus, a adunat toată frăţimea şi le-a 
spus lor cele făcute. Iar ei, înspăimântându-se, au plâns 
de bucurie şi au slăvit pe Domnul şi pe pururea Fecioara. 
Altă dată, iarăşi, s-au lipsit de vin şi, arătându-se, Stă¬ 
pâna le-a umplut toate vasele, încât se vărsa pe deasupra. 
Şi cu atâta dulceaţă şi gust era, încât oricine cunoştea 

că era cu adevărat făcut cu minune, şi nu facere a firii. 
Altă dată iar s-au umplut de untdelemn, altă dată de 
legume şi altele multe faceri de bine şi minuni a să¬ 
vârşit şi face în fiecare zi în mănăstirea aceasta, prin 
cinstită icoana sa. 

Şi până astăzi, în chip nevăzut şi minunat, acoperă 
şi păzeşte Stăpâna cea atotputernică mănăstirea aceasta 
slăvită şi lăudată a ivirilor. Şi este mai bogată decât 
toate mănăstirile Sfântului Munte, şi aceasta nu este din 
altă pricină, după cum socotesc, fără decât pentru multa 
milostenie pe care o dau călugării la cei străini şi să¬ 
raci. Căci, deşi dau toate mănăstirile şi miluiesc pe mulţi, 
acelea fac numai un praznic în fiecare an. Dar ivirenii 
fac de trei ori pe an praznic: întâi, la Adormirea Prea- 
sfintei Născătoare de Dumnezeu, al doilea, la Botez 
şi, al treilea, marţi în Săptămâna Luminată. La aceste 
praznice se adună mai mult de trei mii de suflete, şi îi 
ospătează pe străini până seara şi a doua zi. Dar nu 
numai atunci, ci şi în toate duminicile de peste an nu 
lipsesc săraci mulţi, pentru că este în mijlocul mun¬ 
telui şi aproape de târgul de la Careia, şi îi îndestu¬ 
lează cu prisosinţă. Dau însă şi de la mănăstirea lui 
Dionisie, lavrioţii şi simopetriţii, vatopediţii şi celelalte 
mănăstiri, ci nu vin mulţi acolo pentru că sunt de o 
parte, afară numai de cazul când se întâmplă să vină 
pe corăbii, la care toate dau milostenie posmagi şi îi os¬ 
pătează. Cu toate că au şi mănăstirile lipsă din cauza 
greutăţii birului pe care îl plătesc în bani, totuşi fiecare 
dă milostenie după putere. Asemenea şi chinoviile, pre¬ 
cum şi chiliile cele mici, şi nu se întorc niciodată dinspre 
săracul care vine, ca să-l lase să se ducă deşert. Ci să 
ne întoarcem la cele ce ne stau înainte şi prin scurte gra¬ 
iuri să aducem mulţumirea cu care suntem datori îm¬ 
părătesei îngerilor celei prealăudate, purtătoarei noastre 
de grijă, mijlocitoarei celei neadormite şi păzitoarei. 

Deci tu, o!, iubitoare de bine şi iubitoare de oameni, 
Stăpână, tu eşti ca o Maică iubitoare de fii şi doritoare 
de noi, nu lipseşti purtând grijă şi mântuind, păzind şi 
chivernisind pe nevrednicii robii tăi. Iar noi în locul aces¬ 
tora propovăduim darurile tale, nu ascundem facerile 
tale de bine, cântăm cu mare glas minunile tale, slă¬ 
vim purtarea ta de grijă, mărim pronia, lăudăm folo¬ 
sirea, preamărim milostivirea. Din vremile cele trecute 
aducându-ne aminte de darurile tale, din câte primejdii 
ne-am izbăvit prin tine, mulţumirea aceasta după da¬ 
torie o aducem ţie. Iar pentru cele din timpul de faţă 
care ne mâhnesc pe noi, ne rugăm milostivirii tale să nu 
uiţi de turma ta aceasta, ci stai către Fiul tău şi Stă¬ 
pânul nostru rugătoare neadormită. Şi ne ajută nouă, 
celor care ne primejduim, şi ne izbăveşte pe noi de pri¬ 
mejdiile cele neaşteptate. Vezi, Stăpână, în câte primejdii 
am căzut. Ridică-ne pe noi, pierzând toate cele ce sunt 
pricinuitoare de necazuri, risipeşte fricile cele ce cad asu- 
pră-ne, încetează smintelile, curmă războaiele, îmblân¬ 
zeşte mânia ce cu nedreptate se porneşte asupra noastră, 
potoleşte tulburările şi certurile şi pace tare şi temei¬ 
nică ne dăruieşte nouă. Aşa, Multmilostivă Stăpână, 
adaugă şi aceasta lângă celelalte faceri de bine ale tale. 
Ca totdeauna şi neîncetat, propovăduind milele şi minu¬ 
nile tale, să te slăvim pe tine, pe Dumnezeul Cel ce S-a 
născut din tine, pe Cel fără de început al Lui Părinte, 
cum şi pe Preasfântul şi bunul şi de viaţă făcătorul Duh, 
în vecii vecilor. Amin. 

Minunea a 23-a 

Pentru axionul „Cuvine-se cu adevărat sâ te fericim”, 

cum a fost cântat mai întâi de Arhanghelul Gavriil 

Imnul acesta s-a cântat mai întâi într-o chilie a mă¬ 
năstirii Pantocratorului, ce se numeşte Axion Estin, în 

locul numit Adin, în urma minunii pe care o vom povesti 
acum. 

La schitul Protatului, ce se află lângă Careia, aproape 
de locul mănăstirii Pantocratorului, este o vale mare, cu 
multe chilii. în una din chiliile acelea, închinată Ador¬ 
mirii Doamnei de Dumnezeu Născătoare, locuia un ie¬ 
romonah bătrân şi îmbunătăţit împreună cu ucenicul 
său. Şi fiindcă la zisul schit al Protatului era obiceiul a 
se face priveghere în fiecare duminică, într-o sâm¬ 
bătă seara, vrând să meargă bătrânul la priveghere, 
îi zice ucenicului său: „Fiule, eu merg să ascult prive¬ 
gherea, după obicei, iar tu rămâi la chilie şi, după cum 
vei putea, citeşte rânduiala”. Şi aşa, s-a dus. După ce 
a trecut seara, iată că bate cineva la uşa chiliei. Fratele 
alergă şi deschise, şi văzu un călugăr necunoscut lui care, 
intrând, a rămas în chilie peste noapte. 

Deci la vremea Utreniei sculându-se, au cântat amân¬ 
doi după rânduială. Şi când au ajuns la „Ceea ce eşti 
mai cinstită...”, monahul cel de loc cânta numai: „Ceea 
ce eşti mai cinstită decât heruvimii” şi celelalte, până la 
sfârşit, adică vechea şi obişnuita cântare a Sfântului 
Cozma făcătorul de cântări. Iar monahul cel străin cânta 
altfel începutul: „Cuvine-se cu adevărat să te cinstim, 
Născătoare de Dumnezeu, cea pururea fericită şi prea- 
nevinovată şi Maica Dumnezeului nostru”, apoi a 
adăugat şi pe „Ceea ce eşti mai cinstită...” până la sfâr¬ 
şit. Auzind dar aceasta, monahul cel de loc s-a minunat 
şi a zis către cel ce părea străin: „Noi cântăm numai 
«Ceea ce eşti mai cinstită», iar «Cuvine-se cu adevă¬ 
rat...» niciodată n-am auzit nici noi, nici cei dinaintea 
noastră. Deci, rogu-te, fii bun şi scrie-mi şi mie cân¬ 
tarea aceasta, să o cânt şi eu Născătoarei de Dumnezeu”. 
Iar acela a răspuns: „Adu-mi cerneală şi hârtie ca să 
scriu”. Şi cel de loc a zis: „Nu am nici cerneală, nici hâr¬ 
tie”. Atunci străinul i-a cerut: „Adu-mi o lespede”, şi 

monahul, alergând, a aflat lespedea şi a adus-o. Şi 
luând-o străinul, a scris pe dânsa cu degetul său cân¬ 
tarea „Cuvine-se cu adevărat”. Şi, o!, minune, atât de 
adânc s-au săpat slovele pe lespedea aceea vârtoasă, 
de parcă s-ar fi scris pe ceară moale. Apoi i-a zis fra¬ 
telui: „De acum înainte aşa să cântaţi şi voi, şi toţi drept- 
credincioşii”, şi s-a făcut nevăzut. Căci era Sfântul 
înger, trimis de la Dumnezeu ca să descopere cântarea 
aceasta îngerească, ce este preacuviincioasă Maicii Lui. 
Şi, mai vârtos, a fost Arhanghelul Gavriil, precum se 
arată aceasta din titlul Sinaxarului lunii lui iunie, în 
unsprezece zile, adică „Soborul Arhanghelului Gavriil în 
Adin”. Căci părinţii de atunci făceau sobor şi praznic 
şi liturghie la sus-zisa chilie Adin în fiecare an, în po¬ 
menirea minunii, cinstind şi slăvind pe Arhanghelul 
Gavriil, care de la început până la sfârşit a stat cân¬ 
tăreţ dumnezeiesc al Născătoarei de Dumnezeu, şi hră¬ 
nitor, şi slujitor, şi vesel bineveselitor al ei. Aşa a slujit şi 
la descoperirea acestei cântări a Maicii lui Dumnezeu, 
ca unul căruia i se cuvine această slujbă. 

După ce s-a întors bătrânul de la priveghere, a înce¬ 
put ucenicul lui a cânta „Cuvine-se cu adevărat...”, după 
cum îngerul îi poruncise, şi i-a arătat bătrânului şi les¬ 
pedea cu îngerească scrisoare săpată. Iar el, auzind şi 
văzând acestea, a rămas uimit de minune. Şi, luând 
amândoi lespedea aceea scrisă de înger, au mers la 
Protatul şi au arătat-o celui mai întâi al Sfântului Munte 
şi celorlalţi bătrâni ai obştescului sobor, povestindu-le 
toate cele întâmplate. Iară ei au slăvit într-un glas pe 
Dumnezeu, şi au mulţumit Doamnei noastre de Dum¬ 
nezeu Născătoare pentru preaslăvita această minune. 

Şi îndată au trimis lespedea în Constantinopol, la 
patriarh şi la împărat, povestindu-le în scrisori toată 
cuprinderea minunii ce s-a făcut. Deci de atunci îna¬ 
inte cântarea aceasta îngerească s-a dat în toată lumea, 

să o cânte Maicii lui Dumnezeu toţi dreptcredincioşii. Iar 
sfânta icoană a Născătoarei de Dumnezeu din biserica 
ce ţinea de chilia în care s-a făcut minunea a fost dusă 
în biserica Protatului, către Părinţii Sfântului Munte, şi 
acolo se află până astăzi, aşezată în sfântul altar dea¬ 
supra sfinţitului scaun celui de sus. Pentru că înaintea 
acestei icoane a cântat mai întâi Arhanghelul Gavriil 
cântarea aceasta. Iar chilia a luat numele ,Axion estin” 
(ce înseamnă „Cuvine-se cu adevărat”) şi valea în care 
se află chilia se numeşte până astăzi Adin (adică „a 
cânta” sau „cântare”), pentru că acolo s-a cântat mai 
întâi îngereasca şi preacuvenită Maicii lui Dumnezeu 
cântarea aceasta. 


Minunea a 24-a 

Pentru mănăstirea din muntele Sinaiului şi minunea 
pe care a făcut-o Preasfânta, când voiau părinţii 
să lase mănăstirea din lipsa hranei şi să plece 


Această mănăstire din sfântul munte al Sinaiului 
(după cum arată preasfinţitul Nectarie, patriarhul Ieru¬ 
salimului, cel ce a scris şi minunea aceasta) mai întâi 
a fost zidită de preafericitul împărat Iustinian cel Mare, 
care împărat i-a dat scrisoare să aibă venitul şi hrana 
de la vama Egiptului. Netrecând multă vreme şi ară- 
tându-se Mahomed (mincinosul proroc), şi el a întărit 
darea aceasta, adică să ia mănăstirea din venitul vă¬ 
milor Egiptului, după cum se vede în aşezământul ei, 
pe care l-a dat părinţilor mănăstirii. însă, prin multele 
schimbări ale sultanilor Egiptului celor după vremi, s-a 
tăiat darea aceasta. Şi mai ales că şi singuri părinţii 
au lăsat-o, fiindcă au câştigat metoace şi locuri multe 

în Damasc şi în Tripoli şi în Gaza, de la sufletele cele 
îmbunătăţite ale creştinilor de acolo, de unde duceau 
cu caravanele de cămile lucrurile trebuincioase mă¬ 
năstirii în toată vremea. însă, din pricina multelor 
războaie şi a multelor stăpâniri şi capete ce se ridica¬ 
seră şi acolo, s-au închis drumurile, şi nu puteau ico- 
nomii şi alţi părinţi să trimită ceva la mănăstire. încă 
au început puţin câte puţin a pierde şi veniturile şi oa¬ 
recare locuri ce le avea mănăstirea în acele părţi ale 
Arabiei. Deci, din pricina nepăcii şi a nerânduielii şi a 
tulburării şi a războaielor ce erau în părţile Gâzei, ale 
Tripolei şi ale Damascului, s-au închis drumurile o vreme, 
şi nu putea caravana cu hrană să vină la mănăstire. 
Din cauza aceasta fiind părinţii la mare nevoie şi lipsă, 
s-au adunat şi au făcut sfat, hotărând să încuie mănăs¬ 
tirea şi să meargă să stea o vreme în alte părţi, până 
se va linişti lumea, ca să se deschidă drumurile să vină 
caravana. Mai aveau încă multă bântuială şi supărare 
şi de mulţimea puricilor, care nu-i lăsau ziua şi noaptea 
să se odihnească. Deci, după ce s-au întărit în sfatul 
acesta şi s-au pregătit de plecare, s-au suit cu multă 
mâhnire şi lacrimi ca să se închine şi să liturghisească 
la sfântul vârf, urmând după ce se vor pogorî de acolo 
să încuie mănăstirea şi să plece. Aşadar, soborul s-a suit 
înainte, iar iconomul mănăstirii a rămas în urmă pen¬ 
tru vreo nevoie sau slujbă. Şi când erau părinţii dede¬ 
subtul sfântului vârf, iconomul urca singur pe scara 
muntelui, cam la o milă depărtare de mănăstire. Ci o!, 
negrăită mai înainte rânduială şi mare purtare de grijă 
a Preafericitei şi Preasfântei Născătoare de Dumnezeu 
Măriei care, înainte de a se întâmpla lucrul, adică a ră¬ 
mâne dumnezeiescul şi sfântul ei lăcaş, Sfântul Rug, 
necântat şi neluminat, a purtat de grijă şi n-a lăsat a se 
face. Căci părinţii se pregătiseră să plece, neavând nici 

o nădejde de hrană, iar nădejdea celor deznădăjduiţi şi 
Stăpâna tuturor a adus caravana cu hrană mai presus 
de nădejde, vrând să sosească în acea zi la mănăstire 
fără ştirea părinţilor. Aşadar, Preacurata Stăpână, ca 
să le facă părinţilor cunoscut că acest lucru este al ei 
şi că ea este chivernisitoare şi purtătoare de grijă acelei 
mănăstiri, se arătă, în acelaşi timp, în chip de femeie 
(cu Pruncul în braţe), şi părinţilor acolo sub sfântul vârf, 
şi iconomului acolo jos unde am zis. Şi heretisindu-i 
pe ei arăbeşte, ca orice femeie de loc, i-a întrebat unde 
merg aşa toţi împreună şi care-i pricina de urcă toţi pe 
sfântul vârf. Iar ei i-au povestit toată pricina lor şi sco¬ 
pul, adică de a pleca nemaiavând hrană. Şi le zice ea: 
„Suiţi-vă sus de liturghisiţi şi, când veţi coborî, veţi afla 
şi caravana la mănăstire”. Dar n-au crezut, ci ca pe o 
bârfeală au socotit cuvântul ei şi s-au suit neluându-1 în 
seamă. Deci ajungând şi iconomul şi după ce au săvârşit 
dumnezeiasca Liturghie, au ieşit şi au şezut afară din 
biserică. Şi vorbind între dânşii, i-au povestit icono¬ 
mului despre femeie şi cuvintele pe care le-a grăit ea. Iar 
iconomul a spus: „Femeia aceasta despre care ziceţi 
m-a întâmpinat şi pe mine şi mi-a spus că astăzi vine 
caravana. Iar mai ales din cauza puricilor mi-a zis să 
nu ne întristăm, că va veni vreme când se vor pierde 
cu totul”. 

Auzind părinţii şi pe iconomul spunând aceleaşi, l-au 
întrebat când şi unde a văzut-o. Iar el le-a spus ceasul şi 
locul. Aşa au cunoscut că în acelaşi ceas în care a grăit 
femeia cu părinţii, a grăit şi cu iconomul. Şi s-au înspăi¬ 
mântat minunându-se, fiindcă depărtarea este foarte 
lungă, cam o milă şi jumătate, dar cu toate acestea nu 
au crezut cuvintele femeii. însă coborând şi ajungând 
acolo unde zicea iconomul că a întâlnit-o pe femeie, în 
timp ce le arăta locul, s-au întors şi, iată, văd jos, la 

mănăstire (căci se vedea de acolo), şi oameni din afară, 
şi cămile, din care pe unele le descărcau, iar altele încă 
veneau pe drum. Şi s-au mirat mai mult nu din cauza 
cuvintelor femeii, ci pentru că aveau înştiinţare şi scrisori 
că nu este cu putinţă a se trimite caravana. Deci ajun¬ 
gând la mănăstire şi întrebând pe cărăuşi cine i-a trimis, 
au zis că o femeie oarecare, cucoană, cu un bătrân epi- 
trop al ei, i-a încărcat, şi au venit împreună cu dânşii 
să se închine acestor sfinte locuri, aducând şi caravana 
pentru milostenie. Iar monahii au întrebat: „Unde sunt 
oamenii aceia?” Şi cărăuşii au răspuns că, după ce a 
fost deschisă poarta, mai întâi aceia au intrat înăun¬ 
tru. Şi întrebându-1 pe portar, acela a zis că asemenea 
oameni n-a văzut şi nici pe altcineva n-a lăsat să intre 
înăuntru, căci a aşteptat să se întoarcă iconomul. Deci 
au cercetat părinţii chiliile şi mănăstirea, ca să-i afle pe 
închinători. Atunci dar, neaflându-i, au cunoscut că 
această facere de bine era a Născătoarei de Dumnezeu 
şi a prorocului Moisi. Şi le-au mulţumit lor, înălţând 
slavă Puternicului Dumnezeu şi Preacuratei Maicii Lui 
şi lui Moisi, slugii Sale. De atunci au pierit şi puricii, 
nu numai din mănăstire, ci şi din hotarul sfântului ace¬ 
luia munte. Iar în cealaltă pustie, şi mai ales la Rait, 
se află mulţime de purici. Şi, în locul unde i s-a arătat 
Preasfânta Născătoare de Dumnezeu, a zidit iconomul 
acela evlavios o biserică în numele pururea Fecioarei, 
care până astăzi se numeşte Preasfânta iconomului. Iar 
acolo unde s-a arătat părinţilor, dedesubtul sfântului 
vârf, fiindcă nu este loc pentru a se zidi biserică, au 
săpat în piatra dinspre răsărit o firidă şi au aşezat înă¬ 
untru o icoană mică a Născătoarei de Dumnezeu, ca 
să se închine câţi trec pe acolo, în pomenirea minunii şi spre 
slava Maicii Domnului. Iar pe biserica aceea arabii până 
astăzi o numesc în limba lor Domane, adică a Miresei. 

Minunea a 25-a 

Pentru cel ce s-a lepădat de Hristos prin scrisoare 


în părţile Italiei era un oarecare boier, cu numele 
Carol, care cheltuia averea sa pentru felurite desfătări, 
îndulciri şi desfrânări trupeşti; şi în puţină vreme sără¬ 
cind şi nemaiavând de cheltuială ca să petreacă cu galan- 
tomie şi cu răsfăţare ca mai înainte, s-a întristat şi s-a 
amărât până într-atât încât zicea, ca un deznădăj¬ 
duit, cuvinte de hulă. Iar într-una din zile s-a dus într-o 
pădure să afle vreun vrăjitor, pe care să-l întrebe dacă 
nu ar putea diavolul să-l îmbogăţească. Deci, umblând, 
l-a întâmpinat pe el diavolul în chip de ostaş, şi i-a zis lui: 
„Eu sunt acela pe care îl cauţi. Dacă vei primi să-mi 
faci zapis scris cu sângele tău cum că te împreunezi cu 
mine şi te lepezi de credinţa ta, eu îţi voi da toate avu¬ 
ţiile lumii acesteia şi îţi voi face toate voile tale, ca să ai 
atâta mulţumire încât să nu fie altul asemenea ţie”. Iar 
ticălosul acela, îmbătat de dorul iubirii de deşertă¬ 
ciuni, a primit ca un deznădăjduit ce era şi a scris cele 
împotriva botezului, adică s-a lepădat de Hristos şi s-a 
împreunat cu demonul. Care i-a dat desfătări şi bună¬ 
tăţi vremelnice după cum i-a făgăduit. Şi lua parte la 
toate petrecerile lui, mergând după el în chipul osta¬ 
şului, şi îi săvârşea toate poftele lui. Iar odată a trecut 
pe lângă o biserică şi, întorcând ticălosul ochii către dânsa, 
a văzut icoana Născătoarei de Dumnezeu. De unde, adu- 
cându-şi aminte de fărădelegea lui, a suspinat amar şi 
l-a durut inima. Atunci demonul l-a lovit cu un toiag 
atât de tare, încât s-a înnegrit carnea lui, şi i-a zis: „Pă- 
zeşte-te de-acum înainte, să nu mai îndrăzneşti să pri¬ 
veşti la icoana Fecioarei Maria, că ea mi-a făcut multe 
pagube şi pe mulţi i-a luat din mâinile mele; căci, dacă 

te voi mai prinde vreodată că întorci ochii către dânsa, 
îţi voi da aspră moarte, păgubindu-te de bunătăţile vieţii 
celei de acum, iar sufletul tău îl voi lua cu mine în munca 
cea veşnică”. Acestea auzindu-le, ticălosul acela a ră¬ 
mas întristat foarte, nu atât pentru rănile trupului, cât 
pentru moartea sufletului. Şi socotind în sine cum ar face 
ca să se izbăvească de robia aceasta, zicea: „Vrăjmaşul 
singur a mărturisit că Preasfânta Fecioară i-a luat pe 
mulţi din mâinile lui, deci poate se va milostivi şi spre 
mine darul ei, ca o Maică a lui Dumnezeu Cel întru tot 
milostiv”. Acestea le gândea el, iar vrăjmaşul, necu- 
noscând cele ascunse ale inimii lui, l-a trecut pe lângă 
altă biserică, pentru a vedea dacă îi ascultă porunca. Şi 
acela, văzând uşa deschisă, a alergat cu sârguinţă şi, 
intrând înăuntru, a căzut la pământ înaintea preacins¬ 
titei icoane a Maicii lui Dumnezeu, bătându-şi pieptul şi 
strigând acestea din adâncul inimii, cu suspinuri şi cu 
lacrimi fierbinţi: „Stăpână şi Doamna lumii, apucă îna¬ 
inte şi mă izbăveşte din mâinile diavolului! Multă este 
puterea ta, împărăteasă a toate, arat-o şi spre mine cel 
de trei ori ticălos; mare este milostivirea ta, milosti- 
veşte-te şi spre cel ticălos; nemăsurată este mila ta, mi- 
luieşte-mă şi pe mine cel nevrednic”. 

Acestea şi altele multe zicând, vrăjmaşul, de mânie, 
făcea multă tulburare afară din biserică. Apoi, după o 
bucată de vreme, a strigat: „Eu mă duc, necredinciosule, 
că mă goneşte puterea Fecioarei, dar păstrez zapisul 
tău, şi când va şedea Fiul ei ca să judece ca un drept 
Judecător, te va da pe tine în mâinile mele, fiindcă de 
bunăvoie te-ai lepădat de credinţa ta”. Aceasta zi¬ 
când, vicleanul a pierit, iar Carol cu mai multe lacrimi şi 
suspinuri se ruga către milostiva Maică a Preamilos- 
tivului Dumnezeu, cerând milostivire şi iertare. Aşa a 
urmat trei zile plângând cu amar, din inimă, şi zicând 

cuvinte atât de dureroase şi cu atâta plângere, încât 
mai şi pietrele lăcrimau. Şi aşa, de multa osteneală şi 
de bătăile în piept ce le suferise, a obosit. Şi puţin ador¬ 
mind, a văzut în vis pe Preasfânta, care îi zise lui: „Tu 
te-ai lepădat de Fiul meu, ce voieşti dar acum aici, în 
casa mea?”. Iar el i-a răspuns cu smerită vorbire şi cu 
lacrimi, zicând: „O! Preaslăvită Maică a milostivirii, 
pentru cine s-a răstignit Fiul tău cel cu totul milostiv 
şi mult îndurat? Au pentru cei drepţi? Nu, ci pentru cei 
păcătoşi. Iar eu, deşi mare fărădelege am făcut, însă 
tâlharul, desfrânata, desfrânatul şi mulţi alţii mă în¬ 
deamnă să îndrăznesc, pe care, pentru nemărginita Lui 
milostivire, i-a miluit. Care nu te-au făcut pe tine soli- 
toare şi mijlocitoare, Maica Lui cea preadulce, şi totuşi 
nu le-a încuiat lor milostivirile cele iubitoare de oameni. 
Şi pe mine, care am îndrăzneala ta, cum nu mă va primi? 
Milostiveşte-te spre mine, Stăpâna mea, că toate le poţi 
câte le voieşti şi orice vei cere de la Fiul şi Dumnezeul Tău 
primeşti negreşit, fiindcă te-a făcut pe tine mijloci¬ 
toare a păcătoşilor”. Atunci îi zice Stăpâna: „Fiindcă 
ai urât fărădelegea ta şi te căieşti din toată inima, te 
primesc pe tine şi te întorc la Fiul meu. Dar să nu te 
arăţi nemulţumitor pentru darul acesta aşa de mare, 
ci să faci lucruri vrednice de pocăinţă”. Iar acela, mul- 
ţumindu-i din destul, i-a răspuns: „Stăpâna mea şi 
Doamnă Preaslăvită, toate îţi sunt cu putinţă ţie, deci 
fă-mi mie şi darul acesta spre încredinţarea iertării mele: 
Porunceşte să-mi întoarcă vrăjmaşul zapisul acela vi¬ 
clean, cel scris de mâna mea, ca să nu mă înfricoşeze, 
cum că vrea să-l aducă la ziua judecăţii Dreptului Jude¬ 
cător. Cunosc cum că nimic nu este cu neputinţă la tine, 
deci, ca o Maică a Atotputernicului Dumnezeu, poţi să 
iei şi scrisoarea aceea cu totul nebunească, pentru ca să 
se smerească desăvârşit vicleanul şi să nu aibă nici o 

nădejde asupra mea”. Răspuns-a lui Stăpâna: „întru 
slava Fiului şi Dumnezeului meu, facă-se şi aceasta!”. 
Şi i s-a părut lui cum că a auzit în văzduh glasuri, zi¬ 
când: „Ca o Maică a dreptăţii, o, Stăpână, să nu faci ne¬ 
dreptatea aceasta, ca să iei pe acela care a mărturisit cu 
zapisul lui cum că este al meu”. Iar ea a zis: „Vrăjma- 
şule al Adevărului, totdeauna eşti mincinos, însă acum 
ai spus adevărul, cum că sunt Maica dreptăţii, şi pen¬ 
tru aceasta voi face dreaptă judecată, luând zidirea 
Fiului meu din mâinile tale, căci cu nedreptate este 
să o stăpâneşti tu, cel străin”. 

Acestea auzind, Carol a luat multă veselie şi, de 
bucurie, s-a deşteptat şi a văzut că n-a fost vis, ci a aflat 
- o! minune - în mâinile sale zapisul cel scris de el. 
Câtă veselie socotiţi că a fost în ziua aceea, nu numai pen¬ 
tru el, ci şi pentru toţi acei care au auzit şi au văzut za¬ 
pisul scris de mâna lui. Toţi s-au înspăimântat, toţi s-au 
minunat de nemărginita milă a Stăpânului şi de pu¬ 
terea cea neasemănată a prealăudatei Fecioare. Vestea 
aceasta s-a dus în multe cetăţi şi oraşe. Şi după ce a auzit 
şi preasfînţitul Leon, care era în vremea aceea arhie¬ 
piscop în Roma, a trimis oameni de au adus pe Carol. 
Şi, văzând scrisoarea aceea, a poruncit să se facă la 
biserica de obşte slujbă spre mare mulţumire Maicii lui 
Dumnezeu. Şi au săvârşit praznic cu mare veselie şi 
mulţi care trăiau în felurite fărădelegi şi în desfrânări 
fiind afundaţi s-au pocăit din tot sufletul, nădăjduind că 
prin rugăciunile Preasfintei Născătoare de Dumnezeu 
vor dobândi iertarea păcatelor. Iar Carol, făcându-se 
călugăr, a arătat roduri vrednice de pocăinţă, după cum 
i-a poruncit Doamna noastră, şi prin darul ei s-a în¬ 
vrednicit de cereasca fericire, pe care dea Dumnezeu 
ca noi toţi să o dobândim pentru rugăciunile ei şi ale 
tuturor sfinţilor. Amin. 

Minunea a 26-a 

Alta asemenea, pentru Teofil 
cel ce s-a lepădat de Hristos în scris 


După venirea cea în trup a Domnului nostru Iisus 
Hristos, în anii cinci sute treizeci şi şapte, se afla în 
eparhia cilicienilor un epitrop, iconom al episcopului ce¬ 
tăţii adaneilor, Teofil cu numele, om cinstitor de Dum¬ 
nezeu şi cu fapte bune, care petrecea bine şi cu bună 
cunoştinţă, chivernisind treburile Bisericii cu atâta dra¬ 
goste de Dumnezeu, încât toţi îi mulţumeau. Iar după ce 
a murit episcopul, au alergat toţi la mitropolit cerând 
ca să hirotonisească lor episcop pe Teofil, care era om 
drept şi cu fapte bune. Teofil însă n-a primit, ca un om 
smerit ce era. Atunci mitropolitul, văzând hotărârea lui 
cea nestrămutată, a hirotonisit pe altul, căruia i-a zis 
să-l iubească pe Teofil şi să-l aibă epitrop. 

Şi a petrecut astfel Teofil cu fapte bune şi frumoase 
multă vreme. Ci vrăjmaşul adevărului a zavistuit fapta 
bună a aceluia şi a uneltit să-l arunce într-o mare pră¬ 
pastie, după cum a şi făcut. Adică a lucrat cu meşteşu- 
girile lui şi cu clevetirile oarecăror oameni cu rele năra¬ 
vuri şi l-a urât atâta noul episcop, încât l-a izgonit pe 
nedrept din dregătoria pe care o avea în Biserică, punând 
pe altul în locul lui. Nedreptatea aceasta la început a 
răbdat-o Teofil şi nu s-a supărat, dar mai pe urmă l-a 
zădărât dracul spre multă mânie, aducându-i aminte 
de dregătoria în care a fost şi din care l-a scos pe ne¬ 
drept nerecunoscătorul episcop, care ocupa acest înalt 
loc numai pentru că el, Teofil, n-a voit slava. Acestea şi 
altele mai multe a sădit vrăjmaşul în mintea lui Teofil şi 
i-a dat aşa de mare război, încât l-a biruit, înduple- 
cându-1 să facă episcopului o vrăjitorie ca să-l primească 

iar în dregătoria lui cea mai dinainte. Deci era în acea 
ţară un om care făcea mari vrăjitorii, pe acesta l-a în¬ 
trebat Teofil dacă ar putea să-l ajute. Iar acela i-a răs¬ 
puns: „Eu voi face să te întorci la boieria ta şi să ai mai 
multă cinste, numai să te închini învăţătorului meu şi 
să faci orice îţi va zice. Dar să te păzeşti să nu-ţi faci 
cruce, orice vei vedea, că rămânem nelucrători”. Iar 
acela a primit, de mânie biruit fiind. Şi, ducându-se în- 
tr-un loc pustiu, a început spurcatul a face vrăjitoriile lui, 
strigând pe draci, care îndată s-au adunat mulţime ne¬ 
numărată şi în mijlocul lor a stat cel mai mare, cu multă 
îngâmfare. Atunci a zis vrăjitorul către Teofil: „închi- 
nă-te domnului nostru”. Şi închinându-se el, a zis vrăji¬ 
torul către demonul: „Stăpâne al nostru, omul acesta a 
fost gonit de episcopul său şi ţie ţi l-am adus ca să-i 
ajuţi”. Răspuns-a diavolul: „Dacă se va lepăda de Hristos 
şi se va face rob al meu, voi face să aibă mai multă cinste 
decât mai înainte şi toată îndulcirea îi voi da, după cum 
cunoşti puterea mea. Numai să-mi facă scrisoare cu a sa 
mână cum că se leapădă de Fiul Măriei, pentru ca să nu 
mă batjocorească mai pe urmă”. Atunci Teofil, îngâm¬ 
fat fiind de slava lumii cea deşartă, sau mai bine zis 
îndemnat de acel începător duh al mândriei, a scris ne¬ 
bunul că se leapădă de Mântuitorul şi s-a împreunat 
cu diavolul şi, iscălind scrisoarea, a dat-o vrăjma¬ 
şului, care l-a îmbrăţişat şi l-a sărutat, zicându-i: „De 
acum vei cunoaşte puterea mea”. Şi, zicând acestea, s-a 
făcut nevăzut cu toate duhurile răutăţii, iar vânzătorul 
acela s-a întors în cetate. 

Deci, a doua zi, l-a chemat episcopul pe Teofil şi l-a 
rânduit iconom, cerând de la el iertare pentru necins¬ 
tea ce i-a făcut, şi i-a făcut metanie până la pământ, încât 
s-au minunat toţi cei ce erau de faţă. însă aceasta s-a 
făcut prin lucrarea diavolului care, ducându-se noaptea 

la episcop, l-a îngrozit şi ameninţat până într-atât, încât 
de frică a primit să facă a sa voie. Deci s-a înălţat Teofil 
la o cinste mai mare decât înainte, dar nu era smerit ca 
atunci, ci mai vârtos mândru, şi se temeau toţi de el 
şi-l cinsteau, iar mai mult decât toţi episcopul. Şi venea 
vrăjitorul acela deseori la el de-1 sfătuia să păzească 
făgăduinţă către acela care i-a dat cinstea şi nici să nu-i 
treacă prin minte cumva să se lepede de el şi să se facă, 
astfel, nemulţumitor către binefăcătorul său. Iar ne¬ 
bunul acela mai întâi i-a mulţumit, dar mai pe urmă, 
când a socotit adâncul pierzării în care s-a afundat, a 
început a-1 urî. Şi, aducându-şi aminte de munca cea veş¬ 
nică, zicea întru sine acestea: „Vai mie! cum m-am ră¬ 
tăcit, nebunul, şi m-am făcut rob vrăjmaşului pentru cinstea 
aceasta vremelnică. N-am putut suferi lipsa dregătoriei 
în care am fost, dar cum oare nu am socotit paguba feri¬ 
cirii celei veşnice de care m-am lipsit şi nu m-am gândit 
la Înfricoşătoarea Judecată a împăratului Ceresc, Care 
mă va arunca în focul cel veşnic, o!, nebunia mea, şi cine 
nu mă va plânge pe mine cel prea fără de minte!” Acestea 
gândindu-le, se tânguia ziua şi noaptea şi ca un ne¬ 
vrednic se temea să facă rugăciune, ci numai plângea 
cu amar, zicând: „Vai ţie, ticăloase Teofile! Cum ai înne¬ 
bunit de te-ai lepădat de Stăpânul tău? Cine poate acum 
să ia zapisul cel scris de mâna mea din ghearele diavo¬ 
lului? Vai mie, ticălosului! Mai bine s-ar fi despicat pă¬ 
mântul ca să mă înghită sau să fi căzut văpaie de foc din 
cer ca să mă piardă, decât să mă lepăd de Ziditorul şi 
Mântuitorul meu!” Acestea şi altele mai multe zicând, 
i-a venit puţină îndrăzneală şi nădejde din dumneze¬ 
iasca milă şi, ducându-se la o biserică a Preasfintei Năs¬ 
cătoare de Dumnezeu, a căzut înaintea sfinţitei icoanei 
sale, plângând cu amar şi suspinând din adâncul inimii 
şi mărturisind cu glas mare fărădelegea lui, şi zicea că 

nu se va ridica de la pământ până ce nu va vedea un cât 
de mic semn de milostivire de la Maica milei. Şi a pe¬ 
trecut patruzeci de zile rugându-se, cu ajutorul Prea- 
sfîntei, care l-a împuternicit de a putut să postească 
atâta vreme şi nu l-a lăsat pe demon ca să-i facă vreo 
supărare. 

Şi după patruzeci de zile, adormind, văzu pe Doamna 
lumii, scăparea păcătoşilor şi izvorul milei, care îi 
zise lui: „Tu te-ai lepădat de Fiul meu, cum dar să mă 
rog eu pentru tine?”. Iar acela cu lacrimi i-a răspuns: 
„Doamnă şi Stăpână, Mântuitoarea lumii, cunosc cum 
că mare este fărădelegea mea, am greşit Stăpânului meu, 
însă cunosc şi milostivirea Lui cea nemărginită şi ne¬ 
măsurata iubire de oameni, că pentru păcătoşi a păti¬ 
mit şi pe tâlhari şi pe vameşi i-a mântuit. Şi măcar că 
fărădelegea mea este şi mai mare şi mai grea decât a 
tuturor, totuşi la acoperământul şi ajutorul tău alerg şi 
în noianul milostivirii Atotînduratului Fiului tău arunc 
deznădăjduirea sufletului meu, nădăjduind să aflu pu¬ 
ţină milostivire. Cred cu tărie că mica mea pocăinţă şi 
marele tău ajutor vor îndupleca nemărginita milă a Făcă¬ 
torului şi Mântuitorului meu. Dar, Stăpâna mea, chezaşa 
celor ce se pocăiesc, dă-mi mie o mică mângâiere, nu te 
îngreţoşa de mine cel desfrânat, nici îţi întoarce faţa ta 
de la mine cel întinat. Mă făgăduiesc ţie, Doamna mea, 
ca prin pocăinţa mea cea bună să amărăsc pe diavo¬ 
lul cel pe care l-am veselit cu făgăduinţa şi împreunarea 
mea cea fără de pricepere şi nebunească. Şi, după cum 
am supărat pe sfinţii îngeri, iarăşi să-i veselesc cu lucru¬ 
rile pocăinţei mele, care, deşi nu va ajunge ca să fie atât 
de mare pe cât este fărădelegea mea, ceea ce va lipsi va 
împlini milostivirea Preabunului Stăpân, Care şi-a văr¬ 
sat pentru păcătoşi sângele Său cel preascump. Şi pe 
Acela de care ca un nebun m-am lepădat, pe Acela din 

toată inima mea îl mărturisesc şi îl cred Dumnezeul 
şi Mântuitorul lumii. Şi sunt gata să-mi vărs sângele 
meu pentru dragostea Lui, ca să se încredinţeze de măr¬ 
turisirea mea. Pe vrăjmaşul îl anatemizez, îl hulesc şi mă 
lepăd de el, iar pe tine, cinstită împărăteasă a întregii 
zidiri, te cinstesc, mă închin şi mă rog ţie, să-mi dai aju¬ 
torul tău”. Acestea zicând, i-a răspuns Stăpâna: „Fiindcă 
iarăşi din tot sufletul mărturiseşti pe Fiul meu Dumnezeu 
adevărat, voi face rugăciune pentru tine, ca să-ţi pri¬ 
mească pocăinţa”. Şi îndată, deşteptându-se Teofil, din 
dumnezeiasca milă i-a venit îndrăzneală şi nădejde de 
mântuirea lui şi, vărsând lacrimi peste lacrimi, după trei 
zile, iar a văzut pe Stăpâna, care i-a zis lui cu lină faţă: 
„Bucură-te, că a primit Fiul meu pocăinţa ta şi îţi iartă 
fărădelegea, deci sârguieşte-te până la sfârşitul vieţii tale 
ca să dai lupta şi nevoinţa cea cuviincioasă, aducân- 
du-ţi aminte totdeauna de o facere de bine ca aceasta”. 
Iar Teofil, mulţumind, a răspuns: „Deoarece mi-ai luat 
întristarea cea nemăsurată, mă rog ţie, atotputernică 
Stăpână, porunceşte ca să-mi iau înapoi de la diavolul 
zapisul meu cel nebunesc spre încredinţarea iertării 
mele. Că acesta mă întristează pe mine şi mă necăjeşte 
când îmi aduc aminte şi mor desăvârşit”. îi zice lui Năs¬ 
cătoarea de Dumnezeu: „Teme-te de Dumnezeu, că Acela 
face voia celor ce se tem de El”. Atunci s-a sculat cu multă 
bucurie Teofil şi, rugându-se alte trei zile ca şi mai îna¬ 
inte, i s-a arătat din nou Prealăudata în vedenie, zi- 
cându-i: „Pentru ca să te încredinţezi cum că a primit 
Domnul pocăinţa ta şi te-a izbăvit din robia diavolului, 
primeşte şi zapisul cel scris cu mâna ta”. Iar el, deş- 
teptându-se, l-a văzut în mâinile sale după cum era 
făcut şi iscălit. Şi cine va putea povesti oare veselia de 
care s-a umplut? Căci slăvea pe Domnul şi mulţumea 

pururea Fecioarei, propovăduind mila cea nemărginită 
a ei şi puterea cea neasemănată. 

De acestea înştiinţându-se, episcopul şi toţi ai cetăţii 
au slăvit pe Dumnezeu, Cel ce face nişte minuni ca aces¬ 
tea. Iar Teofil a murit desăvârşit pentru lume, urând 
toate voile trupului şi lepădându-se de toată slava cea de¬ 
şartă şi cinstea cea vremelnică, şi a slujit bisericii aceleia 
a Preasfintei toată viaţa lui, cu multă sârguinţă şi sme¬ 
renie. Iar mutându-se din această viaţă, şi-a dat cins¬ 
titul său suflet în mâinile lui Dumnezeu şi ale Maicii 
Sale şi a fost îngropat înaintea preasfintei icoane a Prea¬ 
curatei Fecioare, în locul unde a făcut mărturisirea 
păcatului său. Şi pentru marea lui pocăinţă şi nevo- 
inţă, cum şi pentru faptele bune pe care le-a săvârşit, 
bună mireasmă a izvorât din moaştele lui şi multe 
minuni au săvârşit întru slava lui Dumnezeu Cel cu 
totul milostiv şi a Maicii Lui cea fără de prihană de către 
cinstite moaştele sale. 

Această istorisire a fost scrisă de un ucenic al lui, 
Eftihian cu numele, care a fost de faţă la toate şi a măr¬ 
turisit, pentru ca să ştim noi, păcătoşii, cât poate Stă¬ 
pâna îngerilor, folositoarea şi mijlocitoarea noastră. 
Pentru ale cărei rugăciuni, o, de ne-am învrednici fericirii 
celei cereşti! Amin. 


Minunea a 27-a 

Pentru cel ce a văzut pe Preasfânta împărtăşind 
cu pâine cerească pe fraţii care se ostenesc 


Pe vremea Sfântului Sava erau în lavra lui mulţi 
călugări îmbunătăţiţi care slujeau Domnului. Deci s-a dus 
şi un boier, de bun neam şi bogat, ca să se călugărească, 

pe care l-a primit cu bucurie sfântul. Şi, fiindcă nu era 
învăţat cu osteneala, îl chivernisea, nelăsându-1 să se 
ducă cu ceilalţi fraţi la lucrările cele grele ale pămân¬ 
tului, unde se lucra până la al nouălea ceas, când veneau, 
citeau slujba de obşte şi tocmai după vecernie mâncau 
- o dată pe zi, după rânduiala vieţii celei monahiceşti. 
Aceasta fiindcă nu putea să o facă acel nou începător, 
i-a poruncit să se nevoiască în mănăstire, după putere, 
şi să postească în fiecare zi până ce se adună toţi fraţii 
ca să mănânce împreună, după rânduială. însă el nici 
măcar porunca aceasta nu o păzea, ci mânca în chilia 
lui, pentru că îi aduceau rudeniile fel de fel de bucate. 
Sfântul ştia aceasta, ci pentru că era începător, ca să 
nu se tulbure, nu-i zicea nimic, ci numai ruga pe Dum¬ 
nezeu ca să-l îndrepteze. Deci a venit praznicul Prea- 
sfintei Născătoare de Dumnezeu cel din ziua a cinci¬ 
sprezecea a lui august şi, în ziua de dinaintea prăznuirii, 
când se duceau fraţii la ascultare să lucreze, le-a spus 
sfântul să se întoarcă la mănăstire la ceasul al nouălea, 
ca să cânte vecernia. Iar noului începător, de asemenea, 
i-a zis să se ducă la biserică la ceasul vecerniei să caute, 
după ce toţi părinţii şi fraţii se vor aduna, ca să-i dea 
vreun cuvânt. Aşa s-a şi făcut. 

Şi, după ce au venit părinţii, a avut începătorul o 
vedenie minunată, nu dormind, ci treaz. A văzut o fe¬ 
meie preafrumoasă între doi îngeri, strălucind mai 
tare decât razele soarelui, şi un înger ţinea un potir plin 
cu pâine cerească, iar celălalt o mahramă subţire. Iar 
femeia aceea frumoasă, care era Stăpâna noastră, ţinea 
o linguriţă de aur. Şi se ducea câte un frate şi îi ştergea 
îngerul faţa cu basmaua, apoi se închina Preasfintei şi 
ea lua linguriţa şi îi dădea pâine cerească. Acestea vă- 
zându-le, noul începător se minuna şi, apropiindu-se 
ca să se învrednicească şi el de un dar ca acesta, nu i s-a 

îndeplinit dorinţa, că nici îngerul nu l-a şters, nici Prea¬ 
sfânta nu l-a împărtăşit, ci i-a zis lui: „Pâinea aceasta este 
trupul Fiului meu şi o primesc numai cei ce postesc până 
seara în ceasul acesta şi se curăţesc, ci tu nu posteşti, 
cum te vei împărtăşi cu pâinea aceasta?”. Iar acela i-a zis: 
„Măcar să mă şteargă îngerul cu mahrama aceea sfin¬ 
ţită”. însă ea i-a răspuns: „Dacă voieşti să te şteargă 
cu mahrama, să te osteneşti şi tu cu ceilalţi, că aceia sunt 
asudaţi de osteneală, de aceea îi şterge, dar pe tine de care 
sudoare să te şteargă îngerul?”. Acestea auzind, s-a în¬ 
grozit şi, alergând la egumen, a zis: „Aţi văzut oare 
vedenia pe care am văzut-o eu, nevrednicul?”. Răspun- 
su-i-a sfântul: „Ce ai văzut tu a fost spre îndreptarea ta. 
Toţi fraţii sunt încredinţaţi că Preasfânta îi sfinţeşte ca 
să fie vrednici a se împărtăşi cu dumnezeieştile Taine la 
toate praznicele”. 

De atunci înainte dar s-a ostenit şi el mai mult şi a 
mâncat mai puţin. Şi aşa, sfârşindu-se în fericită ascul¬ 
tare, s-a învrednicit de fericirea cea cerească. 

Minunea a 28-a 

Pentru cea care a născut un prunc negru şi a 
izbăvit-o din ape cu copilul Maica lui Dumnezeu 

Peste marele râu Naris, care trece prin mijlocul ora¬ 
şului Narini, a fost zidit un mare şi frumos pod, întrucât 
râul acesta era foarte larg şi adânc. în acest oraş era un 
boier bogat cu slugi şi robi mulţi, între care era şi un 
arap pe care îl iubea mult boierul pentru că îi făcea multe 
slujbe. Deci s-a întâmplat de a născut soţia boierului un 
copil negru ca cerneala, încât era mai ca şi arapul. Din 
ce pricină nu o ştiu, căci femeia era curată şi se păzea 
de astfel de fapte şi alt bărbat nu cunoştea în afară de 

soţul ei. Şi mai ales avea mare evlavie către Preasfânta, 
pentru care o iubea Stăpâna şi o învrednicea de multe ha¬ 
ruri, între ele fiind şi acesta pe care mai jos îl vom scrie. 

Deci toţi cei ce-1 vedeau pe copil, nu numai străinii, 
ci chiar şi boierul, socoteau că l-a făcut cu arapul, din 
care pricină avea mare supărare boierul şi-i era ruşine 
de oameni. Pentru că toţi în toate părţile numai de 
aceasta vorbeau şi de multe ori îl biruia supărarea până 
într-atât, încât cugeta să omoare pruncul, pe arap şi 
pe soţia sa. însă Preasfânta îi dădea răbdare, căci cu¬ 
noştea curăţia nevinovatei aceleia. Şi făcându-se femeia 
sănătoasă, boierul, ca să scape de ocara oamenilor, i-a 
zis: „O, femeie rea! Ia-ţi copilul cel de pripas, pe care l-ai 
născut în desfrânare, fugi degrabă din casa mea şi du-te 
în locul unde să nu te vadă mai mult ochii mei, pentru 
ca nu cumva să mă mânii vreodată şi să te omor”. Aces¬ 
tea zicând, a apucat-o pe ea de cosiţe şi a aruncat-o afară 
din casă împreună cu pruncul. 

Deci plângând ea şi tânguindu-se, s-a dus la un unchi 
al său, socotind că o va primi măcar acela, ca pe una ce 
era din sângele lui. Dar şi acela a alungat-o cu multe 
ocări şi defăimări. Şi aşa au făcut toate rudeniile ei, 
socotind toţi că într-adevăr cu arapul a făcut copilul. 
Deci, văzând că toate rudele ei au ocărât-o şi alungat-o, 
s-a întristat şi a deznădăjduit până într-atât încât, ca 
o ticăloasă, îşi pusese în gând să se omoare împreună cu 
pruncul, nemaiputând să sufere ocara oamenilor. Aces¬ 
tea cugetând, a intrat în biserica Preasfintei Născătoare 
de Dumnezeu şi, căzând înaintea icoanei ei, a plâns până 
a udat pardoseala bisericii, zicând: „Preadulcea mea 
Doamnă şi Stăpână, mă rog milostivirii tale să nu laşi 
sufletul meu să se muncească pentru moartea cea de 
bunăvoie pe care eu acum mă duc să o iau, căci nu pot 
să sufăr defăimarea oamenilor şi ocara”. 

Şi după ce a plâns multă vreme, s-a dus în târg 
aproape de râu şi a zis acestea cu mare glas în auzul 

tuturor: „Ascultaţi-mă, pentru numele Domnului!”. Deci 
toţi au ascultat ce vrea să spună. Şi le zice lor: „Stăpâna 
Născătoare de Dumnezeu să arate vreun semn acelora 
care mă clevetesc cu nedreptate, că eu nu am ce să mai 
fac decât aceasta”. Şi, sfârşind aceste cuvinte, s-a arun¬ 
cat în râu împreună cu pruncul. Iar bărbatul ei şi oare¬ 
care din rudenii care s-au întâmplat acolo în târg s-au 
întristat de moartea ei. Şi, intrând în biserică, se rugau, 
cerând de la Dumnezeu să nu-i pedepsească pentru pri¬ 
cina aceasta, fiindcă ei nu ştiau dacă a fost vinovată, 
căci numai copilul prin culoarea pielii mărturisea pe 
tatăl său. Astfel, pe când se rugau ei, au auzit popo¬ 
rul de afară lăudând cu mare glas pe Domnul, pentru 
că femeia a ieşit sănătoasă din râu cu pruncul, care acum 
era alb şi foarte frumos. 

Deci îndată a alergat bărbatul ei înspăimântat şi, îm¬ 
brăţişând-o pe dânsa, plângea de bucurie şi-i cerea ier¬ 
tare pentru asprimea pe care i-a arătat-o, săruta pruncul, 
slăvind pe Domnul, Care n-a lăsat să moară nevino¬ 
vata, învinuită cu nedreptate. Apoi, întrebând-o cum 
s-a făcut minunea, ea a răspuns: „Când am văzut că 
m-aţi ocărât toţi şi m-aţi izgonit, din prea mare supărare 
şi amărăciune, am pus în gând să mă omor; însă mai 
întâi am intrat în biserică şi am căzut la Preasfinta 
Născătoare de Dumnezeu, pe care am văzut-o în adâncul 
râului, şi mi-a zis mie: «Să nu te întristezi, că eu nu te las 
să te îneci». Atunci am văzut că apa a stat despărţită în 
două părţi şi nu s-a apropiat de mine, iar eu am spus: 
«Dar pentru ce să voiesc viaţă, Stăpâna mea, ca să am 
supărări, ocări şi munci?». Grăit-a Preasfânta: «Altă 
femeie mai slăvită decât tine să nu fie în oraşul vos¬ 
tru, nici alt copil mai frumos decât al tău». Şi m-a luat de 
mână cu copilul şi m-a adus pe pod, zicând: «Fiindcă 
vrea bărbatul tău semn ca să creadă că al lui este co¬ 
pilul, să se facă decât toţi pruncii cetăţii voastre mai 
alb». Şi îndată după ce a zis acestea Preasfânta s-a 

înălţat la ceruri, iar pruncul a luat cu minune frumuseţea 
aceasta”. 

Deci auzind şi văzând cei ce stăteau de faţă o minune 
ca aceasta, au slăvit pe Dumnezeu şi pe pururea Fe¬ 
cioara Stăpâna. Iar pe femeie o rugau să-i ierte pen¬ 
tru clevetirea cea nedreaptă, şi mai ales bărbatul său, 
care o ruga să se întoarcă la casa lui. însă ea a zis: „Se 
cuvine să slăvesc pe Dumnezeu şi pe Stăpâna mai mult 
că te-ai încredinţat că nu ţi-am vândut cinstea, decât 
că mi-a scăpat viaţa. Deci de-acum înainte nu se cade să 
mai slujesc casei tale, arătându-mă astfel nemulţumi¬ 
toare către făcătoarea de bine, care mi-a făcut acest 
minunat dar. Tu m-ai izgonit şi m-ai urât, iar ei i-a fost 
milă de mine şi nu m-a lăsat să pier cu sufletul şi cu 
trupul”. Apoi s-a dus la o mănăstire de fecioare şi s-a 
făcut călugăriţă. Şi, trăind viaţă îmbunătăţită şi minu¬ 
nată, s-a învrednicit de împărăţia cerurilor, pe care dea 
Dumnezeu ca noi toţi să o dobândim. 


Minunea a 29-a 

Pentru oarecare mănăstire care, ajungând la mare nevoie, 
a fost ajutata cu preaslâvire de Maica lui Dumnezeu 

Pe vremea când stăpâneau dreptcredincioşii împă¬ 
raţi, se afla intr-un loc pustiu o mănăstire închinată 
pururea Fecioarei Maria, pe care monahii neîncetat o 
lăudau şi o slăveau. Iar creştinii, ştiind evlavia lor, le 
trimiteau cele trebuincioase pe tot anul şi aveau cu ce trăi, 
pentru că nu numai norodul cel A de obşte, ci şi împăraţii 
le trimiteau daruri şi îi ajutau. însă după o vreme, scu- 
lându-se cu război păgânii şi biruind pe creştini, le-au 
luat pământurile de unde mănăstirea primea venituri, 
şi nici împăraţii nu aveau voie să le trimită de cheltu¬ 
ială ca mai înainte. De aceea au vrut monahii să fugă 
de acolo, nemaiavând cele de trebuinţă. 

Deci într-o zi s-au sfătuit monahii să săvârşească 
Dumnezeiasca Liturghie şi să se împărtăşească toţi cu 
Sfintele şi Preacuratele Taine, ca să se ierte unul cu 
altul şi apoi să se ducă fiecare unde voieşte. Adunân- 
du-se, au cântat toată slujba cu lacrimi, iar când ziceau 
„Cuvine-se cu adevărat să te fericim pe tine, Născătoare 
de Dumnezeu” şi celelalte, au auzit zgomot şi lovituri în 
jitniţe şi ieşind trapezarul afară a aflat - o! minune - 
toate lăzile şi toate jitniţele pline de grâu ales şi frumos, 
pe care văzându-1 după liturghie, fraţii s-au bucurat cu 
bucurie mare şi au strigat cu mare glas: „Slavă Ţie, 
Dumnezeule! Mulţumim Ţie, Doamne, Care nu ne-ai 
lăsat pe noi nevrednicii robii Tăi, ci ne-ai trimis putere 
din înălţime”. Şi nu numai minunea cu grâul a săvâr¬ 
şit-o Stăpâna cea atotputernică, ci şi altele asemenea. 
Adică au aflat toate vasele pline de vin, de untdelemn, 
de legume şi de toate cele ce sunt spre trebuinţă tru¬ 
pului, cu îndestulare, încât le-a ajuns hrana aceea mai 
mulţi ani. Atunci dar toţi s-au veselit, umplându-se de 
tot binele, şi s-au hotărât ca mai mult nimeni să nu mai 
plece din acea sfinţită mănăstire, nici să se lenevească 
vreodată de la cântările şi laudele către Făcătoarea de 
bine. Şi aşa au petrecut viaţa cu fapte bune şi niciodată 
n-au fost lipsiţi de cele de nevoie, pentru că, ori de câte 
ori aveau trebuinţă de ceva, le trimitea împărăteasa cea 
cu îndestulare dăruitoare. 

Pentru ale cărei rugăciuni, dea Dumnezeu să ne în¬ 
vrednicim de fericirea cea cerească. 

Minunea a 30-a 

Pentru romanul care a înviat 

în părţile Romei vechi era un boier, judecător al unei 
cetăţi, bogat în bunătăţile cele trupeşti, dar cu sufletul 
lipsit şi sărac, afundat în voile trupului. Avea însă către 

Preasfânta multă evlavie şi către săraci milostivire ne¬ 
măsurată, dându-le multă milostenie celor care aveau 
trebuinţă. 

Şi odată a plecat el de-acasă, ducându-se la o adu¬ 
nare de mai mulţi boieri, de unde trebuiau să iasă cu 
toţii călări pe cai într-o plimbare afară din cetate. însă 
avea şi un alt bun obicei boierul acesta. Totdeauna când 
trebuia să iasă din casa lui, stătea înaintea icoanei Prea- 
sfintei, rugându-se câtva timp, zicând închinăciunea în¬ 
gerească şi câte alte rugăciuni ştia, cerând să-l acopere 
cu darul ei şi să-l păzească de cursele diavolului. Deci aşa 
a făcut şi în ziua aceea în care a plecat cu prietenii lui la 
plimbare. Ci vicleanul îl vrăjmăşuia pentru multa evla¬ 
vie pe care o avea către cea Preanevinovată şi căuta 
vreme potrivită să-l omoare. Deci, când trecea un râu, a 
intrat demonul în calul boierului şi l-a sălbăticit aşa 
de tare, încât l-a aruncat în cel mai adânc loc al apelor. 
Iar tovarăşii lui, văzând că a căzut în râu şi s-a înecat, 
s-au întristat, plângând moartea prietenului. Şi s-au 
întors ca să vestească rudeniilor lui pricina, ca să pună 
să i se cânte prohodul, socotind că a murit, după cum cu 
ochii lor au văzut. 

însă ajutorul cel de obşte al creştinilor, grabnica spri¬ 
jinitoare şi mijlocitoarea păcătoşilor l-a izbăvit cu mi¬ 
lostivirea ei din moartea cea trupească şi sufletească. 
Pentru că, îndată ce a căzut în râu, a chemat pe Stăpâna, 
zicând: „Preasfântă Născătoare de Dumnezeu, ajută-mi 
mie!”, şi când a ajuns în adâncul apei a văzut-o. Şi l-a 
scos afară, ţinându-1 pe dânsul de perii capului, şi l-a dus 
într-un minut de ceas în casa lui, zicându-i: „Iată, ai 
scăpat sănătos, mai mult să nu greşeşti, ci, mulţumind 
lui Dumnezeu Făcătorul de bine, fă lucruri vrednice de 
pocăinţă ca să te mântuieşti”. 



119 


Şi cei care se aflau în casa lui, văzându-1 pe dânsul 
plin de apă şi de frică mai mult mort, că nu ştia nici unde 
se găseşte, s-au înfricoşat. Şi după o bucată de timp, ve¬ 
nind cei împreună călători cu el şi văzându-1, cu bucurie 
s-au înspăimântat. Iar acela le-a povestit cu de-amă- 
nuntul toate, şi toţi au slăvit şi au lăudat pe Stăpâna 
cea preaminunată. Deci arhiereul vremii de atunci a 
adunat pe toţi dreptcredincioşii şi a săvârşit praznic 
de veselie, întru mulţumire Doamnei noastre. Şi boierul 
acela nu s-a mai întors la calea cea mai dinainte ci, du- 
cându-se într-un lăcaş al Preasfîntei, s-a îmbrăcat în 
chipul cel îngeresc şi a slujit bisericii cu vieţuire îmbu¬ 
nătăţită şi plăcută lui Dumnezeu şi aşa s-a învrednicit 
de împărăţia cerurilor. Pe care, o!, de-ar da Dumnezeu 
ca noi toţi să o dobândim. 


Minunea a 31-a 

Pentru cel ce nu putea sâ înveţe carte, 
afară numai de „Bucurâ-te, Mărie!” 

în aceeaşi cetate era un om, cu numele Ioan, foarte 
evlavios şi bogat, dar avea mintea lui atât de greoaie, că 
nu putea nicidecum să înveţe carte, nici măcar o rugă¬ 
ciune, ca să o zică după rânduiala creştinilor. Pentru 
aceasta s-a dus într-o mănăstire şi, dăruind acolo toate 
câte erau ale lui, s-a făcut monah pentru ca să-l înveţe 
fraţii carte. Deci l-au primit cu dragoste pentru multa 
bogăţie pe care le-a dat-o, şi toţi îi spuneau psalmi şi 
rugăciuni, însă el nu putea să înveţe nimic. Atunci un 
frate iscusit şi cu fapte bune, citindu-i lui toate rugă¬ 
ciunile una câte una, l-a întrebat care din toate i s-a părut 
mai frumoasă, ca să-l înveţe, iar el a zis că „Bucură-te, 
Mărie” i-a plăcut mai mult. 

A pus dar osteneală multă şi a învăţat închinăciunea 
îngerului, adică aceasta: „Născătoare de Dumnezeu Fe¬ 
cioară, bucură-te, ceea ce eşti cu dar dăruită, Mărie” şi 
celelalte, după multă vreme. Şi s-a umplut de multă 
bucurie şi veselie că a învăţat închinăciunea aceea înge¬ 
rească, încât i se părea că a găsit o comoară de mult preţ. 
Şi în tot ceasul alt cuvânt nu zicea, decât numai aceasta: 
„Bucură-te, ceea ce eşti cu dar dăruită, Mărie”. Pentru 
aceasta toţi fraţii i-au scos poreclă, zicându-i „Bucură-te, 
Mărie”, de care el însă mult se veselea şi totdeauna se 
ruga către pururea Fecioara, zicând închinăciunea aceea 
cu dulceaţă şi cu bucurie neasemănată. Pe aceasta a 
zis-o pururea pomenitul până în ceasul în care i-a ieşit 
fericitul lui suflet. Iar după ce i-au cântat prohodul după 
rânduială, l-au îngropat într-un loc deosebit, pentru că 
sfinţitele lui moaşte au răspândit bună mireasmă, care 
nu s-a împuţinat după ce l-au acoperit, ci încă mai mult 
creştea în fiecare zi. Şi simţeau fraţii un miros de ne¬ 
grăită bună mireasmă. 

Deci, când i-au făcut pomenirea cea de nouă zile, au 
văzut o minune preaslăvită şi s-au înspăimântat. Şi 
anume: a răsărit din mormântul lui un crin preafrumos 
şi pe fiecare frunză erau scrise acestea cu slove de aur: 
„Bucură-te, ceea ce eşti cu dar dăruită, Mărie”. Şi buna 
mireasmă a crinului era atât de multă, încât nu se ase¬ 
măna cu nici o floare pământească. Iar egumenul le-a zis 
fraţilor: „Iubiţii mei, din lucrul acesta minunat putem 
cunoaşte ce mare sfinţenie a avut fericitul acesta şi cât 
de multă dragoste pentru Doamna noastră! Deci cu bună- 
cuviinţă este să vedem şi rădăcina acestui crin, pentru 
ca să înţelegem cu ce daruri este răsplătit cel ce iubeşte 
din toată inima pe pururea Fecioara”. Deci au săpat mor¬ 
mântul şi au văzut cum crinul a crescut din gura cuvi¬ 
osului. Iar egumenul a poruncit de au desfăcut sfintele 
moaşte şi au văzut că din inima lui a ieşit, în care era 

zugrăvită icoana Preasfintei Născătoare de Dumnezeu, 
şi toţi s-au înspăimântat. Deci luând cu litanie şi cu tă¬ 
mâieri preasfinţitul acela crin, l-au aşezat în cinstit loc, 
împreună cu sfintele moaşte, şi toţi îl cinsteau şi se cu- 
cemiceau de el, pentru dragostea Maicii lui Dumnezeu. 
Pentru ale cărei rugăciuni să ne învrednicim şi noi de 
fericirea cea cerească. 


Minunea a 32-a 

Pentru copilul Irinicului (sau paşnicului) 
care s-a izbăvit de apele râului 


în părţile Lombardiei era un bărbat cu soţia sa, cu 
fapte foarte bune, având către Preasfânta Fecioară multă 
evlavie. Şi a zugrăvit pe un zid al casei lor icoana Prea¬ 
sfintei Născătoare de Dumnezeu, cu multă dragoste şi 
cheltuială, foarte frumoasă şi preaminunată. Deci, ori de 
câte ori treceau pe dinaintea sfintei icoane, în oricare zi 
sau ceas, se închinau zicând rugăciunea cea îngerească. 
Iar Preacurata, pentru a lor bună obişnuinţă, le tri¬ 
mitea darul ei, toate cele bune, cum şi toată veselia. 
Şi petreceau ei cu aşa fapte bune şi erau aşa de liniş¬ 
tiţi, necertându-se unul cu altul şi nici cu vecinii lor, 
încât toţi i-au numit „paşnici”. 

Aveau ei un prunc de trei ani care, văzând pe tatăl 
său şi pe maica sa că stau de multe ori înaintea sfintei 
icoane şi se roagă cu evlavie, a luat şi el obişnuinţă a face 
aşa. Şi de câte ori trecea pe acolo se închina, urmând 
pe părinţii lui. Iar când a început să vorbească, l-au în¬ 
văţat şi închinăciunea cea îngerească, şi o zicea copilul 
ori de câte ori trecea pe lângă sfânta icoană şi se ruga, 
nu din evlavie, ci din obişnuinţă. Şi socotea, ca un prunc 

ce era, văzând-o pe scaun pe Preasfânta (după cum era 
zugrăvită), că aceea ar fi fost doamna casei; pentru 
aceasta se temea şi se închina ei, după cum îi vedea pe 
părinţii lui că făceau. 

Deci, într-una din zile, jucându-se cu alţi copii la ţăr¬ 
murile râului, din lucrarea urătorului de bine a căzut 
în apă, iar ceilalţi copii, mergând, au vestit maicii lui că 
s-a înecat fiul ei. Atunci a alergat ea plângând, cu toţi 
vecinii, şi ajungând la râu, pentru că era foarte adânc, 
s-au dezbrăcat doi oameni şi s-au scufundat mult timp, 
căutând cu sârguinţă, dar nu l-au aflat. Iar femeia, ui- 
tându-se în altă parte, mai în jos, l-a văzut pe copil stând 
deasupra apei, în mijlocul râului, ca şi cum ar fi şezut 
pe un scaun preaminunat. Deci întrebându-1: „Fiul meu, 
cum te afli?”, el i-a răspuns zicând: „Bine, maica mea, 
că Doamna mă ţine şi nu mă tem”. Iar femeia n-a în¬ 
ţeles de bucurie despre cine a zis. Deci ridicându-1 oa¬ 
menii l-au dat maicii lui, care s-a dus bucurându-se la 
casa ei, unde tocmai sosise şi bărbatul său. Şi, auzind de 
întâmplare, l-a întrebat pe copil să-i spună cum a scăpat. 
Iar pruncul a răspuns aşa: „După ce am căzut în râu, a 
alergat Doamna aceea a casei noastre (arătând cu de¬ 
getul icoana Preasfîntei Născătoare de Dumnezeu) şi 
m-a răpit din apă şi m-a ţinut deasupra până când m-au 
luat oamenii”. Acestea auzind, cei ce erau de faţă mult s- 
au minunat, mai ales când l-au văzut pe prunc că arată 
cu degetul icoana, şi căzând la pământ s-au închinat. 
Şi au slăvit darul ei făcând toată noaptea priveghere. 
Căci oricine îl întreba pe copil de acea întâmplare, el răs¬ 
pundea spunându-i pricina curat; când era vorba de alt¬ 
ceva, zicea cuvintele strâmbe şi îngânate, ca ceilalţi prunci, 
iar când povestea despre minune, spunea cuvintele aşa 
de curat şi întocmite bine, că se minunau toţi de un lucru 
ca acesta. 

Aşadar nu numai pruncul acela, ci şi câţi alţii cins¬ 
tesc sfintele icoane cu evlavie se izbăvesc de primej¬ 
diile cele vremelnice şi se învrednicesc de bucuria cea 
netâlcuită, pe care, o!, de-ar da Dumnezeu să o dobân¬ 
dim noi toţi, întru Iisus Hristos Domnul nostru, Căruia 
I se cuvine slava în veci. Amin. 


Minunea a 33-a 

Pentru iudeul care s-a izbăvit 
din legături şi a crezut în Domnul 

în părţile Lombardiei, trecea într-o zi un iudeu cu 
neguţătorie foarte bogat, pe care l-au robit hoţii. Şi, le- 
gându-1 cu lanţuri de fier, l-au aruncat într-o închisoare 
întunecoasă, nădăjduind că vor scoate de la el şi alţi 
bani, iar dacă nu, în cele din urmă să-l omoare. Deci, 
aflându-se rob, acel iudeu se tânguia cu amar, aştep- 
tându-şi din ceas în ceas moartea şi gândindu-se în multe 
feluri cum ar putea face ca să scape din primejdie. Şi, 
aducându-şi aminte că Fecioara Maria, care face multe 
minuni la creştini, ar putea să-l izbăvească şi pe dânsul, 
dacă o va chema cu credinţă, s-a umilit din toată inima 
şi a zis acestea cu lacrimi: „Doamnă şi împărăteasă a ce¬ 
rului şi a pământului, arată milele tale şi spre mine 
ticălosul, ca să se facă minunat darul tău, după cum de 
multe ori nenumărate semne şi minuni ai făcut, precum 
am auzit de la creştini. Că pe mulţi îndrăciţi i-ai vinde¬ 
cat, fel de fel de boli ai tămăduit şi pe robi cu preaslă- 
vire i-ai slobozit. Milostiveşte-te dar şi spre mine cel 
nevrednic şi nu-ţi aduce aminte de răutatea strămoşilor 
mei ci, ca o Maică a milei, după cum creştinii te propovă¬ 
duiesc, ajută-mi mie la o nevoie ca aceasta şi mă 

izbăveşte pe mine, ca şi eu să cred în Unul Născut Fiul 
şi Dumnezeul tău, şi voi propovădui minunile tale”. 

Deci, după ce s-a rugat el astfel, a adormit şi vede o 
împărăteasă preaslăvită, strălucind mai mult decât soa¬ 
rele şi înconjurată de îngeri, care i-au scos lanţurile după 
porunca ei. Iar acela de bucurie s-a deşteptat şi vede, nu 
în vedenie ca mai înainte, ci în faţă, cu ochii, pe Doamna 
noastră întru slavă şi strălucire multă, către care zice: 
„Spune-mi, Stăpână, numele tău, ceea ce ai făcut cu mine 
atâta bunătate, ca să ştiu pe făcătoarea mea de bine”. Iar 
ea a răspuns: „Eu sunt Maria pe care ai chemat-o şi te-am 
ascultat; că, deşi neamul iudaic este vrăjmaş mie şi Fiu¬ 
lui meu, ca unul ce nu crede în întruparea Lui mântui¬ 
toare, deoarece cu credinţă şi cu lacrimi ai strigat, ca un 
Dumnezeu milostiv şi nepomenitor de rău, S-a milos¬ 
tivit spre tine şi a poruncit ca să te mântuiesc din două 
primejdii: a trupului şi a sufletului”. Acestea zicând, a po¬ 
runcit îngerilor de l-au dus într-o prăpastie foarte înfri¬ 
coşătoare şi prea adâncă, în care erau nenumărate suflete 
ce se munceau cu negrăită muncă, de unde ieşea un mir os 
greu, de nesuferit. Iar iudeul, de frică, a căzut la pă¬ 
mânt şi Stăpâna i-a zis: „Munca aceasta este a celor care 
nu cred în iconomia cea în trup a Stăpânului şi Fiului 
meu Hristos”. Apoi, ducându-1 într-un munte înalt, a 
văzut un loc frumos, plin de veselie, din care ieşea o bună 
mireasmă preadulce şi veselitoare, în care era o mul¬ 
ţime de norod ce cânta neîncetat. Şi înspăimântându- 
se iudeul de o frumuseţe nemaivăzută ca aceasta, i-a 
zis Stăpâna: „Aceasta este soarta sufletelor pe care le-a 
izbăvit Fiul lui Dumnezeu cu sângele Lui cel preascump 
şi preacurat. Deci, din aceste două locuri pe care ţi le-am 
arătat, alege care-ţi place”. 

Acestea zicând, împărăteasa a toate s-a înălţat la ce¬ 
ruri. Iar iudeul acela s-a aflat lângă casa lui şi îndată 

s-a botezat, lepădându-se de bogăţie şi de rudenii. Şi fă- 
cându-se monah a slujit din inimă făcătoarei lui de bine, 
care l-a izbăvit şi către credinţa cea adevărată minunat 
l-a povăţuit. Şi aşa s-a învrednicit de cereasca fericire. 


Minunea a 34-a 

Pentru pruncul care a fost omorât de tatăl său şi a înviat 
şi a mărturisit pe Preasfânta Născătoare de Dumnezeu 


O evreică oarecare însărcinată avea multă durere şi 
muncă, şi nu putea să nască, după cum li se întâmplă 
de multe ori femeilor. Oricâte feluri de doctorii i-au făcut 
şi i-au dat, nimic nu i-a ajutat şi, nefiind cu putinţă ca să 
nască pruncul, aştepta din ceas în ceas să-şi dea su¬ 
fletul nefericita. 

Atunci i-a zis o femeie creştină care s-a întâmplat 
acolo: „Dacă voieşti să te slobozeşti, cheamă pe Prea¬ 
sfânta Născătoare de Dumnezeu, că nu afli alt ajutor”. 
Iar cea bolnavă, cu smerită vorbire, după cum putea, de 
iuţeala durerii a zis acestea cu lacrimi: „Binecuvân¬ 
tată Mărie, pururea Fecioară! Deşi sunt nevrednică eu 
cea prea pângărită ca să te chem pe tine, pentru că mă 
trag din neamul acela care a ucis pe Fiul tău, aud însă 
că milostivirea şi mila ta se dă în dar celor păcătoşi în 
fiecare zi. Rogu-mă dar ţie, izbăveşte-mă din această pri¬ 
mejdie şi făgăduiesc a primi împreună cu pruncul pe 
care îl voi naşte dumnezeiescul Botez”. Acestea zicând, a 
născut îndată un copil parte bărbătească şi în scurtă 
vreme după ce s-a sculat din pat s-a botezat împreună 
cu pruncul. 

Iar bărbatul ei era plecat într-un oraş departe şi, ve¬ 
nind, a aflat de cele petrecute în lipsa lui, s-a mâniat 

foarte şi a omorât pruncul. Iar vecinii care s-au adunat 
la nenorocirea aceea vrând să-l prindă şi să-l aducă la 
judecată, el a fugit. Deci, fiind urmărit de aproape, a 
fugit evreul până ce s-a ostenit şi, văzând în drum o 
biserică, a intrat în ea şi s-a ascuns. Iar înăuntru, stând 
el îngrozit, a văzut o icoană a Preasfintei Fecioare şi, cu 
darul lui Dumnezeu umilindu-se cu inima, a grăit aces¬ 
tea: „O, Stăpână, câtă este milostivirea ta, că acoperi şi 
păzeşti pe un câine prea păgân care a omorât pe fiul 
său, iar acum stă în casa ta şi nu se deschide pământul 
ca să îl înghită! Dar fiindcă atât de mare este bunătatea 
ta, miluieşte-mă pe mine, te rog, după cum Preaîn- 
duratul Fiul tău a miluit pe Pavel prigonitorul, şi iartă 
toate fărădelegile mele. Căci cred că negrăit şi fără de 
stricăciune ai născut pe Iisus, pe care îl mărturisesc Dum¬ 
nezeu şi Om, a Cărui milă este nemărginită şi nenu¬ 
mărată”. Acestea zicând cu lacrimi, au ajuns creştinii 
şi l-au legat. Deci a zis către ei: „Rogu-mă vouă, pentru 
Domnul, duceţi-mă la un preot ca să primesc sfântul 
Botez; şi iau de martor pe Dumnezeu că aceasta nu o zic 
de frica morţii sau fiindcă mă tem; doresc numai să mor 
cu o moarte cuviincioasă, după ce mă voi lumina cu sfân¬ 
tul Botez”. Deci îndeplinind ei această dorinţă a lui, 
după ce s-a botezat, l-au dat judecăţii şi, fiind osândit la 
moarte, l-au închis până a doua zi, când trebuiau să-l 
omoare. Iar femeia lui plângea cu amar pentru moar¬ 
tea copilului. însă, pe când îl ţinea pe genunchii ei şi 
suspina nemângâiată, văzu, o! minune, că a înviat. Şi 
auzind că bărbatul ei s-a botezat, iar pentru ucidere vor 
să-l omoare, luând pruncul, a alergat în grabă la ju¬ 
decată. Şi văzând copilul, toţi au slăvit pe Dumnezeu, 
liberând pe ucigaşul, care a venit acolo şi, căutând prun¬ 
cul la gât, unde i-a dat lovitura cu cuţitul, se arătă rana, 
pentru ca să propovăduiască minunea. 

Dar cu aceasta, iubiţilor, n-a săvârşit încă facerile ei 
de bine împărăteasa cea bogat dăruitoare, ci urma mi¬ 
nunea minunii. Căci s-a dat dar copilului, de vorbea bine 
şi curat, de parcă ar fi fost de douăzeci de ani, şi a zis cu 
mare glas: „Maica milostivirii şi a toată mângâierea, 
Maria cea în naştere şi după naştere Fecioară şi Maică a 
lui Dumnezeu m-a înviat pentru credinţa născătorilor 
mei, spre mustrarea necredincioşilor, care nu cred în 
întruparea lui Dumnezeu”. 

Acestea auzindu-le, cei ce stăteau împrejur au lăcri¬ 
mat de bucurie, slăvind pe Domnul şi pe Stăpâna. Iar 
tatăl copilului a slujit toată viaţa lui Preasfintei, scriind 
multe cuvinte asupra necredincioşilor şi spre lauda Maicii 
lui Dumnezeu; şi mulţi s-au întors la dreapta credinţă 
printr-însul. Asemenea şi copilul acela, crescând, a făcut 
multe fapte bune şi s-a săvârşit, cu tatăl său şi maica lui, 
cu plăcere de Dumnezeu şi s-a dus în împărăţia cea ce¬ 
rească. Pe care dea Dumnezeu ca noi toţi să o dobândim. 

Minunea a 35-a 

Pentru bătrânul bolnav care s-a 
împuternicit şi în tărie de voinic a venit 

Pe timpul când Britania era dreptcredincioasă, se afla 
într-o chinovie un preacuvios monah, care avea multă 
evlavie către Preasfânta Fecioară. Şi aşa de mult o cins¬ 
tea că, dacă s-ar fi întâmplat să audă numai de numele 
ei cel prealăudat, adică dacă ar fi zis cineva Maria ori 
Născătoare de Dumnezeu, sau chiar el singur citind un¬ 
deva asemenea cuvinte, pleca genunchii şi făcea închi¬ 
năciune până la pământ. Şi aşa a făcut acel îmbunătăţit 
monah şi credincios prieten al Preasfintei Fecioare Maicii 
lui Dumnezeu toată viaţa lui. Şi ajungând la adânci 

bătrâneţi s-a îmbolnăvit; şi slăbise aşa mult că nu mai 
putea să se ridice din patul său, din care pricină egu¬ 
menul i-a dat spre ascultare un ucenic să-i gătească cele 
de trebuinţă. însă odată s-a întâmplat că ucenicul nu 
era acolo, iar bătrânul avea nevoie să se scoale. Deci, 
după ce a făcut rugăciune după obiceiul lui, a încercat 
de mai multe ori să se ridice, dar n-a putut. Atunci, întor- 
cându-se către icoana Preasfintei, a lăcrimat şi a zis către 
dânsa, cu credinţă: „Preadulcea mea Stăpână, ajută-mi 
mie!” Şi îndată - o! grabnică auzire - s-a aflat în faţa lui 
împărăteasa a toate, care i-a zis: „Pentru multa ta evla¬ 
vie şi pentru dragostea pe care o ai către mine, iată că-ţi 
adaug încă treizeci de ani de viaţă în această lume şi-ţi 
dăruiesc să ai putere ca pe timpul când erai de treizeci 
de ani. Iar aceasta ţi-o fac pentru că-mi place vieţuirea 
ta şi pentru că cinsteşti atâta numele meu”. Şi, zicând Prea¬ 
sfânta acestea, s-a înălţat la ceruri. Iar monahul mergea 
veselindu-se şi umbla sănătos şi puternic cu trupul. Şi 
toţi fraţii, auzind de minunea făcută cu dânsul, s-au îns¬ 
păimântat şi au prins multă evlavie către el. Iar el, adu- 
cându-şi totdeauna aminte de Făcătoarea lui de bine, o 
lăuda necurmat şi o slăvea pe Prealăudata cu posturi, cu 
privegheri şi cu alte faceri de bine, până când s-a odihnit 
întru Iisus Hristos Domnul nostru, Căruia I se cuvine 
slava în veci. Amin. 


Minunea a 36-a 

Pentru fraţii care s-au certat şi 
au fost împăcaţi de Preasfânta Stăpână 


în chinovia cea mai sus zisă s-au certat doi fraţi din 
îndemnarea diavolului. Unul, ca un îmbunătăţit şi drept- 

credincios ce era, îl iertase pe celălalt şi se ruga pentru 
sufletul lui, pe când celălalt se mândrea şi a spus min¬ 
ciuni egumenului că tovarăşul său ar fi făcut un păcat 
plin de ruşine. De aceasta luând cunoştinţă, monahul 
cel cucernic s-a mâhnit foarte şi s-a ruşinat, neputând să 
sufere o clevetire ca aceea. însă neavând la om nădej¬ 
dea, ci la Atotputernicul Dumnezeu şi la Preacurata 
Maica Lui, a alergat la darul lor ca să-i ajute, pentru 
ca să nu se ruşineze de fraţii săi. 

Deci, într-o dimineaţă, când se cânta Utrenia, văzu 
pe clevetitor stând în strană cu neruşinare, aproape de 
el, nicidecum căindu-se pentru nedreapta lui clevetire. 
Atunci biruit fiind de mâhnire, neputând să-l vadă, fra¬ 
tele a plecat din biserică şi s-a dus într-un paraclis, a 
căzut la pământ şi se ruga cu lacrimi, zicând: „Prea¬ 
sfântă Născătoare de Dumnezeu, nădejdea celor deznă¬ 
dăjduiţi şi ajutorul celor neajutoraţi, grăbeşte şi mă iz¬ 
băveşte de clevetirea cea nedreaptă, că, dacă nu va apuca 
înainte darul tău, nu găsesc alt ajutor”. Acestea zicând, 
a văzut pe Preasfânta că şedea aproape de sfinţita masă, 
împreună cu un cinstit şi drept încuviinţat bărbat. Iar 
fratele, privind la ei cu frică şi cu evlavie, i-a văzut că s-au 
închinat către răsărit când au cântat cântăreţii: „Slavă 
Tatălui şi Fiului şi Sfântului Duh”. După care, întorcân- 
du-se Stăpâna către cel necăjit, i-a zis cu faţă lină: „Să 
nu te mâhneşti mai mult, că m-am rugat pentru tine Fiu¬ 
lui meu şi a luminat pe vrăjmaşul tău ca să se căiască 
de păcatul lui, pentru ca să nu se muncească, iar tu să 
te izbăveşti de nedreapta clevetire”. Iar el a zis: „Te rog 
pe tine, Doamna mea, spune-mi cine este sfântul acesta 
care şade lângă tine şi pentru ce acum vă închinaţi?”. 
Răspunsu-i-a Preasfânta: „Acesta este Ioan Evanghe¬ 
listul, fiul meu cel dăruit de Stăpânul când era pe cruce. 
Şi să nu te miri că ne-am închinat lui Dumnezeu, pentru 

câ totdeauna când voi, oamenii, cântaţi aici pe pământ 
laude şi slavoslovii Sfintei Treimi, şi noi, cei din împă¬ 
răţia cerească, ne închinăm şi împreună ne bucurăm 
pentru slava cea care după cuviinţă şi după datorie se dă 
Preaslăvitului şi Prealăudatului Dumnezeu şi ne ple¬ 
căm cu evlavie capetele, închinându-ne Făcătorului şi 
Mântuitorului nostru”. Acestea zicând, s-a înălţat la ce¬ 
ruri împărăteasa a toate, lăsând atâta bună mireasmă 
în biserică, încât s-au minunat toţi. Ci şi clevetitorul 
acela s-a umilit de mirosul bunei miresme şi a mărtu¬ 
risit înaintea tuturor nedreapta clevetire. 

Atunci monahul cel cucernic a povestit cu de-amă- 
nuntul vedenia şi, ducându-se în biserica în care s-a 
arătat Stăpâna, ieşea încă bună mireasmă din mar¬ 
mura pe care au călcat preacuratele picioare; marmură 
pe care au scos-o şi au păzit-o cu moaştele cele sfinte, pen¬ 
tru aducerea aminte de minunea pe care a făcut-o Prea- 
slăvita Născătoare de Dumnezeu. Pentru ale cărei ru¬ 
găciuni, o, de-am dobândi fericirea cerească! 


Minunea a 37-a 

Pentru ostaşul cel desfrânat, căruia Domnul 
i-a dăruit iertare plecându-Se rugăciunilor Maicii Sale 


Era un ostaş cu o viaţă rea şi prea pângărită, în¬ 
greunat de tot felul de păcate, iar mai ales în desfrâ- 
nare vestit. Acesta avea o soţie foarte îmbunătăţită şi 
temătoare de Dumnezeu, care de multe ori îl sfătuia să 
se pocăiască de păcatele lui. Cu multă osteneală, l-a în¬ 
duplecat buna lui soţie, şi postea cele patrusprezece zile 
ale lui august în cinstea Preasfintei, precum şi toate aju¬ 
nurile praznicelor ei, nemâncând în aceste zile altceva 

decât pâine şi apă, şi numai o singură dată, după al 
nouălea ceas. Deci nu numai la această faptă bună l-a 
povăţuit pe dânsul, ci şi la sfânta rugăciune, căci, luând 
buna obişnuinţă de a sta de multe ori înaintea icoanei 
Preasfîntei, zicea cu evlavie închinăciunea îngerească 
şi altele câte ştia. 

Deci într-o zi, intrând în biserică şi rugându-se îna¬ 
intea unei icoane, pe care zugravii o numesc Eleusa, 
adică Milostiva (în care Preasfânta îl ţine pe Domnul ca 
pe un prunc în braţele sale), a văzut o preaslăvită mi¬ 
nune pe care i-a arătat-o Cel Multmilostiv, ca să se umi¬ 
lească inima lui şi să urască păcatele sale, după cum s-a 
şi făcut. Căci, uitându-se la Pruncul cel Atotstăpânitor, 
a văzut că era rănit tot şi din răni curgea sânge proaspăt, 
ca şi cum rănile ar fi fost făcute chiar în ceasul acela. Şi 
umilindu-se ostaşul cu inima, a plâns cu amar, rugân¬ 
du-se Preasfîntei şi zicând acestea din tot sufletul: „Prea- 
dulcea mea Doamnă, milostiveşte-te spre mine cel ne¬ 
credincios şi mijloceşte către Domnul să mă ierte, ca o 
mijlocitoare a păcătoşilor ce eşti”. Atunci a auzit un glas 
din icoană zicând: „Voi, păcătoşilor, mă mărturisiţi cu 
limba Maica milostivirii, iar cu fărădelegile voastre mă 
faceţi Maică a întristării şi a mâhnirii”. Iar el, auzind 
aceste cuvinte, a căzut cu faţa la pământ şi, tânguin-du-se, 
zicea: „Nu te mânia pe mine cel ticălos, Stăpână, ci ca 
o mijlocitoare şi ajutătoare a păcătoşilor roagă-te pentru 
mine, că mult poate rugăciunea ta către Stăpânul”. Ast¬ 
fel rugându-se ostaşul şi stând cu faţa la pământ, pen¬ 
tru că nu îndrăznea să ridice ochii săi, a auzit pe Stăpâna 
zicând către Domnul: „Fiul meu Preaiubit, miluieşte 
pentru dragostea mea pe păcătosul acesta, care cade cu 
lacrimi şi mărturiseşte păcatele sale”. Iar Stăpânul i-a 
răspuns: „ Maică, să nu mă superi pentru acesta, că nu 
este vrednic de iertare”. Zis-a Preasfânta: „Adu-Ţi aminte 

de dragostea cea de maică, Fiule Preadulce, cum Te-am 
hrănit cu atâta dor şi dragoste şi Te-am alăptat, şi îi lasă 
acestuia fărădelegile”. Iar El a răspuns: „Pe bună drep¬ 
tate, o! Maică, nu pot să te ascult”. Zis-a din nou Stă¬ 
pâna: „Nu-Ţi cer să-l judeci după dreptate, ci după mi¬ 
lostivirea cea nemărginită, fiindcă toţi mă numesc 
Maica milostivirii”. Răspunsu-i-a Hristos: „Să nu te os¬ 
teneşti, că nu te ascult pe tine la aceasta; ci adu-ţi aminte 
că şi Eu m-am rugat de trei ori Tatălui Meu în vremea 
Patimii, că de este cu putinţă să se mântuiască omenirea 
într-alt chip, să nu primesc moarte, şi nu M-a ascultat”. 

Deci, când a văzut Stăpâna cea multmilostivă că mul¬ 
ţimea fărădelegilor ostaşului aceluia oprea mila lui Dum¬ 
nezeu, a plecat genunchii şi creştetul său cel preacurat 
ca să I se închine, pentru ca să silească în chipul acesta 
al smereniei milostivirile Iubitorului de oameni spre 
milă, după cum s-a şi făcut. Căci, văzând-o că s-a aple¬ 
cat să I se închine, n-a lăsat-o, ci i-a zis ei: „Fiindcă în 
lege este scris să cinstească fiecare pe tatăl şi pe maica 
sa, nu voi trece cu vederea cererea ta”. Apoi a zis: „Să fie 
iertate fărădelegile lui şi, ca semn al dragostei, să se apro¬ 
pie ca să-Mi sărute rănile Mele”. Acestea auzindu-le, 
ostaşul s-a sculat veselindu-se şi, apropiindu-se, să¬ 
ruta rănile. Şi o, minune!, cum săruta o rană, se vin¬ 
deca, şi alta iarăşi asemenea, până ce le-a sărutat pe 
toate - şi toate desăvârşit s-au vindecat. 

Deci, încredinţându-se de iertarea sa şi mulţumind 
Domnului şi pururea Fecioarei Maicii Sale, s-a dus la casa 
sa şi, vestind soţiei toate cele întâmplate, a înapoiat toate 
cele luate cu nedreptate şi a dat multe milostenii. Apoi, 
sfătuindu-se cu soţia sa, prin bună învoială s-au călu¬ 
gărit amândoi, femeia ducându-se într-o mănăstire de 
fecioare, iar el într-o mănăstire de bărbaţi, în care era 
viaţă de obşte. Şi s-au săvârşit, cu fapte bune, întru 

Iisus Hristos Domnul nostru, Căruia I se cuvine slava 
în veci. Amin. 


Minunea a 38-a 

Pentru frumuseţea cea negrăita a pururea Fecioarei, pe care 
s-a învrednicit a o vedea un cleric evlavios şi cu fapte bune 


în Paris era un cleric îmbunătăţit, om înţelept, care 
se îndeletnicea cu frumoasă scriere. Şi avea acest om 
multă evlavie la Prea-sfânta Fecioară şi dorea să vadă 
în această lume frumuseţea ei cea preaslăvită. Deci, 
având dorul acesta de multă vreme şi de multe ori pentru 
aceasta rugându-se lui Dumnezeu, l-a ascultat pe dân¬ 
sul Domnul Cel ce face voia celor ce se tem de El, căci a 
trimis un înger din cer, care i-a zis lui: „împărăteasa 
lumii a auzit rugăciunea ta şi m-a trimis să-ţi spun ţie 
ca să te pregăteşti, căci duminică, în ceasul Utreniei, va 
veni ca să vezi câtă frumuseţe are, însă nu cu toată slava, 
după cum este în ceruri, ci cât încape firea omenească. 
Dar să ştii că de atâta strălucire ai să te lipseşti de lu¬ 
mină şi ai să rămâi cu totul orb”. Iar el a răspuns: „Cu 
bucurie şi cu veselie primesc să mă păgubesc de lumina 
cea vremelnică, numai să mă învrednicesc a vedea prea- 
dulcea şi strălucita faţă a Doamnei mele”. 

Iar după ce s-a dus îngerul, a rămas clericul soco¬ 
tind şi, din puţină credinţă, se îndoia, zicând în sine: 
„Cum să petrec toată viaţa mea orb, neputând să mai 
scriu şi nici să fac vreo altă slujbă pentru hrana tru¬ 
pului?” De aceasta aducându-şi aminte, cugeta să 
închidă un ochi şi numai cu celălalt să se uite la Năs¬ 
cătoarea de Dumnezeu, pentru ca să nu orbească de¬ 
săvârşit. Deci, când a venit ceasul hotărât, a stat de 

faţă înaintea lui împărăteasa a toate, cu atâta stră¬ 
lucire şi frumuseţe, încât limba omenească nu poate 
să o spună, nici să o înţeleagă. Iar el, după ce a privit- 
o puţin numai cu un ochi, bucurându-se cu cutremur de 
o slavă ca aceea nemărginită şi de mare cuviinţă, s-a 
gândit să deschidă şi celălalt ochi, pentru ca să dobân¬ 
dească mai multă veselie şi bucurie. însă Stăpâna 
îndată s-a înălţat la ceruri; iar el a rămas numai cu un 
ochi sănătos (cel pe care îl ţinuse închis) şi de celălalt, 
cu care văzuse strălucirea Preacuratei, a orbit desă¬ 
vârşit. Atunci dar imputându-şi puţina credinţă, se 
defăima pe sine, zicând: „Vai mie, nebunului, cum m- 
am lipsit de o slavă şi îndulcire ca aceasta! Pentru ce 
nu m-am uitat eu cu amândoi ochii şi să fi rămas cu 
desăvârşire orb, numai să nu mă fi lipsit de o strălu¬ 
cire ca aceasta! O, Dumnezeul meu, primesc şi sunt 
gata să mă lipsesc şi de lumina celuilalt ochi, numai 
învredniceşte-mă să o mai văd o dată pe Doamna şi 
Stăpâna mea!”. 

Deci a făcut rugăciune de multe ori către Fecioară, 
cu lacrimi şi cu posturi, ca să i se arate şi a doua oară. 
Atunci iarăşi a venit îngerul şi i-a zis: „împărăteasa a 
toate s-a milostivit de nevoinţa şi de lacrimile tale şi a 
primit ca să vină iarăşi să o vezi, fiindcă te mulţu¬ 
meşti să rămâi de tot orb pentru dragostea ei”. Iar 
acela a zis: „Nu am cuvinte ca să mulţumesc după cum 
se cade pentru darul ei, mă închin şi o slăvesc pentru 
o aşa de mare facere de bine, şi nu numai de lumina 
ochilor sunt gata să mă păgubesc, ci şi de mâinile sau 
picioarele mele şi chiar de viaţa aceasta vremelnică pri¬ 
mesc să mă lipsesc, numai să o văd pe Doamna mea”. 
Zis-a lui îngerul: „Pentru această evlavie a ta, te vei 
învrednici să o vezi pe Stăpâna mâine; şi nu numai că 
nu te vei lipsi de lumina ochiului sănătos, dar şi pe 

celălalt îl vei dobândi şi vei vedea cu amândoi ochii curat 
şi luminat şi se va veseli inima ta”. Şi aşa s-a întâm¬ 
plat, şi iarăşi i s-a arătat lui Stăpâna. Iar acela, de lu¬ 
mina de nepovestit pe care a văzut-o, a căzut cu faţa la 
pământ, precum oarecând apostolii în Tabor. Apoi i-a 
dat dar şi putere Preasfânta, luminându-i sufletul şi 
trupul, şi când s-a ridicat s-a aflat cu amândoi ochii şi 
a văzut-o multe ceasuri, veselindu-se. 

Şi apoi ea s-a dus în ceruri. Iar el a rămas mulţu- 
mindu-i pentru atâta facere de bine şi, petrecând restul 
vieţii sale în fapte bune, s-a mutat la veşnicele lăca¬ 
şuri, pe care să ne învrednicim şi noi a le dobândi pentru 
rugăciunile Stăpânei celei prealăudate şi ale tuturor 
sfinţilor. Amin. 


Minunea a 39-a 

Pentru copilul care a înviat 
şi a mărturisit pe cel ce l-a ucis 

O femeie oarecare îmbunătăţită, cinstitoare de Dum¬ 
nezeu şi cu mare evlavie către Preasfânta, avea un bărbat 
necredincios şi nelegiuit, care trăia cu altă femeie, iar pe 
a sa, cea după lege, o ura şi o vrăjmăşuia (după cum fac 
unii ca aceştia) şi nici cele mai de trebuinţă ei nu i le da. 
Acela lipsea cu zilele din casa lui pentru ca să-şi facă 
voile lui cele rele, iar săraca femeie, neavând cu ce trăi, 
a luat un copil al unui om bogat pentru ca să-l alăpteze, 
însă într-o noapte, pe când ea dormea, soţul ei, care o 
ura de moarte şi voia să o piardă, a intrat pe furiş în 
casă şi, orbit fiind de diavolul sau mai bine zis de voi¬ 
rea lui cea rea, a omorât copilul, socotind în minte că 
judecata o va găsi vinovată şi o va condamna la moarte 
pe soţia sa. Făcând aceasta, a fugit linişor. Dimineaţa, 
când femeia a găsit pruncul mort, a început a plânge 

şi a se tângui, neştiind cum s-a întâmplat pricina. 
Adunându-se toţi vecinii, a venit şi tatăl copilului care, 
plângând pentru că l-a aflat mort aşa deodată, n-a crezut 
ce-a spus femeia ci, socotind că ea l-a omorât, a tras-o la 
judecată pentru ca să fie condamnată la moarte ca uci- 
gaşă. Aşa, ucigaşul era înaintea lor făţărnicindu-se că 
se necăjea pentru defăimarea soţiei sale, iar nevinovata 
aceea a fost condamnată la moarte cu nedreptate. 

Deci, pe când o duceau la locul osândei, neavând ne¬ 
norocita pe pământ nici un ajutor sau apărător la o ne¬ 
voie ca aceasta, care să mijlocească la judecător pentru 
dânsa, a chemat puterea şi ajutorul cel de sus şi, zicând: 
„Preaslăvită şi atotputernică Stăpână şi Doamnă a toată 
zidirea, ajută-mi mie, ticăloasei, în această năpăstuire 
şi înduplecă pe Dreptul Judecător ca să nu-i lase să mă 
omoare cu nedreptate”. Aşa a zis din adâncul inimii şi 
îndată - o! grabnicul ajutor şi sprijin - s-a arătat îna¬ 
intea tuturor o femeie preaîncuviinţată şi cinstită, foarte 
frumoasă la faţă şi strălucită, având un prunc în braţe, 
care a zis către judecători aşa:,Aşteptaţi puţin ca să facă 
această judecată Fiul meu”. Atunci a zis lor Dumne¬ 
zeiescul Prunc: „Nu judecaţi după faţă, o, oamenilor, ci 
după dreptate, ca să nu luaţi veşnică pedeapsă. Pentru 
ce, o! necunoscătorilor, aţi osândit fără dovezi pe cea 
nevinovată? Aşa poruncesc legile? Aduceţi pruncul cel 
ucis aici ca să fac eu dreptate ucigaşului”. Deci, auzind 
cei ce erau de faţă atâta înţelepciune din gura unui prunc, 
s-au înspăimântat şi, aducând pe cel mort, a zis către 
dânsul Fiul cel ceresc: „în numele Domnului, ridică-te şi 
ne spune nouă cine te-a ucis”. Atunci a înviat pruncul 
mort şi a spus curat numele ucigaşului, arătându-1 cu 
degetul, spre înfricoşarea tuturor. 

Apoi femeia care se arătase cu pruncul s-a înălţat la 
ceruri şi judecătorii au poruncit să-l lege pe ucigaş de 
coada unui cal, şi l-au tras prin toată cetatea, până ce 



137 


şi-a dat sufletul. Iar pe femeia cea nevinovată au eli- 
berat-o şi a mulţumit pururea Fecioarei Stăpânei, du- 
cându-se într-o mănăstire, unde cu viaţă îmbunătă¬ 
ţită trăind s-a săvârşit întru Iisus Hristos Domnul nostru, 
Căruia I se cuvine slava în veci. Amin. 

Minunea a 40-a 

Pentru copilul de iudeu care s-a împărtăşit 
şi nu a fost mistuit de focul cuptorului 

în părţile Răsăritului era un iudeu care avea un 
copil de şapte ani. într-una din zile acest copil, luân- 
du-se cu copiii creştinilor, a intrat într-o biserică şi s-a 
împărtăşit cu cinstitul Trup şi Sânge al Domnului, 
după cum i-a văzut pe ceilalţi copii că au făcut, căci 
preotul, crezând că este un copil de creştin, l-a împăr¬ 
tăşit. Iar după ce a mâncat anafura, s-a dus acasă şi le-a 
spus părinţilor săi. Iar tatăl lui s-a mâniat, ca un vrăj¬ 
maş al lui Hristos, şi vrând să spele ocara făcută de prunc, 
după cum ca un rătăcit al legii lui Moise socotea, a apu¬ 
cat pe nevinovatul copil şi l-a aruncat într-un cuptor 
cu foc, mai punând încă lemne pentru ca să-l ardă mai 
degrabă. însă Cel ce a păzit nevătămaţi pe cei trei ti¬ 
neri în mijlocul cuptorului haldeilor a acoperit şi pe acel 
binecuvântat copil, şi nu l-a mistuit focul cel atoatemân- 
câtor, ci şedea de parcă ar fi stat în rouă, odihnindu-se. 

Aceasta auzind, maica lui a alergat cu lacrimi, so¬ 
cotind că-1 va găsi făcut cenuşă, însă ducându-se îm¬ 
preună cu alţi creştini l-a văzut pe copil stând în mijlocul 
văpăii întreg şi sănătos, şi nici îmbrăcămintea, nici 
perii capului său nu au fost atinşi. Şi după ce l-au scos 
afară înspăimântaţi şi minunaţi, au strigat toţi că se 
cuvine să fie aruncat în cuptor tatăl lui, ca să pătimească 
la fel. Deci l-au legat pe dânsul şi l-au aruncat înăuntru, 

şi îndată s-a mistuit ticălosul. Iar copilul, întrebat fiind, 
a răspuns: „Femeia aceea care este în biserica unde am 
mâncat pâinea şi ţine un prunc în braţele ei şedea aproape 
de mine şi mă acoperea cu haina ei, şi nu se apropia 
văpaia de mine nicidecum”. Atunci au înţeles că Prea¬ 
sfânta a fost aceea care l-a acoperit pentru că primise 
darul Sfintei împărtăşiri. Iar evreica, cunoscând cre¬ 
dinţa cea adevărată, a doua oară s-a născut împreună 
cu pruncul, botezându-se în numele Sfintei Treimi. Ase¬ 
menea încă şi alţi iudei care au fost acolo au crezut în Dom¬ 
nul Hristos. Căruia I se cuvine slava în veci. Amin. 

Minunea a 41-a 

Pentru amestecâtoarea de sânge şi ucigâtoarea 
de fiu pe care Preacurata a izbâvit-o de păcat 

în Roma era un boier de bun neam şi îmbunătăţit care, 
socotind cum că viata aceasta vremelnică trece ca un vis, 
a hotărât să se depărteze de lume pentru ca să-şi caute 
de mântuirea sufletului său. Deci, învoindu-se cu soţia 
sa şi cerându-i iertare, i-a lăsat singurul copil (parte băr¬ 
bătească) pe care îl făcuse cu dânsa şi s-a dus într-altă 
parte, într-un loc liniştit. Şi acolo, trăind cu dragoste 
şi cu frică de Dumnezeu, s-a săvârşit în pace. 

Iar femeia lui a rămas în casa ei cu copilul, pe care 
îl iubea peste fire şi îl ţinea în braţe mai toată ziua şi 
toată noaptea, şi în-truna îl săruta şi îl dezmierda. Şi 
nu numai cât a fost mic, ci şi după ce se făcuse mare, 
ajungând la vârsta legiuită, ca o maică neînţeleaptă, 
dormea împreună cu dânsul, ca pe vremea când era 
copil mic, şi nu se gândea nenorocita ce alunecare mare 
putea să-i vie printr-însul. Deci din neluarea aminte 
a ei şi din îndemnarea diavolului a căzut în păcat cu dânsul 
ticăloasa, iar când a cunoscut că a rămas însărcinată 

de fiul ei, a ajuns într-aşa stare de mâhnire, că voia să 
se omoare. însă, gândind la mila cea nemărginită a lui 
Dumnezeu, n-a căzut în deznădăjduire, ci a alergat la 
Domnul cel Preaîndurat. Şi din acel ceas n-a mai făcut 
nimic în casă, ci toată vremea a petrecut-o cu posturi, 
cu milostenii, cu rugăciuni şi cu lacrimi din tot sufle¬ 
tul. Iar după ce a venit vremea naşterii, s-a dus într-un 
loc ascuns al casei sale şi a născut. Apoi, ca să nu se 
afle ruşinea, l-a aruncat pe prunc într-un loc plin de ne¬ 
curăţenii, unde a murit. Şi aşa nu s-a auzit nimic o bucată 
de vreme despre acest fapt. 

însă începătorul răutăţii nu s-a săturat cu cele ce îi 
făcuse până atunci, ci s-a hotărât să o ruşineze înain¬ 
tea oamenilor, pentru ca să se necăjească mai mult şi 
astfel, din multă mâhnire, să moară nepocăită. Deci, 
prefăcându-se preaînrăutăţitul că ar fi un duhovnic în¬ 
ţelept, înainte văzător şi cunoscător al inimilor ome¬ 
neşti, învăţa pe norod. Şi pentru ca să se creadă cuvin¬ 
tele lui, a descoperit multe omoruri şi furturi, precum 
şi alte fărădelegi, încât îl avea la evlavie nu numai po¬ 
porul cel de obşte, ci şi boierii şi înşişi judecătorii cetăţii. 
Iar într-o zi a zis el către aceştia: „Preacinstiţi boieri, 
eu astăzi mari şi înfricoşătoare lucruri vreau să vă po¬ 
vestesc, şi mai ales despre o faptă păgânească şi o fă¬ 
rădelege cu totul necuvioasă care s-a făcut în cetate, atât 
de grozavă, încât mă minunez cum de n-a aruncat Dum¬ 
nezeu foc ca să ardă toată Roma după cum odinioară 
Sodoma, pentru că aici s-a făptuit mai mare şi mai urâtă 
păgânătate. Aflaţi dar că anume femeie (şi i-a zis pe 
nume) pe care, pentru făţărnicia şi evlavia ei cea minci¬ 
noasă, o socotiţi ca pe o sfântă, a păcătuit cu fiul ei, a făcut 
un copil şi apoi l-a omorât, pentru ca să nu se audă de 
o asemenea păgânătate”. 

Aceasta auzind, cei ce erau de faţă s-au împotrivit, 
zicând că spune minciuni, pentru că femeia aceea ar 

fi fost un suflet foarte bun şi cu frică de Dumnezeu, pe 
care o ştia tot poporul şi se cucernicea către ea. Iar vrăj¬ 
maşul a dovedit învinuirea cu jurământ, zicând: „Aprin¬ 
deţi o văpaie de foc aici şi aduceţi pe femeie să ne în¬ 
trebăm amândoi, şi pe acela care se va găsi mincinos 
din noi doi să-l ardeţi”. Deci judecătorii, chemând de faţă 
pe cea învinuită, i-au zis: „Doamnă, ştii că prorocul acesta 
pe care l-a trimis Dumnezeu în această vreme pentru 
mântuirea noastră te învinovăţeşte cum că ai săvârşit 
cutare faptă. Deci, dacă ai greşit, mărturiseşte-o, iar dacă 
nu, dovedeşte-1 pe dânsul ca pe un pârâş mincinos”. Iar 
femeia, luminată fiind de Dumnezeu, a răspuns: „Prea- 
înţelepţi judecători, daţi-mi un soroc de câteva zile spre 
a putea răspunde la o învinuire ca aceasta; căci zice în¬ 
ţeleptul Solomon să nu răspundă cineva degrabă la mare 
întrebare, ci mai întâi bine de tot să se gândească şi apoi 
să dea răspuns cuviincios”. 

Deci i-au dat ei soroc de opt zile. Şi, ieşind de la ju¬ 
decată, s-a dus la casa ei; şi neavând la oameni nădejde, 
ci numai la Dumnezeu, a plâns cu amar. Apoi s-a dus la 
arhiereul de atunci al cetăţii, Luchian cu numele, şi a 
căzut la picioarele lui, mărturisindu-şi fărădelegea cu 
atâta zdrobire de inimă şi cu atâtea lacrimi, încât s-a 
minunat arhiereul şi i-a zis: „îndrăzneşte, fiică, spre Dum¬ 
nezeul cel Multmilostiv, că mai mare este milostivirea 
Lui decât toate fărădelegile tale; că el n-a urât pe Pa- 
vel prigonitorul, nici pe Petru cel ce s-a lepădat. Şi nu 
numai că i-a iertat, dar şi întâistătători ai Apostolilor 
i-a aşezat. Roagă-te dar, cu lacrimi, Preasfintei Năs¬ 
cătoare de Dumnezeu, că ea este nădejdea cea mai te¬ 
meinică a celor deznădăjduiţi şi a tuturor păcătoşilor 
mijlocitoare; şi fiindcă termenul de judecată este scurt, 
nu-ţi dau alt canon decât să te rogi neîncetat cu zdro¬ 
bire de inimă şi cu lacrimi şi rugăciunea să fie iertarea 
fărădelegilor tale”. 

Din nişte cuvinte ca acestea a luat îndrăzneală şi, 
ducându-se la casa ei, s-a închis într-o cămăruţă ferită, 
plângând toată săptămâna nemângâiată şi bătându-şi 
pieptul, ochii şi mâinile înălţate către cer le ţinea, iar inima 
către Preasfânta Născătoare de Dumnezeu, rugându-se 
ei să o izbăvească de primejdia cu care era ameninţată 
şi să nu fie ruşinată în faţa judecătorilor şi a întregii ce¬ 
tăţi. Şi fiindcă din toată inima, cu lacrimi fierbinţi şi 
cu credinţă cerea ajutor, a auzit-o ajutătoarea cea grab¬ 
nică a celor ce sunt în primejdii. Deci, când a venit ziua 
hotărâtă şi a plecat, mergând cu slujnicele şi rudeniile 
sale la divan, însăşi Stăpâna cea atotputernică a în¬ 
soţit-o pe ea şi împreună cu dânsa au călătorit până la 
priveliştea aceea. 

Iar începându-se judecata, au zis judecătorii către cel 
pe care îl socoteau a fi cleric, adică diavolul: „Iată, pă¬ 
rinte duhovnice şi învăţătorule, femeia pe care ai cle- 
vetit-o, zicând despre ea că ar fi făcut acele ruşinoase 
şi nelegiuite fapte. Deci vădeşte-o pe dânsa şi o înfruntă 
faţă către faţă, ca să ia moartea prin ardere cu foc, după 
cum singur ai cerut şi aşa s-a hotărât. Iar dacă te vei 
arăta pârâş mincinos, să primeşti tu după lege aceeaşi 
pedeapsă”. însă clericul, uitându-se lung la femeie, se 
mira şi să vorbească nicidecum nu putea. Atunci i-au 
zis judecătorii: „Ce stai aşa nedumerindu-te şi de ce-ţi 
este frică şi nu o învinovăţeşti pe dânsa după cum făceai 
mai înainte?”. Răspuns-a duhovnicul: „Nu este aceasta 
amestecătoarea de sânge şi ucigătoarea de fiu, pe care 
am învinovăţit-o, ci este o îmbunătăţită şi o sfintă între 
fiicele Ierusalimului. Şi mă tem să o spun cine este, şi 
nu pot ca să o mărturisesc, că Maria aproape de dânsa 
este şi o acoperă şi o păzeşte pe ea, încât nu este cum a 
fost înainte, ci alta asemenea ei, însă cu totul schim¬ 
bată”. Şi aşa mincinosul adevărul a spus, iubiţilor, căci 

femeia nu a mai fost păcătoasă ca înainte, ci prin sfin¬ 
ţita pocăinţă se schimbase cu dumnezeiasca schimbare 
a dreptei Celui Preaînalt. 

Acestea auzindu-le ei, s-au însemnat cu semnul cins¬ 
titei cruci, din care pricină, neputând blestematul suferi 
puterea ei, făcutu-s-a ca un fum şi a pierit din mij¬ 
locul lor. Atunci cei ce erau de faţă, minunându-se, au 
slăvit pe Dumnezeu şi din acel timp pe femeia aceea au 
respectat-o mai mult şi au avut către dânsa mai mare 
evlavie. Iar ea, mulţumind Făcătoarei de bine după cum 
se cuvenea, cu fapte bune şi plăcute lui Dumnezeu şi-a 
petrecut restul vieţii sale, spre ruşinarea urătorului de 
bine şi întru slava Celui cu totul Preaîndurat. 


Minunea a 42-a 

Pentru cel ce a fost dat diavolului 
de maica lui încă de la zămislire 


Era un bărbat cu femeia lui, amândoi temători de 
Dumnezeu, făcând multe milostenii şi alte fapte bune. 
Deci trăind ei mulţi ani împreună, s-au învoit să se de¬ 
părteze de amestecarea trupească, şi aşa au rămas ei 
multă vreme ca nişte fraţi, iar nu ca cei însuraţi. Ci vrăj¬ 
maşul păzirii curăţiei a zavistuit fapta lor cea bună şi 
într-o zi în Sâmbăta Mare a luptat şi a ispitit pe bărbat, 
că n-a mai putut să sufere şi a căzut cu femeia în păcat 
fără voia ei; care l-a ocărât mult şi l-a mustrat, adu- 
cându-i aminte de ziua cea vrednică de cinste. însă el 
nu lua în seamă mustrarea, ci se aprindea de patimă. 

Atunci femeia a zis cu mânie: „Fiindcă n-ai avut 
evlavie, nebunule, spre învierea Domnului cea slăvită, 
rog pe Dumnezeu ca orice se va zămisli din noi în 

această noapte să fie dat diavolului”. Deci în ceasul 
când ca o neînţeleaptă a zis cuvântul, a zămislit, şi la 
vreme a născut un copil, parte bărbătească preafrumos, 
care pe cât creştea se arăta tot mai dăruit cu dar şi aşa 
de frumos, încât se bucurau rudeniile văzându-1. Iar când 
a ajuns la vârsta de doisprezece ani, se arătă diavolul 
maicii lui şi îi zise: „După trei ani, vin să-mi iau darul 
pe care mi l-ai făgăduit”. 

Aceasta auzind-o, ticăloasa maica lui s-a umplut de 
mâhnire şi durere în inimă şi în fiecare zi plângea ne¬ 
mângâiat, mai ales când se uita la fiul său. Iar el se 
minuna de aceasta şi o întrebă: „Rogu-te, o, maică, spu¬ 
ne-mi mie, pentru ce toţi prietenii şi rudeniile când mă 
văd se bucură, şi numai tu, văzându-mă, lăcrimezi?”. 
Atunci aceea i-a spus lui tot adevărul. 

Iar tânărul, mâhnindu-se foarte şi fiindu-i frică să nu 
pătimească ceva rău de la diavolul cel ucigător de om, a 
fugit într-o noapte de acasă şi, ducându-se la Ierusalim, 
s-a mărturisit patriarhului, care l-a trimis la un duhov¬ 
nic pustnic, om cu sfinţită viaţă, ce se hrănea din mâna 
îngerului, care în fiecare zi îi aducea câte o pâine minu¬ 
nată. Iar când mergea cineva la el ca să-l vadă, îngerul 
îi aducea două pâini, după cum a făcut şi în ziua aceea. 
Deci, venind tânărul cu scrisoare de la patriarh, după ce 
pustnicul a citit-o, i-a zis: „Să chemăm, fiul meu, pe 
Stăpâna cea fără prihană, care are mare putere asupra 
dracilor, pentru că ea de multe ori i-a ruşinat şi a pier¬ 
dut cu totul puterea lor şi multe suflete a scăpat din 
mâinile lor izbăvindu-le din munca cea veşnică”. 

Aşa zicând, l-a sfătuit să se roage cu multe lacrimi şi 
cu evlavie, ţinându-1 în chilia sa până în ziua Sfintelor 
Paşti, când se împlineau trei ani din ziua în care dia¬ 
volul vorbise cu maica lui. Şi în acea zi sfântul a slujit 
liturghie, iar tânărul sta în altar înaintea sfintei mese, 

cu frică şi cu multă groază. Iar când a ieşit preotul cu Sfin¬ 
tele Daruri la cântarea Heruvicului, a intrat diavolul 
şi, răpind pe tânăr, l-a dus în muncă împreună cu trupul. 
Atunci cuviosul, auzind strigătele tânărului, s-a mâhnit 
foarte şi, punând Sfintele pe Sfânta Masă, s-a rugat cu 
lacrimi, făcând rugăciune fierbinte către Stăpânul şi 
către pururea Fecioara Maica Lui, ca să nu lase nepedep¬ 
sită o îndrăzneală şi o neruşinare ca aceasta a diavolului, 
ci să ia pe tânăr din ghearele lui, să-l întoarcă întreg şi 
sănătos şi să-l ruşineze pe cel de trei ori blestemat că l-a 
răpit pe el de la sfântul jertfelnic. Acestea zicând, cu¬ 
viosul a citit rugăciunile Sfintei Liturghii, ca să nu o lase 
nesăvârşită. Deci, pe când zicea rugăciunea aceasta: „Şi 
pentru ca să fie celor ce se vor cumineca spre trezirea su¬ 
fletului şi spre iertarea păcatelor” şi celelalte, adică după 
ce a săvârşit cele sfinte, când a strigat, zicând: „Mai ales 
pentru Preasfânta Preacurata: Mare eşti, Doamne, şi mi¬ 
nunate sunt lucrurile Tale! O, nebiruită putere a Fecioa¬ 
rei!”, s-a aflat cel răpit lângă sfântul jertfelnic şi a strigat: 
„Mare este numele Sfintei Treimi!” Iar după ce s-a să¬ 
vârşit Sfânta Liturghie s-a împărtăşit tânărul. Apoi l-a 
întrebat cuviosul unde a fost şi ce a pătimit. Atunci el i-a 
spus că, după ce l-a răpit, diavolul l-a aruncat într-un 
loc întunecos cu miros greu de suferit, unde se mun¬ 
ceau negrăit nenumărate suflete ale păcătoşilor. însă 
îndată a venit Stăpâna cea Prealâudată şi l-a scos din acel 
loc de prea chinuire, şi aşa s-a aflat în biserică. Deci a 
slăvit sfântul pe Domnul şi pe pururea Fecioara şi a 
mulţumit pentru că i-au ascultat rugăciunea. 

Iar tânărul, ducându-se la patriarh şi primind bine¬ 
cuvântare de la el, s-a întors la părinţii şi rudeniile sale, 
care plângeau pierderea lui, socotind că l-a luat dia¬ 
volul. Iar văzându-1 pe el când nu mai aveau nici o nă¬ 
dejde, fiecare poate să înţeleagă de câtă bucurie şi veselie 

s-au umplut şi câte rugăciuni de mulţumire au înălţat 
către Stăpânul Hristos şi către Maica Lui cea Prealăudată. 
Pentru ale cărei rugăciuni, o, de am dobândi şi noi feri¬ 
cirea cerească! 


Minunea a 43-a 

Pentru cel ce s-a îndoit de fecioria Maicii lui Dumnezeu 
şi s-a izbăvit prin oarecare facere de minune 


După şapte sute de ani de la întruparea Domnului 
nostru Iisus Hristos, era un pustnic, atenian de neam, 
înţelept în scripturi şi în faptă bună mai înţelept, cu nu¬ 
mele Eghidie, care, după moartea părinţilor lui, împăr¬ 
ţind săracilor averile sale, s-a depărtat de patria sa. 
Şi închinându-se sfintelor locuri ale Ierusalimului, s-a 
dus în părţile cele mai dinăuntru ale pustiei, într-un loc 
neumblat foarte şi ascuns, în care a găsit o peşteră cu un 
izvor limpede şi cu vreo câţiva copaci. Deci, plăcându-i 
mult liniştea locului aceluia, a rămas acolo şi petrecea 
pustniceşte, de o cerboaică fiind hrănit, care cu dumne¬ 
zeiasca voie se ducea la el de o mulgea şi cu laptele ei 
şi cu buruieni se hrănea. 

Deci, prin apropierea acelui loc, într-o cetate oarecare 
se afla un dascăl, în a cărui minte diavolul cel ucigător 
de om semănase neghina îndoirii de fecioria Preasfintei 
Născătoare de Dumnezeu, căci îşi zicea în mintea lui: 
„Cum poate să fie Maică şi Fecioară?” Şi se silea săr¬ 
manul dascăl să gonească această drăcească gândire 
din mintea sa, dar nu izbutea. Deci, auzind că pust¬ 
nicul cel mai sus zis avea darul lui Dumnezeu şi înţelep¬ 
ciune omenească, s-a dus la dânsul, pentru ca să vadă 
dacă nu l-ar putea izbăvi de hula aceea pe care o avea 

în mintea lui. Iar când era aproape de chilia awei Eghidie 
ca la trei stadii, a ieşit cuviosul în întâmpinarea lui, pen¬ 
tru că din dumnezeiescul dar cunoscuse venirea dască¬ 
lului şi gândul inimii lui. Deci când s-au apropiat unul 
de altul, dascălul heretisindu-1 pe sfântul, i-a făcut me¬ 
tanie până la pământ, însă cuviosul, drept răspuns, 
lovind cu toiagul într-o piatră, a zis cu mare glas: „Fe¬ 
cioară mai înainte de naştere”. Şi îndată - o! preaslă- 
vită minune - a răsărit dintr-acea piatră un crin foarte 
frumos la vedere, iar la miros cu neasemănată bună mi¬ 
reasmă. Atunci, lovind a doua oară în piatră, a zis: „Fe¬ 
cioară în naştere”. Şi a răsărit alt crin asemenea celui 
mai dinainte. Apoi, lovind a treia oară în piatră şi zicând: 
„Şi după naştere Fecioară a rămas”, îndată a răsărit 
alt crin asemenea preaminunat. 

Atunci cuviosul s-a întors în chilia sa, nemaivorbind 
alt cuvânt. Iar dascălul, înspăimântându-se de o facere 
de minune ca aceasta, s-a izbăvit de ispită. Şi a propovă¬ 
duit tuturor minunea, pentru ca să se proslăvească Prea¬ 
curata Maica lui Dumnezeu. Pentru ale cărei rugăciuni, 
o, de am dobândi împărăţia cerurilor! 


Minunea a 44-a 

Cu totul înfricoşătoare, prin care s-a dovedit că o picătură 
de sânge dumnezeiesc acoperă toate păcatele oamenilor 


Era un monah lenevos şi trândav, care nu păzea fă¬ 
găduinţele chipului celui îngeresc, ci trăia fără de nici 
o grijă. Numai o singură faptă bună făcea, şi anume, din 
multa dorire şi evlavie pe care o avea către Preasfânta 
Fecioară, stătea în fiecare zi înaintea cinstitei icoanei 

sale de zicea rugăciunea cea îngerească de o sută de ori, 
că nu ştia carte să citească alte rugăciuni. 

Deci aşa trăind el cu lenevire la posturi, la prive¬ 
gheri şi la celelalte rânduieli ale vieţii călugăreşti, 
Domnul cel preabun, care voieşte ca toţi să se mântu¬ 
iască, l-a învrednicit de a văzut o vedenie înfricoşătoare 
şi groaznică, şi anume că ar fi răpit diavolii sufletul 
lui şi l-ar fi dus înaintea Dreptului Judecător cerând să 
se facă dreptate şi să-l dea lor după faptele lui. Iar îm¬ 
păratul, ştiind păcatele lui, a zis demonilor: „Duceţi-1 
pe dânsul în gheena, că n-are parte cu Mine pentru că 
făgăduinţele Botezului şi ale chipului celui monahicesc 
nu le-a păzit”. Deci, repezindu-se demonii ca nişte lupi 
turbaţi ca să-l ia pe el, îndată s-a sculat de pe scaun 
Stăpâna şi a zis: „Rogu-mă Ţie, Dumnezeul meu, îngă- 
duie-mi să fac şi eu dreptăţile mele pentru acest suflet”. 
Şi scoţând o carte în care erau scrise heretisirile (adică 
închinăciunea îngerului) pe care le zisese în toată viaţa 
lui, a poruncit celui ce-1 păzea pe el să pună cartea aceea 
într-o terezie a cumpenei. De cealaltă au pus dracii mai 
multe cărţi în care erau scrise păcatele monahului, şi era 
mai mare greutatea în această parte. Atunci Maica cea 
Milostivă a Preaînduratului Dumnezeu, văzând că nu 
s-a folosit nimic sufletul în chipul acesta (pentru că păca¬ 
tele erau multe, iar fapta bună puţină), a zis către Stă¬ 
pânul: „Adu-Ţi aminte, Preaiubitul meu Fiu, că din trupul 
meu ai fiinţa Ta cea omenească şi pătimitoare şi-mi dă¬ 
ruieşte o picătură din sângele Tău cel curat şi preascump, 
pe care l-ai vărsat pentru păcătoşi în vremea patimei 
celei mântuitoare. Aşa, Stăpâne Multmilostive, fie-Ţi 
milă de sufletul acesta pentru că foarte mult mă iubea 
şi se ruga către mine cu dragoste şi credinţă”. Răspun- 
su-i-a Stăpânul: „Să se facă, o, Maică, voia ta, că nu este 
cuviincios a trece cu vederea nici o cerere a ta. însă să 
ştii că o picătură a sângelui Meu covârşeşte toate fără- 

delegile lumii”. Deci, primindu-şi împărăteasa a toate 
darul cerut şi punându-1 în cumpănă, s-a uşurat partea 
aceea în care erau cărţile cu mulţimea păcatelor aşa 
de mult, încât părea că este un pai sau o pană. Atunci 
dracii s-au risipit ruşinaţi, strigând: „Foarte mult mi¬ 
lostivă este Stăpâna către creştini şi ne face de multe 
ori nedreptate”. 

Iar monahul, venindu-şi în fire, a slăvit pe Dom¬ 
nul, mulţumind Maicii Lui celei prealăudate, care i-a 
arătat o vedenie ca aceasta. Şi, căindu-se, şi-a îndrep¬ 
tat viaţa şi a făcut aşa de multe fapte bune, încât se 
minunau toţi câţi îl ştiau înainte. Deci, nevoindu-se cu 
dragoste de Dumnezeu, s-a săvârşit întru Iisus Hristos 
Domnul nostru, Căruia I se cuvine cinstea şi închină¬ 
ciunea în veci. Amin. 


Minunea a 45-a 

Pentru cel ce s-a îndoit de Taina Euharistiei 
şi a văzut pe Hristos cu trupul ca un prunc 


Era un preot în Alamania, foarte îmbunătăţit cu viaţa, 
ce se numea Pelaghie, care avea atât de mare evlavie către 
pururea Fecioara Maria, încât nu citea altă Evanghelie 
sau Apostol când slujea, decât numai din cele ale Prea- 
sfîntei. însă vrăjmaşul celor buni, zavistuind multa lui 
evlavie, i-a semănat în minte un gând cu totul păgâ- 
nesc asupra credinţei, şi anume că se îndoia de trupul cel 
stăpânesc al Mântuitorului, zicând acestea în mintea sa: 
„Cum este cu putinţă să se facă pâinea trupul lui Hris¬ 
tos, iar vinul sângele Lui? Şi dacă Fecioara Maria a năs¬ 
cut un singur Fiu Care, de voie pătimind, S-a îngropat şi 
numai o dată a înviat, cum poate să se schimbe pâinea 



149 


în trupul lui Dumnezeu şi să pătimească patimă în 
fiecare zi?” 

De gândurile acestea neliniştindu-se Pelaghie, ca un 
om neînvăţat şi neştiutor ce era, avea multă mâhnire. 
Şi n-a îndrăznit să întrebe vreun om, a alergat către 
Preasfânta, rugându-se şi zicând: „Stăpână şi Doamna 
lumii, te rog eu, nevrednicul robul tău, fă-mi darul acesta, 
ca să cunosc taina Sfintei Liturghii, cum se schimbă 
pâinea şi vinul în trupul şi în sângele Domnului nostru, 
pentru că nu pot să înţeleg desăvârşit”. Aşa de multe 
ori rugându-se Pelaghie, după ce s-au săvârşit cele sfinte, 
când a strigat: „Mai ales pentru Preasfânta, Preacurata”, 
s-a făcut nevăzut Sfântul Trup de pe discos, de dina¬ 
intea lui. Deci, căutând el încoace şi încolo, crezând că 
poate să fi căzut pe jos, din neluare aminte şi din ne- 
băgarea lui de seamă, n-a găsit nimic. Atunci, îngro¬ 
zit şi îngrijorat foarte, a plâns cu amar, rugându-se aşa: 
„Preasfântă Născătoare de Dumnezeu, ştiu că pentru 
puţina mea credinţă şi pentru îndoirea pe care am avut-o 
către Preasfântul Trup al Stăpânului meu s-a îngre- 
ţoşat de mine împărăţia Lui şi s-a depărtat de la mine 
ca să nu mă împărtăşesc cu El eu cel nevrednic; ci roa- 
gă-L pe Dânsul ca să mă ierte ca un Milostiv şi să nu 
se mânie pe mine până în sfârşit Cel ce este nepomenitor 
de rău”. 

Acestea zicând, preotul cel evlavios a văzut înaintea 
sfintei mese pe împărăteasa îngerilor cea Preaslâ- 
vită, care avea în braţele ei pe Domnul nostru Iisus 
Hristos, prunc mic foarte şi preafrumos, şi i-a zis lui: 
„Pruncul acesta este Făcătorul şi Ziditorul lumii, Fiul 
şi Cuvântul lui Dumnezeu şi om desăvârşit. Pe Acesta 
L-am zămislit din Duhul Sfânt şi L-am născut fără stri¬ 
căciune, rămânând fecioară. Acesta a pătimit şi a murit 
pe cruce, ca un om, pentru mântuirea lumii, şi a înviat şi 

s-a înălţat la ceruri şi şade de-a dreapta Tatălui, ca Unul 
ce este de o fiinţă cu Dânsul şi împreună pe scaun şeză¬ 
tor, pentru aceasta iarăşi are să vină să judece toată 
lumea. Acesta şi acum, în fiecare zi, pentru milostivirea 
Lui şi pentru multa bunătate, se coboară negrăit şi mi¬ 
nunat în chipul pâinii şi al vinului, pentru multa dragoste 
pe care o are către voi, oamenii, şi vi se dă spre mân¬ 
care şi băutură şi spre sfinţenie a sufletului vostru. Deci 
pipăie-L pe El şi fără de frică îl cearcă, pentru ca să 
cunoşti cum că este adevărată vederea, şi nu nălucire, 
şi trup adevărat, cu carne şi cu sânge, după cum L-am 
născut. Şi aşa se face şi pâinea şi vinul cu care săvâr¬ 
şiţi Sfânta Liturghie. însă pentru că firea omenească 
nu poate să mănânce carne crudă şi să bea sânge, 
pentru aceasta, prin nepătrunsa Lui înţelepciune, Cel 
Milostiv şi Atotputernic se schimbă în pâine şi în vin, 
pentru ca să-l primească fiecare cu dorinţă şi cu dra¬ 
goste. împărtăşeşte-te dar cu Dânsul cu evlavie şi cu 
credinţă, căci cine se împărtăşeşte cu vrednicie cu El se 
face părtaş Dumnezeieştii Lui Slave”. Acestea zicând, 
Stăpâna cea multlăudată a pus Dumnezeiescul Prunc 
pe Sfânta Masă şi, închinându-I-se cu multă evlavie şi 
smerenie, s-a făcut nevăzută. 

Iar preotul cu frică multă şi cu mare bucurie a luat 
în mâinile lui pe Pruncul acela Dumnezeiesc şi, săru- 
tându-L cu evlavie şi cu smerenie, a cunoscut că în adevăr 
era un prunc trupesc viu. Atunci L-a pus pe Sfânta Masă 
cu multă veselie şi, căzând la pământ, a zis acestea cu 
lacrimi: „Cred, Doamne, şi mărturisesc că Tu eşti Fiul lui 
Dumnezeu, Cel ce Te-ai născut din pururea Fecioara 
Maria, şi mulţumesc milostivirii Tale şi Preacuratei 
Maicii Tale pentru al cărei dar mam învrednicit astăzi 
eu nevrednicul, şi mă iartă pe mine ca un Milostiv pentru 
necunoştinţa mea cea mai dinainte. Şi după cum m-ai 

învrednicit şi Te-am văzut pe Tine cu Trup după cum 
Te-ai născut din Fecioara, aşa iarăşi, pentru rugăciunile 
ei mă învredniceşte ca să mă împărtăşesc cu Tine, nu ca 
şi cu un prunc, ci ca pâine, după cum şi mai înainte”. Aşa 
rugându-se cu credinţă, s-a ridicat şi a văzut iarăşi Sfânta 
Pâine, după cum a fost mai înainte, şi s-a împărtăşit 
veselindu-se. 

După aceasta trăind viaţă minunată şi plăcută lui 
Dumnezeu, s-a dus la împărăţia cea cerească, pe care dea 
Dumnezeu să o dobândim noi toţi întru Iisus Hristos 
Domnul nostru, Căruia I se cuvine slava în veci. A min . 


Minunea a 46-a 

Pentru cel ce a fost omorât de iudei 
şi l-a înviat Maica lui Dumnezeu 

într-o biserică aveau obicei creştinii să cânte stihiri 
şi laude pururea Fecioarei Maria. Şi între altele o cân¬ 
tare al cărei sfârşit este aşa: „Ruşineze-se păgânii ji¬ 
dovi”. Deci, într-o zi, adunându-se dreptcredincioşii creş¬ 
tini în biserică, au chemat un tânăr cucernic, care avea 
glas de cântare dulce şi frumos, şi i-au zis să cânte cân¬ 
tarea aceea de laudă cu mare glas. în timp ce cânta, 
s-a întâmplat de au trecut pe lângă biserică nişte iudei 
şi au auzit cuvintele acelea pe care le-a cântat tânărul 
spre osândirea şi ruşinea lor, s-au mâniat foarte şi s-au 
sfătuit să-l ucidă, când vor afla vreme potrivită. Deci 
peste puţine zile, punând oarecare meşteşugită pricină, 
l-au luat la via lor şi acolo l-au omorât, aruncându-î 
într-un loc ascuns. Iar după ce s-au dus ucigaşii, a venit 
Stăpâna cea atotputernică şi, înviindu-1 pe dânsul, i-a 
poruncit să cânte fără frică laudele ei. Iar acela, mul- 
ţumindu-i, s-a dus iarăşi în biserică, şi cânta în fiecare 
zi cu mai dulce cântare. Atunci ucigaşii, văzându-1 pe 

dânsul, s-au înspăimântat şi l-au întrebat în taină de 
a fost el acela pe care l-au omorât şi cum a înviat. Iar 
acela le-a spus lor că pururea Fecioara Maica lui Iisus 
l-a înviat, pentru ca să-i cânte laudele. 

Deci din facerea minunii aceleia au crezut în Prea¬ 
sfânta nu numai ucigaşii aceia, ci şi rudeniile şi prietenii 
lor, şi alţii mulţi, care s-au botezat în numele Tatălui 
şi al Fiului şi al Sfântului Duh, Căruia I se cuvine slava 
în veci. Amin. 


Minunea a 47-a 

Cum icoana Născătoarei de Dumnezeu a pierdut boala 
cea omorâtoare din Roma şi pe toţi i-a vindecat 

La cinci sute zece ani de la venirea lui Dumnezeu cea 
în trup, a fost mare lingoare în Roma, încât mureau în 
fiecare zi două mii de oameni. Deci papa vremii aceleia 
(care era marele Grigorie Dialogul) a poruncit ca să se 
scoată prin oraş cinstita icoană a Născătoarei de Dum¬ 
nezeu, cea zugrăvită de Sfântul Apostol şi Evanghelist 
Luca, şi să se facă litanie şi rugăciune către Domnul ca 
să înceteze moartea. Deci, după ce s-a dus arhiereul cu 
icoana, rugându-se Maicii celei multmilostive şi cu totul 
îndurătoare ca să îmblânzească pe Stăpânul, să înceteze 
urgia şi dreapta Lui mânie, priveau toţi că pe unde trecea 
sfânta icoană pierea mirosul greu al văzduhului şi se 
pierdea, ca un nor când l-ar goni vreun vânt silnic, şi ră¬ 
mânea văzduhul liniştit şi curat şi preastrălucit. Iar 
după ce au înconjurat toată cetatea şi au săvârşit rugă¬ 
ciunile, văzu sfântul un înger, stând sus pe turnul că- 
ruia-i zic al lui Adrian şi al lui Crischentie, că ştergea 
o sabie însângerată, după care a pus-o în teacă. Deci au 

înţeles că pentru rugăciunile Preasfintei Născătoare de 
Dumnezeu a încetat mânia Stăpânului şi urgia. 

Deci, de atunci până astăzi nu i se mai zice turnului 
aceluia al lui Adrian sau al lui Crischentie, ci al Voievo¬ 
dului Mihail, întru a cărui cinste, cu multă cheltuială, 
s-a zidit şi o biserică, spre aducerea aminte a acelei 
faceri de minuni a Maicii lui Dumnezeu. Pentru ale cărei 
rugăciuni să ne izbăvim şi noi de moartea cea veşnică 
a muncii celei nesfârşite. 


Minunea a 48-a 

Pentru facerea de minune cea cu zugravul 

Era un zugrav cu numele Ioan, foarte cucernic către 
Preasfânta Născătoare de Dumnezeu şi la meşteşug 
iscusit mai mult decât alţii. Deci punea multă silinţă 
şi toată dragostea când zugrăvea icoana Născătoarei de 
Dumnezeu, ca să iasă mai frumoasă şi mai împodo¬ 
bită decât ale altor sfinţi, atât încât se minunau toţi de 
frumuseţea pe care o aveau icoanele Maicii lui Dum¬ 
nezeu zugrăvite de el, pe care le împodobea cu tot meş¬ 
teşugul şi chipul, pe cât putea. Iar atunci când zugrăvea 
pe diavolul, îl făcea atât de urât, încât nu putea să vadă 
cineva vreun lucru mai înfricoşător şi mai urât, şi aceasta 
o făcea cu dreptate. Căci pe cât a fost mai înainte cea mai 
frumoasă zidire a Făcătorului când era în ascultarea 
Lui, pe atâta s-a făcut de urât, grozav şi înfricoşător după 
călcarea poruncii. Deci pe acel evlavios zugrav îl vrăj- 
măşuia foarte mult urătorul de oameni şi căuta vreme 
potrivită ca să-l omoare, nu atât că îl zugrăvea pe dân¬ 
sul grozav, ci îl zavistuia mai ales pentru că zugrăvea 

chipul Maicii lui Dumnezeu foarte frumos, frumuseţea 
aceea atrăgând pe norod spre mai multă evlavie. 

în vremea aceea zidindu-se o biserică înaltă, au che¬ 
mat pe acel Ioan ca să o zugrăvească. Iar el, ducându-se, 
a pus scările ca să zugrăvească întâi părţile cele mai 
înalte - după cum se face de obicei - şi, când zugrăvea 
la icoana Bunei Vestiri a Preasfîntei, văzu pe diavolul 
înaintea sa, care îi zise: „De acum nu poţi să-mi mai scapi 
şi am să te arunc jos, pentru că aici, în părţile acestea 
înalte ale bisericii, zugrăveşti icoana Maicii lui Dum¬ 
nezeu atât de frumos”. Deci împreună cu cuvântul a 
stricat şi scara şi a aruncat jos lemnele pe care sta zu¬ 
gravul, care a strigat, zicând: „Preasfântă Născătoare 
de Dumnezeu, ajută-mi mie!”. Şi, întinzându-şi mâinile 
către zid, îndată - o! înfricoşătoare minune -icoana 
Preasfîntei Născătoare de Dumnezeu, întinzând dreapta 
ei, l-a prins pe zugrav de mâini şi nu l-a lăsat să cadă jos 
şi să moară. Şi spânzura aşa în văzduh, neţinut, şi a stat 
astfel până ce au adus scara şi l-au pogorât fără nici o vătă¬ 
mare. Iar cei ce stăteau de faţă grozav s-au înspăimântat. 

Atunci Ioan, mulţumind cu prisosinţă Prealăudatei, 
a povestit lor pricina, şi toţi au slăvit pe Domnul şi pe 
pururea Fecioara Maica Lui. De atunci n-a mai în¬ 
drăznit vrăjmaşul ca să-l vatăme, ci încă, de când cu 
întâmplarea aceea, mai mult bine şi folos i-a făcut, pentru 
că toţi l-au avut la mai multă evlavie şi pretutindeni 
îl chemau să zugrăvească. 


Minunea a 49-a 

Pentru o femeie evlavioasă oarecare, al cărei chip l-a luat 
Stăpâna şi a izbăvit-o de reaua meşteşugite a diavolului 


în Roma cea veche era un om bogat şi avea o femeie 
foarte cucernică şi temătoare de Dumnezeu, cu multă 

evlavie către Preasfânta, care i se ruga în fiecare zi, 
cu dragoste şi cu umilinţă. Iar bărbatul ei făcea ospeţe şi 
bancheturi nenumărate şi a cheltuit avuţia lui în zadar 
şi fără de folos, aşa încât în puţină vreme a sărăcit şi nu 
avea nici cele spre trebuinţa sa. Şi într-o zi, aducându-şi 
aminte că se apropie vremea în care avea obişnuinţă 
să facă mare praznic cu multă cheltuială, a plecat de 
acasă, neputând suferi ruşinea oamenilor, fiindcă nu mai 
avea de unde cheltui ca mai înainte, şi s-a dus într-un loc 
mai departe până ce va trece praznicul. Deci, stând el 
acolo mâhnit, i se arată diavolul pe un cal negru că¬ 
lare, în chip de ostaş, şi-l întreabă despre motivul su¬ 
părării lui. Iar el i-a spus lui toată pricina. 

Atunci i-a zis lui diavolul: „Femeia ta este pricina 
sărăciei tale. Dacă vei voi să mi-o aduci aici în cutare 
zi ca să-i fac eu ei după cum voiesc, îţi voi da mai multă 
bogăţie decât ai avut înainte şi, pe cât vei cheltui, pe atâta 
se va înmulţi”. Iar acela, de setea pe care o avea pentru 
bogăţie, ca un nepriceput ce era, s-a făgăduit cu jurământ 
ca să i-o aducă, necunoscând că este diavolul, ci crezând 
că este un oarecare boier bogat. Deci i-a mai zis dia¬ 
volul: „Mergi în cutare loc al casei tale şi sapă, că vei 
găsi aur şi argint nenumărat, pe care eu l-am ascuns, 
dar să nu te apropii de el până nu-mi vei aduce mai întâi, 
după jurământ, pe soţia ta, iar pe urmă poţi să faci ce 
voieşti”. 

Deci, ducându-se la casa lui şi găsind comoara, s-a 
bucurat foarte şi se gătea să o ia pe soţia lui noaptea, pen¬ 
tru ca să nu-1 vadă cineva. Iar după ce au trecut trei cea¬ 
suri din noapte, luând-o, a pus pricină că este nevoie să 
meargă într-un loc de taină, ca să nu ştie vecinii. Iar 
acea nenorocită femeie, ca o ascultătoare bărbatului său, 
nu s-a împotrivit, ci, făcându-şi rugăciunea către Prea¬ 
sfânta, după obiceiul ei, l-a urmat. Aşa mergând ei o 

bucată de vreme, s-a arătat vremea ploioasă şi tuna, 
deci, aflând ei în drum o biserică, au intrat înăuntru până 
va înceta vremea cea de ploaie. Şi după puţină vreme, 
ieşind bărbatul afară să vadă cum este vremea, ea a 
căzut cu lacrimi înaintea sfinţitei icoane a Maicii lui Dum¬ 
nezeu, zicând: „Stăpâna mea, eu nu ştiu unde mă duce 
bărbatul meu, însă darul tău să mă păzească, pentru că 
ştii că eu te iubesc din toată inima pe tine şi am mare 
evlavie către tine”. Aşa rugându-se a adormit, iar Stă¬ 
pâna Născătoare de Dumnezeu luând chipul femeii şi 
ieşind din biserică, a luat-o pe dânsa boierul, socotind 
că este soţia sa. 

Iar dimineaţa, ajungând ei la locul cel orânduit, venea 
diavolul bucurându-se, însă când s-a apropiat, a cunos- 
cut-o şi, îngrozindu-se, a strigat cu mânie: „Om necre¬ 
dincios şi nemulţumitor, eu ţi-am dat ţie atâta bogăţie 
pentru ca să aduci aici pe soţia ta, să mă răzbun pe dânsa 
de multele rele pe care mi le-a făcut, şi tu mi-ai adus pe 
Doamna aceasta, numai la vederea căreia mă înfricoşez şi 
tremur”. Acestea auzindu-le, boierul s-a minunat, iar 
Prealăudata a zis diavolului: „Cum ai îndrăznit, duh ne¬ 
curat, să faci rău aceleia care are către mine atâta evla¬ 
vie? Du-te în focul gheenei cel gătit ţie ca să te arzi şi să 
nu îndrăzneşti mai mult să mai vatămi pe vreun îmbu¬ 
nătăţit”. Atunci s-a făcut un tunet mare şi deschizân- 
du-se pământul l-a înghiţit pe diavol. Iar boierul, de frică, 
zăcea jos, deci Stăpâna l-a ridicat, zicându-i: „Nu te teme, 
că pentru dragostea soţiei tale îţi iert fărădelegea ta. Şi 
acum te du şi o ia pe dânsa din biserică şi vă temeţi de 
Dumnezeu ca să vă mântuiţi. Iar bogăţia pe care ai gă- 
sit-o las-o diavolului şi eu vă voi trimite cele spre trebu¬ 
inţă, că banii cei de prisosit se fac multora pricină de 
muncire, şi mai bine să nu aveţi bogăţie ca să vă puteţi 
mântui”. Aşa zicând, s-a înălţat la ceruri, iar boierul, 

sculându-se, s-a dus la biserică şi, găsindu-şi soţia, i-a 
spus ei toată pricina. Iar aceea, plângând, a mulţumit 
Preasfintei. Apoi, ducându-se la casa lor, au găsit toată 
comoara prefăcută în cenuşă. 

Şi din acel ceas amândoi au petrecut viaţa lor cu dra¬ 
goste de Dumnezeu şi mutându-se din viaţa aceasta 
deşartă s-au dus în împărăţia cerească, pe care dea Dum¬ 
nezeu a o dobândi noi toţi. 


Minunea a 50-a 

Pentru oarecare fecioară care în vedenie 
a văzut pe Hristos în Rai, slujind Sfânta Liturghie 

Scrie Chesarie în Dialogul lui, şi alţi dascăli, zicând 
că, într-un oraş al Franţei, era o fecioară cucernică şi de 
foarte bun neam, bolnavă şi slăbănoagă, dar foarte îm¬ 
bunătăţită cu viaţa. Mai ales la înfrânare, la răbdare şi 
la smerenie nu se afla alta asemenea ei. Că nu mânca 
altceva decât numai puţine stafide cu apă şi niciodată nu 
se plângea de boala ei, ci mai vârtos se bucura şi slăvea 
pe Domnul, Care o pedepsea şi o muncea aici vremel¬ 
nic, pentru ca să o fericească dincolo veşnic. Numai se 
amăra şi se mâhnea că nu putea să se ducă în zi de sărbă¬ 
toare la biserica Domnului, ca să asculte sfânta slujbă. 
De asta plângea ea de multe ori, mai ales spre prazni¬ 
cele împărăteşti, pentru că ştia de ce mare folos sufletesc 
se lipseşte. însă, dacă nu se putea duce cu trupul, cu 
sufletul, cu mintea sa adică, niciodată n-a lipsit din 
biserică, ascultând cântarea de psalmi şi dumnezeieş- 
tile laude, precum din minunea cea scrisă mai jos poate 
fiecare să creadă. Pentru că unii, de multe ori rugân- 
du-se cu limba în biserică, păcătuiesc cu gândul, şi astfel 

îşi întinează mintea. Iar pururea pomenita aceea, ne¬ 
putând să fie cu trupul, era cu mintea, cu sufletul şi cu 
toată inima ei şi, auzind laudele îngerilor, se veselea. 

Deci, într-o zi, fiind praznicul întâmpinării Domnului, 
în oraşul acela obişnuia a ieşi cu sfintele icoane prin târg 
tot norodul: bărbaţi, femei şi copii, spre slava Preasfintei. 
Atunci acea nefericită bolnavă avea supărare nemân¬ 
gâiată că s-au dus toţi la praznic, iar ea zăcea. Şi zicea 
acestea întru sine: „Toţi creştinii se duc la bucuria Maicii 
lui Dumnezeu, numai eu, ca o netrebnică şi păcătoasă, 
nu am parte de mulţumirea aceasta duhovnicească”. 
Acestea şi altele zicând din dorirea inimii, s-a aflat în- 
tr-o astfel de uimire că luând îngerul sufletul ei i l-a 
dus în Rai, unde a văzut o litanie minunată a tuturor 
puterilor cereşti şi a fericitelor suflete ale prorocilor, 
apostolilor, mucenicilor, ierarhilor, cuvioşilor, ale fecio¬ 
relnicilor şi ale celorlalţi sfinţi, care mergeau doi câte doi, 
strălucind ca soarele şi ţinând făclii în mâinile lor. Şi 
i-a dat şi ei îngerul o făclie aprinsă şi mergea cu celelalte 
fecioare. Atunci văzu pe Mântuitorul şi împăratul nos¬ 
tru, ca un arhiereu desăvârşit, îmbrăcat în veştminte 
prealuminate, strălucind mai mult decât soarele, cu 
împărătească şi arhierească preaslăvită şi de mult preţ 
cunună. Iar de-a dreapta lui Hristos stătea Maica Lui, 
împărăteasa cea Preacinstită şi Preaslăvită. Şi atâta 
strălucire ieşea din acele două feţe împărăteşti, că se lu¬ 
mina toată oastea aceea fericită, care intr-un glas cânta 
troparele şi antifoanele cele potrivite praznicului cu un 
preadulce vers, neasemănat şi negrăit de frumos. 

Iar ajungând la o biserică largă şi preafrumoasă, au 
intrat înăuntru toate cetele, cântând o cântare prea¬ 
dulce, cu atâta măiestrie alcătuită, încât este cu nepu¬ 
tinţă să o povestească limba omenească. După sfâr¬ 
şitul cântării a intrat Stăpânul în Sfântul Altar şi a 

început cu mare glas dumnezeiasca Liturghie, zicând: 
„Binecuvântată este împărăţia Tatălui şi a Fiului şi a 
Sfântului Duh” şi celelalte, iar de afară cântau îngerii 
antifoanele. Apoi marele Pavel a citit Apostolul, zicând: 
„Fraţilor, fiţi fără de toată grăirea împotrivă” şi cele¬ 
lalte. Iar grăitorul de Dumnezeu Luca a cântat evan¬ 
ghelia: „în vremea aceea au suit părinţii pe Iisus Prun¬ 
cul”. După sfârşitul liturghiei, şezând Iisus pe scaunul 
Slavei Sale, au venit toţi după rânduială, câte doi, şi, 
făcându-I Lui metanie până la pământ, sărutau prea¬ 
curatele Sale picioare, dându-I făcliile pe care le ţineau 
în mâini. 

Iar acea evlavioasă fecioară, văzând această vedenie 
şi cunoscând că trebuie să se întoarcă iar la pământul oa¬ 
menilor, nu i-a dat Stăpânului făclia, ci din evlavie a 
oprit-o pentru aducerea aminte a acestei privelişti slă¬ 
vite. Deci, după ce I-a făcut metanie ca şi ceilalţi, se 
grăbea să plece, însă îngerul nu a lăsat-o, ci i-a zis: „Dă 
făclia Stăpânului, după cum au făcut toţi”. Iar ea a zis: 
„Nu o dau, căci vreau să o am pentru evlavie”. Atunci în¬ 
gerul o trăgea cu sila din mâinile ei şi ea o strângea aşa 
de tare, încât s-a rupt în două şi a luat fiecare câte o 
bucată. 

în cearta aceea a luat sfârşit uimirea cea de spaimă 
şi, întorcându-i-se sufletul în trup, văzu fecioara în 
dreapta ei jumătatea de făclie şi s-a umplut de mare bu¬ 
curie, mai ales când a văzut minunile cele preaslăvite 
pe care le-a săvârşit Domnul cu făclia aceea. Că orbii ve¬ 
deau, ologii umblau şi toate felurile de boli se vinde¬ 
cau. Iar când povestea fecioara cuiva vedenia aceea 
minunată, o spunea cu atâta dulceaţă şi bucurie sufle¬ 
tească, încât se arăta înger mai vârtos decât om. 

Deci, trăind puţini ani după aceea, ca o fiinţă fără 
trup şi nematerială petrecând, s-a dus ca să dobândească 

adevărată dulceaţa cea netâlcuită, frumuseţea cea ne¬ 
grăită şi veşnica veselie, de care să ne învrednicim şi 
noi, prin rugăciunile Născătoarei de Dumnezeu şi ale 
tuturor sfinţilor. Amin. 


Minunea a 51-a 

Pentru aceea ce s-a învrednicit sâ-L vadă pe Domnul 
în trup ca pe un copil de trei ani, după cum a cerut 

Altă oarecare fecioară, de asemenea îmbunătăţită şi 
evlavioasă ca şi cea mai sus zisă, avea mare dorinţă 
să-L vadă pe Domnul prunc mic de trei ani, după cum 
a fost cu trupul când începea să vorbească. Şi, rugân- 
du-se pentru aceasta de multe ori către Domnul, a as- 
cultat-o Cel Preaîndurat şi Multmilostiv. Deci într-o 
dimineaţă, ducându-se ea la biserică să asculte dumneze¬ 
iasca Liturghie, după ce s-a săvârşit şi a plecat tot no¬ 
rodul, ea a mai rămas să se roage către Preasfânta cu 
evlavie şi cu umilinţă până la vremea prânzului, după 
cum îi era obiceiul, zicând închinăciunea îngerului şi 
alte rugăciuni pe care le mai ştia şi cugetând la Dumne- 
zeieştile Taine, adică la întruparea, Patima şi învierea 
Domnului. 

Şi stând la cântarea aceea dumnezeiască şi la pri¬ 
virea cerească, a văzut umblând împrejurul Sfintei Mese 
un copil ca de trei ani, cu chipul negrăit de frumos şi 
preaslăvit. Iar ea, ca o nepricepută, a socotit că ar fi fost 
al vreunui boier, care din nebăgare de seamă l-ar fi 
lăsat acolo. Deci, chemându-L pe Dânsul la sine, L-a 
mângâiat şi, luându-L şi sărutându-L, L-a ţinut în braţe 
mai mult timp, pentru că era preafrumos şi se vădea a fi 
cu dar dăruit mai mult decât toţi copiii. Iar întrebându-L 
pe El al cui ar fi, nu i-a răspuns, ci numai se uita lung la 

ea cu o privire preadulce şi minunată. Iar ea socotea că 
este încă mic cu vârsta şi de aceea nu vorbea. Şi avea 
mare dorinţă să-L facă să vorbească vreun cuvânt. Deci 
I-a zis Lui: „Zi, fiul meu: Bucură-te, ceea ce eşti cu dar 
dăruită”. Iar pruncul a zis acele cuvinte cu vorbă prea¬ 
dulce şi cu gust. Apoi, spunându-I mai departe cuvânt 
cu cuvânt închinăciunea îngerului, Dumnezeiescul Prunc 
a zis după ea cu un preadulce şi frumos grai, până ce a 
ajuns la acestea: „Binecuvântat este rodul pântecelui 
tău”, pe care cuvânt Iisus cel preablând şi smerit cu inima 
n-a voit să-l zică. Iar fecioara I-a mai zis de două ori în- 
demnându-L pe Dânsul să zică şi cuvintele acelea, ca 
unele ce sunt mai cinstite decât toate altele. Atunci Prun¬ 
cul, uitându-se lung la dânsa, i-a zis cu o privire lină şi 
preamilostivă: „Bucură-te, preaiubita Mea fiică, pentru 
că ceea ce doreai ai văzut”. Acestea zicând, Stăpânul s-a 
făcut nevăzut. 

Atunci preabuna fecioară a cunoscut cum că a fost 
Stăpânul Hristos şi s-a rănit cu dorul Lui, mulţumind 
milostivirii Lui că a primit cererea ei şi a ascultat-o şi a 
veselit-o cu dumnezeiasca Lui venire. Şi aşa de tare a 
rămas întipărită în mintea ei amintirea acelei veniri 
a Stăpânului Hristos, încât totdeauna cugeta şi se gân¬ 
dea la El cu atâta dulceaţă şi desfătare, de rămânea de 
multe ori în dumnezeiasca uimire. Deci în feciorie şi 
curăţie petrecând, s-a despărţit de viaţa cea vremel¬ 
nică şi s-a dus întru fericirea cea veşnică. 


Minunea a 52-a 

Pentru un bărbat oarecare cu soţia lui 
care, trăind împreuna, şi-au pâzit fecioria 


în vremea împăraţilor Onorie şi Arcadie, după mu¬ 
tarea din viaţă a fericitului Alexie, omul lui Dumnezeu, 

au luat pildă şi îndemnare mulţi în Roma de a-şi păzi 
curăţia şi fecioria - ca şi acela bărbaţii cu femeile lor. 
Deci, între altele, era acolo şi o fecioară cu bun chip, de 
foarte bun neam, mult frumoasă la trup, iar la suflet 
mai frumoasă, pe care, măritând-o părinţii săi fără voia 
ei, a luat-o un bărbat tot de bun neam şi boier mare, 
făcând nunta după rânduiala lumii, cu muzică, jocuri 
şi cântări. 

însă mireasa împăratului Ceresc nu avea nicidecum 
mintea ei la cele pământeşti, ci se gândea numai la cele 
cereşti. Deci seara, când i-au dus la cămara cea de mire 
şi au rămas amândoi singuri, a căzut fecioara la rugă¬ 
ciune înaintea unei icoane, rugându-se în sine cu lacrimi 
pururea Fecioarei Maria ca să-i ajute să păzească fecioria 
ei nestricată. Şi aşa s-a rugat două ceasuri, udând pă¬ 
mântul de atâtea lacrimi pe care le-a vărsat. Iar mirele, 
mult uimindu-se, a întrebat-o pe ea care este pricina acelei 
mâhniri aşa de mari. Atunci ea a răspuns: „Plâng, fra¬ 
tele meu, preaiubite, pentru că am făcut făgăduinţă pu¬ 
rurea Fecioarei Născătoare de Dumnezeu să nu cunosc 
mire vremelnic, numai pe Stăpânul Ceresc, Fiul ei şi 
Mântuitorul meu. Iar acum m-au măritat părinţii cu sila, 
fără de voia mea, şi se vor mânia Domnul şi Stăpâna 
şi ne vor pierde din lume, muncind încă şi sufletele noas¬ 
tre veşnic”. Iar tânărul stăruia să-i schimbe gândul, 
spunându-i mărturii multe cum că şi nunta cinstită este 
bine primită de Dumnezeu şi mulţi însuraţi bine au 
plăcut Lui şi s-au sfinţit. însă fecioara cea cu gând viteaz 
s-a împotrivit, lăudând fecioria cu pilde vrednice de 
credinţă, mai ales pe aceea a Stăpânului Hristos, Care 
pentru slava fecioriei S-a născut din pururea Fecioara 
Maria. Şi, în sfârşit, i-a spus atâtea cuvinte de laudă 
a fecioriei, încât, cu ajutorul dumnezeiescului dar, l-a 
biruit pe tânărul soţ, de a primit să trăiască amândoi 

în feciorie, neîntinaţi, ca doi fraţi, şi numai de faţa lumii 
să se arate ca cei însuraţi. Aşa au petrecut în dragoste 
frăţească şi unire nestricată mulţi ani, făcând milos¬ 
tenie, posturi, precum şi alte multe fapte bune, ca nişte 
prieteni ai lui Hristos. Şi atâta au bineplăcut lui Dum¬ 
nezeu, încât toţi ai cetăţii îi aveau cu evlavie, văzând 
acea minunată vieţuire a lor, ducându-se ei 
totdeauna la biserică şi fiind nelipsiţi de la privegheri 
ori alte adu-nări duhovniceşti. 

Pe urmă a chemat Stăpânul Hristos pe mireasa Lui 
cea fără de prihană la cetatea Sa cerească, să primească 
răsplata nevoinţelor ei. Deci, când îi cântau preoţii slujba 
cea de îngropare după rânduiala morţilor, apropi- 
indu-se bărbatul ei, cu lacrimi a sărutat-o şi, ridicân- 
du-şi ochii şi mâinile sale către cer, a zis acestea în auzul 
tuturor: „Mulţumesc Ţie, Doamne Iisuse Hristoase, 
pentru buna mea împreună cu mine vieţuitoare şi prea- 
iubitoare de feciorie pe care mi-ai dat-o; sau mai bine 
să zic, pentru mireasa cea nestricată şi comoara cea ne¬ 
furată, pe care ţi-o dau astăzi neîntinată, fără de prihană 
şi curată, aşa cum mi-ai dat-o”. 

Acestea zicând - o, minunile tale, Stăpână! -, a des¬ 
chis ochii fecioara şi, zâmbind puţin, i-a zis: „Pentru 
ce, mire al meu preaiubite, ai descoperit mai înainte de 
vreme ceea ce nimeni nu te-a întrebat pe tine?”. Iar cei 
ce stăteau împrejur, auzind cuvintele acestea, au slă¬ 
vit pe Dumnezeu, Care face nişte minuni ca aceasta. 

Deci după puţine zile s-a mutat la veşnica odihnă 
şi bărbatul ei, şi l-au îngropat rudele lui la biserica lor, 
care era departe de aceea unde era mormântul fecioa¬ 
rei, soţia sa. însă după puţină vreme, vrând să-l scoată 
de acolo ca să-l pună într-un mormânt nou pe care îl zi¬ 
diseră, nu l-au aflat. Şi mirându-se de aceasta, au des¬ 
chis mormântul fecioarei, şi era acolo spre mărturie 

că, după cum au fost în viaţa aceasta uniţi în dragoste 
frăţească şi păzitoare de curăţie, se cuvenea ca şi tru¬ 
purile lor să fie nedespărţite, după cum şi sufletele lor 
se află în împărăţia cerească. 

Şi auzindu-se vestea aceasta în toată Roma, s-au îns¬ 
păimântat cu bucurie mare toţi, pentru că, în adevăr, 
mare şi vrednică de laudă faptă au săvârşit pururea fe¬ 
riciţii şi pomeniţii aceia, învingând firea omenească şi 
defăimând desfătările cele ademenitoare ale trupului. 
Iar acum, în locul acestora stricăcioase, întru împreu¬ 
narea cea nestricată se bucură, şi se veselesc de frumu¬ 
seţile Raiului cele veşnice întru Hristos Iisus Domnul 
nostru, Căruia I se cuvine slava şi stăpânirea în veci. 
Amin. 


Minunea a 53-a 

Pentru vătaful de tâlhari care a dobândit 
iertare şi frumoasa îngropare pentru evlavia 
câtre Născătoarea de Dumnezeu 

Chesarie cel ce s-a zis mai sus scrie în aceeaşi carte 
a Dialogurilor că într-o cetate a Italiei pe care o numesc 
Trento era un vătaf de tâlhari vestit, care stătea cu oare¬ 
care tovarăşi într-o pădure aproape de oraş şi dezbrăca 
pe toţi câţi ar fi trecut pe lângă locul acela, iar pe unii 
desăvârşit îi ucidea. 

Deci, din iconomia lui Dumnezeu, a trecut pe acolo şi 
un duhovnic, pe care văzându-1 tâlharul şi socotind că ar 
fi având bani, a trimis pe slujitorii lui ca să-l aducă. 
Iar duhovnicul, ca un om înţelept ce era, înfăţişându-se, 
a vânat pe tâlharul acela cu cuvinte frumoase, aducân- 
du-i aminte de munca cea veşnică, şi atât l-a umilit, încât 

a primit să i se mărturisească. Dar după ce a auzit toată 
spovedania lui, doctorul cel cunoscător de suflete a 
văzut că era nevoie de multă iscusinţă pentru a-1 putea 
întoarce la calea cea bună pe un înrăutăţit ca acela. 
Deci nu l-a canonisit să lase hoţia desăvârşit, ştiind că 
nu-i va da ascultare, ci i-a zis: „Să te făgăduieşti, fiul meu, 
ca de acum înainte să păzeşti două zile în săptămână, 
deci miercuri şi vineri, să nu faci rău nimănui, şi să pos¬ 
teşti aceste zile întru amintirea şi cinstirea mântui¬ 
toarelor patimi ale Stăpânului Hristos, Care S-a răs¬ 
tignit pentru păcatele noastre; tot asemenea şi pentru 
dragostea Preasfîntei Născătoare de Dumnezeu să te 
înfrânezi în toate praznicele ei, să nu păgubeşti pe ci¬ 
neva în aceste zile. Şi, dacă vei face aşa, nădăjduiesc 
la milostivirea ei şi mă pun chezaş că te vei mântui prin 
înfrânarea aceasta”. Iar tâlharul, cu darul lui Dumnezeu 
umilindu-se cu inima, s-a făgăduit fără de îndoire a 
păzi acest canon, şi i-a zis lui: „Mulţumescu-ţi ţie, pă¬ 
rinte al meu, că m-ai povăţuit la pocăinţă, şi sunt gata, 
pentru dragostea lui Hristos şi a Preacuratei Maicii 
Lui, să păzesc zilele în care mi-ai zis să nu mănânc nimic, 
nici să fac rău cuiva, nici arme să iau în mâini, măcar 
de-ar veni şi cel mai mare vrăjmaş al meu ca să mă 
omoare”. Aşadar, după ce s-a făgăduit, a păzit canonul 
neclintit. Şi nu numai că n-a făcut nici un rău în acele 
zile, ci chiar dacă tovarăşii lui ar fi prins pe vreun 
călător, el îl scăpa pe acela nesupărat din mâinile lor. 

Deci, într-unul din praznicele Preasfîntei, umblând 
prin pădure neînarmat, după canonul duhovnicului, 
l-au înconjurat nişte ostaşi trimişi de ighemonul cetăţii 
ca să-l prindă. Iar el, cu toate că ar fi putut, ca un voi¬ 
nic ce era, să se împotrivească, să ia o sabie de la unul 
din ai lor şi să omoare pe mulţi dintre ei, sau măcar să 
fugă ca să nu-1 lege, a stat ca un miel şi l-au dus la 

ighemon, care a hotărât să fie omorât. Apoi, cugetând că 
ar fi păcat să moară un astfel de voinic şi frumos băr¬ 
bat, i-a părut rău de el. Deci, trimiţând să-l cheme la 
sine, i-a zis: „îţi dăruiesc ţie viaţa, numai să te juri să nu 
ataci niciodată pe cineva dintre locuitorii cetăţii mele 
şi, mai ales, dacă te făgăduieşti să ne ajuţi în război cu 
vrăjmaşii care ar veni asupra noastră”. Iar el a răspuns: 
„îţi mulţumesc pentru dragostea ta, însă eu de viaţă 
n-am trebuinţă, că am săvârşit mulţime de păcate şi do¬ 
resc mai bine să mor vremelnic - cum au murit alţii de 
mâna mea -, decât să mă muncesc fără de sfârşit. Te 
rog numai, dacă voieşti, dă-mi vreme de câteva zile, ca 
să-mi plâng fărădelegile pe care, ca un ticălos, le-am 
făcut”. 

Deci, primind îngăduire de opt zile, s-a mărturisit 
de toate păcatele lui, cu multă zdrobire de inimă şi cu 
multe lacrimi; şi toţi au slăvit pe Dumnezeu, Care i-a dat 
un dar ca acesta de mult preţ. Ci acesta s-a învrednicit, 
o! ascultătorilor, prin rugăciunile Preasfintei Născă¬ 
toare de Dumnezeu, fiindcă a avut atâta evlavie către 
dânsa, încât pentru dragostea ei s-a dat de bunăvoie 
la moarte. Şi nu numai acest dar i-a făcut lui Prea- 
lăudata, ci încă şi altul mai minunat, ca să înţeleagă 
fiecare păcătos ce mare putere are ea şi cât de folosi¬ 
toare este pocăinţa. 

Deci după ce a plâns opt zile neîncetat, de bunăvoie 
s-a dus la locul osândei, s-a iertat cu tot norodul după 
rânduială şi, rugându-se, cu bucurie şi-a plecat capul de 
i l-au tăiat, îngropându-1 pe el în locul pentru cei osân¬ 
diţi. Iar în miezul nopţii, a văzut oarecine lumini care 
veniseră din cer la mormântul lui şi cinci fecioare fru¬ 
moase ca fulgerul l-au scos din mormânt şi l-au luat 
sus pe un pat acoperit cu o plapumă preafrumoasă ţe¬ 
sută cu aur. Şi patru l-au ridicat, iar a cincea, care se 

arăta ca o împărăteasă, mergea în urma lor cu o făclie 
prealuminoasă. Deci, ajungând la poarta cetăţii, stră¬ 
jerii s-au temut, socotind că este nălucire ceea ce vedeau. 
Atunci fecioarele lăsând patul pe pământ, Doamna lor 
a zis străjerilor: „Duceţi-vă de spuneţi episcopului că 
Maica lui Iisus Hristos a poruncit să îngroape pe omul 
acesta cu evlavie în loc cinstit”. Deci dimineaţă fiind 
vestit de străjeri, arhiereul s-a dus la poarta cetăţii cu 
clerul şi cu tot norodul şi, văzând moaştele acoperite cu 
plapuma aceea de porfiră neasemuit de frumoasă, ase¬ 
menea căreia niciodată ei nu mai văzuseră, s-au înspăi¬ 
mântat, văzând mai ales capul lipit la trup, şi au crezut 
cele spuse de străjeri. 

Deci au îngropat acel fericit trup nu ca pe al unui tâl¬ 
har osândit, ci ca pe al unui mucenic, cu toată cucer¬ 
nicia şi evlavia, întru mărirea lui Dumnezeu Celui cu 
totul milostiv şi a Prealăudatei şi Preanevinovatei Maicii 
Lui, pentru ale cărei rugăciuni să ne învrednicim şi noi 
a dobândi fericirea cerească. 


Minunea a 54-a 

Pentru oarecare hulitor pe care l-a pedepsit Domnul cu 
jalnică moarte a trupului în această viaţă 

Era în Saxonia un om cu o viaţă foarte înrăutăţită şi 
răzvrătită, iar mai ales spre a huli cele sfinte era pornit 
şi foarte obişnuit nebunul. Şi la orice pricină, oricât de 
mică, zicea grele cuvinte de hulă, fără mustrare de cu¬ 
get. Deci, într-o zi, jucând cărţile, a pierdut toţi banii săi 
şi, mâniindu-se, a început limba lui cea diavolească a huli 
după obişnuinţă, zicând cuvinte atât de urâte asupra lui 

Hristos, încât cei ce stăteau de faţă şi-au astupat ure¬ 
chile şi au fugit ca să nu le mai audă. 

Iar preaîndrăzneţul acela a început să hulească şi pe 
Născătoarea de Dumnezeu cea Prealăudată, zicând şi 
asupra ei cuvinte înfricoşătoare şi necuvioase, pe care nu 
le-a suferit Dumnezeu cel Atotputernic şi Fiul ei, ci l-a pe¬ 
depsit nevăzut cu sabia dreptăţii chiar în acel ceas. Pentru 
aceasta căzând la pământ, striga cu jale: „Răul pe care l-am 
pătimit m-a omorât pe mine cel de trei ori ticălos?”. Aşa zi¬ 
când, şi-a dat sufletul, pe care i l-au luat îndată demonii în 
adâncul iadului, iar trupul lui din care curgea sânge necon¬ 
tenit dezbrăcându-1 cei ce erau de faţă, l-au aflat despicat 
de la piept până la buric, de parcă ar fi fost spintecat cu o 
mare sabie, şi se vedeau toate măruntaiele lui. 

Deci, adunându-se oameni nenumăraţi la acea pri¬ 
velişte jalnică, a alergat şi un prieten al lui ca să-l vadă, 
şi în drumul lui l-a întâmpinat ca o umbră de om, care i-a 
zis lui: „Eu sunt prietenul tău care a murit acum de cu¬ 
rând şi mi-a poruncit Dreptul Judecător să-ţi spun aceste 
cuvinte ca să audă toţi hulitorii şi să se pocăiască, pentru 
ca să nu pătimească mai cumplită pedeapsă. Deci să ştii 
că Stăpânul Hristos, Cel îndelung răbdător şi mult mi¬ 
lostiv, rabdă cu minunată nepomenire de rău pe aceia 
care îl ocărăsc şi îl batjocoresc şi fac alte multe feluri de 
fărădelegi şi nu-i pedepseşte aici vremelnic, până se va 
face învierea cea de obşte, ca să-i muncească veşnic. Ci 
celor obraznici, care îndrăznesc să batjocorească pe Prea¬ 
cinstita şi Preacurata Maica Lui, nu le suferă nicidecum 
neruşinarea lor, ci le dă de pe acuma arvuna muncii celei 
nesfârşite, după cum am primit-o eu, prietenul tău”. Aces¬ 
tea zicând, su-fletul s-a făcut nevăzut. 

Iar acela, ducându-se unde zăcea mortul, a crezut celor 
spuse şi le-a propovăduit tuturor, şi s-a înfricoşat tot no¬ 
rodul şi s-a îngrozit. Şi de atunci n-a mai îndrăznit nimeni 

să mai deschidă gura asupra Maicii lui Dumnezeu, adu- 
cându-şi aminte toţi de acea înfricoşătoare şi dreaptă 
izbândire. 


Minunea a 55-a 

Pentru un hulitor oarecare, 
pe care dumnezeiasca judecată l-a ucis 

Un oarecare Teodorit, necredincios, mai înainte de îm¬ 
plinirea acestor cinci ani era corăbier. Pe fiul acestui 
Teodorit, ca pe un urător de Hristos, Ilie cel urător de 
om l-a făcut ipistat peste lucrarea creştinilor ce-i erau 
supuşi. 

Deci, în ziua unui praznic al Preaslăvitei Stăpânei 
noastre Născătoare de Dumnezeu, când era ceasul adu¬ 
nării, toţi lucrătorii aceia îl rugau pe fiul lui Teodorit 
să le dea drumul să facă sfânta adunare. Iar acela n-a 
voit, ci a început a-i înjura şi a o batjocori pe Prealău- 
data Născătoare de Dumnezeu, numind-o pe dânsa 
Născătoare de om, şi alte multe ocări necuviincioase 
zicându-i. însă nu mult s-a lăudat întru răutate cel pu¬ 
ternic, ci îndată, chiar în ceasul când zoreau toţi şi lucrau 
la facerea de corăbii, a căzut catargul şi din toată mul¬ 
ţimea norodului pe nimeni n-a omorât, nici a vătămat, 
fără numai pe acel cumplit vrăjmaş al Stăpânei noastre 
Născătoare de Dumnezeu. Căci chiar în capul lui şi în 
gură - cu care a hulit - fiind groaznic lovit, creierii lui ri- 
sipindu-se, mort a căzut ticălosul. Iar norodul s-a slobozit 
şi, îndoit praznic prăznuind, zicea: „Mare este Dumnezeul 
credinţei creştinilor, că a dat luptătorului de Dumnezeu 
fiului lui Teodorit dreapta răsplătire a limbii lui celei cu 
totul îndrăzneţe şi pângăritei lui huliri înfricoşătoare 
răsplătire”. Iar minunea aceasta am aflat-o într-o carte 

veche scrisă de mână în Sfântul Munte, şi am scris-o 
după cum a fost. 


Minunea a 56-a 

Pentru aceea care a înviat din morţi 
ca să-şi mărturisească păcatul cel ascuns 

Era o femeie măritată cu un bărbat, însă îmbună¬ 
tăţită cu viaţa şi aşa de cinstitoare de Dumnezeu, încât 
trăia la casa ei ca într-o mănăstire. Şi niciodată nu lipsea 
de la biserică, da milostenie, postea şi alte fapte bune is¬ 
prăvea. Numai un păcat a făcut ticăloasa şi nu l-a mărtu¬ 
risit nimănui niciodată. De multe ori ar fi vrut să-i spună 
duhovnicului şi se ducea înadins la el pentru asta, însă 
după ce-şi mărturisea celelalte păcate se ruşina să-l 
spună şi pe acesta, şi se întorcea fără de ispravă. Dar 
stătea de multe ori înaintea icoanei Născătoarei de Dum¬ 
nezeu plângând nemângâiată şi rugându-se milosti¬ 
virii ei ca să-i ierte greşeala. 

Iar mai pe urmă a murit femeia, fără să-şi fi mărtu¬ 
risit la om fărădelegea aceea. Şi pentru că aşteptau pe o 
fiică a ei, care era plecată de acasă într-un alt oraş, n-au 
îngropat-o până a treia zi. Deci când cântau prohodul în 
biserică - o, minunile Tale, Doamne!, a înviat cea moartă 
şi a şezut în sicriu, zicând acestea: „Mare este puterea ta, 
pururea Fericită Stăpână!”. 

Apoi a rugat să-i aducă un duhovnic şi şi-a mărtu¬ 
risit păcatul cel ascuns, după care a zis în auzul tuturor: 
„Eu, ticăloasa şi nepriceputa, fiindu-mi ruşine, n-am măr¬ 
turisit un păcat pe care îl făcusem, pe care l-am plâns în 
fiecare zi cu multă zdrobire, rugându-mă pururea Fe¬ 
cioarei Născătoare de Dumnezeu să facă milă cu mine, 

să nu mă muncesc pentru fărădelegea aceasta a mea. 
Deci, îndată ce a ieşit din trup ticălosul meu suflet, ca 
nişte lupi turbaţi m-au răpit diavolii, ocărând păcatul 
meu cel ascuns, pentru care se bucurau, socotind pen¬ 
tru acela să mă stăpânească. Iar dacă au ajuns cu mine 
în munca iadului, unde întunericul era nepătruns şi chi¬ 
nuirea neasemănată, iată că a venit Mijlocitoarea celor 
ce se pocăiesc şi împărăteasa îngerilor, care strălucea mai 
mult decât soarele, şi a gonit tot întunericul locului ace¬ 
luia cu nemărginita lumină a ei. Atunci, ocărând pe spur¬ 
caţii diavoli că m-au luat fără de porunca Domnului, m-a 
scos din mâinile lor, zicând: «Să o ducem la Dreptul Jude¬ 
cător şi, orice va hotărî, milostivirea Lui să se facă». Apoi 
zice către mine: «Nu te teme, fiică, eu sunt ajutătoare 
ţie». După ce am ajuns la Stăpânul Hristos, L-am văzut 
şezând pe scaunul Slavei Lui, foarte necăjit asupra mea 
şi pornit spre mânie, ca să mă trimită în moartea veş¬ 
nică. Atunci Stăpâna cea mult lăudată I-a zis Lui cu 
multă smerenie: «Mă cucernicesc şi rog bunătatea Ta, 
Preamilostive al meu Fiu şi Dumnezeule Multîndurate, 
pentru milostivirile îndurărilor Tale şi pentru sângele cel 
preascump pe care l-ai vărsat pentru păcătoşi, iartă acest 
suflet ticălos, că ştii câtă evlavie are către mine şi câte 
lacrimi a vărsat înaintea icoanei mele, plângând fără¬ 
delegea sa». Iar Domnul i-a răspuns: «Preaiubita Mea 
Maică, ştii că nimeni nu poate să se mântuiască fără de 
taina mărturisirii cea mântuitoare, pe care nepriceputa 
aceasta a defăimat-o, iar acum nu este cu putinţă să o 
iert, că în iad nu este pocăinţă». Iar Stăpâna I-a răs¬ 
puns: «Adevărat este, Fiul meu Preadulce, nimeni nu 
poate să se mântuiască fără de mărturisire, însă Tu eşti 
Acela ce stăpâneşti viaţa şi moartea şi Ţie toate îţi sunt 
cu putinţă. Rogu-mă dar Ţie, adu-Ţi aminte de multele 
faceri de bine pe care le-a săvârşit ticăloasa, şi mai ales 

de dorinţa cea înfocată, dragostea şi credinţa cea mare 
pe care o are către mine, şi arată către dânsa milosti¬ 
virea cea nemărginită care covârşeşte toate fărădelegile». 
Atunci El i-a răspuns: «Pentru ca să nu te supăr, o, Maica 
Mea, poruncesc să se întoarcă sufletul în trupul ei, ca 
să-şi mărturisească păcatul după lege, şi atunci să aibă 
iertare». Acestea zicând Stăpânul, m-a dus îngerul pă¬ 
zitorul meu şi am înviat, după cum mă vedeţi, şi peste 
puţin iarăşi am să mă sfârşesc. De aceea vă rog pe voi, 
pe toate rudeniile şi prietenii mei, şi pe tine, preaiubita 
mea fiică, lăsaţi lacrimile, că din acestea nici un folos nu 
am. Liturghii însă cât de multe să daţi şi milostenii 
să faceţi pentru mine şi să vă păziţi pentru dragostea lui 
Dumnezeu în viaţa voastră, ca să nu greşiţi nimic şi să 
vă mărturisiţi cu de-amănuntul şi deplin toate păca¬ 
tele”. Acestea zicând, s-a odihnit întru Domnul. 

Iar dacă va întreba cineva pentru ce în partea a doua 
a cărţii Amartolonsotiria se scrie, la capitolul al şaptelea, 
cum că trei femei s-au muncit pentru asemenea pri¬ 
cină, adică fiecare dintre ele a săvârşit acelaşi păcat. 
Fiindcă nu s-au mărturisit, de aceea s-au muncit. Dar 
pentru ce n-au dobândit iertare şi acestea, ca cea arătată 
mai sus, mai ales că acestea erau monahii în mănăs¬ 
tire şi au făcut mai multe fapte bune decât aceea care 
a trăit în lume cu bărbat? La aceasta vă dau răspuns, mai 
întâi, că judecăţile lui Dumnezeu sunt nepătrunse şi 
nu suntem noi vrednici să înţelegem judecăţile Lui. Eu 
după cum le-am aflat scrise în cărţile cele tipărite gre¬ 
ceşte le scriu şi nu adaug de la mine nimic, după cum la 
Cuvânt înainte v-am spus. Şi nu numai într-un loc este 
scrisă minunea aceasta, ci în multe alte cărţi, şi anume: 
în Minunile Născătoarei de Dumnezeu cele scrise de 
Silvan, în partea I, capitolul 34; în Grădina pildelor, la 
fila 371; în Limonariul cel înflorit, la fila 120. Şi toate 

câte le-am scris până aici, cum şi cele pe care le voi mai 
scrie până în sfârşit, sunt în multe alte cărţi tipărite şi 
pe deplin mărturisite ca nemincinoase. 

Iar în al doilea rând, să ştiţi că femeia cea mai sus 
zisă nu s-a mântuit prin posturi, prin milostenii sau prin 
alte fapte bune pe care le avea. Pentru că orice facere de 
bine ar săvârşi cineva, când se află în vreun păcat de 
moarte nemărturisit, nu se mântuieşte, precum au pă- 
ţit-o monahiile cele mai sus arătate. Ci spre aceea s-a 
milostivit Preaînduratul Dumnezeu numai pentru multa 
dragoste şi evlavie pe care o avea către Preacurata 
Maica Lui. 

Din aceasta dar să cunoaştem cât de mult folos ca¬ 
pătă acela care are evlavie către dânsa şi după cuviinţă 
o cinsteşte şi i se închină şi se roagă în fiecare zi; şi chiar 
din minunea care urmează, a clericului desfrânat şi în¬ 
viat din morţi pentru multa evlavie pe care o avea pen¬ 
tru Preasfânta Născătoare de Dumnezeu. Şi ascultaţi 
ca să slăviţi pe Domnul. 


Minunea a 57-a 

Pentru clericul desfrânat care 
s-a înecat în râu şi din morţi a înviat 

Scrie cum că era un cleric foarte evlavios către pu¬ 
rurea Fecioara şi se ruga mult către dânsa, zicând rugă¬ 
ciunile pe care le ştia, dar mai ales cele 24 de icoase ale 
acatistului, pe care le citea în fiecare zi cu multă umi¬ 
linţă şi evlavie. însă ca fiecare om şi acela având trup, a 
căzut ticălosul în întinăciunea curviei. Şi într-o zi, după 
ce s-a dus ca să-şi facă pofta, când se întorcea la casa lui, 
trecând peste un pod, îşi citea Ceasurile şi rugăciuni 

către Preasfânta. Iar pe când se ruga, din lucrarea diavo¬ 
lului sau din oarecare altă pricină, a căzut podul şi, îne- 
cându-se în râu clericul, i-au răpit diavolii sufletul ca 
să-l ducă în munca iadului. 

Ci Stăpâna cea multmilostivă îndată s-a aflat acolo 
şi le-a poruncit să-l ducă la Dreptul Judecător, ca să-i dea 
hotărâre după cum voieşte. Deci, l-au dus cumpliţii dia¬ 
voli scriitorii cei care scriu păcatele oamenilor înaintea 
Stăpânului şi i-au arătat toate păcatele lui, şi mai ales 
păcatul făcut de curând, al curviei, pentru care ziceau 
că după dreptate nu se cuvine să facă milă cu sufletul 
lui, ci să-l dea lor pe dânsul fiindcă a murit în păcat de 
moarte. De altă parte, folositoarea cea de obşte şi aju- 
tătoarea păcătoşilor, Preamilostiva Stăpână, a zis: „Scris 
este în Dumnezeiasca Scriptură: întru ceea ce te voi afla, 
întru aceea te voi judeca pe tine. Deci în ceasul în care s- 
a sfârşit, citea pravila lui şi se ruga către mine, zicând 
închinăciunea îngerului, după cum avea obiceiul tot¬ 
deauna, ca un rob al meu cucernic ce era. Cu dreptate 
dar nu aveţi parte la sufletul acesta, ci este al meu, fără 
de vreo împotrivire”. 

Atunci a poruncit Judecătorul unui înger să aducă 
acolo înainte limba celui mort. Deci, ducându-se acolo în 
râu, a scos limba mortului şi într-un minut aducând-o 
la Judecată s-a găsit scris pe dânsa: „Bucură-te, ceea ce 
eşti cu dar dăruită, Mărie”. Atunci a zis Domnul acelui 
suflet: „întoarce-te în trupul tău şi pocăieşte-te îndea¬ 
juns, căci nu are demonul nici o stăpânire asupra ta, 
pentru evlavia pe care ai avut-o către Maica Mea, care 
este mântuirea neamului vostru, pe care trebuie să o 
cinstiţi pe cât puteţi. Propovăduieşte dar îndrăzneala ei 
cea mare, pe care o are către Mine, şi biruinţa şi puterea 
ei asupra dracilor”. 

Şi aşa s-a izbăvit clericul de amândouă morţile, căci 
îngerul a scos trupul lui din fundul apei şi, însufleţin- 
du-1 pe dânsul, s-a dus în ceruri. Iar acela, înviind, s-a 
lepădat de lume şi de toate desfătările cele trupeşti, fă- 
cându-se monah într-o mănăstire de obşte, unde, cu dum¬ 
nezeiască putere, a săvârşit mari şi multe fapte bune. 

Vedeţi, iubiţilor, cât ajutor află cel care are mare 
evlavie către Stăpâna cea multlăudată, de aceea vă sâr- 
guiţi toţi bărbaţii şi toate femeile ca să o zugrăviţi pe 
dânsa nu numai pe pereţi, pe scânduri şi pe veşminte, 
ci şi înăuntrul inimilor voastre, după cât puteţi; căci pe 
câtă dragoste şi evlavie va avea cineva către ea, pe atâta 
ajutor şi sprijin va căpăta de la dânsa la înfricoşătoarea 
şi dreapta Judecată, la care divan nu poate nici tată, nici 
mamă, nici fiică, nici rudenii, nici bogăţie, nici altceva 
din cele ce sunt aici să ne ajute pe noi, decât numai în¬ 
săşi cea atotputernică şi multmilostivă Stăpână, pentru 
ale cărei rugăciuni şi ale tuturor sfinţilor să ne izbăvim 
din focul cel veşnic. 


Minunea a 58-a 

Pentru ostaşul tâlhar care, fiindcă se ruga 
în fiecare zi, nu a fost ucis de diavolul 

între celelalte minuni ale Maicii lui Dumnezeu, este 
şi istorisirea aceasta de suflet folositoare, pe care o scriem 
lângă cea de mai sus, pentru ca să vadă cei ce se lene¬ 
vesc la rugăciunea lor, ca să se păzească şi să fugă de 
trândăvie şi de nebăgarea de seamă, ca de o stricătoare 
de suflet şi de moarte neiertată greşeală. Pentru că orice 
păcat ar face cineva, nu trebuie să se deznădăjduiască 
şi să se lepede de rugăciunea lui, după cum zic oarecare 

nebuni, care cred că dacă omul este nevrednic nu tre¬ 
buie să se roage, pentru ca să nu-L întărâte pe Dum¬ 
nezeu spre mai multă mânie. Când faci desfrânare, 
necunoscătorule, nu te temi, nici te ruşinezi, iar ca să 
citeşti rânduiala Utreniei, Ceasurile şi alte rugăciuni, 
te ruşinezi? Aceasta nu este evlavie, ci deznădăjduire! 
Intr-adevăr, se cade să stai înaintea icoanelor sau spre 
răsărit, dacă nu eşti în biserică, să te rogi, nu cu neru¬ 
şinare şi fără de frică, ci cu smerenie, cu umilinţă şi cu 
zdrobire de inimă, cu frică şi cutremur, gândindu-te la 
mărimea lui Dumnezeu şi la nevrednicia ta; să plângi 
păcatul tău şi să te rogi Preasfîntei, ca să-ţi ajute să 
te întorci la pocăinţă. Ascultă, dar: 

Era un ostaş, om tare şi puternic, care locuia într-un 
turn lângă un drum împărătesc împreună cu alţi oare¬ 
care tâlhari asemenea lui, şi pe câţi treceau îi dez¬ 
brăca şi le lua tot ce aveau. însă avea şi această buna 
obişnuinţă să se roage în fiecare zi către Preasfânta Năs¬ 
cătoare de Dumnezeu, zicând de multe ori heretisirea 
îngerului. 

Deci, într-una din zile, trecea prin părţile acelea un 
duhovnic, om sfânt cu viaţa şi înaintevăzător, iar sluji¬ 
torii ostaşului, ca nişte fiare neîmblânzite, l-au dez¬ 
brăcat şi i-au luat tot ce avea. Atunci el i-a rugat să-l ducă 
la vătaful lor, că are să-i vorbească un cuvânt. Deci, 
ducându-1 la acela, i-a zis lui awa:,Adună pe toţi tova¬ 
răşii tăi, că vreau să vorbesc câteva cuvinte spre fo¬ 
losul vostru”. Iar acela a poruncit şi s-au adunat. Atunci 
le zice lor: „Mai este unul, porunceşte să vie şi acela”. 
Iar cei care s-au adunat au văzut că lipseşte sluga văta¬ 
fului, care îi gătea bucate şi în fiecare seară îi făcea 
patul şi îl servea. Deci l-au strigat şi pe acela, care a venit 
mai mult fără voia lui, căci văzând pe duhovnic, întor¬ 
cea ochii în altă parte şi de frică tremura tot, făcând 

semne şi chipuri ca ale celor îndrăciţi, şi nu îndrăznea să 
se apropie. Atunci i-a zis preotul: „Te jur pe tine, cu nu¬ 
mele Domnului nostru Iisus Hristos, să mărturiseşti 
cine eşti şi ce voieşti să faci aici stăpânului tău?”. Iar 
acela a răspuns: „Eu nu sunt om, ci diavol, trimis de mai- 
marele nostru ca să pândesc pe omul acesta şi să iau 
aminte cu tot dinadinsul dacă va trece vreo zi în care să 
nu facă rugăciune către Fecioara Maria, ca să-l omor şi 
să iau sufletul lui în munca iadului pentru fărădele¬ 
gile lui; şi iată, astăzi am paisprezece ani de când îl 
slujesc pentru pricina aceasta, şi n-a trecut nici o zi în 
care să nu facă rugăciune. Pentru că în fiecare zi stă mult 
timp cu evlavie rugându-se Fecioarei Maria, a cărei pu¬ 
tere mă împiedică să-l omor”. Zisu-i-a lui avva: „îţi 
poruncesc ţie cu numele Domnului nostru Iisus Hristos 
să te faci nevăzut, şi să nu mai faci niciodată vreun rău 
cuiva din aceia ce cheamă numele Născătoarei de Dum¬ 
nezeu!”. Şi aşa diavolul îndată a pierit. 

Iar ostaşul, căzând la picioarele cuviosului, i-a mulţu¬ 
mit pentru facerea de bine, după cum se cădea. Şi, măr- 
turisindu-şi pe faţă păcatele lui, a plecat de acolo şi, fă- 
cându-se monah, s-a săvârşit vieţuind cu fapte bune. 

Vedeţi, fraţii mei, câtă putere are rugăciunea şi evla¬ 
via cea către Născătoarea de Dumnezeu! Să nu se lene¬ 
vească dar nimeni la canonul lui, ci să lase toate lucrurile 
şi trebuinţele trupului, când vine ceasul rugăciunii. Şi de 
ar fi şi bolnav în pat, încât să nu poată sta drept, să facă 
rugăciune şi culcat, căci o primeşte Dumnezeu dacă mul¬ 
ţumeşte omul chiar bolnav fiind. Dar să se păzească să 
nu cârtească, ci să-L slăvească şi să-I mulţumească pen¬ 
tru facerea de bine ce-i face pedepsindu-1 prin boală vre¬ 
melnic, pentru ca să-l fericească veşnic. 



178 


Minunea a 59-a 

Pentru văduva cea săracă al cărei suflet l-a luat 
Stăpâna cea Preanevinovatâ, iar la moartea 
bogatului au venit de faţă diavolii 

Era un preot ce slujea la o enorie, care odată a fost 
chemat să împărtăşească o femeie săracă şi un boier 
bogat. Iar el, lăsând pe femeia cea săracă şi văduvă, 
s-a dus la boier, pe care l-a împărtăşit şi l-a mângâiat, nă¬ 
dăjduind că-i va lăsa ceva din averea lui. Atunci, venind 
un alt trimis de la casa văduvei, i-a spus că aceea este 
aproape să-şi dea sufletul, dar preotul, ca un semeţ şi 
iubitor de argint, nu s-a dus. însă avea un ierodiacon 
foarte îmbunătăţit şi temător de Dumnezeu care, vă¬ 
zând că preotul nu vrea să se ducă, l-a rugat să-i dea 
voie să o împărtăşească el pe văduva aceea, şi preotul 
a primit. 

Deci ducându-se diaconul cu Trupul Domnului la casa 
văduvei, care era săracă şi lipsită de bunătăţile cele vre¬ 
melnice, însă bogată în fapte bune şi în dumnezeiescul 
dar, a văzut-o că zăcea pe o rogojină şi, neavând oameni 
care să-i stea înainte şi să o caute, ca pe bogatul, stătea 
deasupra ei - o, plină de dar sărăcie şi preafericită! - 
Născătoarea de Dumnezeu Maria, cu ceata de fecioare, 
care cu basmale albe ştergeau de sudoare faţa bolnavei 
şi o acopereau. Iar sfinţitul acela diacon s-a înspăimân¬ 
tat, mai ales când a văzut pe Stăpâna cum s-a închinat 
Cinstitului Trup al lui Hristos. Asemenea şi celelalte 
fecioare au căzut la pământ şi s-au închinat Trupului 
celui Stăpânesc. Apoi, ridicându-se, au făcut semn dia¬ 
conului ca să se apropie să săvârşească sfânta slujbă. 
Şi după ce s-a împărtăşit bolnava, i-au luat sfântul ei 
suflet sfinţitele fecioare şi s-au dus în ceruri. 

Iar diaconul s-a dus la casa bogatului şi vede pe patul 
lui nişte câini negri, înconjurându-1 pe dânsul, pe care 
cei ce stăteau de faţă nu-i vedeau, ci numai cel bolnav, 
care striga să-i alunge de acolo ca să nu-i facă supă¬ 
rare. Pe urmă, a văzut un harap cu faţă înfricoşă¬ 
toare care, băgând pe ascuns în gura bogatului ceva ca o 
ostie, i-a smuls cu sila ticălosul suflet cu multă chinuire 
şi muncă. Acestea văzându-le, diaconul grozav s-a în¬ 
fricoşat şi a căzut la pământ ca un mort. Atunci a stat 
înaintea lui Preasfânta, care l-a ridicat pe dânsul, zi- 
cându-i: „Nu te teme, iubitul meu rob, că ţie îţi este gătită 
împărăţia cerurilor şi asupra ta nu poate face nimic rău¬ 
tatea dracilor. Numai păzeşte dumnezeieştile porunci 
ale Fiului meu fără de lenevire, în toate zilele vieţii 
tale, până vei veni în ceata sfinţilor, ca să te veseleşti 
cu dânşii fără de sfârşit”. 

Deci diaconul, mulţumind cu smerenie împărătesei, 
i s-a închinat până la pământ, după care ea s-a dus la 
ceruri. Iar el, împărţind la săraci averile sale, s-a făcut 
sărac pentru Domnul şi, petrecând viaţă plăcută lui Dum¬ 
nezeu, s-a dus în împărăţia cerească, pe care dea Dum¬ 
nezeu a o dobândi noi toţi. 


Minunea a 60-a 

Pentru cel ce s-a rănit nevăzut pentru 
o mică hulă şi l-a vindecat Maica lui Dumnezeu 

Un oarecare sărac de bunătăţile cele vremelnice, 
însă în fapte bune prea bogat, mergând pe drum, din 
neluare aminte, s-a lovit cu piciorul de o piatră, care gol 
fiind l-a durut tare. Şi văicărindu-se de durere, ca un om, 
a zis către piatră cuvintele acestea: „Obştescul vrăjmaş 

diavol te-a pus pe tine aicea în mijlocul drumului, şi 
nu om”. 

însă, îndată ce a zis hula aceasta, l-a pedepsit Prea- 
bunul Dumnezeu în chip minunat, după cum are obiş¬ 
nuinţă întotdeauna să muncească pe cei îmbunătăţiţi 
în această lume, pentru ca să nu se păgubească sufle¬ 
tul lor. Deci i s-a părut săracului aceluia cum că i-a vărsat 
cineva o căldare cu apă clocotită în cap şi l-a luat aşa 
durere, încât a rămas orb şi nemişcat. Şi ridicându-1 
nişte trecători, l-au dus la casa sa, şi a zăcut el în pat 
multă vreme, de la mijloc în jos slăbănog, iar pe cea¬ 
laltă parte a trupului tot rănit şi putrezit, în aşa chip 
încât nu putea să se apropie cineva de el, numai rude¬ 
niile lui care-1 îngrijeau. 

Deci a zăcut el multă vreme chinuindu-se, însă nici¬ 
decum nu se plângea, nici a zis un cuvânt greu sau fără 
de cuviinţă către Domnul. Numai mulţumea, îl lăuda, îl 
mărea, zicând: „Pe care-1 iubeşte, Domnul îl şi pedep¬ 
seşte” şi altele asemenea, având mare răbdare şi sufe¬ 
rinţă multă. Postea, priveghea, se ruga pentru cei ce-1 
miluiau şi-i slujeau lui. Şi văzând Domnul minunata lui 
răbdare, a hotărât să-l vindece. 

La privegherea Sfintelor Paşti, când s-au dus la bise¬ 
rică rudele lui, el a rămas singur şi, când a auzit toaca 
prevestind bucuria învierii lui Hristos, a plecat capul 
săracul, slăvind pe Dumnezeu după cum putea. Şi aşa 
rugându-se, vede înaintea lui o femeie frumoasă, care îi 
zice: „Pentru bunele tale fapte şi pentru multă răbda¬ 
rea ta, S-a milostivit Domnul şi te-a auzit pe tine. Deci 
spune rudeniilor tale să te ducă la biserica Născă¬ 
toarei de Dumnezeu şi să te aşeze înaintea icoanei ei, şi 
acolo fă rugăciune ca să vezi dumnezeiescul ajutor”. 

Deci aşa făcând, bolnavul a primit cu darul lui Dum¬ 
nezeu desăvârşită sănătate şi s-a întors la casa sa, mer¬ 
gând pe picioarele lui singur, bucurându-se, veselindu-se 

şi mulţumind Domnului şi pururea Fecioarei Maicii Lui, 
pentru ale cărei rugăciuni să ne învrednicim de feri¬ 
cirea cerească. 


Minunea a 6l-a 

Pentru leprosul care s-a vindecat 
şi s-a dus la mănăstire 

într-o chinovie oarecare, era un monah foarte îm¬ 
bunătăţit, cu care niciodată nu s-a certat cineva, iar pe 
lângă toate faptele bune, avea către cele dumnezeieşti 
nemăsurată evlavie. Şi atât se bucura când citea el sau 
alţi fraţi vreo facere de minune sau laudă a Preasfîntei 
Născătoare de Dumnezeu, încât simţea mai multă dul¬ 
ceaţă decât dacă ar fi mâncat cea mai gustoasă mâncare. 
Iar mai ales de multe ori se lipsea de mâncarea cea tru¬ 
pească, pentru ca să o dobândească pe cea sufletească, 
îndeletnicindu-se cu dumnezeiasca citire. Aşa petrecând, 
fericitul s-a îmbolnăvit de moarte. 

Iar unul din fraţi l-a rugat să-i spună cum s-a învred¬ 
nicit de un dar ca acela şi zice Adam: „Când eram copil 
în şcoală, aveam în cap lepră, de unde ieşea aşa de greu 
miros, încât nu putea cineva să se apropie de mine. Şi 
eram foarte mâhnit, întrucât cheltuisem mulţi bani la 
doctori, dar nici un folos n-am cunoscut. Sufeream însă 
cu răbdare şi mulţumeam Domnului, iar când mă duceam 
la şcoală, treceam totdeauna pe lângă o biserică a Prea- 
sfintei Născătoare de Dumnezeu şi mă rugam ei mult timp 
cu evlavie şi de la privegherile praznicelor niciodată 
n-am lipsit. 

Şi într-o noapte mi s-a părut că a tocat de utrenie; 
atunci eu, sculându-mă, m-am dus la biserica cea zisă 

şi, găsind-o încuiată, am stat afară rugându-mă. Deo¬ 
dată am văzut că mi s-au deschis uşile şi în biserică era 
multă revărsare de lumină. Iar intrând eu înăuntru cu 
frică, am văzut şapte fecioare preafrumoase, din care una 
mai strălucitoare decât celelalte, şezând pe un scaun ca 
o împărăteasă a lor, a zis către mine: „Pentru ce, fiule, 
nu te îngrijeşti ca să vindeci boala capului tău?”. Iar eu 
am zis: „Mult s-au ostenit, Doamna mea, rudeniile şi 
prietenii mei ca să mă vindece, ci n-au putut”. Grăit-a 
dânsa: „Mă cunoşti cine sunt?”. Răspuns-am: „Nu te cu¬ 
nosc, Stăpână”. Atunci îmi zice: „Eu sunt Maica lui Iisus, 
şi pentru că ai bună obişnuinţă de a te ruga, am venit îna¬ 
dins aici ca să te vindec”. Acestea zicând, mi-a făcut 
semn să mă apropii şi, punând preacurată mâna ei pe 
capul meu, a zis: „în numele Tatălui şi al Fiului şi al 
Sfântului Duh, să fie sănătos capul acesta şi niciodată 
să nu-1 mai doară până la moarte pentru evlavia ce o 
are către mine”. 

După care, înălţându-se la ceruri, eu am rămas să¬ 
nătos tot. Şi de atunci m-am făcut monah şi am slujit 
făcătoarei mele de bine cu râvna şi cu dragostea pe care 
o cunoşti, pentru ca să nu mă arăt nemulţumitor către 
Stăpâna. Iar acum mă duc veselindu-mă ca să o laud şi 
să o slăvesc neîncetat, împreună cu toţi sfinţii”. Acestea 
zicând, pururea pomenitul acela s-a odihnit întru 
Domnul. 


Minunea a 62-a 

Pentru copilul pe care nu l-a ars focul 


O femeie oarecare ce avea multă dragoste şi evlavie 
către pururea Fecioara Maria, săracă de bogăţia trupească, 



183 


ci la suflet credincioasă şi îmbunătăţită, avea un copil 
mic de un an. Şi într-o zi, vrând să ducă de mâncare 
bărbatului său care lucra în ţarină, dar neavând ea pe 
nimeni în casă cu cine să lase pruncul, s-a rugat Maicii 
lui Dumnezeu zicând: „Stăpâna mea, sub acoperămân¬ 
tul şi paza ta las pe fiul meu, că n-am pe altcineva ca 
să-l păzească, decât numai darul tău, că eşti Maica săr¬ 
manilor”. Astfel rugându-se cu credinţă, s-a dus la 
slujba ei. Şi după ce a plecat, s-a întâmplat de a luat foc 
o casă a unui vecin şi de acolo s-a întins văpaia şi la casa 
ei. Deci, auzind din ţarină, a alergat cu bărbatul ei, plân¬ 
gând moartea copilului. Şi, ajungând acasă, au aflat casa 
prefăcută în cenuşă, afară de zidărie şi pardoseală. Atunci 
socotind femeia cum că a ars copilul, plângea nemân¬ 
gâiată, zicând: „O, preafericită Stăpână, eu am dat cu 
credinţă pe fiul meu sub acoperământul şi ajutorul tău; 
deci cum nu l-ai păzit nevătămat, Maică a milostivirii, 
ci l-ai lăsat de a pierit?”. însă, căutându-1, l-a aflat viu, 
şi mult s-au înspăimântat, pentru că nici un lemn n-a 
rămas nears sau haină din casă. Şi toţi au slăvit pe 
Dumnezeu, mulţumind pururea Fecioarei Maria, Maica 
sărmanilor, care îi acoperă şi îi păzeşte pe dânşii şi îi 
izbăveşte din multe primejdii. 


Minunea a 63-a 

Pentru orbul ce s-a luminat 

Un bărbat oarecare ce se născuse orb din pântecele 
maicii sale, cu numele Didim, om cinstitor de Dum¬ 
nezeu şi cu fapte bune, iubea atâta biserica, încât nu 
lipsea niciodată de la Utrenie şi de la Vecernie, cum şi de 
la alte învăţături care se făceau. Deci din multa cercetare, 

pentru că era din fire priceput şi ascuţit la minte, sau din 
dumnezeiescul dar, s-a făcut foarte învăţat; şi vorbea 
de multe ori cu ereticii şi cu iudeii şi pe toţi îi biruia, ne¬ 
putând nimeni să-i stea împotrivă nici într-un chip. 

Deci într-o zi, glăsuind o preaînţeleaptă vorbire asupra 
lor, spre lauda pururea Fecioarei Născătoare de Dum¬ 
nezeu, s-au ruşinat necredincioşii şi, neputând să-i stea 
împotrivă, l-au ocărât zicând: „Nu te ruşinezi, orbule 
şi necunoscătorule, să slujeşti şi să crezi aceleia care nu 
poate să te lumineze? Dacă este cu adevărat Născă¬ 
toare de Dumnezeu, de ce n-a vrut să te vindece ca să nu 
fii orb, căci ai către dânsa o evlavie aşa de mare”. Iar 
acela a zis lor: „în cutare zi vă voi da răspuns la între¬ 
barea aceasta”. După care, ducându-se la casa lui, a 
dat mult milostenii şi s-a rugat cu post trei zile şi trei 
nopţi, cu lacrimi şi cu credinţă, către Dumnezeu cel Atot¬ 
puternic şi către Preaslăvita împărăteasă Maria, Maica 
lui Iisus, cerând să-l lumineze spre mustrarea ereticilor 
şi a necredincioşilor. Apoi în ziua cea hotărâtă, adunând 
pe toţi ereticii, pe iudei şi pe mulţi creştini într-o bise¬ 
rică înfrumuseţată şi largă, a stat înaintea icoanei Maicii 
lui Dumnezeu zicând acestea în auzul tuturor: „Stăpână 
şi Doamnă a toată zidirea, pururea Fecioară, după cum 
te-ai învrednicit de ai născut fără de stricăciune pe Dum¬ 
nezeul tuturor, lucru nemaiauzit şi întru tot minunat, 
săvârşeşte şi cu mine cel păcătos o mică facere de mi¬ 
nune: dăruieşte-mi mie lumina ochilor. Şi darul acesta 
îl cer nu pentru îndulcirea mea - căci după cum până 
acum cu mulţumire am petrecut cu lipsa aceasta, aşa aş 
fi putut răbda şi până în sfârşit, de darul tău fiind aju¬ 
torat -, ci pentru ca să creadă cei ce stau de faţă că în- 
tr-adevăr S-a născut Fiul şi Cuvântul lui Dumnezeu 
din fiinţa ta cea preacurată în chip negrăit, cum numai 

El a ştiut, ca să se întoarcă lumea la credinţa cea drept- 
măritoare şi să propovăduiască minunile tale”. 

Acestea zicând cu neîndoită credinţă - o, minunile 
tale, Stăpână! - s-au deschis ochii celui ce mai înainte 
era orb şi a primit lumina cea mult dorită. Şi toţi au slă¬ 
vit pe Dumnezeu Cel ce face prin Preanevinovata Maica 
Lui nişte minuni ca acestea. Şi mulţi eretici şi iudei s-au 
botezat în ziua aceea, pe care luându-i cel mai înainte 
orb în casa sa, a făcut un ospăţ mare şi masă la săraci 
şi străini, mulţumind Făcătoarei de bine din toată inima 
sa. Şi a slujit ei necurmat şi neîncetat, întru toate po¬ 
runcile Domnului petrecând. Iar la sfârşitul vieţii sale, 
s-a mutat la viaţa cea neîmbătrânită şi fericită. Pe care 
dea Dumnezeu ca noi toţi să o dobândim cu darul Lui 
şi cu iubirea de oameni. 


Minunea a 64-a 

Pentru cel ce s-a izbăvit din apele mării 

Scrie Vichentie la Oglinda istoriilor cum că, mer¬ 
gând pe mare la Ierusalim nişte închinători, s-a des¬ 
chis corabia şi a intrat din mare mulţime de apă, încât 
nu mai era cu putinţă să o scoată oamenii. Iar stăpâ¬ 
nul corăbiei, văzând primejdia, a slobozit o barcă şi a 
intrat în ea cu un episcop şi cu alţi boieri bogaţi; însă 
din graba lor cea mare unul din ei a căzut în noian şi 
s-a afundat. Şi dacă s-a umplut barca de oameni, a zis 
episcopul către ceilalţi rămaşi în corabie: „Iertaţi-ne 
pe noi, fraţilor, vedeţi că, din cauza primejdiei, noi nu putem 
să vă ajutăm. Mărturisiţi-vă însă unii altora păcatele 
voastre, ca să vă ierte Domnul”. Astfel făcând ei, pe când 
îşi luau iertăciune unul de la altul, s-a afundat corabia 



186 


şi toţi s-au înecat. Iar episcopul şi cei ce erau împreună 
cu dânsul au plâns, rugându-se lui Dumnezeu ca să aşeze 
sufletele lor în loc de odihnă. Apoi, uitându-se de o parte 
şi de alta a mării, au văzut cum ieşea câte o porum¬ 
biţă din valuri şi zbura către înălţimea cerului; atunci au 
înţeles că acelea erau sufletele fraţilor care s-au înecat. 
Şi de unde înainte s-au bucurat, văzând aceasta s-au 
întristat că n-au murit şi ei. 

Iar după multe ceasuri, ajungând ei la uscat, au văzut 
când erau fără nici o nădejde pe tovarăşul lor care căzuse 
în mare când intrau în barcă. Deci, înfricoşându-se ei la 
vederea lui, l-au întrebat cum a scăpat. Iar acela a zis: 
„După ce am căzut în adânc, am chemat în ajutor pe pu¬ 
rurea Fecioara Născătoarea de Dumnezeu cu credinţă 
neîndoită, şi îndată ajutorul cea grabnic al celor ce sunt 
în primejdii s-a aflat înaintea mea şi într-un minut m-a 
scos la marginea mării sănătos şi nevătămat”. Iar aceia, 
acestea auzindu-le, au mulţumit Preasfintei Născătoare 
de Dumnezeu, propovăduind pretutindeni minunea cea 
făcută întru slava Dumnezeului nostru, Care S-a născut 
dintr-însa în chip negrăit. 


Minunea a 65-a 

Pentru cei ce s-au izbăvit de furtună 

în aceeaşi carte se arată că un egumen cu fapte bune 
călătorea, de asemenea, într-o corabie, şi a venit mare 
furtună, încât aşteptau să se înece în scurtă vreme. Pen¬ 
tru aceasta unii au strigat pe marele Nicolae, alţii pe 
Sfântul Apostol Andrei, iar alţii pe alt sfânt, după cum 
şi la cine avea fiecare mai multă evlavie. Iar egumenul, 
văzând că n-a chemat nimeni pe împărăteasa cea atot- 

puternică ce stăpâneşte cerul şi pământul şi marea, le-a 
zis lor: „Ce faceţi, o, fraţilor? Cum chemaţi pe robi, iar pe 
împărăteasa, care poate mai mult decât toţi sfinţii, aţi 
lăsat-o!” Atunci toţi într-un glas au strigat către dânsa, 
cu lacrimi rugându-se ca să-i izbăvească de înec. De ase¬ 
menea şi egumenul, care era bolnav de tulburarea valu¬ 
rilor şi nu mâncase de trei zile, s-a sculat cu mare greu¬ 
tate şi a înălţat pe Sfânta Fecioară, zicând: „Mare este 
numele Sfintei Treimi, Preasfântă Născătoare de Dum¬ 
nezeu, ajută-ne nouă!” Şi îndată au văzut la catarg o fă¬ 
clie mare cu atâta lumină, încât a luminat toată cora¬ 
bia şi a izgonit întunericul nopţii, a îmblânzit valurile cele 
furioase şi s-a făcut cu minune linişte în toată marea. 
Şi când s-a făcut ziuă, s-au aflat la limanul unde do¬ 
reau să ajungă, întru slava Stăpânului Hristos şi a pu¬ 
rurea Fecioarei Maria Maicii Lui, Doamna noastră. 


Minunea a 66-a 

O vedenie şi uimire minunată a unui milostiv şi 
evlavios către Preasfânta Născătoare de Dumnezeu 

Minunată cu adevărat şi vrednică de istorisire este 
pilda pe care o scrie episcopul Vichentie în cartea sa cea 
numită Oglinda năravurilor , zicând cum că un om în¬ 
surat, care avea fii şi robi şi bogăţie din destul, era foarte 
milostiv şi primitor de străini. Şi într-o seară, după ce 
a cinat, a adormit, iar dimineaţa l-au găsit pe pământ ca 
mort, rece şi fără de simţire. Rudeniile lui l-au ridicat 
şi l-au aşezat în aşternut, făcându-i multe feluri de doc¬ 
torii, ca să se încălzească şi să-şi vină iarăşi în fire, însă 
în zadar s-au ostenit. 

Iar după mai multe zile, revenind singur la viaţă şi 
întrebat fiind ce-a păţit de a zăcut atâtea zile mort, n-a 
răspuns nimic, ci numai plângea, nemângâiat. Şi nici¬ 
decum nu a spus vreun cuvânt despre aceasta în toată 
viaţă lui, până în ceasul morţii sale, când şi-a cunos¬ 
cut mai dinainte sfârşitul. Atunci, strigând pe fiul său 
cel mai mare, a zis acestea în auzul tuturor: 

„Iubite fiul meu, cea mai de pe urmă a mea poruncă 
pe care ţi-o dau ţie şi-ţi hotărăsc să o păzeşti este să ai 
pe cât poţi milă de cei săraci şi de călători, să-i primeşti 
în casa ta cu toată dragostea şi să le dai cele de trebu¬ 
inţă cu îndestulare, să le slujeşti lor fără de lenevire, 
aşa după cum m-ai văzut pe mine, căci milostenia către 
săraci şi primirea de străini este mai bine primită la 
Dumnezeu decât toate faptele bune. Şi oricine va păzi 
aceasta cu sârguinţă, pentru dragostea lui Dumnezeu, 
va căpăta mare plată în împărăţia Lui cea cerească. Iar 
pentru ca să vă îndemnaţi toate rudeniile mele la această 
iubită de Dumnezeu faptă a facerii de bine şi a milos¬ 
tivirii către cei străini şi săraci, am să vă istorisesc astăzi, 
în ziua mea cea mai de pe urmă, înfricoşătoarea vede¬ 
nie pe care am avut-o atunci când m-aţi găsit în mij¬ 
locul casei mele zăcând ca un mort. 

Ştiţi că încă din copilăria mea aveam multă evlavie 
către Preasfânta de Dumnezeu Născătoare şi-i citeam în 
fiecare zi laude şi rugăciuni, pe cât puteam. Deci, pen¬ 
tru multa dorire şi dragoste pe care o aveam către dânsa 
din tot sufletul şi inima mea, m-a învrednicit Stăpâ¬ 
nul, prin rugăciunile ei, de multe daruri şi hărăziri, însă 
m-am învrednicit de acestea mai ales pentru milosti¬ 
virea şi îndurarea către cei săraci şi străini, căci voi cu 
toţii ştiţi câtă osârdie aveam către primirea de străini, 
pe fiecare primindu-1 şi dăruind tuturor cu îndestulare 
cele ce le trebuiau. 



189 


Deci, în noaptea aceea în care am avut vedenia, am 
auzit un glas poruncitor, care mă striga pe nume, zicând 
către mine: «Ridică-te din pat şi urmează-mi mie». 
Atunci eu ridicându-mă, cel care m-a strigat m-a apucat 
de mână şi, trăgându-mă cu sârguinţă, m-a dus într-o 
livadă mare. Iar acolo, povăţuitorul meu, făcându-se 
nevăzut, m-a lăsat singur în câmpul acela mare foarte 
mâhnit. Aşa stând eu şi neştiind ce să fac, am auzit în 
urma mea glasuri înfricoşătoare şi mare tulburare şi, în- 
torcându-mă, am văzut mulţime nenumărată de draci 
venind asupra mea ca nişte fiare neîmblânzite, ca să mă 
răpească. Atunci eu, văzându-i, am fugit pe cât am putut, 
alergând cu frică şi groază neasemănată până ce am 
ajuns la o casă, în care am intrat şi am închis uşa. însă dia¬ 
volii au stricat-o şi au intrat înăuntru ca să mă răpească. 

Ci, ca să înţelegeţi pricina bine, ascultaţi mai întâi 
acestea. Sunt trei ani de când am primit aici, în casa 
mea, pe un străin, în seara Sfintelor Patimi, ca să-l os¬ 
pătez totdeauna ca pe un străin, după obicei. Şi ajungând 
aici, am găsit alt sărac, pe care l-a ţinut maică-mea după 
dorinţa pe care i-am arătat-o, ca să-l primească şi să-i 
slujească lui ca unui înger. Iar după puţină vreme, în- 
tâmplându-se să mai aducă un frate al tău pe un altul, 
mult m-am bucurat că m-am învrednicit să primesc în 
casa mea pe străinii aceştia trei, în chipul Preasfintei 
Treimi, şi i-am ospătat cu îndestulare pe cât mi-a fost 
cu putinţă şi cu faţă veselă. 

Deci, când diavolii au aruncat uşa jos, după cum am 
arătat mai sus, şi au intrat, am început să strig către 
Domnul, ca să-mi ajute pentru rugăciunile pururea Fe¬ 
cioarei Maria. Atunci am văzut trei bărbaţi frumoşi care 
au zis către mine: «Să nu te temi, că noi am venit ca să-ţi 
ajutăm». Deci izgonind ei pe draci, m-au întrebat pe mine 
dacă-i cunosc. Iar eu am zis: «Nu vă ştiu, domnii mei». 

Atunci ei mi-au spus: «Noi suntem acei trei străini pe care 
i-ai primit în casa ta, şi ne-ai ospătat totdeauna cu toată 
îndestularea, din toată inima şi cu toată dragostea, ca şi 
Avraam, şi ne-a trimis Domnul spre ajutorul tău, ca să-ţi 
răsplătim pentru multa dragoste pe care ai arătat-o 
către noi, şi, iată, te-am izbăvit din ghearele diavolilor». 
Acestea zicând, s-au făcut nevăzuţi. Iar eu, mulţumind 
lui Dumnezeu, am rămas puţină vreme în casa aceea, 
temându-mă să ies, ca nu cumva să se întâmple iarăşi 
să mă ispitească. însă am făcut semnul cinstitei cruci şi 
am ieşit, având nădejdea mea la Domnul. 

Deci, mergând puţin, iarăşi au început a fugi după 
mine diavolii, strigând: «Să alergăm degrab, ca să-l prin¬ 
dem măcar acum, să nu ne scape». Iar eu, temându-mă, 
mai tare fugeam şi strigam: «Preasfântă Născătoare de 
Dumnezeu, ajută-mi mie!». Şi aşa fugind, am ajuns la 
marginea unui râu de foc, plin de şerpi şi de alte fiare în¬ 
fricoşătoare ale iadului, care erau afundate în foc până 
la gât, stând numai cu capetele afară şi cu gurile căs¬ 
cate ca şi cum ar fi cerut mâncare. Iar dracii care mă 
urmăreau pe marginea râului aceluia, mă strigau ca să 
mă înfricoşeze să cad în el, ameninţându-mă că mă vor 
arunca cu sila. Atunci eu, uitându-mă împrejur dacă nu 
ar fi fost alt loc de unde să primesc vreun ajutor, văzui 
acolo aproape un podişor mai strâmt de o palmă şi atâta 
de înalt, încât mi se părea că ajungea până la cer. 

Neştiind dar ce să fac din acestea trei - să cad în râul 
acela, mă temeam de foc şi de balauri; să mă sui pe po¬ 
dişor, mi se părea lucru foarte greu, ba chiar cu nepu¬ 
tinţă; să rămân pe loc, în stăpânirea dracilor, mai rău 
era -, am ales să mă sui pe pod mai bine, decât să cad 
în râu. Şi aşa m-am suit pe o treaptă cu multă frică şi cu 
groază nemăsurată. Răii draci veneau după mine, stri¬ 
gând, iar când am ajuns în vârful podişorului aceluia, 
au sosit şi dracii. Atunci eu am strigat acestea cu lacrimi: 
«Preasfântă Născătoare de Dumnezeu, ajută-mi mie!». 

Deci, îndată s-a aflat acolo înaintea mea Maica Milosti- 
virii, împărăteasa îngerilor cea iubitoare de milă, şi mi-a 
întins sfânta ei dreaptă, zicându-mi: „Nu te teme, iubite 
rob al meu, că după cum tu ai fost totdeauna priete¬ 
nul meu, citindu-mi rugăciuni şi laude, şi miluieşti pe 
săracii fraţii Fiului şi Stăpânului meu, aşa am venit şi eu 
acum, ca să-ţi ajut la nevoia ta”. Acestea zicând, mă 
ţinea de mâna dreaptă şi - o! minune - într-un minut m-a 
adus în casa mea, unde m-aţi găsit, rămânând de frică 
mai multe zile ca un mort. 

Deci, fiul meu, păzeşte-te să nu te leneveşti nicio¬ 
dată de la slujirea atotputernicei Maici a Stăpânului, 
ci în tot ceasul să-i aduci laude şi să o slăveşti întru cu¬ 
viinţă, după cum ştii că am făcut şi eu, dacă voieşti să o 
ai şi tu ajutătoare la nevoie. Aceasta este întâia mea 
poruncă. Iar a doua este aceea pe care ţi-am mai spus-o: 
Sileşte-te pe cât poţi să miluieşti pe cei străini şi săraci, 
dându-le lor toate cele spre trebuinţă, dacă voieşti să do¬ 
bândeşti în această lume tot binele şi în veacul cel ce va 
sa vie să moşteneşti cereasca împărăţie”. 

Acestea zicând pururea pomenitul şi sfătuind pe cei 
ce erau de faţă să aibă cucernicie şi evlavie către Prea- 
lăudata Fecioară şi să ajute pe cei săraci, şi-a dat sfân¬ 
tul său suflet în mâinile lui Dumnezeu. Iar fiul lui, adu- 
cându-şi aminte de părinteştile porunci, a petrecut viaţă 
cu fapte bune, şi după sfârşitul vieţii lui s-a învrednicit 
de fericirea cea veşnică. 

Minunea a 67-a 

O minune preaînfricoşâtoare pentru ascultarea 
de părinţi şi pentru Sfânta Liturghie 

în zilele lui Teodosie cel Mare era un om în Constan- 
tinopol îmbunătăţit la petrecere şi bogat foarte în 

tinereţe, cu numele Iulian, care avea un singur fiu, Teofil. 
Iar la bătrâneţe a sărăcit desăvârşit şi, neavând cele de 
nevoie ale trupului, a zis fiului său: „Fiul meu, iată, după 
cum vezi, eu sunt neputincios şi sărac, încât nu am cu ce 
să-mi trăiesc viaţa mea. Deci te rog şi eu să-mi împli¬ 
neşti o dorinţă a mea, ca eu, smeritul, să mă mântuiesc la 
bătrâneţile mele, iar tu să te învredniceşti de cereasca 
fericire pentru ascultarea cea către părintele tău”. Atunci 
acela a răspuns: „Spune-mi, părinte, orice pofteşti, şi eu 
te voi asculta la lucrurile cele cuviincioase”. Zisu-i-a lui 
bătrânul: „Fericitul Avraam avea un fiu din făgădu¬ 
inţă, pe care ducându-1 în munte ca să-l junghie şi să-l 
ardă spre jertfă, acela nu a fugit, ci încă şi lemnele cu 
bucurie le ducea, cu osârdie urmând tatălui său. Şi nu 
numai acesta, ci şi mulţi alţii au ascultat pe părinţii lor. 
Aşa să faci şi tu, fătul meu, preaiubite. Ascultă porunca 
mea şi nădăjduiesc la Dumnezeu cel iubitor de oameni, 
că nu te vei mâhni de aceasta”. Atunci a zis Teofil: „Au 
voieşti şi tu să mă omori?”. Răspuns-a tatăl lui: „Să mă 
ferească Dumnezeu, fiule, de o fărădelege ca aceasta. 
Eu numai o voie doresc să-mi faci: să primeşti să te vând 
ca pe un rob al meu, pentru ca să am cu ce trăi la bătrâ¬ 
neţile mele şi să nu umblu cerând ca un sărac şi lipsit. 
Iar Milostivul Dumnezeu va face milă cu tine pentru 
bunătatea aceasta şi-ţi va da bogăţie nenumărată în 
această lume, iar în cealaltă va aşeza sufletul tău spre 
odihnă în sânurile lui Avraam. Şi o poruncă am să-ţi 
dau s-o păzeşti până în ceasul morţii tale: de te va tri¬ 
mite stăpânul tău la vreun lucru sau la vreo slujbă, 
să-ţi aduci aminte să te duci totdeauna mai întâi la 
Sfânta Liturghie, când este vremea ei, şi numai după 
sfârşitul ei să te îndrepţi spre slujba ta. De asemenea, 
să te sârguieşti să ai către Preasfânta Fecioară multă 
evlavie. Şi, dacă vei face aşa, te va izbăvi Domnul de o 

mare şi năprasnică primejdie”. Iar acela a răspuns: „Pă¬ 
rintele meu, fă cu mine după cum este voia ta”. 

Deci, a doua zi, a vândut Iulian pe fiul său unui boier, 
patriciu al palatului, cu numele Constantian, care a 
iubit mult pe tânăr pentru supusa lui ascultare şi fru¬ 
moasa lui înţelepciune, pentru smerenia şi pentru 
păzirea curăţeniei sale, pentru frumuseţea feţei lui, cum 
şi pentru învăţătura şi cunoştinţele pe care le avea. Şi îl 
lua la plimbare cu el oriunde se ducea, cum şi la masă, 
pentru că-1 slujea cu sârguinţă. Iar într-una din zile, 
ducându-se boierul la palatele împărăteşti, a uitat sca- 
mandrionul, adică buchelarul în care avea poruncile, şi 
l-a trimis pe Teofil ca să alerge degrab ca să-l aducă. 
Deci alergând tânărul acasă, a intrat în camera patriciu¬ 
lui cu îndrăzneală şi a luat buchelarul. S-a întâmplat 
că în ceasul acela femeia patriciului, şezând în pat, păcă- 
tuia cu un rob al ei. Iar tânărul nu s-a uitat la ei în graba 
lui. însă ticăloşii aceia care au făcut păcatul au cugetat 
asupra lui deşarte şi viclene. Deci, venind patriciul, i-a 
zis lui femeia: „De asta ai cumpărat pe robul acesta, ca 
să vie la mine în pat să mă silească la păcat neruşi¬ 
natul? Căci, dacă n-aş fi strigat şi n-ar fi venit cutare 
ca să mă scape, îmi pângărea cinstea preaîndrăzneţul 
acela. Au sunt de neam prost şi nenorocit, de m-ai de¬ 
făimat? Mă jur pe rugăciunea părinţilor mei şi pe mân¬ 
tuirea sufletului meu că, de nu voi avea mâine capul 
tăiat al îndrăzneţului şi obraznicului rob, nu mai stau nici 
un ceas în casa ta, ci mă despart de tine şi îmi iau zes¬ 
trea mea”. Acestea auzindu-le, patriciul s-a mâniat asu¬ 
pra robului şi a făgăduit cu hotărâre să facă voia ei. 

Deci a doua zi s-a întâlnit la palat cu eparhul şi i-a 
zis: „Mâine de dimineaţă am să-ţi trimit pe un rob al 
meu să-i tai capul, să-l pui într-o fotă, să-l pecetlu- 
ieşti şi să mi-1 trimiţi”. Iar eparhul i-a răspuns: „Eu nu 

fac judecată nedreaptă, numai dacă mărturisesc trei 
oameni în scris că este vrednic de moarte îl omor”. Atunci 
patriciul a zis înaintea a trei martori că a cumpărat un 
rob tânăr, care a vrut s-o necinstească pe soţia lui cu sila, 
a scris hotărârea de moarte chiar cu mâna sa şi numai 
aşa a primit eparhul să-l omoare. Iar când s-a făcut ziuă, 
a chemat boierul pe nevinovatul acela şi i-a zis lui: „Du-te 
la eparh şi-i spune că îl heretisesc şi să-mi trimită răs¬ 
puns”. Plecând, robul cel bun a trecut pe lângă o bise¬ 
rică a Preasfîntei Născătoare de Dumnezeu, în care se 
slujea şi se citea Apostolul. Atunci şi-a adus aminte de 
părinteasca poruncă şi, intrând înăuntru, a rămas în 
biserică până la otpust. în timpul acesta, robul cel cu ade¬ 
vărat vinovat, văzând că eparhul întârzie de a trimite 
capul, a zis patriciului: „Să mă duc eu să-l aduc, dacă po¬ 
runceşti”. Iar acela i-a zis lui: „Du-te”. Atunci el alergând 
degrabă, de parcă s-ar fi dus să ia o comoară de mult 
preţ, a ajuns la casa eparhului şi, intrând, l-a heretisit 
pe dânsul în numele patriciului. Iar acolo sta pe ascuns 
gealatul cu sabia ascuţită, şi i-a tăiat îndată capul, pe 
care l-a pus într-un lighean şi, spâlându-1, l-a înfăşurat 
într-o fotă. Iar când voia să-l pecetluiască, iată, a ajuns 
şi robul cel credincios şi fără de vicleşug de la liturghie 
şi, heretisind pe eparh, a luat de la dânsul capul pe¬ 
cetluit într-o fotă, neştiind ce este înăuntru. Şi când a 
ajuns la patriciu şi l-au văzut, toţi s-au minunat, mai ales 
doamna lui, pentru că l-au trimis să-i taie capul, iar el s-a 
întors sănătos. întrebându-1 pe dânsul ce a adus, el a 
răspuns: „După cum mi-ai poruncit, stăpâne al meu, 
am heretisit pe eparh şi îndată mi-a dat lucrul acesta să 
ţi-1 aduc. însă nu ştiu ce este înăuntru”. Atunci aceia, 
luând pachetul şi despecetluindu-1, au aflat capul ro¬ 
bului necredincios, iar preapăcătoasa, îngrozindu-se 
foarte, a rămas fără de grai multă vreme. Apoi, după ce 
şi-a venit în fire, a înţeles judecata lui Dumnezeu cea 

dreaptă. Şi fiindu-i frică nu cumva să pătimească şi 
ea asemenea, ca o pricinuitoare a răului, a plâns din 
toată inima şi a mărturisit cu îndrăzneală fărădelegea 
ei, zicând: „Domnul meu, eu ticăloasa şi nenorocita 
sunt pricina răului acestuia şi mă tem să nu pătimesc 
după faptele mele, că nu este lucru ascuns (după cum zice 
glasul Domnului) care să nu se vădească. Iată, azi se 
împlinesc trei ani şi jumătate de când păcătuiesc cu robul 
cel omorât, şi tu n-ai ştiut aceasta. Iar robul acesta tânăr 
este curat de mine, şi păcat nicidecum n-a făcut, ci cu ne¬ 
dreptate l-am învinovăţit, ticăloasa. Pentru aceasta Dum¬ 
nezeu cel Drept, Care iubeşte dreptatea, a răsplătit fie¬ 
căruia după lucrurile lui. Deci iartă-mă pe mine, dom¬ 
nul meu, pentru îndurările lui Dumnezeu, şi mă făgă¬ 
duiesc ca de azi înainte să nu-fi mai greşesc ţie”. 

Deci au luat toţi frică şi spaimă şi au slăvit pe Domnul 
cel Iubitor de oameni, că niciodată nu trece cu vede¬ 
rea pe cel ce face voia Lui. Atunci patriciul l-a întrebat 
pe tânăr să-i spună viaţa şi faptele cele mai dinainte, iar 
acela i-a povestit de bunul neam al tatălui său, de sără¬ 
cia în care a ajuns pe urmă, de ascultarea pe care i-a 
făcut-o primind să fie vândut ca rob pentru a avea cu ce 
să-l hrănească pe tatăl lui cel bătrân şi de porunca pe 
care i-a dat-o să se ducă la Sfânta Liturghie şi celelalte. 
Iar patriciul, acestea auzind, l-a luat pe dânsul nu ca pe 
un rob, ci ca pe un fiu al lui adevărat, mâncând împre¬ 
ună cu el şi împreună petrecând. Şi nu numai aceasta, 
ci şi moştenitor l-a făcut peste tot lucrul lui. 

Pentru aceasta şi noi, iubiţilor, să ne temem de jude¬ 
căţile lui Dumnezeu. Să ne ducem totdeauna la biserică 
şi să stăm cu frică şi cutremur până la sfârşitul Litur¬ 
ghiei, ca şi cum am vedea cu ochii pe însuşi Stăpânul 
Hristos, Cel care va să ne judece pe noi în ziua cea în¬ 
fricoşătoare a învierii celei de obşte. Şi să nu ieşim afară 

din biserică înainte de săvârşirea slujbei şi nici să îndrăz¬ 
nească cineva să vorbească. Fiindcă cel ce iese din bise¬ 
rică fără de mare nevoie sau vorbeşte cele spre grijile 
trupeşti se aseamănă lui Iuda, care s-a sculat de la Cina 
cea de Taină şi, ducându-se, L-a vândut pe Hristos. 

Minunea a 68-a 

Pentru cei doi copii care, surpându-se casa 

peste ei de cutremur, au rămas nevătămaţi 

La anii o mie cinci sute şapte de la Patima cea mân¬ 
tuitoare a Domnului nostru Iisus Hristos, în luna lui mai, 
a fost în Creta un mare cutremur. Şi s-au surpat case şi 
nenumărate prăvălii înăuntrul şanţului, adică în ce¬ 
tatea cea mare. Deci era în târgul cel de afară o prăvălie 
pe zidul căreia, înăuntru, era zugrăvită Preasfânta Fe¬ 
cioară, la care aveau multă evlavie cizmarii care lucrau 
acolo. Şi în fiecare seară aprindeau lumânări şi o tă- 
mâiau, apoi se duceau pe la casele lor, lăsând acolo doi 
copii, pe care îi încuiau înăuntru ca să păzească pră¬ 
vălia. Iar în noaptea în care a fost cutremurul, a alergat 
meşterul să deschidă ca să scoată copiii, însă, văzând că 
toată prăvălia era surpată, a socotit că au murit copiii 
lui. Deci a început să sape ca să afle trupurile lor şi aşa, 
pe când săpa, i-a auzit pe dânşii vorbind dedesubtul pie¬ 
trelor. I-a scos în chip îndemânatic şi, întrebându-i cum 
s-a făcut de au scăpat cu viaţă, ei au răspuns aşa: „Când 
am auzit cutremurul, am plâns înaintea sfintei icoane 
aceleia şi ne-am rugat Născătoarei de Dumnezeu să ne 
ajute. Şi aşa rugându-ne, am văzut că a ieşit din icoană 
un acoperământ, care s-a aşezat deasupra noastră. Şi 
căzând pietrele şi lemnele peste acoperământul acela, 
au rămas acolo şi de noi nu s-a apropiat nimic. Iar Prea¬ 
sfânta se arăta după cum era zugrăvită şi zicea către noi 

să nu ne temem; şi a rămas cu noi până în ceasul în care 
ne-aţi dezgropat”. 

Acestea auzindu-le, cei ce erau de faţă au slăvit pe 
Preasfânta Fecioară şi au propovăduit în toată cetatea 
minunea aceasta. Iar preastrălucitul Ieronim Donat, 
ducele Cretei, dascăl preaînţelept în scrisorile latineşti 
şi elineşti, a poruncit de au zidit în locul acela o biserică, 
iar icoana aceea a rămas în biserică, pentru că nu s-a 
surpat zidul pe care era zugrăvită Preasfânta. Şi au făcut 
alt zid lângă el, cu meşteşug, de nu s-a şters icoana, ci stă 
până în ziua de astăzi, şi sărbătoresc praznic în fiecare 
an în ziua a noua a lunii lui mai, întru aducerea aminte 
a acestei faceri de minune. Şi se numeşte biserica aceasta 
Doamna târgului, atârnându-se acolo chipurile cu mi¬ 
nunile cele scumpe şi de mult preţ. Că nu numai facerea 
de minune povestită mai sus, ci şi alte minuni nenumă¬ 
rate a săvârşit şi în fiecare zi săvârşeşte împărăteasa cea 
atotputernică. 

Pe mulţi înecaţi de mari furtuni i-a scos de la înec, 
pe nenumăraţi tăiaţi şi răniţi de moarte i-a izbăvit, pe 
bolnavi şi pe slăbănogi i-a ridicat şi din nenumărate 
primejdii pe multă lume a mântuit, după cum arată 
în biserica cea zisă mai sus toate facerile de minune zu¬ 
grăvite, pe care le-a săvârşit întru slava Dumnezeului 
nostru Care S-a născut dintr-însa negrăit. Căruia I se 
cuvine cinstea şi închinăciunea în vecii vecilor. Amin. 

Minunea a 69-a 

Pentru cel ce a căzut de pe zid şi s-a zdrobit 
şi Născătoarea de Dumnezeu l-a vindecat 

în cetatea aceea a Cretei este şi o altă icoană făcă¬ 
toare de minuni a Preasfintei Născătoare de Dumnezeu, 
în Mitropolia Sfântului Apostol Tit, care a făcut mari 

minuni nu numai în vremea cea de demult, ci până în 
ziua de astăzi, după credinţa fiecăruia. Pe mulţi care 
zăceau în boli de multă vreme şi pe slăbănogi i-a ri¬ 
dicat, pe ologi i-a vindecat şi felurite boli a tămăduit, 
după cum mărturisesc arginţii şi chipurile minunilor 
cele făcute din aur care sunt atârnate împrejurul sfin¬ 
ţitei icoane aceleia, pe care o numesc Doamna cea din 
mijlocul bisericii lui Tit. Şi o scot în toată ziua a treia a 
săptămânii, adică marţea, urmând-o protopopul şi pro¬ 
topsaltul cetăţii, şi toţi preoţii cu norod mult, şi mai ales 
mulţime de femei nenumărată. Şi, ducându-se la bise¬ 
rica Sfântului Marcu, fac litanie cu evlavie, după care se 
duc şi slujesc la bisericile rânduite mai dinainte. Şi se 
întâmplă de multe ori de se slujesc şi şase Liturghii, 
şi-i dă câte un galben de aur protopopului fiecare vrea să 
slujească în mahalaua lui. Şi după ce slujesc la toate 
bisericile care au plătit, se întorc cu sfânta icoană la Mi¬ 
tropolie, unde lasă din banii strânşi jumătate, iar pe 
ceilalţi îi împărţesc protopopul cu protopsaltul. Din aceasta 
dar poate fiecare să înţeleagă câte faceri de minuni să¬ 
vârşeşte Dumnezeu cel Atotputernic prin această sfântă 
icoană, dintre care să spunem una ce s-a făcut acum de 
curând, în zilele noastre. 

în anii o mie cinci sute nouăzeci şi nouă, în luna lui 
aprilie, a căzut un ostaş într-o noapte de pe zidurile Sfân¬ 
tului Petru, unde păzea după rânduiala pe care o au în 
toate cetăţile Cretei. însă ostaşul acesta, pe care îl chema 
Ioan, avea către Preasfânta mare evlavie şi se ducea de 
multe ori de se închina în biserica cea mai sus zisă a Sfân¬ 
tului Tit, când avea slobozenie de la domneasca slujbă. 
Deci noaptea, când umbla de-a lungul zidurilor după rân¬ 
duiala lor, a căzut în adânc de la o înălţime aproape de 
zece stânjeni, iar dedesubt erau pietre aspre şi colţuroase, 

şi i s-au zdrobit toate oasele, încât era o jalnică privelişte, 
că nici să vorbească nu putea, nici să se mişte. 

Deci dimineaţa l-au ridicat şi l-au dus la bolniţa Sfân¬ 
tului Petru, ca să-l îngroape când îşi va da sufletul. Şi 
pentru că nimeni nu credea că va mai trăi măcar un ceas, 
nici doctor n-au adus. însă a doua zi a vorbit puţin şi a 
zis unui prieten să ia o pungă a lui în care avea vreo 
câţiva bani şi să-i dea unui preot să slujească Preasfin- 
tei Fecioare. Iar după Liturghie l-au ridicat şi l-au dus la 
biserica Sfântului Tit, unde a zăcut toată ziua înaintea 
sfintei icoane. Şi seara, când voia să încuie uşile ecle- 
siarhul, l-au ridicat şi l-au scos afară, pentru că aşa aveau 
obicei, ca să nu intre cineva să fure vasele bisericii. Deci 
a zăcut toată noaptea, rugându-se Preasfintei cu la¬ 
crimi şi cu credinţă ca să-l vindece. Iar în miezul nopţii a 
adormit puţin şi a văzut în vedenie pe Preasfânta Fe¬ 
cioară, care i-a zis lui: „Iată, te-ai vindecat, slăveşte pe 
Dumnezeu!”. Atunci bolnavul, deşteptându-se, s-a ridicat 
tot sănătos şi umbla de parcă niciodată n-ar fi avut vreo 
boală, şi s-a rugat cealaltă parte a nopţii. Dimineaţă, vă- 
zându-1 pe dânsul eclesiarhul s-a înspăimântat şi a vestit 
mitropolitului, care i-a chemat pe aceia ce l-au dus mai 
mort în biserică să mărturisească pricina. Şi, încredin- 
ţându-se de la dânşii de tot adevărul, a scris această mi¬ 
nune întru aducerea aminte. Şi a poruncit să scoată 
sfânta icoană şi să facă litie trei zile, împrejurul întregii 
cetăţi. Şi aşa au făcut, urmând-o şi cel vindecat, propovă¬ 
duind cu glas mare minunea pururea Fecioarei. 

Şi nu numai minunea aceasta a făcut Stăpâna cea 
pururea fericită, ci şi altele nenumărate pe care le ştiu 
toate satele şi oraşele Handakului. însă nu numai înă¬ 
untru, în cetate, lucrează minuni, ci şi în afară, pentru 
că oricare bolnav ar chema-o pe dânsa cu evlavie, îl vindecă 

Preasfânta. Pentru ale cărei rugăciuni să ne învrednicim 
de fericirea cerească. 

Minunea a 70-a 

Pentru minunea din puţul Trapsanului 

în apropierea unui sat al mai sus vestitei cetăţi a 
Cretei, căruia îi zice Trapsanon, cam la două aruncături 
de piatră, este o biserică a Preasfintei, pe care o numesc 
Doamna ce izvorăşte afară. în faţa bisericii este un puţ 
adânc de patru stânjeni. Are multă apă şi curge de în¬ 
destulează tot satul, cu toate că sunt mulţi oameni în el 
şi cea mai mare parte olari, iar altă apă nu este acolo 
aproape. Deci din acesta adapă toate dobitoacele lor şi 
se servesc şi ei la toate treburile lor. Şi de multe ori scot 
toată apa seara, iar a doua zi iarăşi îl găsesc plin. 

Deci la izvorul acesta se face o minune de spaimă 
din darul şi puterea Preasfintei Născătoare de Dum¬ 
nezeu, şi de aceea îl numesc Izvorul ce azvârle afară. 
Adică de multe ori s-a întâmplat să cadă cineva înă¬ 
untru, bărbaţi sau femei, pentru că este deopotrivă cu 
suprafaţa pământului, şi de câte ori l-au zidit mai sus 
decât pământul s-a stricat singur. Deci după cum se 
trag unul pe altul, cine să-şi umple vadra mai întâi, se 
întâmplă de cade înăuntru bărbat sau femeie. Şi 
îndată - o! minune de spaimă - se înmulţeşte apa până 
în buzele puţului şi îl scoate pe om sănătos şi nevătă¬ 
mat. Iar aceasta nu s-a făcut numai o dată sau de două 
ori, ci de multe şi nenumărate ori, şi până astăzi se face, 
după cum o mărturisesc toţi câţi au văzut cu ochii lor. 

Despre aceasta am avut multă îndoială şi eu, nu că 
nu ar putea Preasfânta să facă mai mari minuni, ci pen¬ 
tru că s-a împuţinat evlavia oamenilor în ziua de astăzi 

şi nu mai fac minuni sfinţii. Deci am întrebat pe unul care 
a văzut şi l-am jurat în numele lui Dumnezeu să-mi spună 
adevărul. Iar acela s-ajurat cu afurisenie cum că aşa este 
adevărul. Şi nu numai norodul cel de obşte, ci însuşi 
prealuminatul domn al oraşului, Andrei Cornarie, în¬ 
văţat foarte în limba cea italienească şi cea elinească, 
la care am fost eu grămătic doi ani. Deci pe boierul acesta 
l-am întrebat dacă s-a întâmplat vreodată când a fost 
în satul acela să cadă cineva în izvor, şi mi-a răspuns zi¬ 
când: „Frate, nu este cuviincios să te îndoieşti de pu¬ 
terea pururea Fecioarei Maria, ci trebuie să crezi cu tărie 
că toate câte le voieşte le face. Când am auzit şi eu prima 
dată de minunea de care mă întrebi, nu am crezut-o. Dar 
am poruncit oamenilor mei în zilele când eram acolo, în¬ 
dată ce va cădea cineva înăuntru, să mă vestească. Şi 
aşa s-a întâmplat într-o zi că a căzut o femeie, pentru 
aceasta am alergat îndată ce am auzit-o, şi am ştiut 
ceasul în care a aruncat-o apa afară, tocmai când apu¬ 
nea soarele, atunci când toată apa era scoasă, şi iarăşi s- 
a aflat plin izvorul până sus. Atunci am plâns de bucurie 
şi, intrând în sfânta biserică, am cerut iertare de la Prea¬ 
sfânta pentru puţina mea credinţă cea mai dinainte. Iar 
un doctor mi-a spus că apa izvorului are puterea aceasta; 
fiindcă sunt şi alte ape în multe locuri ale Italiei cu felu¬ 
rite lucrări şi daruri. 

Minunea a 71-a 

Vedenie minunată cum că Domnul se îmblânzeşte 
către noi plecându-Se rugăciunilor Maicii Sale 

în cartea numită Livada florilor ; la capitolul 8, partea 
a treia, se arată că era un duhovnic sfânt cu viaţa care, 
pentru curata lui petrecere şi alte îmbunătăţite fapte, 

când săvârşea Sfânta Liturghie, se învrednicea să aibă 
multe vederi de îngeri şi vedenii. Iar la sfârşitul vieţii lui 
s-a învrednicit de această minunată şi de spaimă ui¬ 
mire, pe care o scriem aici la sfârşitul cărţii, pentru încre¬ 
dinţarea altora şi pentru aducerea aminte a noastră tot¬ 
deauna, poate de frica acestei preaadevărate şi îns¬ 
păimântătoare vedenii ne vom pocăi de fărădelegile noas¬ 
tre, ca să ne izbăvim de înfricoşătoarea şi groaznica hotă¬ 
râre a Dreptului Judecător. 

Deci se zice că preotul cel arătat mai sus a văzut cu 
duhul pe Domnul nostru Iisus Hristos şezând pe tronul 
măririi şi de-a dreapta Lui pe Prealăudata Stăpână, iar 
toată oastea cea cerească sta aşteptând porunca Stăpâ¬ 
nului. Şi a poruncit Domnul unui înger puternic să lo¬ 
vească în trâmbiţa cea înfricoşătoare şi foarte mare pe 
care o ţinea şi a ieşit un aşa fel de sunet, încât i s-a părut 
că se cutremură toată lumea ca o frunză de copac atunci 
când o bate vântul. 

Şi după puţină vreme a făcut iarăşi semn Domnul că¬ 
tre îngerul acela, ca să trâmbiţeze a doua oară, şi îndată 
a ascultat. Atunci, Maica lui Iisus, cea fără de prihană 
şi preamilostivă, cunoscând că după al treilea sunet al 
trâmbiţei va să se sfârşească toată lumea, s-a ridicat de 
pe tronul său în tăcerea şi evlavia tuturor sfinţilor şi, că¬ 
zând la preacuratele picioare ale Dreptului Judecător, a 
început a se ruga cu sârguinţă spre a îndupleca mare 
bunătatea Lui ca, pentru nemărginita-I milostivire, să 
primească a da vreme de pocăinţă păcătoşilor, să-şi plângă 
fărădelegile cu care L-au întărâtat pe Dânsul şi spre 
mânie L-au pornit. 

Iar Domnul a răspuns zicând: „Ştii, o! Maica Mea 
preaiubită, câte fărădelegi a săvârşit lumea cea nemul¬ 
ţumitoare şi în fiecare zi lucrează; aşadar, nu se cuvine 
mai mult şi nu este drept nici într-un chip să-i miluiesc. 

Că nu numai bărbaţii mireni şi femeile, ci şi clericii şi 
monahii Mă răstignesc şi Mă împung cu păcatele lor, pân¬ 
gărind cu desăvârşire sfinţitul chip şi îngereasca vieţuire 
prin desfrânările lor”. Atunci Stăpâna mai cu înfocare 
a început iarăşi a-L ruga, zicând: „Fiul meu cel Prea- 
dulce, ascultă-mă pe mine pentru milostivirile îndură¬ 
rilor Tale şi pentru preacurate Patimile Tale, pe care le-ai 
răbdat pentru păcătoşi”. Răspunsu-i-a Iisus: „Ştii, o! 
Maica Mea, că de multe ori până acum ai îmblânzit 
dreapta Mea mânie cu rugăciunile şi cererile tale şi nu m-ai 
lăsat să fac Judecata ce li se cuvenea, însă oamenii nici¬ 
decum nu s-au făcut mai buni, nici s-au lepădat de rău¬ 
tatea şi vicleşugul lor cel mai dinainte, ci mai vârtos mai 
răi s-au făcut, defăimând Crucea şi Patima Mea. Stă- 
pânitorii şi boierii jefuiesc cu neruşinare poporul cel supus 
şi muncitor, pângărind sfintele legi cu petrecerea lor 
desfrânată. Norodul cel de obşte, iarăşi, leapădă tot¬ 
deauna şi defaimă poruncile Mele, săvârşind voile lor 
cele trupeşti: desfrânările, uciderile, nedreptăţile şi alte 
fărădelegi neruşinate şi purtătoare de moarte”. 

Atunci zise Stăpâna: „Toate acestea sunt adevărate, 
preadulcele meu Fiu, însă, mă rog Ţie, pentru nemăr¬ 
ginita milostivire a Ta, trimite oamenilor lumina da¬ 
rului Tău, ca să cunoască paguba lor şi, întorcându-se, 
să-şi dobândească iertarea. Aşa, Multmilostive Doamne, 
ascultă-mă pe mine şi împlineşte cererea aceasta, nu 
pentru că li se cuvine lor - că nevrednici sunt totdeauna 
de milă şi de iertare -, ci pentru dragostea mea şi a 
tuturor sfinţilor acestora care şi-au vărsat sângele pentru 
numele Tău şi şi-au dat la felurite morţi trupurile, de¬ 
făimând toate dulceţile lumii pentru ca să câştige dra¬ 
gostea Ta. Deci ascultă, Multmilostive, rugăciunea 
noastră!”. 

Atunci, toţi sfinţii s-au închinat cu Preasfânta, ru¬ 
gând pe Domnul ca să facă milă. Iar Judecătorul cel 
Preaîndurat, plecându-se rugăciunilor tuturor sfinţilor 
acestora, a răspuns cu faţă lină: „M-ai biruit, Maica Mea, 
cu rugăciunea ta cea milostivitoare ai îmblânzit dreapta 
Mea mânie, să se facă dar după voia ta. Şi voi, fraţii şi 
prietenii Mei, cu rugăciunile voastre aţi schimbat mânia 
Mea întru milă. Aşadar, voi trimite iarăşi în lume învă¬ 
ţători şi propovăduitori ca să îndrepteze pe cei ce pă¬ 
cătuiesc”. 

Acestea zicând Stăpânul, a luat sfârşit vedenia pe 
care a povestit-o preotul cel arătat mai sus tuturor fra¬ 
ţilor mănăstirii. Şi pentru ca să-i încredinţeze că ade¬ 
vărată a fost, le-a spus şi oarecare greşeli ascunse ale 
lor, fiecăruia în parte, pe care i le-a arătat şi i le-a desco¬ 
perit lui Domnul, să-i povăţuiască duhovniceşte să se 
îndrepte. Acestea zicând, cuviosul şi-a dat sufletul în 
mâinile lui Dumnezeu. 

Veniţi dar, fraţilor şi părinţilor, cei ce auziţi şi citiţi 
acestea, veniţi să plângem fărădelegile noastre! Să 
plângem vremelnic, ca să nu ne tânguim veşnic fără de 
folos. Să nu ne lenevim de mântuirea noastră, că moar¬ 
tea vine şi ne răpeşte ca o fiară neîmblânzită. Nu e de ajuns 
să citim cărţile şi să ascultăm mărgăritarele dumne¬ 
zeieştilor învăţături ca apoi să rămânem neîndreptaţi, 
că nici o plată pentru aceasta nu vom avea, după cum 
este scris: „Nu se mântuiesc cei ce ascultă Legea şi citesc 
cărţile, ci aceia care fac voia lui Dumnezeu”. Să ne în¬ 
grijim dar, iubiţilor, de cele ale mântuirii noastre! Doc¬ 
torul ne roagă să ne vindecăm, şi noi ne lenevim şi 
dormităm, Acela vine cu multă milostivire să ne vin¬ 
dece fără de argint şi fără de plată, şi noi, necunoscă¬ 
torii, ne lepădăm, şi defăimăm atâta grijă şi milă. O, 
nebunia şi nepriceperea noastră! Stăpâna cea Prea¬ 
curată stă şi roagă pe Stăpânul necurmat pentru mân- 

tuirea noastră, şi noi suntem nesimţitori pentru o aşa 
de mare facere de bine. Să ne ridicăm din păcat, iubi¬ 
ţilor, şi să mulţumim pururea Fecioarei pentru nenumă¬ 
ratele daruri şi hărăziri pe care le-am primit şi le pr imim 
în fiecare zi de la dânsa, zicând acestea: 

Stăpână iubitoare de oameni şi iubitoare de bine! 

Iţi mulţumim, te mărim şi te slăvim pe tine, propovâ- 
duim facerile tale de bine. Nu ascundem mila, pronia 
o cunoaştem şi purtarea de grijă o mărturisim. Mulţu¬ 
mim pentru nenumăratele dăruiri şi daruri, cântând 
cu mare glas minunile tale. Că tu ne-ai ridicat din că¬ 
derea strămoşilor cea de demult. Tu ai schimbat în fru¬ 
museţea cea mai dinainte icoana cea negrită. Tu, cu înfri- 
coşâtoarea purtare în pântece şi naşterea ta, ai schimbat 
chinurile şi durerile naşterii strămoaşeiîn bucurie. Prin 
tine de sabia cea care ameninţă am scăpat, poarta cea 
încuiată a Raiului ni s-a deschis şi desfătarea cea mai 
dinainte am dobândit-o. Prin tine din stricăciune ne-am 
izbăvit şi viaţa veşnică cea de sus întru împărăţia ceru¬ 
rilor nădăjduim a o dobândi. Pe tine ajutătoare a mân¬ 
tuirii noastre şi apărătoare nebiruită te avem. Tu eşti 
veselia noastră şi lauda a toată lumea. Deci tu, multlău- 
dată Fecioară şi atotputernică Stăpână, să nu treci cu 
vederea rugăciunea celor ce te cheamă cu credinţă. Tinde 
mâna ta celor osteniţi. Scapă-i degrabă pe cei ce sunt în 
furtuni şi îmblânzeşte valurile cele sălbatice. Risi¬ 
peşte cu suflarea ta cea lină vânturile cele ce ne ispitesc. 
Plineşte, ca o puternică ce eşti, cererile cele spre folo¬ 
sul nostru, căci ai, ca o Maică, mare îndrăzneală către 
Fiul tău, putere nemărginită şi stăpânire nebiruită. 
Nimic nu stă împotriva puterii tale, toate se supun porun¬ 
cilor tale, toate dau loc hotărârii tale şi toate slujesc 
stăpânirii tale. Pe tine, ceea ce eşti mai înaltă decât 
toate făpturile, Cel ce S-a născut din tine mai presus 
de fire te-a pus înainte şi toate rugăciunile tale le pri¬ 
meşte şi Se veseleşte de ale tale cereri; Se bucură de 

ale tale rugăciuni; nu Se împotriveşte a le împlini, slava 
ta a Lui socotind-o şi ca un Fiu, după datorie, cererile 
tale împlinindu-le. 

Deci şi eu, o! Stăpână, bizuindu-mâ pe puterea ta şi 
pe iubirea de oameni, aduc ţie acest rod neînsemnat, 
care este departe a fi după vrednicie, însă arată marea 
mea recunoştinţă către tine. Că nu numai puterea doririi 
mele nu ajunge a mulţumi după cuviinţă pentru binefa¬ 
cerile tale, dar şi închipuirile cele mai mari nu se pot 
sui până la milele tale. Primeşte dar, o, Prealăudată şi 
cu mii de numiri numită Stăpână, nu pe cea cuvenită 
după datorie cântare (că de ar putea bine şi frumos glă- 
sui toate stelele cerului şi frunzele copacilor ; nu ar putea 
după vrednicie să te laude pe tine), ci după puterea price¬ 
perii şi a smereniei mele, neluând aminte la lucrurile 
mele şi primind osârdia ca o Preamilostivâ şi iubitoare 
de bine, dându-mi izbăvire de păcate şi învrednicin- 
du-mă împărăţiei cerurilor, Milostiv făcând pe Fiul tău 
şi Dumnezeu cel cu totul fndurat, ca necurmat şi ne¬ 
încetat să te slăvim pe tine şi pe Dumnezeul Cel ce S-a 
născut din tine, împreună cu Cel fără de început al Lui 
Părinte şi cu Preasfântul şi Bunul şi de viaţă Făcătorul 
Să u Duh, în veci. Amin. 

Minunea a 72-a 

Pentru sfânta şi fâcâtoarea de minuni icoană a 
Preacuratei Maicii lui Dumnezeu din Mănăstirea Peştera, 
care se aflâ în eparhia Peloponesului numita Calavrita 2 

Despre această sfântă icoană, tradiţia spune că este 
zugrăvirea şi sfinţită lucrare a Sfântului Apostol şi 

2 Această descriere împreună cu minunea următoare s-a tălmă¬ 
cit acum din nou, din cartea numită Proschinitarul Peşterii celei 
mari (notă în ediţia 1847). 

Evanghelist Luca. Şi mai întâi arătăm că acesta a fost 
zugrav, despre care şi alţii mărturisesc, dar încă şi Sfân¬ 
tul Ghermano, patriarhul Constantinopolului, în răs¬ 
punsul dat împăratului Leon Isaurul. Aşadar acesta, 
adică Sfântul Apostol Luca, a închipuit icoana Maicii lui 
Dumnezeu, urmând stăpâneştii icoane a Domnului şi Stă¬ 
pânului nostru Iisus Hristos, Care, ca Cel ce este înţe¬ 
lepciunea şi întâia icoană a Tatălui celui nevăzut, prin 
spălare şi ştergere, a închipuit pe mahramă dumneze¬ 
iasca Sa faţă cu dumnezeiască minune, pentru Avgar, 
domnul Edesei. Fiindcă Avgar, auzind de minunile Dom¬ 
nului nostru Iisus Hristos şi având mai multă trebu¬ 
inţă a-şi curăţi sufletul de păcate decât trupul de lepră, 
a scris o epistolă, rugându-L să vină până la el: „Iisuse 
Cerescule Omule, vino până aici, în cetatea mea, care ne 
va ajunge a ne chivernisi noi amândoi. Căci aud că iudeii, 
din pizmă, mult clevetesc asupra Ta şi caută să Te omoare. 
Şi mă rog, vino până la locul nostru”. Şi a trimis-o cu un 
zugrav al său, Anania cu numele, că dacă nu va voi a 
veni, apoi măcar chipul să 1-1 zugrăvească şi să-i aducă 
icoana Celui dorit. Ci mergând Anania, n-a putut să-L 
zugrăvească, pentru că, ştiind Cunoscătorul inimilor ceea 
ce voia Anania, îşi schimba faţa deseori, şi în sfârşit bine- 
voind, S-a spălat şi, ştergându-Se, a închipuit faţa Sa pe 
mahramă şi a dat-o, predanisindu-ne nouă evangheli- 
cescul început al sfintelor icoane, pe care Scriptura cea 
veche nu îl avea la multă întrebuinţare, pentru frica 
închinării de idoli. 

După aceasta şi Sfântul Apostol Luca a zugrăvit mai 
întâi icoana Stăpânului nostru Iisus Hristos, iar apoi şi 
ale Sfintei Născătoare de Dumnezeu trei preavestite 
icoane. Dintre care una este dintr-o migmă oarecare 

(migma este ca o amestecătură de ceară şi mastic şi al¬ 
tele asemenea), ridicată puţin, de parcă ar fi săpată, 
cam de trei degete de groasă şi de un cot de lungă, şi pe 
deasupra zugrăvită cu vopsele. Iar celelalte două, numai 
cu vopsele, adică zugrăvite. 

Dintre care una se află în Rusia Mică, într-o cetate 
ce se numeşte Vilna, în biserica închinată Preasfintei, 
împodobită cu aur şi cu pietre scumpe afierosite de cre¬ 
dincioşi. Şi după cum mărturisesc oamenii din părţile 
acelea, a ajuns acolo din Constantinopol. Şi aceasta pen¬ 
tru că, se zice, însuşi Apostolul Luca a adus-o în părţile 
acelea ale Bizanţului, şi s-a aflat, şi s-a dat la împăraţi. 
Şi aceia, pentru oarecare dar de mult preţ, sau nuntă, sau 
pace şi ajutor în războaie, au dus-o acolo unde se şi află. 
Iar a doua, adică cea dintâi zugrăvită, este aceasta a 
Peşterii celei mari. Despre a treia se zice că ar fi în dife¬ 
rite locuri, dar mai ales în părţile Ierusalimului, acolo se 
vede a fi dată pe undeva de Apostol. Sau în Siria, sau în 
Cipru, după cum se mai crede. 

Aşadar, pe acestea trei le-a zugrăvit Apostolul Luca 
şi, după ce le-a săvârşit, le-a dus la Preacurata Stă¬ 
până, să le vadă şi să le binecuvânteze. Privindu-le cu 
ochii aceia cu care L-a văzut pe Fiul şi înţelepciunea 
lui Dumnezeu şi văzând cu mintea pe cât este cu pu¬ 
tinţă omului dumnezeirea lui cea necuprinsă şi evla¬ 
via pe care o va avea lumea la acestea, le-a bine-cu- 
vântat şi a zis: „Darul Celui născut din mine să fie cu 
acestea”. De atunci, purtându-le cu sine, Apostolul le-a 
dat ici şi colo. Adică, pe una a dat-o aici, sau la Tivele, 
sau la Corint, sau la Ahaia. Şi de acolo nevăzut a fost 
luată şi pusă în această mare peşteră. Unde s-a şi aflat 
mai târziu, după şapte sute şi atâţia ani. 

Minunea a 73-a 

Pentru tânărul care a chemat cu credinţa numele 

preasfintei icoane, i-a crescut piciorul cel tâiat şi, 
însânâtoşindu-se desăvârşit, s-a făcut monah 

în anul 1684, în părţile Ahaiei, în Aliches, în satul 
Cameniţa, unde a fost din vechime episcopie şi bise¬ 
rică a Sfântului Nicolae, fiind aproape de Ahaia alt sat, 
care se numeşte aşa cu numele cel vechi al eparhiei, se 
afla un tânăr bolnav, cu numele Ioanichie. Zăcând acesta 
de trei ani, i s-a îmbolnăvit şi piciorul şi, rănindu-se, s-a 
cangrenat şi a putrezit câte puţin. Iar el, ca un om, multe 
a făcut, a încercat fiece buruiană i s-a spus că i-ar fo¬ 
losi şi, cu toate că necurmat chema numele Sfintei, nu 
s-a vindecat, ba i-a căzut şi piciorul din genunchi, cu cio¬ 
lan cu tot. (însă Preacurata a lăsat a fi aşa spre mai mare 
arătare a puterii sale celei nemărginite.) Şi nu şi-a împu¬ 
ţinat răbdarea, cum fac mulţi deznădăjduiţi în ziua de 
astăzi care, dacă nu primesc grabnic ajutor de la Dum¬ 
nezeu şi de la sfinţi când cer prin citiri şi sfintele mas¬ 
luri, se întorc la diavolul, prin descântece şi vrăjiri, sau 
hulesc, cârtind împotriva lui Dumnezeu pentru că nu a 
făcut ceea ce le place lor şi altele. Dar tânărul acesta nu 
a făcut aşa, adică a se descânta, ci răbda lămurindu-se 
ca aurul în topitoare. Şi cu toate că îi căzuse piciorul din 
genunchi, el iarăşi o chema pe doamna noastră cea milos¬ 
tivă. După o vreme, şi-a adus aminte de sfânta icoană de 
la Peştera cea mare şi de minunile ei şi, suspinând şi umi- 
lindu-se, a strigat: „O, preasfântă icoană, de ce m-ai lă¬ 
sat şi nu mă miluieşti, grăbeşte şi mă mântuieşte!” Atunci 
uitându-se, vede că a început a-i creşte şi carnea, şi cio¬ 
lanul, şi puţin câte puţin s-a văzut - o, darul minunilor 
tale, Născătoare de Dumnezeu! - piciorul tânărului 
întreg şi desăvârşit, şi umbla sănătos ca mai înainte. Iar 

spre a mulţumi pentru darul ei, a făcut un picior de ar¬ 
gint, pe care l-au afîerosit rudele lui la sfânta icoană, 
înainte de a se însănătoşi desăvârşit. Pe urmă a venit şi 
tânărul să i se închine şi a rămas la mănăstire, făcân- 
du-se monah, după cum se vede scris. Căci au scris Pă¬ 
rinţii minunea această pe piciorul de argint, şi se mai află 
scris că încredinţează despre lucrul acesta cu mărturii 
vrednice de credinţă, că într-adevăr a crescut piciorul 
şi s-a făcut desăvârşit, ca nu cumva să creadă cineva 
că zice neadevăr. 


Minunea a 74-a 

Pentru icoana făcătoare de minuni a Preasfintei Născătoare 
de Dumnezeu care se numeşte Romanca sau Lideanca 

Sfântul Apostol Petru şi Sfântul Ioan Bogoslovul, 
înainte de a se duce ei, precum şi ceilalţi sfinţi apostoli, 
la marginile pământului, mai întâi au propovăduit pe 
Hristos în cetăţile dimprejurul Ierusalimului. Au mers 
şi în cetatea Lida (care s-a numit după aceea Diospoli) 
şi au petrecut acolo un an, aducând la Hristos Dumne¬ 
zeu multe noroade, şi au zidit acolo o biserică închinată 
Preacuratei Maicii lui Dumnezeu. Pentru că atunci era 
alinare între creştini, încetând prigoana după ucide¬ 
rea lui Ştefan. împăratul Tiberiu, auzind multe despre 
Hristos Domnul nostru şi negrăitele Lui minuni, a po¬ 
runcit să nu fie prigoniţi creştinii. Despre aceasta, la 
Faptele Apostolilor se pomeneşte aşa: „Iar bisericile prin 
toată Iudeea şi Galileea şi Samaria aveau pace”. Şi a 
ţinut acea pace până la sfârşitul lui Tiberiu. 

După ce au zidit biserica aceea în Lida, Sfinţii Apos¬ 
toli Petru şi Ioan s-au dus la Ierusalim şi au rugat-o pe 
Preacurata Fecioară Născătoare de Dumnezeu să meargă 
în Lida, ca să vadă biserica zidită în numele ei, să o bi- 

necuvânteze şi să o sfinţească prin venirea sa, ca să fie 
bine primite de Dumnezeu Cel ce S-a născut dintr-însa 
rugăciunile credincioşilor care se vor ruga acolo. Iar Prea¬ 
curata Fecioară le-a zis: „Mergeţi bucurându-vă acolo, 
şi eu cu voi”. Iar ei, întorcându-se, au aflat în biserică, pe 
un stâlp ce întărea zidirea, nu de mână, ci de Dumnezeu 
zugrăvit chipul ei, care toată asemănarea sfintei feţei ei, 
aşijderea şi a cinstitelor ei haine adevărată o avea. Deci 
aceasta văzând ei, s-au închinat acelui făcător de mi¬ 
nuni nezugrăvit de mână chip al Preasfintei Născă¬ 
toare de Dumnezeu şi au mulţumit lui Dumnezeu-Cu- 
vântul Cel ce S-a întrupat dintr-însa. Iar după aceea, şi 
Stăpâna a mers acolo şi, văzând chipul său şi mulţi¬ 
mea aceea de lume care în Hristos crezuse, s-a veselit cu 
Duhul şi a dat chipului său darul şi puterea facerii de 
minuni. 

Trecând mulţi ani şi luând împărăţia grecilor şi a 
Romei Iulian Paravatul, a început mare prigoană asu¬ 
pra Bisericii lui Hristos. Atunci, acel chinuitor a trimis 
în Lida o rudenie de un nume cu dânsul ca să şteargă 
chipul făcător de minuni al Maicii lui Dumnezeu cu nişte 
unelte de tăiat piatră. Şi minunii urmă altă minune. 
Pentru că pe cât tăietorii de piatră tăiau şi ciopleau cu 
ciocane şi cu topoare chipul nezugrăvit de mână, pe atâta 
în mod minunat străbăteau vopselele şi zugrăvelile în 
adâncul stâlpului. Şi ostenindu-se mult şi nesporind 
nimic, au plecat deşerţi. Şi s-a dus vestea despre acel chip 
al Preacuratei Născătoare de Dumnezeu, despre mi¬ 
nunile mari şi fără de număr făcute de el în toate mar¬ 
ginile lumii, şi se aduna mulţime de credincioşi din toate 
părţile să i se închine. Iar după mulţi ani, înainte de lua¬ 
rea arhieriei şi a scaunului patriarhiei în Constantinopol, 
fericitul Ghermano a mers la Ierusalim să se închine 
Mormântului Domnului şi celorlalte locuri sfinte. Când 
era în Lida, a văzut chipul cel făcător de minuni al Prea- 

curatei Născătoare de Dumnezeu şi, rugându-se cu căl¬ 
dură, a poruncit unui zugrav să facă o copie a lui pe o scân¬ 
dură. Luând icoana, a dus-o în Constantinopol şi o păstra 
ca pe o vistierie nepreţuită, în toate zilele săvârşind ru¬ 
găciuni înaintea ei. Şi a ajuns, cu voia lui Dumnezeu, pa¬ 
triarh în Constantinopol pe vremea împărăţiei lui Arte- 
mie, cel numit Anastasie. 

După aceea Leon (care se numise mai înainte Conon) 
Isaurul, luând împărăţia, a adus eresul luptării de icoane 
şi a început prigoană cumplită asupra dreptcredincio- 
şilor. Şi l-a izgonit pe sfinţitul patriarh Ghermano de pe 
scaunul lui, cu necinste şi cu pălmuiri multe. Iar prea- 
sfinţitul Ghermano, izgonit din biserică şi din casa lui, 
a luat cu dânsul două sfinte icoane, a lui Hristos Mân¬ 
tuitorul şi a Preacuratei Maicii lui Dumnezeu, aceea zu¬ 
grăvită în Lida după icoana făcătoare de minuni. Şi vrând 
să plece în surghiun cu corabia, a scris preasfinţitului 
Grigorie Papa Romei celei vechi o scrisoare, înştiinţân- 
du-1 de nedreapta sa izgonire şi de chinurile dreptcre- 
dincioşilor din Constantinopol sub împăratul luptător 
de icoane. Şi făcând loc în scândura icoanei lui Hristos, 
groasă fiind, a băgat acolo scrisoarea, pecetluită, însem¬ 
nând vremea şi ceasul şi, întărind locul, a sărutat sfânta 
icoană a Mântuitorului cu lacrimi şi, zicând de două ori: 
„Povăţuitorule, Povăţuitorule, mântuieşte-Te pe Tine şi 
pe noi”, a slobozit-o pe mare. Şi a ajuns la Roma cea veche 
într-o zi şi o noapte, pe mare înotând, şi s-a făcut în noap¬ 
tea aceea arătare preasfinţitului Papă de venirea chi¬ 
pului Mântuitorului. 

Iar dimineaţa răsărind soarele, Papa a luat clerul cu 
lumânări şi cădiri, şi au urcat într-o corăbioară, înotând pe 
Tibru spre mare, în întâmpinarea icoanei Mântuitorului. 
Şi când au ajuns la gura râului, unde se varsă în mare, 
au văzut icoana mergând pe ape, şi s-au umplut de spaimă 
şi de bucurie, şi s-au închinat cu bună credinţă. Apoi a 

vorbit Papa către icoană, cu lacrimi: „Stăpâne, dacă ai 
venit la noi, nevrednicii, ne rugăm Ţie, cum pe ape ai um¬ 
blat cu preaslăvire, aşa şi în mâinile noastre să vii, pen¬ 
tru că nu îndrăznim să ne atingem de Tine, cu ale noastre 
porniri”. Şi îndată, icoana din mare în văzduh s-a ri¬ 
dicat şi, ca o pasăre zburând, în mâinile arhiereului a venit. 
Iar acela, sărutând-o cu lacrimi de bucurie şi cu vred¬ 
nică cinste lăudând-o, a dus-o la Roma în cântare de 
psalmi şi a purtat-o prin cetate, ca să o vadă toată mul¬ 
ţimea credincioşilor, apoi a pus-o în biserica cea mare a 
Sfântului Apostol Petru. Şi scoţând din scândură scri¬ 
soarea patriarhului, care rămăsese neatinsă de apă, a 
citit-o şi a înţeles cele ce făcea împăratul cel rău credin¬ 
cios în Constantinopol. încă şi aceasta a aflat din scri¬ 
soare, că într-o zi şi o noapte icoana Mântuitorului din 
Constantinopol la dânşii a venit, şi slăveau toţi puterea 
cea neajunsă a lui Dumnezeu. Iar eresul luptător de 
icoane ce se ridicase la Răsărit şi izgonirea preasfîn- 
ţitului Ghermano îl mâhneau foarte pe Papa şi grea în¬ 
tristare îl cuprindea, încât a scris împăratului cu îndrăz¬ 
neală, mustrându-1 pentru păgânismul lui. Iar de la 
icoana Mântuitorului în Roma multe minuni se săvârşeau: 
pentru că felurite neputinţe se goneau din oameni. 

Petrecând preasfinţitul Ghermano în surghiun, când 
s-a apropiat fericitul său sfârşit, şi pentru că sfintele 
icoane erau necinstite şi batjocorite neîncetat - unele scui¬ 
pate şi sfărâmate, altele aruncate în tină şi cu picioa¬ 
rele călcate, altele cu foc arse -, a scris din nou celui dintâi 
pe scaunul Romei, înştiinţându-1 de cele ce se petre¬ 
ceau. Şi tăind loc în scândura altei icoane, a Preasfin- 
tei Născătoare de Dumnezeu, aceea pe care o zugrăvise 
în Lida, a ascuns scrisoarea sa într-însa, însemnând şi 
vremea şi locul. Apoi, cuprinzând icoana şi mult plân¬ 
gând, i-a zis: „Mergi, Stăpână, şi scapă fugind, nu de Irod 
în Egipt, ci de vrăjmaşul cu nume de fiară, în Roma, la 
cei binecredincioşi, ca să te păzeşti împreună cu Cel mai 

înainte de veci al tău Prunc de urâtele mâini ale luptă¬ 
torilor de icoane. Treci această mare şi largă mare, cu 
înotare fără de primejdie, pentru că porţi pe Făcătorul 
cerului şi al pământului şi al mării. Mergi şi scapă tu în 
mâinile plăcutului tău Grigorie, iar pe noi cei ce pentru 
cinstea ta ne primejduim în sânurile lui Avraam ne să¬ 
lăşluieşte şi în cereştile tale curţi ne pomeneşte”. Aşa 
spunând Sfântul Ghermano, şi udând cu lacrimi sfânta 
icoană şi sărutând-o cu dragoste, a lăsat-o pe mare. Şi a 
înotat icoana mai repede decât zborul vulturului, într-o 
zi şi o noapte a ajuns la Roma, iar noaptea i s-a făcut Pa¬ 
pei înştiinţare de venirea icoanei Cereştii împărătese. 
S-a sculat el, cum a făcut la sosirea icoanei lui Hristos, 
cu tot clerul, şi cu lumânări şi cu cădiri pe Tibru a ieşit 
în întâmpinarea icoanei Maicii lui Dumnezeu. Şi când 
au ajuns la gura noianului, au văzut toţi icoana aceea a 
Maicii lui Dumnezeu în preajmă, pe ape, spre dânşii 
venind. Şi întinzându-şi Papa mâinile spre dânsa, a urcat 
singură pe mâinile lui, iar el a primit-o cu mare bucurie, 
a sărutat-o, închinându-i-se, şi s-au întors cu toţii în ce¬ 
tate slăvind cele mari şi minunate lucruri ale lui Dum¬ 
nezeu. Şi deschizând tăietura din scândura icoanei, a găsit 
scrisoarea preasfinţitului patriarh Ghermano şi, citind-o, 
a înţeles că ieri de dimineaţă icoana a fost slobozită la 
dânşii, şi proslăvea măririle lui Dumnezeu. 

De Sfântul Ghermano îi era jale, că un luminător atât 
de mare al Bisericii se stinge în surghiun, şi a plâns pen¬ 
tru dânsul foarte. Iar icoana cea preacinstită a Maicii 
lui Dumnezeu a purtat-o prin toată cetatea, ca şi pe a 
Mântuitorului. Şi intrând în biserica Sfântului Petru, 
a pus-o înăuntrul altarului, şi se tămăduiau de la dânsa 
multe boli. După aceasta, trecând o sută de ani şi mai 
mult, când povăţuitorii luptători de icoane, împăraţi şi 
patriarhi, au pierit cu răsunet, şi a împărăţit Mihail cu 
maica sa, Teodora, şi eresul cel luptător de icoane din Cons- 
tantinopol cu totul se stinsese, atunci, la Roma, icoana 

pictată după cea nezugrăvită de mână din Lida şi slobo¬ 
zită de Sfântul Ghermano, din surghiun, spre Roma şi 
în altar pusă a început adesea a se mişca singură, ne¬ 
clătinată de nimeni. Şi priveau la aceea toţi. Se în¬ 
tâmpla aceasta în multe zile, uneori la cântările de seară 
şi de dimineaţa, alteori la liturghie. Şi nu puţină era 
mirarea şi mică frica romanilor de o minune ca aceea, 
pentru că o socoteau semn de mânie dumnezeiască ce va 
să vie asupra lor. Şi era atunci papă în Roma Serghie. 
Iar odată, fiind chiar Papa în biserică la cântarea sobor¬ 
nicească, a început icoana a se clătina mai tare. Vă¬ 
zând aceasta, toţi s-au înspăimântat şi, încetând din 
cântare, au strigat: „Doamne, miluieşte!”, de mai multe 
ori cu glas mare. Şi, de vreme ce era mila Domnului che¬ 
mată de mulţi, s-a alinat icoana din mişcare. Dar după 
puţin, iarăşi, ridicându-se şi sunet prin mişcarea sa fă¬ 
când, a urcat în văzduh de la locul său. Şi strigând, toţi 
s-au adunat în altar, vrând să o sprijine cu mâinile, ca 
să nu cadă la pământ şi să se sfărâme, ci nimeni nu putea 
să o ajungă şi să se atingă de ea. Pentru că, pe deasupra 
mâinilor omeneşti prin văzduh purtându-se, de parcă ar fi 
avut picioare umbla prin biserică, nu degrab, ci foarte 
încet afară cu nevăzute mâini îngereşti a fost scoasă. Iar 
Papa cu tot clerul şi cu poporul, înspăimântându-se de acea 
preaslăvită vedere, mergea cu spaimă în urma icoanei. 
Iar ea, ducându-se la râul Tibru, s-a lăsat pe apă şi a 
înotat spre mare. Iar poporul de pe mal o urma, privind 
cum pluteşte, şi cu ochi înlăcrimaţi o petrecea pe aceea. 

^ Papa vărsa lacrimi şi se tânguia, zicând: „Vai nouă, 
o, împărăteasă! vai nouă, o, Doamnă! unde te duci de la 
noi, Dumnezeiescule Sicriu? Pentru că în chipul în care 
demult, pe ape, ai venit la noi, aşa acum, pe aceeaşi cale, 
de la noi pleci. Ne temem să nu ne ajungă şi pe noi, cei 
ce suntem în Roma, muncirea luptării de icoane, pentru 
care din cetatea lui Constantin ai fugit, şi acum, iarăşi, 
de la Roma fugi. Ci, o! Atotputernică, până când acel vifor 

eretic, ce tulbură biserica lui Hristos”. Acestea şi mai 
multe le rostea tânguindu-se Papa şi petrecând icoana, 
până când aceea, cu grabnică alergare pe repejunea apei 
depărtându-se, s-a făcut nevăzută ochilor lor. Şi a po¬ 
runcit Papa să se scrie această preaslăvită minune în 
cărţile bisericeşti, spre aducerea aminte a neamurilor ce 
vor urma şi spre slava Maicii Domnului nostru Iisus 
Hristos, Care nişte minuni ca acestea lucrează. Iar 
icoana cea sfântă a ajuns a doua zi la Constantinopol, şi 
au aflat-o în liman, aproape de palatele împărăteşti. 
Şi au luat-o din apă nişte oameni credincioşi ce erau acolo 
şi au dus-o binecredincioasei împărătese Teodora, şi cre¬ 
deau că icoana este dintre acelea pe care luptătorii de 
icoane le aruncau în mare, legându-le de pietre grele, 
deci zicea împărăteasa că s-a dezlegat cumva icoana 
de piatra din adânc şi s-a ridicat deasupra. 

în acea vreme, binecredinciosul împărat Mihail şi 
preasfînţitul patriarh Metodie au trimis din Constan¬ 
tinopol cu scrisori la Papa, la Roma, nişte oameni ves¬ 
tiţi din rânduielile duhovnicească şi mirenească, 
înştiinţându-1 de soborul Sfinţilor Părinţi ce s-a ţinut la 
Constantinopol, la care s-a dat anatemei eresul luptării 
de icoane, iar cinstirea evlavioasă a sfintelor icoane iarăşi 
s-a întărit. Cu nişte împărăteşti şi patriarhale scrisori 
ca acestea ajungând trimişii la Roma, au veselit mult pe 
Papa şi pe toţi dreptcredincioşii. Şi fiind acolo, au auzit 
toate cele câte s-au întâmplat cu făcătoarele de minuni 
icoane a Mântuitorului şi a Preasfîntei Născătoare de 
Dumnezeu: cum, în zilele preasfinţitului papă Grigorie, 
la Roma, mai întâi una, apoi cealaltă pe mare a venit, 
slobozindu-se de preasfînţitul patriarh Ghermano. Şi cum 
nu de mult icoana Preasfîntei Născătoare de Dumnezeu, 
singură pe sine luându-se, iarăşi din Roma a plecat. 
Acestea ei auzindu-le, au scris toate acele minunate po¬ 
vestiri, însemnând ziua şi ora plecării icoanei Preacu¬ 
ratei din Roma. Şi întorcându-se la Constantinopol, le-au 

povestit împăratului şi maicii lui, împărăteasa Teodora, şi 
preasfînţitului patriarh Metodie. Şi aceia şi-au amintit 
îndată de icoana găsită în limanul mării şi au gândit: 
„Au nu este aceasta icoana din Roma?” După aceasta, de¬ 
grabă au ajuns la Constantinopol nişte soli vestiţi pe 
care i-a trimis Papa din Roma la împărat şi la patriarh. 
Arătându-li-se acelora icoana găsită în limanul mării, în¬ 
dată au recunoscut-o şi cu lacrimi au căzut în faţa ei, şi le 
spuneau tuturor că aceea este icoana ce a plecat de la 
dânşii. Şi comparând ziua însemnată şi ceasul purcederii 
ei din Roma şi al venirii la Constantinopol, au aflat aceia 
că într-o zi şi o noapte atât de depărtată cale a alergat. 
Şi au slăvit Tăria cea Atotputernică a lui Dumnezeu 3 . 

3 înseamnă că această sfântă icoană, după semnele pe care le 
poartă, pare a fi aceea de aici, din mănăstirea Pantocratului, ce se 
numeşte şi a Neamţului, care are două feţe (adică pe o parte a 
icoanei este chipul Maicii Domnului, iar pe cealaltă, a Sfântului Ma¬ 
relui Mucenic Gheorghe). Fiindcă, după cum îndeobşte se ştie, patria 
Sfântului Mare Mucenic Gheorghe a fost Palestina, şi cetatea Lida, 
unde după sfârşitul său cel mucenicesc a şi fost înmormântat, 
după cum scrie Sfântul Simeon Metafrastul şi alţii. Deci, de aici se 
vede că Sfântul Ghermano, Patriarhul Constantinopolului, zugră¬ 
vind chipul Născătoarei de Dumnezeu, l-a zugrăvit şi pe Sfântul 
Mare Mucenic Gheorghe pe spatele icoanei. Care icoană, după cum 
se povesteşte, se afla în Constantinopol, până pe vremea împă¬ 
ratului Ioan Paleologul. Apoi se scrie că şi aceasta de aici, din 
Mănăstirea Neamţului, de acelaşi împărat a fost trimisă în dar lui 
Alexandru Voievod cel Bun. Şi putem încheia câ, precum icoana 
aceasta s-a dus din Constantinopol în vremea lui Leon Isaurul, 
pentru prigoana dreptcredincioşilor ce avea să vină de la numitul 
împărat, şi a mers la Roma cea veche, pe atunci dreptcredincioasă, 
iar apoi, când Roma urma să se abată de la credinţa ortodoxă, s-a 
întors în Constantinopolul revenit acum la adevărata credinţă, unde 
a şi petrecut atâţia ani, la fel, mai pe urmă, văzând că cetatea Cons¬ 
tantinopolului va cădea în mâinile agarenilor, a binevoit a icono- 
misi ca, înainte de vremea aceea, să vină în acest pământ binecu¬ 
vântat - în chipul arătat în istoria următoare - şi a se aşeza în 
această sfântă mănăstire ca să fie apărătoare şi scutitoare a toată 
ţara (notă în ediţia din 1847). 

Atunci, preasfinţitul patriarh Metodie, cu tot clerul, şi 
împăratul, cu singlitul, luând acea sfântă icoană din pa¬ 
latele împărăteşti, cu tot poporul, în procesiune, au dus-o 
în Halcopratia şi în biserica Preasfîntei Născătoare de 
Dumnezeu au aşezat-o, bucurându-se de marele dar ce li 
s-a dat. De atunci, acea icoană a Maicii lui Dumnezeu s-a 
numit Romanca, pentru că de la Roma venise, şi se făceau 
de la dânsa minuni prea multe. 

Sfârşitul cărţii Minunilor Maicii Domnului, şi lui 
Dumnezeu Slavă. 

Hotărâre sinodicească pentru adeverirea minunilor 4 

Celor care nu primesc cu credinţă curată şi cu tot 
sufletul şi inima minunile cele de spaimă ale Mântui¬ 
torului nostru şi Dumnezeu, ale Stăpânei noastre 
Născătoare de Dumnezeu care L-a născut pe Dânsul fără 
de prihană şi ale celorlalţi sfinţi, ci se lasă ispitiţi de do¬ 
vezi şi cuvinte sofisticeşti (amăgitoare) pentru a le pri- 
hăni ca pe unele ce ar fl cu neputinţă, sau a le tâlcui după 
cum li se pare lor, şi după a lor socoteală a le alcătui: 
Anatema. 


Istorie 

Pentru sfânta icoană a Preasfintei Stăpânei noastre Născătoare de 
Dumnezeu şi pururea Fecioarei Maria. Ce s-a aflat în scrisorile 
sfintei Mitropolii a Moldovei, scrise de preasfinţitul Gheorghie, 
Mitropolitul Moldovei, în anul 1723 


înştiinţare facem pentru obiceiul pământului Mol¬ 
dovei că, întâmplându-se aici domn măria sa Alexan¬ 
dru Voievod şi mitropolit preasfinţitul chir Iosif, care a 
fost şi la Soborul al optulea, şi cu părintele ieromonah 


4 Hotărârea aceasta sinodicească am tipărit-o aici, la sfârşitul 
minunilor Prealăudatei Stăpânei noastre Născătoare de Dumnezeu, 
după cum este în Triod în Duminica Ortodoxiei. (Cu toate că 
rânduiala unde este scrisă hotărârea aceasta încă nu se află în Tri- 
oadele româneşti, aici s-a pus din cel grecesc.) Pentru ca să o vadă 
câţi fără de socoteală socotesc şi, pizmuind, se îndoiesc, necrezând că 
cele scrise ar fi cu putinţă, să se smerească măcar, pentru a nu se su¬ 
pune sub anatema de mai sus, să creadă, mărturisind, că nu numai 
câte am scris, ci şi altele nenumărate poate să le săvârşească împă¬ 
răteasa cea atotputernică. Pentru ale cărei rugăciuni, o!, de am do¬ 
bândi fericirea cea veşnică. Amin. (notă în ediţia din 1847) 

Gheorghie Ţamblac, fiind mare bogoslov (care s-a şi să¬ 
vârşit la Moscova). înaintea acelui Sobor, fiind la Cons- 
tantinopol împărat creştin Manuil Paleologul, iar fiul său 
Ioan 5 Paleologul era la Beci (sau Viena), fiindcă era gi¬ 
nere chesarului de Beci. Iar la bătrâneţe, Manuil Paleo¬ 
logul a trimis la Beci la fiul său Ioan, chemându-1 să vină 
la Constantinopol, să fie împărat în locul lui Manuil, tatăl 
său. Deci, în drum spre Constantinopol, a trecut prin 
Ţara Moldovei, şi a ieşit în întâmpinarea lui fericitul Ale¬ 
xandru Voievod, cu tot senatul, asemenea şi preasfîn- 
ţitul mitropolit chir Iosif, cu tot clerul, după cum se cuvine 
unui împărat creştin. Şi l-au petrecut până la cetatea 
Chiliei la Dunăre. Iar împăratul Ioan Paleologul, vă¬ 
zând ţară ca aceasta şi popor înţelept şi dreptcredin- 
cios, şi arhiereu şi cler învăţat şi împodobit cu toate obi¬ 
ceiurile creştineşti ale Bisericii Constantinopolului, s-a 
prea minunat şi a dat laudă lui Dumnezeu, zicând că 
ţară ca aceasta, cu toate darurile şi roadele pământului 

5 în unele izvoade este pus greşit Andronic, pentru că Ioan a fost 
numele fiului lui Manuil Paleologul (cel care a fost şi împărat). 
Deşi a avut alt fiu cu numele Andronic, şi nu frate, care şi a fost or¬ 
bit, de tatăl lor Ioan Paleologul, ginerele lui Ioan Cantacuzino. 
Şi din ani se vede că Ioan Paleologul a fost acesta, care a fost şi la 
deşarta adunare de la Florenţa, precum şi aici se pomeneşte de 
Iosif Mitropolitul, care a fost şi el după aceea la Florenţa. Deci cu 
greşeală l-au numit Andronic în loc de Ioan, căci Andronic, fiul 
lui Manuil, nu a fost împărat, ci numai despot al Tesalonicului, pe 
care vânzându-1 veneţienilor, s-a dus la Muntele Atonului şi a pri¬ 
mit îngerescul chip, numindu-se din Andronic Acachie, unde a şi 
murit, fiind înmormântat la Mănăstirea Pantocratorului. Iar Ioan 
Paleologul a trecut prin Moldova, precum arată şi Gheorghie 
Frânţi: că a scris tatălui său, Manuil Paleologul, din ţara ungu¬ 
rească, de i-a trimis corăbii la cetatea Chilia la Dunăre de l-au 
adus la Constantinopol, unde, după puţin timp murind tatăl său, 
a rămas el împărat. Şi a cinstit pe Alexandru Voievod cu nume de 
despot şi cu coroană crăiască, după cum arată şi Dimitrie Can- 
temir Voievod, în cartea sa, la fila 109. (notă în ediţia din 1847) 

şi obiceiurile şi înţelepciunea şi iubirea de străini, aiurea 
nu a văzut, nici a auzit să fie. 

Şi întrebându-1 pe Alexandru Voievod cărei împărăţii 
sau crăii este închinat, măria sa a răspuns că îşi apără 
ţara cu sabia de toţi megieşii şi de toţi neprietenii. Şi în¬ 
trebând şi pe preasfînţitul mitropolit chir Iosif cărei 
patriarhii este închinat, preasfinţia sa a răspuns că este 
închinat Ohridului. Şi a făgăduit luminatul împărat că, 
dacă va merge la Constantinopol, va face Moldova ca 
Ohridul şi ca Ciprul, nesupusă şi neplecată nici unei 
eparhii. Şi mergând la Constantinopol, a luat împără¬ 
ţia, iar Manuil împăratul, tatăl lui Ioan, s-a călugărit. 
Şi strângând sobor cu patru patriarhi şi cu toţi mitropo- 
liţii, a ridicat Mitropolia Moldovei de sub ascultarea Oh¬ 
ridului şi a aşezat-o să fie ca un Patriarh; cum este Ohri¬ 
dul şi Ciprul, aşa şi Moldova. Şi acele soborniceşti cărţi 
le-a trimis de la Constantinopol la Alexandru Voievod şi 
la preasfînţitul mitropolit chir Iosif. Şi au fost la Mă¬ 
năstirea Neamţului, scrisori pe care, cu smeritul Gheor- 
ghie, cu mila lui Dumnezeu Mitropolit Moldovei, mărtu¬ 
risesc cu jurământ că le-am văzut cu ochii mei. Şi au fost 
la Mănăstirea Neamţului acele împărăteşti scrisori până 
la stricarea şi risipirea ţării, care s-a întâmplat în dom¬ 
nia lui Dumitraşcu Voievod. Iar cărţile acelea soborni¬ 
ceşti erau scrise pe pergament, cu pecetea pajură îm¬ 
părătească în argint şi cu iscăliturile patriarhilor şi a 
câţiva arhierei. Şi împreună cu acestea pomenite mai 
sus, împăratul Ioan Paleologul a trimis fericitului 
Alexandru Voievod coroană împărătească şi alurghidă, 
port pe care l-au ţinut toţi domnitorii, până la domnia lui 
Alexandru Voievod Lăpuşneanu. Şi a mai trimis împă¬ 
ratul Ioan Paleologul în dar preasfinţitului părinte chir 
Iosif Mitropolitul o sfântă icoană făcătoare de minuni, 
cu două feţe, pe o parte Preasfânta Curată Născătoare 

de Dumnezeu şi pe cealaltă Sfântul Mare Mucenic Gheor- 
ghe, care până astăzi se află în Mănăstirea Neamţului. 
Şi împreună cu aceasta, a trimis şi mitră şi sacos, căci 
mai înainte mitropoliţii Moldovei slujeau Sfânta Li¬ 
turghie numai cu felon. Iar mama împăratului Ioan 
Paleologul, Ana, împărăteasa lui Manuil, şi măria sa 
a tr im is dar Anei, doamna fericitului Alexandru Voievod, 
o icoană a Sfintei Ana, Maica Preacuratei Stăpânei noas¬ 
tre Născătoare de Dumnezeu, tot făcătoare de minuni, 
ferecată şi împodobită cu cheltuială împărătească. Iar 
măria sa doamna a trimis-o în dar Mănăstirii Bistriţa, 
fiind ctitorită această mănăstire de fericitul Alexandru 
Voievod şi de doamna sa Ana. Iar această icoană a 
Sfintei Ana, scoţându-se cu Litie din mănăstire la vreme 
de neploaie, îndată plouă, de nu peste tot, negreşit cât 
ţine hotarul mănăstirii. 

Iar în zilele lui Ştefan Gheorghe Voievod, s-a în¬ 
tâmplat de a mers la Mănăstirea Neamţului şi Nicolae 
Gramaticul - fratele lui Postolache Milcul, căruia i-a 
tăiat nasul Ştefan Voievod, fiul lui Vasile Voievod -, care 
a tălmăcit şi Biblia din limba elinească pe limba ro¬ 
mânească, atunci când a fost la Constantinopol capi- 
chihaia lui Grigore Voievod, domnul Ţării Româneşti. 
Izvod pe care l-a dat în tipar Şerban Voievod Cantacu- 
zino, domnul Ţării Româneşti. Şi Nicolae Gramaticul a 
citit acele hrisoave împărăteşti şi patriarhale, care scriau 
despre sfânta icoană de la Mănăstirea Neamţului că este 
făcătoare de minuni. Asemenea şi despre icoana Sfintei 
Ana de la Mănăstirea Bistriţei. 

Iar Mitropolia Moldovei nu este plecată nici unui pa¬ 
triarh, precum arată Pravila cea mare, la filele 402 şi 403. 
Şi dacă cei din Ţara Românească spun că ei nu ştiu de 
unde au luat moldovenii această putere, de nu se pleacă 
nici Ohridului, nici Constantinopolului, noi ştim. 

Această istorie am scris-o eu, Gheorghie, smeritul 
Mitropolit al Moldovei, cu mâna mea. 

Iară când a fost Nicolae Gramaticul la Mănăstirea 
Neamţului, de a tălmăcit istoria aceasta, de pe acele hri¬ 
soave împărăteşti şi patriarhale, în zilele lui Ştefan Gheor- 
ghe Voievod, erau anii 1655 de la Hristos, februarie, 17. 
Iar de la Bătrânul Alexandru Voievod, erau anii 1401. 


Istorie 

Pentru sfinţirea bisericii ce se numeşte acum Mănăs¬ 
tirea Neamţului (după numele râului), cu hramul înăl¬ 
ţarea Domnului Dumnezeu şi Mântuitorului nostru 
Iisus Hristos, de preasfinţitul Mitropolit al Sucevei, Chir 
Teoctist, care a fost şi egumen al acestui sfânt lăcaş al 
Neamţului, în vremea când s-a zidit sfânta biserică 
aceasta cu cheltuiala binecredinciosului şi de Hristos iubi¬ 
torului domn al pământului Moldovei Ştefan Voievod cel 
Mare, fiul lui Bogdan Voievod. 

în acea vreme a venit craiul leşesc Albert cu război 
asupra lui Ştefan Voievod, cu multă putere. Şi mult bă¬ 
tând asupra cetăţii Sucevei, n-a putut să o ia, şi s-a în¬ 
tors fără de ispravă. 

Iar Ştefan Voievod s-a dus după dânsul cu putere, cu 
ostaşii săi. Şi ajungându-1 în Codrii Cozminului, l-a 
bătut, sfărâmând puterile lui, în anul 1497, octombrie 26, 
în ziua Sfântului Mare Mucenic Dimitrie, în al 41-lea an 
al domniei sale. Apoi, întorcându-se de la război cu mare 
biruinţă, la scaunul său la Suceava, aducând multe mii 
de Ieşi robi, în acelaşi an a mers la Mănăstirea Neam¬ 
ţului împreună cu preasfinţitul mitropolit chir Teoctist, 



de a sfinţit biserica, în noiembrie, 14 zile. Despre care şi 
mitropolitul Teoctist zice că s-a ostenit împreună cu cas¬ 
nicii lui Ştefan Voievod şi cu fraţii ce se aflau atunci în 
acest sfânt lăcaş. 

Această istorie s-a aflat într-o Sfântă Evanghelie sâr¬ 
bească, scrisă de mână pe pergament, ce se află până 
astăzi în această sfântă Mănăstire a Neamţului. 



ACATISTUL BUNEIVESTIRI 
a Preasfintei Născătoare de Dumnezeu 
şi pururea Fecioarei Maria 

De este preot, zice: Binecuvântat este Dumnezeul 
nostru..., iar de este diacon, monah sau mirean, zice: 
Pentru rugăciunile Sfinţilor Părinţilor noştri, Doamne 
Iisuse Hristoase, Fiul lui Dumnezeu, miluieşte-ne pe noi. 

Apoi: împărate ceresc..., Sfinte Dumnezeule..., Sla¬ 
vă..., Şi acum..., Preasfântă Treime..., Doamne, milu- 
ieşte (de 3 ori), Slavă..., Şi acum..., Tatăl nostru... şi 
troparele: 

Miluieşte-ne pe noi, Doamne, miluieşte-ne pe noi, că 
nepricepându-ne de nici un răspuns, această rugăciune 
aducem ţie, ca unui Stăpân, noi, păcătoşii robii Tăi, mi¬ 
luieşte-ne pe noi. 

Slavă..., 

Doamne, miluieşte-ne pe noi, că întru Tine am nădăj¬ 
duit; nu Te mânia pe noi foarte, nici pomeni fărădele¬ 
gile noastre, ci caută şi acum ca un Milostiv şi ne izbă¬ 
veşte pe noi de vrăjmaşii noştri; că Tu eşti Dumnezeul 
nostru şi noi suntem poporul Tău; toţi lucrul mâinilor 
Tale şi numele Tău chemăm. 

Şi acum..., al Născătoarei de Dumnezeu: 

Uşa milostivirii deschide-o nouă, binecuvântată Năs¬ 
cătoare de Dumnezeu Fecioară, ca să nu pierim cei ce 
nădăjduim întru tine, ci să ne mântuim prin tine din 
nevoi, căci tu eşti mântuirea neamului creştinesc. 

Apoi: 

Cred întru unul Dumnezeu, Tatăl Atotţiitorul, Făcă¬ 
torul cerului şi al pământului, văzutelor tuturor şi ne¬ 
văzutelor. 

Şi întru unul Domn Iisus Hristos, Fiul lui Dumne¬ 
zeu, Unul-Născut, Care din Tatăl S-a născut mai 
înainte de toţi vecii; lumină din lumină, Dumnezeu ade¬ 
vărat din Dumnezeu adevărat, născut, iar nu făcut, Cel 
de o fiinţă cu Tatăl, prin Care toate s-au făcut; 

Care, pentru noi oamenii şi pentru a noastră mân¬ 
tuire, S-a pogorât din ceruri şi S-a întrupat de la Du¬ 
hul Sfânt şi din Fecioara Maria şi S-a făcut om; 

Şi S-a răstignit pentru noi în zilele lui Ponţiu Pi- 
lat şi a pătimit şi S-a îngropat; 

Şi a înviat a treia zi, după Scripturi. 

Şi S-a înălţat la ceruri şi şade de-a dreapta Tatălui; 

Şi iarăşi va să vină cu slavă, să judece viii şi morţii, 
a Cărui împărăţie nu va avea sfârşit. 

Şi întru Duhul Sfânt, Domnul de viaţă Făcătorul, 
Care din Tatăl purcede, Cel ce împreună cu Tatăl şi cu 
Fiul este închinat şi slăvit, Care a grăit prin prooroci. 

întru una, sfântă, sobornicească şi apostolească Bi¬ 
serică; 

Mărturisesc un Botez întru iertarea păcatelor; 

Aştept învierea morţilor. 

Şi viaţa veacului ce va să fie. Amin. 

La Doamne, strigat-am..., 
se cântă stihirile acestea, glasul al 6-lea: 

Podobie: Toată nădejdea... 

Sfatul cel mai înainte de veci descoperindu-1 ţie, Fe¬ 
cioară, Gavriil a stat înaintea ta, închinându-se ţie şi 
zicând: bucură-te, pământul cel nesemănat, bucură-te, 

rugul cel nears, bucură-te, adâncul cel ce cu anevoie 
poate fi văzut, bucură-te, podul care ne treci pe noi la 
ceruri şi scara cea înaltă pe care a văzut-o Iacob, bu- 
cură-te, năstrapă dumnezeiască cu mană, bucură-te, 
dezlegarea blestemului, bucură-te, chemarea lui Adam, 
Domnul este cu tine! 

Te arăţi mie ca om, zis-a curata Fecioară către arhi¬ 
strateg, şi cum vesteşti graiuri mai presus de om? Zis-ai 
că Dumnezeu va fi cu mine şi Se va sălăşlui în pânte¬ 
cele meu? Şi cum voi fi sălaş desfătat, spune-mi, şi loc 
sfinţirii Celui ce este mai presus de heruvimi? Nu mă 
înşela pe mine cu înşelăciune, că n-am cunoscut dul¬ 
ceaţa nunţii, sunt neîmpreunată, de nuntă nu m-am îm¬ 
părtăşit, deci cum voi naşte prunc? 

Dumnezeu unde vieşte se biruieşte rânduiala firii, 
zis-a cel fără de trup, şi se lucrează cele ce sunt mai pre¬ 
sus de om. Crede cuvintelor mele celor adevărate, ceea 
ce eşti cu totul sfântă şi fără de prihană. Iar ea a stri¬ 
gat: Fie mie acum după cuvântul tău, şi voi naşte pe 
Cel fără de trup, Care va lua din mine trup, pentru ca 
să ridice, cu împreunarea, ca un puternic, pe om la cins¬ 
tea cea dintâi. 

Slavă..., Şi acum..., glasul al 2-lea: 

Taina cea din veac se descoperă astăzi şi Fiul lui 
Dumnezeu fiu al omului se face ca, luând ce este mai 
rău, să-mi dea mie ce este mai bun. Amăgitu-s-a de 
demult Adam şi, poftind să fie Dumnezeu, nu a fost, 
iar Dumnezeu Se face om, ca să facă pe Adam Dum¬ 
nezeu. Să se veselească făptura şi să salte firea, că 
arhanghelul stă cu frică înaintea Fecioarei şi-i aduce 
bucurie în locul întristării. Cel ce Te-ai făcut om pen¬ 
tru milostivirea milei, Dumnezeul nostru, slavă ţie. 

La Stihoavnă se cântă stihirile acestea, glasul 1: 

Podobie: Ceea ce eşti bucuria... 

Din crugurile cereşti zburând Gavriil în Nazaret, 
a stat înaintea Fecioarei Maria, zicând către dânsa: 
bucură-te, că ai să zămisleşti Fiu pe Cel mai de demult 
decât Adam, pe Făcătorul veacurilor şi Izbăvitorul celor 
ce-ţi cântă ţie: bucură-te, curată! 

Stih: Ascultă, fiică, şi vezi şi pleacă urechea ta 
şi uită poporul tău, şi casa părintelui tău. 

Gavriil, aducând veste bună din cer Fecioarei, a zis: 
bucură-te, că ai să zămisleşti în pântecele tău pe Cel 
ce va încăpea în tine, dar în toate este neîncăput, şi ai 
să te arăţi Născătoare Celui ce a răsărit din Tatăl, mai 
înainte de luceafăr. 

Stih: Feţei tale se vor ruga mai-marii poporului. 

Cuvântul, Cel ce este împreună veşnic cu Tatăl cel 
fără de început, nedespărţindu-Se de Cel de sus, acum 
a venit la cei de jos, pentru preamarea Sa milostivire, 
făcându-I-se milă de alunecarea noastră şi luând să¬ 
răcia lui Adam, S-a închipuit în cel străin. 

Stih: Tot pământul să se închine ţie şi să cânte ţie. 

Cuvântul cel mai presus de fiinţă, Care este din 
Tatăl din veci şi din Maică sub vremi, arătându-Se 
lumii, chipul robului primeşte şi Se face trup, neosebin- 
du-Se de Dumnezeire, şi zideşte pe Adam în pântecele 
aceleia, care L-a zămislit pe Dânsul fără de sămânţă. 

Slavă..., Şi acum..., glasul al 2-lea: 

Astăzi binevesteşte Gavriil celei pline de har: bucu¬ 
ră-te, Maică, ceea ce eşti Fecioară şi nu ştii de nuntă! 
Nu te mira de chipul meu cel străin, nici nu te spăimânta, 

că arhanghel sunt. Şarpele a înşelat pe Eva oarecând, 
iar eu acum binevestesc ţie bucurie: vei rămâne fecioară, 
dar vei naşte pe Domnul, Preacurată. 

Apoi: Doamne, miluieşte (de 12 ori) Slavă..., Şi 
acum..., Veniţi să ne închinăm... (de 3 ori) şi 

Psalmul 142 

Doamne, auzi rugăciunea mea, ascultă cererea mea, 
întru credincioşia Ta, auzi-mă, întru dreptatea Ta. Să 
nu intri la judecată cu robul Tău, că nimeni din cei vii 
nu-i drept înaintea Ta. Vrăjmaşul prigoneşte sufletul 
meu şi viaţa mea o calcă în picioare; făcutu-m-a să lo¬ 
cuiesc în întuneric ca morţii cei din veac. Mâhnit e du¬ 
hul în mine şi inima mea încremenită în lăuntrul meu. 
Adusu-mi-am aminte de zilele cele de demult; cuge- 
tat-am la toate lucrurile Tale, la faptele mâinilor Tale 
m-am gândit. întins-am către Tine mâinile mele, su¬ 
fletul meu ca un pământ însetoşat. Degrab auzi-mă, 
Doamne, că a slăbit duhul meu. Nu-ţi întoarce faţa Ta 
de la mine, ca să nu mă asemăn celor ce se coboară în 
mormânt. Fă să aud dimineaţa mila Ta, că la Tine îmi 
este nădejdea. Arată-mi calea pe care voi merge, că la 
Tine am ridicat sufletul meu. Scapă-mă de vrăjmaşii 
mei, că la Tine alerg, Doamne. învaţă-mă să fac voia 
Ta, că Tu eşti Dumnezeul meu. Duhul Tău cel bun să 
mă povăţuiască la pământul dreptăţii. Pentru numele 
Tău, Doamne, dăruieşte-mi viaţă. întru dreptatea Ta 
scoate din necaz sufletul meu. Fă bunătate de stârpeşte 
pe vrăjmaşii mei şi pierde pe toţi cei ce necăjesc sufle¬ 
tul meu, că eu sunt robul Tău. 

Slavă..., Şi acum..., Aliluia (de 3 ori). 

Şi îndată se cântă: Dumnezeu este Domnul... 

(de 3 ori), pe glasul al 8-leaşi, tot de 3 ori, troparul acesta: 

Porunca cea cu taină luând-o întru cunoştinţă cel 
fără de trup, în casa lui Iosif degrab a stat înainte zi¬ 
când celei ce nu ştia de nuntă: Cel ce a plecat, cu po¬ 
gorârea, cerurile, încape fără de schimbare tot întru 
tine, pe Care şi văzându-L în pântecele tău, luând chip 
de rob, mă spăimântez a cânta ţie: bucură-te, Mireasă 
pururea Fecioară! 

Apoi: Doamne, miluieşte (de 3 ori). 

Slavă..., Şi acum..., 

Psalmul 50 

Miluieşte-mă, Dumnezeule, după mare mila Ta, şi 
după mulţimea îndurărilor Tale, şterge fărădelegea mea. 
Mai vârtos mă spală de fărădelegea mea şi de păcatul 
meu mă curăţeşte. Că fărădelegea mea eu o cunosc şi pă¬ 
catul meu înaintea mea este pururea. Ţie unuia am gre¬ 
şit şi rău înaintea Ta am făcut, aşa încât drept eşti Tu 
întru cuvintele Tale şi biruitor când vei judeca Tu. Că 
iată, întru fărădelegi m-am zămislit şi în păcate m-a 
născut maica mea. Că iată, adevărul ai iubit; cele ne¬ 
arătate şi cele ascunse ale înţelepciunii Tale mi-ai arătat 
mie. Stropimă-vei cu isop şi mă voi curăţi; spăla-mă-vei 
şi mai vârtos decât zăpada mă voi albi. Auzului meu 
vei da bucurie şi veselie; bucura-se-vor oasele mele cele 
smerite. întoarce faţa Ta de la păcatele mele şi toate 
fărădelegile mele şterge-le. Inimă curată zideşte întru 
mine, Dumnezeule, şi duh drept înnoieşte întru cele din¬ 
lăuntru ale mele. Nu mă lepăda de la faţa Ta şi duhul 
Tău cel Sfânt nu-L lua de la mine. Dă-mi mie bucuria 

mântuirii Tale şi cu duh stăpânitor mă întăreşte. în- 
văţa-voi pe cei fără de lege căile Tale şi cei necredin¬ 
cioşi la Tine se vor întoarce. Izbăveşte-mă de vărsarea 
de sânge, Dumnezeule, Dumnezeul mântuirii mele; 
bucura-se-va limba mea de dreptatea Ta. Doamne, 
buzele mele vei deschide şi gura mea va vesti lauda Ta. 
Că de ai fi voit jertfă, ţi-aş fi dat; arderile de tot nu le 
vei binevoi. Jertfa lui Dumnezeu: duhul umilit; inima 
înfrântă şi smerită Dumnezeu nu o va urgisi. Fă bine, 
Doamne, întru bunăvoirea Ta, Sionului, şi să se zidească 
zidurile Ierusalimului. Atunci vei binevoi jertfa drep¬ 
tăţii, prinosul şi arderile de tot; atunci vor pune pe alta¬ 
rul Tău viţei. 

Apoi: 

CANONUL NĂSCĂTOAREI DE DUMNEZEU 

Facere a lui Iosif 

Cântarea 1, glasul al 4-lea 
Irmosul: 

Deschide-voi gura mea şi se va umple de Duhul şi cu¬ 
vânt răspunde-voi împărătesei Maici, şi mă voi arăta 
luminat prăznuind, şi voi cânta minunile ei, bucurân- 
du-mă. 

Stih: Preasfântă Născătoare de Dumnezeu, 
miluieşte-ne pe noi. 

Pe tine, cartea lui Hristos cea însufleţită, pecetlu¬ 
ită cu Duhul, văzându-te marele arhanghel, curată, a 
grăit către tine: bucură-te, ceea ce eşti locaşul bucuriei 
prin care se strică blestemul strămoaşei! 

Bucură-te, Fecioară, mireasă dumnezeiască, îndrep¬ 
tarea lui Adam, şi omorârea iadului, bucură-te pala¬ 
tul împăratului tuturor, ceea ce eşti cu totul fără de 



232 


prihană, bucură-te, scaunul cel de foc al Aceluia ce este 
atotţiitor! 

Slavă... 

Bucură-te, floarea cea neveştejită, singura care ai 
crescut Mărul cel cu miros bun, bucură-te, ceea ce ai năs¬ 
cut mirosul cel bun al împăratului tuturor, bucură-te, 
mântuirea lumii, ceea ce nu ştii de nuntă! 

Şi acum... 

Bucură-te, comoara curăţiei, prin care ne-am scu¬ 
lat din căderea noastră, bucură-te, stăpână, ceea ce 
eşti crin cu dulce miros, care umpli de bună mireasmă 
pe cei credincioşi, tămâia cea cu miros bun şi mirul cel 
cu mult preţ! 

Cântarea a 3-a 

Irmosul: 

Pe ai tăi cântăreţi, Născătoare de Dumnezeu, ceea 
ce eşti izvor viu şi îndestulat, care s-au împreunat ceată 
duhovnicească, întăreşte-i întru dumnezeiască mărirea 
ta, cununilor măririi învrednicindu-i. 

Ceea ce ai răsărit spicul cel dumnezeiesc cu ade¬ 
vărat, ca o ţarină nearată, bucură-te, masa cea însu¬ 
fleţită, întru care a încăput pâinea vieţii, bucură-te, 
stăpână, care eşti izvorul apei vieţii cel nedeşertat! 

Bucură-te, ceea ce ai născut credincioşilor pe Cel 
fără de prihană, bucură-te, mieluşeaua care ai născut pe 
Mieluşelul lui Dumnezeu, Cel ce a ridicat păcatele a 
toată lumea, bucură-te, curăţitoare caldă! 

Slavă... 

Bucură-te, luceafărul dimineţii cel prealuminat, care 
singură ai purtat pe soarele Hristos, bucură-te, ceea ce 

eşti locaşul luminii, care ai stricat întunericul şi ai iz¬ 
gonit de pretutindeni pe diavolii cei întunecaţi! 

Bucură-te, ceea ce eşti singura uşă prin care a tre¬ 
cut singur Cuvântul, stăpână, care ai sfărâmat cu naş¬ 
terea ta încuietorile şi uşile iadului, bucură-te, dumne¬ 
zeiască intrare a celor ce se mântuiesc, ceea ce eşti cu 
totul lăudată! 

Cântarea a 4-a 
Irmosul: 

Cel ce şade întru slavă, pe scaunul Dumnezeirii, pe 
nor uşor a venit Iisus, Dumnezeul cel Preaînalt, şi a mân¬ 
tuit pe cei ce cântă: slavă, Hristoase, puterii Tale! 

întru glasuri de cântări, cu credinţă grăim către tine, 
ceea ce eşti cu totul lăudată: bucură-te, munte gras şi 
închegat cu Duhul, bucură-te, sfeşnic şi năstrapă, ceea 
ce porţi mana, care îndulceşte simţurile tuturor credin¬ 
cioşilor! 

Bucură-te, Preacurată stăpână, care eşti curăţirea 
lumii, bucură-te, scară care ai înălţat cu harul pe toţi 
de pe pământ, bucură-te, pod care cu adevărat treci din 
moarte la viaţă pe toţi cei ce te laudă pe tine! 

Bucură-te, Preacurată, ceea ce eşti mai înaltă decât 
cerurile, care fără osteneală ai purtat în pântecele tău 
temelia pământului, bucură-te, roşeală care ai vopsit din 
sângele tău veşmântul cel dumnezeiesc al împăra¬ 
tului puterilor! 

Slavă... 

Bucură-te, stăpână, care ai născut cu adevărat pe 
Dătătorul de lege, Care curăţeşte în dar fărădelegile 
tuturor, adâncimea cea necuprinsă cu mintea, înălţi¬ 
mea cea nespusă, ceea ce nu ştii de nuntă, prin care noi 
toţi ne-am îndumnezeit! 

Şi acum... 

Pe tine, ceea ce ai împletit lumii cununa cea neîm¬ 
pletită, Fecioară, pâzitoarea tuturor şi îngrădirea şi 
întărirea şi scăparea cea sfinţită. 

Cântarea a 5-a 
Irmosul: 

Spăimântatu-s-au toate de dumnezeiască mărirea ta, 
că tu, Fecioară care nu ştii de nuntă, ai avut în pântece 
pe Dumnezeu, Cel ce este peste toate, şi ai născut Fiu 
pe Cel fără de ani, Cel ce dăruieşte pace tuturor celor ce 
te laudă pe tine. 

Bucură-te, preanevinovată, care ai născut Calea 
vieţii şi ai mântuit lumea din potopul păcatului, bucu- 
ră-te, mireasă dumnezeiască, ceea ce eşti auzire şi grai 
înfricoşător, bucură-te, petrecerea Stăpânului făpturii! 

Bucură-te, Preacurată, ceea ce eşti tăria şi întărirea 
oamenilor, loc de sfinţire a slavei, omorâre a iadului, 
cămară cu totul luminoasă, bucură-te, bucuria îngerilor, 
bucură-te, ajutătoarea celor ce se roagă ţie cu credinţă! 

Bucură-te, stăpână, căruţa Cuvântului cea în chipul 
focului, raiule cel însufleţit, care ai în mijloc pomul 
vieţii, pe Domnul, a Cărui dulceaţă înviază pe cei ce se 
împărtăşesc cu credinţă şi care au fost supuşi stricăciunii! 

Slavă... 

întăriţi fiind cu puterea ta, cu credinţă grăim ţie: 
bucură-te, cetatea împăratului tuturor, despre care s-au 
grăit luminat cele preamărite şi vrednice a se auzi, mun¬ 
tele cel netăiat, bucură-te, adâncul cel nemăsurat! 

Şi acum... 

Ceea ce eşti sălaş desfătat al Cuvântului, bucură-te, 
bucură-te, Preacurată, vasul care ai scos mărgări¬ 
tarul cel dumnezeiesc, bucură-te, împăcarea cea către 

Dumnezeu, cu totul minunată, a tuturor celor ce pu¬ 
rurea te fericesc pe tine, Născătoare de Dumnezeu! 

Cântarea a 6-a 
Irmosul: 

înţelepţii lui Dumnezeu, care faceţi acest praznic 
dumnezeiesc şi cu totul cinstit al Maicii lui Dumnezeu, 
veniţi să plesnim cu mâinile, slăvind pe Dumnezeu, 
Cel ce S-a născut dintr-însa. 

Ceea ce eşti cămară neîntinată a Cuvântului şi pri¬ 
cină îndumnezeirii tuturor, bucură-te, Preacurată, 
chemarea proorocilor, bucură-te, podoaba apostolilor! 

Dintru tine a căzut rouă care a stins văpaia mul¬ 
ţimii idolilor, pentru aceea, grăim ţie: bucură-te, lână 
plină de rouă, pe care, Fecioară, Ghedeon mai înainte 
a văzut-o! 

Slavă... 

Iată, Fecioară: bucură-te, grăim ţie, fii adăpostire 
şi linişte celor ce ne învăluim întru adâncul scârbelor 
şi al tuturor smintelilor potrivnicului! 

Şi acum... 

Ceea ce eşti pricina bucuriei, umple de har gândul 
nostru, ca să grăim ţie: bucură-te, rugul cel nears şi 
norul cel cu totul luminos, care neîncetat umbreşti pe cei 
credincioşi! 


Condacele şi Icoasele 

Condacul 1: 

Apărătoare Doamnă, pentru biruinţă, mulţumiri, iz¬ 
bă vindu-ne din nevoi, aducem ţie, Născătoare de Dum¬ 
nezeu, noi, robii tăi. Ci, ca aceea ce ai stăpânire ne- 

biruită, izbăveşte-ne din toate nevoile, ca să strigăm ţie: 
Bucură-te, Mireasă, pururea Fecioară! 

Icosul 1: 

îngerul cel întâistătător din cer a fost trimis să-i 
zică Născătoarei de Dumnezeu: Bucură-te! Şi, împre¬ 
ună cu glasul lui cel netrupesc, văzându-Te, Doamne, 
întrupat, s-a înspăimântat şi i-a stat înainte, grăindu-i 
unele ca acestea: 

Bucură-te, cea prin care răsare bucuria; 

Bucură-te, cea prin care piere blestemul; 

Bucură-te, chemarea lui Adam celui căzut; 

Bucură-te, ştergerea lacrimilor Evei; 

Bucură-te, înălţime, întru care cu anevoie se suie 
gândurile omeneşti; 

Bucură-te, adâncime, care nu te poţi lesne vedea cu 
ochii îngereşti; 

Bucură-te, că eşti scaun împăratului; 

Bucură-te, că porţi pe Cel ce pe toate le poartă; 

Bucură-te, steaua care arăţi Soarele; 

Bucură-te, pântecele dumnezeieştii întrupări; 

Bucură-te, cea prin care se înnoieşte făptura; 

Bucură-te, cea prin care prunc Se face Făcătorul; 

Bucură-te, Mireasă, pururea Fecioară! 

Condacul al 2-lea: 

Ştiindu-se pe sine sfânta întru curăţie, a zis lui 
Gavriil cu îndrăznire: Preaslăvitul tău glas cu anevoie 
se arată a fi primit sufletului meu; că naştere cu zămis¬ 
lire fără sămânţă, cum îmi spui? Cântând: Aliluia! 

Icosul al 2-lea: 

înţelesul cel greu de pătruns căutând Fecioara să-l 
înţeleagă, a grăit către cel ce slujea: Din pântece curat, 

cum este cu putinţă să Se nască Fiu, spune-mi? Către 
care el a zis cu frică, însă, grăind aşa: 

Bucură-te, tăinuitoarea sfatului celui nespus; 

Bucură-te, încredinţarea celor ce au trebuinţă de 
tăcere; 

Bucură-te, începutul minunilor lui Hristos; 

Bucură-te, capul poruncilor Lui; 

Bucură-te, scara cerească, pe care S-a pogorât Dum¬ 
nezeu; 

Bucură-te, podul care treci la cer pe cei de pe pământ; 

Bucură-te, minunea mult slăvită de îngeri; 

Bucură-te, ceea ce le eşti diavolilor rană de mult 
plâns; 

Bucură-te, ceea ce ai născut Lumina cea neapusă; 

Bucură-te, ceea ce n-ai învăţat pe nimeni în ce chip 
s-a petrecut; 

Bucură-te, ceea ce întreci mintea celor înţelepţi; 

Bucură-te, ceea ce luminezi gândurile credincioşilor; 

Bucură-te, Mireasă, pururea Fecioară! 

Condacul al 3-lea: 

Puterea Celui de sus a umbrit-o atunci, spre zămis¬ 
lire, pe ceea ce nu ştia de nuntă; şi pântecele ei cel cu bună 
roadă, ca o ţarină dulce, l-a arătat tuturor celor ce vor 
fi să secere mântuire, când vor cânta aşa: Aliluia! 

Icosul al 3-lea: 

Având Fecioara în pântece pe Dumnezeu primit, a 
alergat la Elisabeta; iar pruncul acesteia, îndată cunos- 
cându-i închinarea, s-a bucurat şi, cu săltări în pân¬ 
tece, ca şi cum ar fi cântat, a grăit către Născătoarea 
de Dumnezeu: 

Bucură-te, viţa mlădiţei celei neveştejite; 

Bucură-te, câştigarea rodului celui fără de moarte; 

Bucură-te, ceea ce ai lucrat pe Lucrătorul iubirii de 
oameni; 

Bucură-te, ceea ce ai născut pe Săditorul vieţii noastre; 

Bucură-te, brazdă care ai crescut înmulţirea milelor; 

Bucură-te, masă care porţi îndestularea milosti¬ 
vilor; 

Bucură-te, ceea ce înfloreşti raiul desfătării; 

Bucură-te, ceea ce găteşti adăpostire sufletelor; 

Bucură-te, tămâia rugăciunii cea bine primită; 

Bucură-te, curăţia a toată lumea; 

Bucură-te, bunăvoirea a lui Dumnezeu către noi, 
cei muritori; 

Bucură-te, îndrăznirea celor muritori către Dum¬ 
nezeu; 

Bucură-te, Mireasă, pururea Fecioară! 

Condacul al 4-lea: 

Vifor de gânduri necredincioase având întru sine, 
înţeleptul Iosif s-a tulburat, uitându-se la tine, cea ne¬ 
amestecată cu nunta, gândind că eşti furată de nuntă, 
tu, ceea ce eşti fără de prihană; iar când a cunoscut 
că zămislirea ta este de la Duhul Sfânt, a zis: Aliluia! 

Icosul al 4-lea: 

Auzit-au păstorii pe îngeri lăudând venirea cu tru¬ 
pul a lui Hristos şi, alergând spre Acesta ca spre un 
păstor, L-au văzut ca pe un miel fără prihană hră- 
nindu-se în braţele Măriei, pe care lăudând-o, au zis: 

Bucură-te, Maica Mielului şi a Păstorului; 

Bucură-te, staulul oilor celor cuvântătoare; 

Bucură-te, ceea ce eşti chinuirea vrăjmaşilor celor 
nevăzuţi; 

Bucură-te, ceea ce deschizi uşile raiului; 

Bucură-te, că cele cereşti împreună se bucură cu 
cele pământeşti; 

Bucură-te, că cele pământeşti împreună dănţuiesc 
cu cele cereşti; 

Bucură-te, gura apostolilor cea netăcută; 

Bucură-te, îndrăznirea cea nebiruită a purtătorilor 
de chinuri; 

Bucură-te, temeiul cel tare al credinţei; 

Bucură-te, cunoştinţa cea luminoasă a darului; 

Bucură-te, cea prin care s-a golit iadul; 

Bucură-te, cea prin care ne-am îmbrăcat cu slavă; 

Bucură-te, Mireasă, pururea Fecioară! 

Condacul al 5-lea: 

Steaua cea cu dumnezeiască mergere văzând-o în¬ 
ţelepţii, au mers pe urma luminii ei; şi, ţinând-o ca pe 
o făclie, cu dânsa căutau pe puternicul împărat; şi, ajun¬ 
gând la Cel neajuns, s-au bucurat cântându-I: Aliluia! 

Icosul al 5-lea: 

Văzut-au pruncii haldeilor în braţele Fecioarei pe 
Cel ce a zidit pe om cu mâna; şi, cunoscându-L a le fi Stă¬ 
pân, deşi luase chip de rob, s-au nevoit cu daruri a-L 
sluji şi a-i cânta celei binecuvântate: 

Bucură-te, Maica stelei celei neapuse; 

Bucură-te, raza zilei celei de taină; 

Bucură-te, ceea ce ai stins cuptorul înşelăciunii; 

Bucură-te, ceea ce luminezi pe tăinuitorii Treimii; 

Bucură-te, ceea ce ai aruncat din dregătorie pe chi¬ 
nuitorul cel fără de omenie; 

Bucură-te, ceea ce ai arătat pe Domnul Hristos, iu¬ 
bitorul de oameni; 

Bucură-te, ceea ce ne-ai izbăvit din slujirea cea 
idolească; 

Bucură-te, ceea ce ne curăţeşti de lucrurile cele în¬ 
tinate; 

Bucură-te, ceea ce ai stins închinarea la foc; 

Bucură-te, ceea ce ne-ai potolit văpaia patimilor; 

Bucură-te, îndreptătoarea înţelepciunii celor cre¬ 
dincioşi; 

Bucură-te, veselia tuturor neamurilor; 

Bucură-te, Mireasă, pururea Fecioară! 

Condacul al 6-lea: 

Vestitori purtători de Dumnezeu făcându-se magii, 
s-au întors în Babilon, împlinindu-Ţi proorocia şi tu¬ 
turor mărturisindu-Te pe Tine, Hristoase, au lăsat pe 
Irod ca pe un mincinos, că nu ştia să cânte: Aliluia! 

Icosul al 6-lea: 

Strălucind în Egipt Tu, Lumina adevărului, ai iz¬ 
gonit întunericul minciunii. Că idolii lui, nerăbdând 
tăria Ta, Mântuitorule, au căzut; iar cei ce de ei au scă¬ 
pat îi cântau către Născătoarea de Dumnezeu: 

Bucură-te, îndreptarea oamenilor; 

Bucură-te, căderea demonilor; 

Bucură-te, ceea ce ai zdrobit stăpânia înşelăciunii; 

Bucură-te, ceea ce ai vădit înşelăciunea idolească; 

Bucură-te, mare care ai înecat pe netrupescul faraon; 

Bucură-te, piatră care ai adăpat pe cei însetaţi de 
viaţă; 

Bucură-te, stâlp de foc care călăuzeşti pe cei ce sunt 
în întuneric; 

Bucură-te, acoperământul lumii cel mai lat decât 
norul; 

Bucură-te, hrană şi năstrapă cu mană; 

Bucură-te, slujitoarea bucuriei celei sfinte; 

Bucură-te, pământul făgăduinţei; 

Bucură-te, izvorâtoare de miere şi lapte; 

Bucură-te, Mireasă, pururea Fecioară! 

Condacul al 7-lea: 

Vrând Simeon să se mute din veacul acesta înşe¬ 
lător, Te-ai dat lui ca un prunc; dar Te-ai făcut cunos¬ 
cut lui şi ca Dumnezeu desăvârşit. Pentru aceea, s-a mirat 
de înţelepciunea Ta cea nespusă, cântând: Aliluia! 

Icosul al 7-lea: 

Arătat-a făptură nouă arătându-Se Făcătorul nouă, 
celor ce suntem făcuţi de Dânsul, răsărind din pânte¬ 
cele cel fără sămânţă şi păzindu-1 întreg, precum a fost; 
ca noi, văzând minunea, să o lăudăm, grăind: 

Bucură-te, floarea nestricăciunii; 

Bucură-te, cununa înfrânării; 

Bucură-te, ceea ce ai strălucit chipul învierii; 

Bucură-te, ceea ce ai arătat viaţa îngerească; 

Bucură-te, pomul cel cu luminoasă roadă, din care 
se hrănesc credincioşii; 

Bucură-te, copacul cel înfrunzit cu bună umbră, sub 
care mulţi se odihnesc; 

Bucură-te, ceea ce ai purtat în pântece pe îndrep¬ 
tătorul celor rătăciţi; 

Bucură-te, ceea ce ai născut pe Mântuitorul celor 
robiţi; 

Bucură-te, îmblânzirea Judecătorului celui drept; 

Bucură-te, iertarea multor greşiţi; 

Bucură-te, haina celor goi de îndrăzneală; 

Bucură-te, dragostea care biruieşte toată dorirea; 

Bucură-te, Mireasă, pururea Fecioară! 

Condacul al 8-lea: 

Văzând naştere minunată, să ne înstrăinăm de lume, 
mutându-ne mintea la cer; că pentru aceasta Preaînaltul 

Dumnezeu pe pământ S-a arătat om smerit, vrând să 
tragă la înălţime pe cei ce-I cântă: Aliluia! 

Icosul al 8-lea: 

Cu totul a fost între cei de jos, iar de cei de sus nici¬ 
cum nu S-a depărtat Cuvântul cel necuprins; că dumne¬ 
zeiască pogorâre a fost, iar nu mutare din loc, şi naştere 
din Fecioară primitoare de Dumnezeu, care aude acestea: 

Bucură-te, încăperea lui Dumnezeu celui neîncăput; 

Bucură-te, uşa tainei celei de cinste; 

Bucură-te, auzirea cea cu nepricepere pentru cei ne¬ 
credincioşi; 

Bucură-te, lauda cea fără de îndoială a celor cre¬ 
dincioşi; 

Bucură-te, purtătoarea cea preasfântă a Celui ce este 
pe heruvimi; 

Bucură-te, sălaşul cel preaslăvit al Celui ce este pe 
serafimi; 

Bucură-te, ceea ce ai adunat lucruri potrivnice întru 
una; 

Bucură-te, ceea ce ai unit fecioria şi naşterea; 

Bucură-te, cea prin care s-a dezlegat călcarea poruncii; 

Bucură-te, cea prin care s-a deschis raiul; 

Bucură-te, cheia împărăţiei lui Hristos; 

Bucură-te, nădejdea bunătăţilor celor veşnice; 

Bucură-te, Mireasă, pururea Fecioară! 

Condacul al 9-lea: 

Toată firea îngerească s-a minunat de lucrul cel 
mare al întrupării Tale; că pe Cel neapropiat, ca 
Dumnezeu, L-a văzut om apropiat tuturor, vieţuind 
împreună cu noi şi auzind de la toţi aşa: Aliluia! 

Icosul al 9-lea: 

Retorii cei multvorbitori îi vedem tăcând ca nişte peşti 
fără de glas când voiesc a vorbi despre tine, Născătoare 

de Dumnezeu; că nu se pricep să spună în ce chip şi fe¬ 
cioară ai rămas şi ai putut naşte. Iar noi, minunându-ne 
de o taină ca aceasta, cu credinţă cântăm: 

Bucură-te, sălaşul înţelepciunii lui Dumnezeu; 

Bucură-te, comoara rânduielii Lui; 

Bucură-te, ceea ce pe filosofi îi arăţi neînţelepţi; 

Bucură-te, ceea ce ai vădit pe cei meşteri la cuvânt 
a fi necuvântători; 

Bucură-te, că au înnebunit întrebătorii cei cumpliţi; 

Bucură-te, că s-au veştejit făcătorii de basme; 

Bucură-te, ceea ce ai risipit vorbele cele încâlcite ale 
atenienilor; 

Bucură-te, ceea ce ai umplut mrejele pescarilor; 

Bucură-te, ceea ce ne-ai ridicat din adâncul necu- 
noştinţei; 

Bucură-te, ceea ce pe mulţi i-ai luminat la minte; 

Bucură-te, corabia celor ce vor să se mântuiască; 

Bucură-te, limanul celor ce umblă cu corăbiile aces¬ 
tei vieţi; 

Bucură-te, Mireasă, pururea Fecioară! 

Condacul al 10-lea: 

Vrând împodobitorul tuturor să mântuiască lumea 
a venit la ea, precum i se făgăduise şi, Păstor fiind, ca un 
Dumnezeu, pentru noi S-a arătat om ca noi. Căci, cu 
asemănarea chemând pe cel asemenea, ca un Dumnezeu 
aude: Aliluia! 

Icosul al 10-lea: 

Zid eşti fecioarelor, Născătoare de Dumnezeu Fe¬ 
cioară, şi tuturor celor ce aleargă la tine: că Făcătorul ce¬ 
rului şi al pământului te-a gătit pe tine, Curată, sălăş- 
luindu-Se în pântecele tău şi învăţându-i pe toţi să 
cânte ţie: 

Bucură-te, turnul fecioriei; 

Bucură-te, începătoarea prefacerii celei pline de 
înţeles; 

Bucură-te, dătătoarea darului celui dumnezeiesc; 

Bucură-te, că tu ai înnoit pe cei zămisliţi întru ruşine; 

Bucură-te, că tu ai învăţat pe cei lipsiţi de minte; 

Bucură-te, ceea ce ai stricat pe stricătorul gândurilor; 

Bucură-te, ceea ce ai născut pe Semănătorul curăţiei; 

Bucură-te, cămara nunţii celei fără de sămânţă; 

Bucură-te, ceea ce ai unit cu Domnul pe cei cre¬ 
dincioşi; 

Bucură-te, ceea ce între fecioare ai fost unică hră¬ 
nitoare de prunc; 

Bucură-te, cămara cea împodobită a sufletelor 
sfinţilor; 

Bucură-te, Mireasă, pururea Fecioară! 

Condacul al 11-lea: 

împărate sfinte, de Ţi-am aduce cântări şi psalmi 
la număr întocmai ca nisipul, nimic nu plinim cum se 
cuvine, că se biruieşte toată cântarea care se îndreaptă 
spre mulţimea milelor Tale celor multe, pe care le-ai dat 
celor ce-Ţi cântă: Aliluia! 

Icosul al 11-lea: 

Făclie primitoare de lumină, arătată celor ce sunt 
întru întuneric, o vedem pe Preasfânta Fecioară; că, 
aprinzând în sine Focul cel netrupesc, pe toţi îi îndrep- 
tează spre cunoştinţa cea dumnezeiască, ce luminează 
mintea cu raza ei şi se cinsteşte cu chemarea aceasta: 

Bucură-te, raza Soarelui celui înţelegător; 

Bucură-te, raza Luminii celei neapuse; 

Bucură-te, fulgerul care luminezi sufletele; 

Bucură-te, ceea ce îi îngrozeşti pe vrăjmaşi ca un 
tunet; 

Bucură-te, că din tine a răsărit strălucirea cea cu 
multă lumină; 

Bucură-te, că ai izvorât râul cel ce curge cu ape 
multe; 

Bucură-te, ceea ce ne-ai arătat chipul cristelniţei; 

Bucură-te, ceea ce curăţeşti întinăciunea păcatului; 

Bucură-te, baie care speli conştiinţa; 

Bucură-te, pahar, care dai gust bucuriei; 

Bucură-te, mireasma mirosului celui bun al lui 
Hristos; 

Bucură-te, viaţa veseliei celei de taină; 

Bucură-te, Mireasă, pururea Fecioară! 

Condacul al 12-lea: 

Vrând să dea har datoriilor celor de demult, Dez¬ 
legătorul tuturor datoriilor omeneşti a venit singur la 
cei ce se îndepărtaseră de harul Lui şi, rupând zapi- 
sul, aude de la toţi cântarea: Aliluia! 

Icosul al 12-lea: 

Cântând naşterea ta, te lăudăm toţi ca pe o bise¬ 
rică însufleţită, Născătoare de Dumnezeu, că, locuind 
în pântecele tău, Domnul, Care ţine toate cu mâna, a 
sfinţit, a slăvit şi a învăţat pe toţi să-ţi cânte: 

Bucură-te, locaşul lui Dumnezeu Cuvântul; 

Bucură-te, sfântă care eşti mai mare decât sfinţii; 

Bucură-te, chivot poleit cu Duhul; 

Bucură-te, comoara vieţii cea nedeşertată; 

Bucură-te, coroana cea scumpă a împăraţilor celor 
credincioşi; 

Bucură-te, lauda cea de cinste a preoţilor celor cu- 
vioşi; 

Bucură-te, stâlpul neclintit al Bisericii; 

Bucură-te, zidul cel nebiruit al împărăţiei; 

Bucură-te, cea prin care se înalţă biruinţele; 

Bucură-te, cea prin care surpă vrăjmaşii; 

Bucură-te, tămăduirea trupului meu; 

Bucură-te, mântuirea sufletului meu; 

Bucură-te, Mireasă, pururea Fecioară! 

Condacul al 13-lea: 

O, Maică prealăudată, care ai născut pe Cuvântul, 
Cel ce este mai sfânt decât toţi sfinţii, primind acest dar 
de acum, izbăveşte de toată ispita şi scoate din chinul ce 
va să fie pe toţi cei care-ţi cântă: Aliluia! (acest condac 
se zice de trei ori) 

Apoi iarăşi se citeşte Icosul întâi: îngerul cel întâi- 
stătător... şi Condacul întâi: Apărătoare Doamnă... 

Apoi rugăciunea către 
Preasfânta Născătoare de Dumnezeu: 

O, Preasfântă Născătoare de Dumnezeu, Fecioară 
stăpână, ceea ce eşti mai înaltă şi mai presus decât în¬ 
gerii şi arhanghelii şi mai cinstită decât toată făptura; 
mirarea cea mare a îngerilor, propovăduirea prooro¬ 
cilor, podoaba cea aleasă a arhanghelilor, întărirea 
cea tare a mucenicilor, lauda cea preamărită a apos¬ 
tolilor, povăţuitoarea cea tare a călugărilor, înfrânarea 
cea tare a postitorilor, curăţia şi slava fecioarelor, ve¬ 
selia cea lină a maicilor, înţelepciunea şi învăţătura 
pruncilor, cârmuitoarea săracilor şi a văduvelor; îm¬ 
brăcăminte celor goi, sănătate celor bolnavi, izbăvire 
celor robiţi; linişte celor de pe mare, liman bun celor 
înviforaţi, povăţuitoare neostenită celor rătăciţi, mer¬ 
gere uşoară celor călători, odihnă bună celor osteniţi, 
acoperământ şi scăpare celor asupriţi; nădejde celor 

fără de nădejde, ajutătoare celor lipsiţi; celor săraci bo¬ 
găţie neîmpuţinată, celor întristaţi de-a pururea mân¬ 
gâiere, celor pe care nu-i iubeşte nimeni iubire cu sme¬ 
renie; celor păcătoşi mântuire către Dumnezeu; tuturor 
creştinilor ocrotire tare, ajutătoare nebiruită şi folosi¬ 
toare. Prin tine Cel nevăzut S-a făcut văzut, pentru 
care aducem rugăciune ţie, noi robii tăi, Doamna 
noastră. O, preamilostivă împărăteasă a Luminii celei 
înţelegătoare şi preamărită, care ai născut pe împă¬ 
ratul nostru, Hristos Dumnezeu, Cel ce dă viaţă tuturor, 
ceea ce eşti slăvită de cele cereşti, minte îngerească, 
stea cu totul luminoasă şi mai sfântă decât toţi sfinţii; 
împărăteasa împăraţilor, Stăpâna tuturor făpturilor, 
Fecioară încuviinţată de Dumnezeu, Mireasă nestricată, 
palat al Preasfântului Duh, tron de foc al nevăzutului 
împărat, chivot ceresc, purtător al Cuvântului lui Dum¬ 
nezeu, căruţa cea în chipul focului; odihna Dumneze¬ 
ului celui viu, zămislirea negrăită a trupului lui Hris¬ 
tos, cuibul Vulturului ceresc, turtureaua cea cu bună 
glăsuire, porumbiţa cea preabună, lină şi fără de rău¬ 
tate; Maică iubitoare de fii, adâncul milelor, picătura 
care risipeşti mânia lui Dumnezeu, adâncimea cea ne¬ 
măsurată, taina cea negrăită, minunea cea neştiută, 
minune nespusă; Biserică nefăcută de mână ome¬ 
nească a însuşi împăratului tuturor veacurilor; tămâia 
cea cu bun miros, veşmânt cinstit, porfiră de Dumne¬ 
zeu ţesută, rai sufletesc, odrasla pomului celui de 
viaţă purtător, floarea cea preafrumoasă, care ai în¬ 
florit nouă veselia cerească, strugurele mântuirii noas¬ 
tre, paharul împăratului ceresc, întru care s-a dres de 
la Duhul Sfânt vinul harului Celui neîmpuţinat; soli- 
toarea legii, începătura credinţei celei adevărate a lui 
Hristos, turnul cel neclintit, pieirea ereticilor, sabia mâ¬ 
niei lui Dumnezeu împotriva tuturor celor nelegiuiţi; 

îngrozire diavolilor, biruinţă în războaie, păzitoare ade¬ 
vărată tuturor creştinilor şi lumii încredinţată mân¬ 
tuire. O, întru tot milostivă Doamnă Fecioară, Stăpână 
Născătoare de Dumnezeu, auzi-ne pe noi cei ce ne ru¬ 
găm ţie şi arată mila ta poporului dreptcredincios; 
roagă pe Fiul tău să ne izbăvească de tot răul. Şi pă¬ 
zeşte locaşul acesta şi toate oraşele şi satele creştineşti 
şi tot poporul cel binecredincios, care scapă la tine şi 
cheamă numele tău cel sfânt, de toate năpăstuirile, 
de boală, de cutremur, de potop, de foc, de sabie, de ve¬ 
nirea altor neamuri asupra noastră şi de războiul cel 
dintre noi, de toate durerile şi tot necazul. Ca să nu fie 
împuţinaţi robii tăi nici cu răni, nici cu îngrozire, nici 
cu moarte, nici cu dreapta mânie a lui Dumnezeu; ci îi 
păzeşte şi îi mântuieşte cu mila ta, Doamnă, ceea ce 
te rogi pentru noi şi pentru buna întocmire a văzdu¬ 
hului, spre vremi aducătoare de roadele cele de folos, pe 
care le dăruieşti nouă. Izbăveşte, ridică şi miluieşte, 
Stăpână preamilostivă, Născătoare de Dumnezeu prea- 
lăudată, de toate nevoile pe cei ce sunt în primejdii. 
Adu-ţi aminte de robii tăi şi nu trece cu vederea lacri¬ 
mile şi suspinarea lor; ci ne înnoieşte pe noi cu bună¬ 
tatea ta, ca să ne mângâiem cu mulţumire, aflându-te 
pe tine ajutătoare. Milostiveşte-te, Doamnă preacurată, 
spre ajutorul poporului celui binecredincios. Nădej¬ 
dea noastră, adună pe cele risipite: pe cei rătăciţi pe 
cale povăţuieşte-i, pe cei căzuţi de la dreapta credinţă 
iarăşi la credinţă întoarce-i, pe cei bătrâni sprijineşte-i, 
pe cei tineri îi învaţă, pe prunci hrăneşte-i şi preamă¬ 
reşte pe cei ce te preamăresc; dar, mai ales, păzeşte 
Sfântă Biserica Fiului tău şi o fereşte întru lungime de 
zile. O, milostivă şi preaîndurată împărăteasă a ce¬ 
rului şi a pământului, Născătoare de Dumnezeu, puru¬ 
rea Fecioară, miluieşte cu mijlocirea ta poporul drept- 

credincios şi toată dreptcredincioasa creştinătate. Pă- 
zeşte-o sub acoperământul milei tale, apăr-o pe ea cu 
cinstitul tău acoperământ şi roagă pe Hristos, Dum¬ 
nezeul nostru, pe Care mai presus de fire L-ai în¬ 
trupat, să ne încingă pe noi cu putere de sus, ca să ne 
putem apăra împotriva vrăjmaşilor noştri văzuţi şi ne¬ 
văzuţi ce se luptă împotriva noastră. Miluieşte şi mân- 
tuieşte cu rugăciunile tale, Maică, pe Prea Fericitul Pă¬ 
rintele nostru (N), Patriarhul Bisericii Ortodoxe Române, 
pe (înalt) Prea Sfinţitul (Arhi-) Episcopul (şi Mitropo¬ 
litul) nostru (N) şi pe toţi ortodocşii arhierei, preoţi şi 
diaconi şi pe tot clerul bisericesc şi pe tot poporul drept- 
credincios care se închină icoanei tale. Caută spre noi 
toţi cu folosinţa ta cea preamilostivă, ridică-ne pe noi din 
adâncul păcatelor şi ne luminează ochii inimii spre cău¬ 
tarea mântuirii. Milostivă fii nouă aici, iar la înfrico- 
şătoarea judecată, pe Fiul tău pentru noi roagă-L. Pe 
cei ce s-au mutat întru dreaptă credinţă din această viaţă 
în cea veşnică, împreună cu îngerii, cu arhanghelii şi cu 
toţi sfinţii, împărtăşeşte-i ca să stea de-a dreapta Fiului 
tău şi Dumnezeu; şi cu rugăciunea ta învredniceşte pe 
toţi ortodocşii creştini să vieţuiască cu Hristos, şi cu 
bucurie în locaşurile îngereşti să se desfăteze. Că tu eşti, 
Doamnă, slavă a celor cereşti şi ajutătoarea pământe¬ 
nilor; tu eşti nădejdea şi folositoarea tuturor celor ce 
aleargă la tine şi cer ajutorul tău cel sfânt; şi tu eşti 
rugătoarea cea fierbinte către Fiul tău şi Dumnezeul 
nostru, că rugăciunile Maicii mult pot spre îmblân¬ 
zirea Stăpânului. Şi, cu a ta mijlocire, îndrăznim să 
ne apropiem de sfântul altar, de harul preasfintelor şi de 
viaţă făcătoarelor Taine, deşi suntem nevrednici. Pen¬ 
tru aceea, şi pe icoană văzând chipul tău cel întru tot 
cinstit şi pe Cel Atotţiitor cu mâna ţinând, ne bucurăm 
noi păcătoşii şi, cu umilinţă căzând, pe acesta cu 

dragoste şi cu fiică îl sărutăm, aşteptând, Doamnă, prin 
sfintele şi de Dumnezeu primitele tale rugăciuni, să 
ajungem la cele cereşti ale vieţii celei fără de sfârşit, şi 
să stăm fără de ruşine în ziua judecăţii de-a dreapta Fiu¬ 
lui tău şi Dumnezeului nostru, slăvindu-L pe El îm¬ 
preună cu Cel fără de început al Lui Părinte şi cu Prea¬ 
sfântul şi Bunul şi de viaţă făcătorul Lui Duh, acum şi 
pururea şi în vecii vecilor. Amin. 

Rugăciune către Preacurata Născătoare de 
Dumnezeu din Apantisma luată, cu numărul 11 

Ceea ce singură eşti bucurie celor scârbiţi şi părtini¬ 
toare celor nedreptăţiţi; mângâiere celor ce plâng şi ajutor 
celor neajutoraţi; cercetare celor neputincioşi şi acope¬ 
rământ şi sprijin celor ce se chinuiesc; liman celor ce se 
înfricoşează şi toiag orbilor; povăţuitoare celor rătă¬ 
ciţi şi scăpare tare celor din nevoi; Născătoare a lui 
Dumnezeu cu totul fără prihană, ia aminte la această 
ticăloasă şi netrebnică rugăciune a mea, pe care o aduc 
ţie întru înghesuirea inimii, şi mă slobozeşte de viforul 
cel rău al gândurilor. Izbăveşte-mă pe mine de somnul 
cel greu care mi s-a pricinuit mie din lenevire şi depăr¬ 
tează de la mine trândăvia cea cumplită. Izbăveşte-mă 
de tirania cea amară a dracilor şi mă răpeşte de la obi¬ 
ceiul cel rău al patimilor. Şi, precum ştii, mântuieşte-mă 
pe mine, nevrednicul robul tău, cel ce în tine, după Dum¬ 
nezeu, mi-am pus nădejdile mântuirii. 

Dă-mi mie, Preacurată, cu osârdie să fac poruncile 
Fiului tău şi Dumnezeului nostru şi să păzesc totdea¬ 
una aşezămintele Lui cele mântuitoare. Şi mă întăreşte 
ca în cuget priveghetor şi cu minte deşteaptă să întâm- 

pin slavosloviile Lui cele bine primite. Că ţie, pricinui- 
toarea bunătăţilor şi ajutătoarea, nădăjduindu-mă, aduc 
această cerere. Deci să nu cad din nădejdea cea către tine, 
Preacurată, nici să mă întorc smerit şi ruşinat. Ci să 
aflu prin tine, de Dumnezeu dăruită Stăpână, degrab 
sfârşitul cererilor mele. Ca totdeauna, ca pe o ajutătoare a 
noastră, a păcătoşilor, şi împlinitoare a cererilor mele, 
să te laud şi să te măresc pe tine. Acum şi pururea, şi în 
vecii vecilor. Amin. 

O, Preasfântă Maică Fecioară, 
cea cu totul milostivă. 

Această puţină osteneală o primeşte, 
şi cu darul tău ne întăreşte. 

Ca şi de-aici înainte, 

să ne ostenim cu luare aminte. 

Iar osârdnicului cetitor, 
pe lângă duh pricepător. 

Dă-i şi duh de blândeţe, 
ca prin acela să se înveţe. 

Să ne creadă osteneala, 
care a ocolit cât putu greşeala. 

Sfârşit 

